
Prolog 


Iulie 1969 
Laboratorul Naţional Hawkins 
Hawkins, Indiana 


Bărbatul conducea o maşină neagră, impecabilă 
pe un drum drept din Indiana. Când a ajuns la poarta 
de sârmă cu inscripţia ZONĂ RESTRICŢIONATĂ, 
a încetinit. Paznicul s-a uitat o fracțiune de secundă 
pe fereastră, apoi a verificat numărul maşinii şi i-a 
făcut semn să treacă. 

Angajaţii laboratorului sigur îl aşteptau. Poate 
chiar îi urmaseră instrucțiunile şi explicaţiile trimise 
dinainte în legătură cu pregătirea noului său subiect. 

În dreptul următoarei gherete, a coborât geamul 
ca să-i arate santinelei actul de identitate. Soldatul s- 
a uitat cu atenţie la permis şi a evitat să-l privească 
în ochi. Oamenii făceau asta deseori. 

El însă era foarte atent la oamenii noi, cel puţin la 
început — o evaluare rapidă ca un gând, pentru a-i 
cataloga: sexul, înălțimea, greutatea, etnia şi de aici 
deducea cât de inteligenți erau, apoi, cel mai 
important, le ghicea potențialul. Aproape toţi erau 
mai puţin interesanți după ultima etapă. Dar el nu 
renunța niciodată. Să privească, să evalueze erau 
pentru el ca o a doua natură, un aspect esenţial al 
muncii lui. Majoritatea oamenilor nu aveau nimic 
care să-l intereseze, dar cei care aveau... Ei erau 
motivul pentru prezenţa lui aici. 

Acest soldat era uşor de evaluat: bărbat, 1,76 m, 
80 kg, caucazian, inteligenţă medie, potenţial... 
îndeplinit doar stând în gheretă şi verificând 
legitimaţii, purtând la şold o armă pe care probabil 
nu o va folosi niciodată. 

— Bine aţi venit, domnule Martin Brenner! a 
spus soldatul în cele din urmă, uitându-se printre 
gene când la bărbat, când la legitimaţia de plastic. 

Interesant că  legitimaţia lui arăta câteva 
informaţii pe care şi Brenner le-ar fi căutat, dacă s- 


ar fi uitat la el însuşi: bărbat, 1,85 m, 88 kg, 
caucazian. Restul: IQ de geniu, potenţial... 
nelimitat. 

— Ni s-a spus că veniţi, a adăugat soldatul. 

— Doctor Brenner, l-a corect el cu blândeţe. 

Ochii mijiţi ai soldatului încă nu erau îndreptaţi 
direct către Brenner, ci spre bancheta din spate, 
unde subiectul Opt, în vârstă de cinci ani, dormea 
lipit de portieră, cu pumnii strânşi sub bărbia 
micuță. Preferase să se îngrijească el însuşi de 
transportarea la noul laborator. 

— Da, domnule doctor Brenner, a spus paznicul. 
Cine e fata? Fiica dumneavoastră? 

I se simţea scepticismul. Pielea lui Opt avea o 
nuanţă intensă de cafeniu, în contrast cu pielea lui 
albă ca laptele, dar Brenner ar fi putut să-i spună 
celuilalt că asta nu însemna nimic. Însă nu era 
treaba lui şi, în afară de asta, soldatul nu se înşela. 
Brenner nu era tatăl nimănui. Poate doar o figură 
paternă. 

Asta era tot. 

— Sunt sigur că mă aşteaptă înăuntru. 

Brenner l-a privit din nou cu atenţie. Un soldat 
întors acasă dintr-un război încheiat, un război pe 
care deja îl câştigaseră. Spre deosebire de cel din 
Vietnam. Spre deosebire de intensificarea 
conflictului mut cu sovieticii. Erau angajaţi deja 
într-un război pentru viitor, dar acest om habar nu 
avea. 

— Eu n-aş pune întrebări când vin ceilalți 
subiecţi, a continuat Brenner, păstrând un ton 
prietenos. Confidenţialitatea. 

Paznicul a strâns din dinţi, dar nu a comentat. A 
întors ochii spre complexul vast cu multe etaje, de 
dincolo de ei. 

— Da, vă aşteaptă înăuntru. Parcaţi oriunde 
doriţi. 

Alt lucru inutil de spus. Brenner a plecat mai 
departe. 

O parte obişnuită a birocraţiei federale plătise 
pentru construirea şi întreţinerea generală a unităţii, 


dar instituţii guvernamentale secrete finanțaseră 
amenajarea ei conform indicaţiilor lui Brenner. La 
urma urmei, ca să rămână strict secretă, cercetării nu 
i se putea face publicitate. Agenţia înţelegea că 
pentru a atinge măreţia nu poți respecta întotdeauna 
procedura operaţională standard. Poate că ruşii 
reuşeau să aibă laboratoare recunoscute de guvernul 
lor, dar erau dispuşi să înăbuşe toate vocile care li s- 
ar fi opus. Undeva, chiar în clipa asta, savanții 
comuniştilor făceau acelaşi tip de experimente 
pentru care fusese creat acest complex cafeniu cu 
cinci etaje şi cu mai multe niveluri în subteran. 
Brenner avea să le reamintească angajatorilor acest 
lucru de câte ori uitau sau puneau prea multe 
întrebări. Pentru ca munca lui să aibă întâietate. 

Opt încă dormea când el a coborât şi a mers spre 
portiera ei. A deschis-o încet, împingând fata înapoi 
ca să nu se rostogolească în parcare. Pentru 
siguranță, o sedase în timpul călătoriei. Era prea 
valoroasă ca să lase acest lucru pe mâna altora. Până 
acum, abilitățile celorlalți subiecţi se dovediseră... 
dezamăgitoare. 

— Opt, a spus el, ghemuindu-se lângă banchetă şi 
scuturând-o uşor de umăr. 

Fata a clătinat din cap, cu ochii închişi. 

— Kali, a murmurat ea. 

Numele ei adevărat. Insista asupra lui. De obicei, 
el nu-i făcea pe plac, dar azi era ceva special. 

— Kali, trezeşte-te! a zis el. Ai ajuns acasă. 

Ea a clipit, cu o strălucire în ochi. Înţelesese 
greşit. 

— Noua ta casă, a adăugat el. 

Strălucirea a slăbit. 

— O să-ţi placă aici. 

A ajutat-o să se ridice în capul oaselor. I-a întins 
mâna. 

— Acum papă te roagă să mergi ca o fetiță mare, 
apoi poţi să te culci la loc. 

În cele din urmă, ea a întins mâna şi a strecurat-o 
într-a lui. 


În timp ce se apropiau de uşile de la intrare, el a 
afişat cel mai plăcut zâmbet pe care-l avea în 
arsenal. Se aştepta să fie întâmpinat de directorul în 
funcție, în schimb a găsit un şir lung de bărbaţi în 
halate de laborator şi o femeie. Personalul 
profesional din grupul său, bănuia, şi dinspre toți 
radia un val de greață stârnită de emoţii. 

Un bărbat bronzat, cu fața brăzdată de riduri — 
prea multă vreme petrecută în aer liber —, a păşit în 
faţă şi i-a întins mâna. S-a uitat la Opt, apoi din nou 
la doctorul Brenner. Ochelarii cu rame groase îi erau 
murdari. 

— Domnule doctor Brenner, sunt doctorul 
Richard Moses, actualul cercetător principal. 
Suntem entuziasmați că aţi venit la noi, o persoană 
de calibrul dumneavoastră... Voiam să cunoaşteţi 
cât mai repede întreaga echipă. lar ea trebuie să 
fie... 

— Sunt Kali, a spus somnoroasă fata. 

— O fetiță foarte adormită care ar vrea să-şi vadă 
noua cameră, a adăugat doctorul Brenner, evitând 
mâna bărbatului. Parcă am cerut să-mi fie păstrată 
una. După care aş vrea să cunosc subiecții pe care 1- 
aţi recrutat. 

Brenner a zărit uşile din capătul holului şi a luat-o 
într-acolo împreună cu Opt. În urma lui s-a făcut 
linişte pentru o clipă. Zâmbetul lui a părut aproape 
real înainte să dispară. 

Doctorul Moses, cu ochelarii săi murdari, s-a 
grăbit să-l prindă din urmă, iar ceilalţi, în spate, au 
început să trăncănească. Moses s-a întins să apese 
pe interfon, apoi şi-a rostit numele. 

În spatele lor se auzea zumzetul conversaţiilor 
celorlalți doctori şi asistenţi ai laboratorului. 

— Bineînţeles, subiecţii nu au fost pregătiţi, a zis 
doctorul Moses, în timp ce uşile duble se 
deschideau. 

Se uita întruna la Kali, care devenea tot mai 
neliniştită cu fiecare clipă, privind atentă de jur 
împrejur. Nu era vreme de pierdut, trebuiau să o 
instaleze. 


Doi soldaţi înarmaţi stăteau drepţi ca două bețe de 
chibrit imediat după uşă, semn că măcar siguranța 
nu era sub medie. Au verificat legitimaţia doctorului 
Moses, apoi el le-a făcut semn să nu procedeze la 
fel cu doctorul Brenner. 

— Încă nu a primit legitimaţia, a explicat el. 

Bărbaţii păreau să se îndoiască de spusele 
doctorului Moses, iar admiraţia lui Brenner a mai 
crescut un pic. 

— O voi avea când vin data viitoare, a rostit el. Şi 
vă aducem şi copii după actele subiecţilor. 

A dat discret din cap arătând către Opt. 

Soldatul a încuviinţat cu un gest şi întregul grup a 
fost lăsat să treacă. 

— Am specificat că vreau să-i cunosc pe subiecţii 
noi când ajung, a spus doctorul Brenner. Așa că nu 
ar trebui să fie o surpriză. 

— Ne-am gândit că doar o să observați, a replicat 
doctorul Moses. Ar trebui să stabilim nişte 
parametri? Să-i pregătim pentru vizita 
dumneavoastră? Asta ne-ar putea întrerupe munca. 
Substanțele psihedelice îi fac paranoici pe unii 
dintre ei. 

Doctorul Brenner a ridicat mâna liberă. 

— Nu, nu cred asta, altfel aş fi spus-o. Unde 
mergem acum? 

Becurile atârnau deasupra holului lung, emițând 
strălucirea înfiorătoare care ilumina atât de des 
descoperirea ştiinţifică în această lume a umbrelor. 
Pentru prima dată în dimineaţa aceea, doctorul 
Brenner simţea că ar putea transforma locul de faţă 
într-un cămin. 

— Pe aici, l-a îndrumat doctorul Moses. 

S-a uitat spre singura femeie din grup: 

— Doctore Parks, îl puteţi ruga pe unul dintre 
infirmieri să-i aducă fetei ceva de mâncare? 

Ea a strâns din buze auzind că e trimisă să facă o 
treabă de femeie, dar a dat aprobator din cap. 

Spre uşurarea doctorului Brenner, Opt a rămas 
tăcută şi curând au ajuns într-o cameră mică, cu un 
pat supraetajat pentru copii şi o masă de desenat. 


Ceruse special patul ca să o asigure pe Opt că el 
chiar căuta tovarăşi potriviţi pentru ea. 

Ea l-a observat imediat. 

— Pentru un prieten? 

— Mai devreme sau mai târziu, da, a răspuns el. 
Acum, cineva o să-ţi aducă de mâncare. Poţi să 
aştepţi singură aici? 

Ea a încuviințat din cap. Vioiciunea căpătată 
odată cu emoția sosirii se stingea — primise o doză 
puternică de sedativ — şi s-a lăsat pe marginea 
patului. 

Doctorul Brenner s-a întors să plece şi a dat peste 
un infirmier şi femeia din personal. Doctorul Moses 
a ridicat din sprâncene. 

— O să se descurce singură? a întrebat el. 

— Deocamdată, a răspuns doctorul Brenner, apoi 
a adăugat, uitându-se la infirmier: Ştiu că arată ca 
un copil, dar respectaţi protocoalele de securitate. S- 
ar putea să vă surprindă. 

Infirmierul s-a mişcat stângaci, însă a rămas 
tăcut. 

— Duceţi-mă în prima cameră, a cerut doctorul 
Brenner. Toţi ceilalți puteţi să aşteptaţi cu subiecţii 
voştri, dar nu e nevoie să-l pregătiţi pe niciunul. 

Restul echipei adunate acolo a aşteptat ca 
doctorul Moses să confirme, iar acesta a ridicat din 
umeri nemulțumit. 

— Cum spune doctorul Brenner. 

S-au împrăştiat. Aveau să se obişnuiască. 

Prima cameră găzduia un subiect neeligibil din 
pricina unui defect la picior. Arăta permanent amețit 
precum cineva care alege marijuana ca mijloc de 
detaşare. Mediocru în toate privinţele. 

— Vreţi să sedăm pacientul următor? a întrebat 
doctorul Moses. 

În mod clar, nu înțelegeau metodele doctorului 
Brenner. 

— O să vă spun când am nevoie de ceva. 

Doctorul Moses a dat din cap, apoi au vizitat 
următoarele cinci încăperi. Era aşa cum se aştepta. 
Două femei, niciuna ieşită din comun în vreun fel; 


alți trei bărbaţi, complet banali. Exceptând, poate, 
calitatea lor de a nu străluci prin nimic. 

— Să se adune toată echipa într-o cameră ca să 
putem discuta! a cerut doctorul Brenner. 

L-au lăsat să aştepte într-o sală de şedinţe, după 
ce doctorul Moses i-a aruncat o ultimă privire plină 
de neliniştite. În scurt timp, au intrat toţi cei de 
dinainte şi s-au aşezat în jurul mesei. Doi bărbaţi 
stăteau de vorbă, pretinzând că nimic din 
evenimentele din dimineaţa aceea nu era ceva 
neobişnuit. Doctorul Moses le-a făcut semn să tacă. 

— Ăştia suntem toţi, a zis el. 

Doctorul Brenner s-a uitat cu mai multă atenţie la 
subordonații lui. Mai trebuiau şlefuiți, dar exista 
potenţial în atenţia lor tăcută. Teama şi autoritatea 
mergeau mână în mână. 

— Toţi subiecţii pe care i-am cunoscut azi pot fi 
eliberaţi. 

A fluturat din mână. 

— Plătiţi-le ce le-aţi promis şi asiguraţi-vă că nu 
uită de acordurile de confidenţialitate. 

Cei din încăperea absorbeau informaţiile. Unul 
dintre vorbăreţii de mai devreme a ridicat mâna. 

— Domnule doctor? 

— Da. 

— Numele meu e Chad şi sunt nou aici, dar... de 
ce? Cum vom face experimentele? 

— „De ce” este întotdeauna o întrebare care face 
ştiinţa să progreseze, a răspuns doctorul Brenner. 

Chad novicele a dat aprobator din cap, iar 
Brenner a adăugat: 

— Deşi ar trebui să avem grijă când le punem 
întrebarea asta superiorilor. Dar o să vă spun de ce. 
Este important să înţelegem cu toţii de ce suntem 
aici şi ce trebuie să facem. Poate cineva să 
ghicească? 

Felul în care îl tratase pe Chad îi făcea pe toți să 
tacă. O clipă a crezut că femeia ar vrea să spună 
ceva, dar ea doar şi-a împreunat mâinile în poală. 

— Bine, a zis el. Nu-mi plac presupunerile. 
Suntem aici să împingem frontierele abilităților 

umane. Nu-mi doresc nişte banali Mus musculus” 
umani. Nu ne-ar oferi rezultate extraordinare. 

Şi-a plimbat privirea prin încăpere. Toţi erau 
atenţi la el. 

— Sunt sigur că aţi auzit de unele eşecuri din alte 
părți, iar lipsa voastră de rezultate este motivul 
pentru care mă aflu aici. Au fost unele lucruri 
jenante şi multe dintre acestea au ca sursă subiecţi 
nepotriviţi. Cine şi-a imaginat că prizonierii şi 
nebunii de la azil ne-ar spune ceva esenţial se 
amăgeşte singur. Tinerii care fug de recrutare şi 
drogaţii nu sunt cu nimic mai buni. Mai am câţiva 
pacienţi tineri care se vor transfera aici pentru un 
program asemănător, dar aş vrea să am o varietate 
de vârste. Avem toate motivele să credem că o 
combinaţie de substanţe psihedelice chimice şi 
impulsuri adecvate pot dezvălui secretele de care 
avem nevoie. Gândiţi-vă doar la avantajele în 
privinţa informaţiilor, dacă îi putem convinge pe 
duşmanii noştri să vorbească, dacă îi putem face 
influenţabili şi-i putem controla... Dar nu putem 
obţine rezultatele pe care le dorim fără oamenii 
potriviţi. Nu-i mare lucru să manipulezi o minte 
slabă. Avem nevoie de cei cu potenţial. 

— Dar... de unde să-i luăm? a întrebat Chad. 

Brenner şi-a propus să-l concedieze la sfârşitul 
zilei. S-a aplecat în faţă. 

— Voi pune în aplicare un nou protocol de 
verificare pentru identificarea unor candidaţi mai 
buni din universităţile noastre furnizoare, apoi voi 
selecta eu însumi subiecţii pe care îi vom folosi de 
acum înainte. În curând, aici va începe munca 
adevărată. 

Nimeni nu a obiectat. Da, începeau să se 
obişnuiască. 

CAPITOLUL UNU 
UN SIMPLU TEST 


IULIE 1969 
Bloomington, Indiana 


1 


Terry a împins uşa cu plasă şi a tresărit văzând 
norul aromat de fum din apartament. Uniforma de 
ospătăriță — roz-aprins şi cu şorţ alb — avea să 
schimbe cât ai clipi mirosul de grăsime şi de cafea 
de la restaurant cu mirosul de iarbă. A adăugat şi 
spălatul rufelor pe lista cu treburi de a doua zi. 
Măcar sesiunea de vară însemna mai puţină muncă 
acasă. 

— În sfârşit, iubito, ai ajuns! 

Andrew i-a făcut semn cu mâna în timp ce-i 
dădea jointul tipului de lângă el. Salutul său 
entuziasmat i-a smuls un zâmbet. Părul lui castaniu 
îi crescuse lung şi aspru şi i se arcuia de o parte şi 
de alta a maxilarului ca nişte paranteze; ei îi plăcea. 
ÎI făcea să pară puţin periculos. 

— Am ratat ceva bun? a întrebat ea, strecurându- 
se prin mulţime în timp ce cunoscuțţii o salutau. 

Sora ei, Becky, stătea în fotoliu, lipită de 
televizorul alb-negru cu diagonală de 48 cm pe care 
Dave, prietenul lui Andrew, îl primise de la tatăl său 
după ce acesta trecuse la un ecran nou, color, pentru 
această ocazie specială. Apollo 11 tocmai aterizase 
în acea după-amiază. 

— Glumeşti! a strigat Dave. 

Se auzea şi muzică, Bad Moon Rising de la CCR 
plutea dinspre pick-up, amestecându-se cu vorbăria 
încântată a lui Walter Cronkite de la televizor. 

— Totul! Oamenii noştri sunt deja pe Lună de 
patru ore! Tu unde ai fost? 

— La muncă, a răspuns Andrew, luând-o în braţe. 

I-a dat pe spate părul blond cenuşiu şi şi-a lipit 
buzele de obrazul ei. 

— Tot timpul munceşte. 

— Unii dintre noi n-au părinţi care să le trimită 
bani de chirie, a spus ea. 

El şi Dave aveau, de aceea îşi permiteau o casă 
atât de drăguță în locul unei camere de cămin. 

Becky a privit-o în ochi aprobator, apoi şi-a 
îndreptat atenţia din nou spre televizor. 

Terry şi-a lipit buzele de gâtul lui Andrew. El a 
mormăit mulțumit. 

Colega ei de cameră, Stacey, s-a apropiat 
clătinându-se, evident cu câteva beri şi ţigări la 
bord. Părul negru, cârlionţat îi atârna într-o coadă 
zburlită, iar bluza îi ieşise din pantaloni şi avea pete 
de transpiraţie la subsuori. Avusese ziua liberă şi în 
mod clar se bucurase de ea. 

— Eşti prea trează, a zis Stacey, împungând-o pe 
Terry cu degetul. 

— Fata asta are dreptate, a aprobat-o Dave, 
încercând să-i paseze jointul. 

Dar Stacey l-a interceptat şi a tras prelung din el. 

— Daţi-i o bere! Terry nu fumează. 

Înainte ca Dave să continue, Andrew a intervenit: 

— O face paranoică. 

Ceea ce era aproape adevărat. Prima experiență 
cu drogurile a lui Terry se încadra la definiția din 
dicționar a cuvântului „neplăcut”. Toţi ceilalți îi 
spuneau halucinație, dar ea tot mai credea că văzuse 
o stafie... sau ceva asemănător. 

Însă nu-i plăcea să hotărască alţii pentru ea. 

— E o ocazie specială. Cu Luna şi tot restul. 

A întins mâna şi a luat jointul dintre degetele lui 
Stacey, a tras scurt şi a reuşit să nu tuşească, apoi i l- 
a dat înapoi. 

— O să-mi iau singură berea, a zis ea, sărind în 
picioare şi croindu-şi drum spre bucătărie. Un cufăr 
pentru jucării în care se găsea o rezervă de gheaţă şi 
bere trona în mijlocul camerei. Terry a luat o cutie 
de Schlitz şi şi-a lpit-o de obraz în timp ce se 
întorcea în living. Căldura verii era intensificată de 
mulțimea de trupuri din apartament, depăşind 
puterea singurului aparat de aer condiționat. 

Când a ajuns lângă canapea, Stacey era în 
mijlocul unei poveşti. Terry s-a aşezat la loc în 
poala lui Andrew să asculte. 

Stacey gesticula cu însuflețire. 

— Deci şoarecele ăsta de laborator îmi dă 
cincisprezece dolari... 

— Cincisprezece dolari? 

Suma i-a atras atenția lui Terry. 

— Pentru ce? 

— Pentru experimentul psihologic la care m-am 
înscris, a răspuns Stacey, trăgându-se spre mijlocul 
podelei, cu faţa la Terry. Ştiu. Pare fain, dar pe 
urmă... 

S-a oprit, cutremurându-se. 

— Pe urmă, ce? 

Terry s-a aplecat în faţă, desfăcându-şi în sfârşit 
berea şi luând o gură. Andrew a cuprins-o cu braţele 
ca să nu cadă. 

— Aici treaba devine ciudată, a răspuns Stacey. 

A întins mâna să-şi netezească puţin părul şi din 
greşeală a desfăcut coada de tot. În lumina 
televizorului alb-negru, fața ei părea deodată 
înspăimântată în timp ce vorbea, cu părul ridicat în 
smocuri sălbatice. 

— Mă duce într-o cameră întunecoasă, unde e o 
targă şi mă pune să mă întind acolo. 

— Hopa! Cred că ştiu pentru ce erau cei 
cincisprezece dolari, a intervenit Dave. 

Stacey şi Terry i-au aruncat o privire urâtă, dar 
Andrew a râs. Aşa erau băieţii, credeau că sunt 
grozav de nostimi. 

— Zi mai departe! a îndemnat-o Terry dând ochii 
peste cap. Ce s-a întâmplat? 

— Îmi verifică funcţiile vitale, pulsul, mă ascultă 
la inimă şi îşi notează tot într-un carneţel. Apoi... 

Stacey a clătinat din cap. 

— O să sune ciudat, dar mi-a făcut o injecție şi 
mi-a dat o tabletă care mi s-a dizolvat sub limbă. 
După o vreme, a început să-mi pună nişte întrebări 
ciudate... 

— Ce fel de întrebări? 

Terry era captivată. De ce mama naibii i-ar da 
cineva lui Stacey cincisprezece dolari pentru asta? 
Într-un laborator. 

— Nu-mi amintesc. Ştiu doar că răspundeam la 
ele. Totul e în ceaţă. Habar n-am ce mi-a dat. Parcă 
aş fi luat o doză din cel mai rău lot de acid” din 
lume. Eu... nu m-am simţit tocmai în regulă după 
aceea. 

— Asta s-a întâmplat vineri? a întrebat Terry. De 
ce n-ai spus nimic până acum? 

Stacey a întors capul şi i-a aruncat o privire lui 
Walter Cronkite. 

— Cred că mi-a luat o zi sau două să înţeleg. 

A ridicat din umeri. 

— Nu mă mai întorc. 

— Stai! 

Andrew şi-a apropiat capul de al lui Terry, apoi l- 
a sprijinit de umărul ei. 

— Vor să te întorci? 

— Cincisprezece dolari pe şedinţă, a spus Stacey. 
Şi tot nu merită. 

— Şi pentru ce ţi-au spus că e toată chestia? a 
întrebat Terry. 

— Nu mi-au spus, a răspuns Stacey. Şi acum n-o 
să aflu niciodată. 

Pe chipul lui Andrew se citea că nu crede o iotă. 

— O fac eu — nu mă deranjează să iau un drog 
prost pentru banii ăştia. Am plăti chiria pe o lună cu 
ei! Pare uşor. 

Stacey s-a strâmbat la el. 

— Părinţii tăi îţi plătesc chiria şi tipii ăia nu vor 
decât femei. 

— Ţi-am zis pentru ce erau cei cincisprezece 
dolari, a sărit Dave. 

Stacey a luat o pernă şi a aruncat-o spre el. Dave 
s-a ferit. 

— O fac eu, a intervenit Terry. 

— Hopa! a zis Andrew. Fata cu cele mai mari 
şanse să schimbe lumea se prezintă la datorie. 

— Sunt doar curioasă, a spus Terry, strâmbându- 
se la el. Şi nu e vorba de asta. 

Nu avea să scape niciodată de comentariul acela 
din anuarul şcolii... sau de milioanele de întrebări 
pe care le avea despre orice. Tatăl ei o învățase să 
fie mereu atentă — nu voia să rateze şansa de a face 
ceva important. Era destul de frustrant să trăieşti 
atât de departe de San Francisco sau de Berkeley, 
unde aveau loc seismele culturale... unde 
contestarea politicilor guvernului cu privire la 
război erau la ordinea zilei, nu ceva pentru care 
jumătate dintre oamenii din jur te priveau ciudat, 
chiar dacă în sinea lor erau de acord cu tine. 

Şi ce dacă niciuna dintre întrebările ei nu dusese 
niciodată la nimic? Poate de data asta avea să fie 
altfel. Şi, în plus, o să primească cincisprezece 
dolari. Pentru suma asta Becky n-avea să scoată 
niciun sunet de protest. 

— Ce? a făcut Stacey. 

— O să merg eu în locul tău şi o să fac 
experimentul, s-a angajat Terry. Dacă într-adevăr nu 
te mai duci. 

— Chiar nu mă întorc, a spus Stacey şi a ridicat 
din umeri. Dar în condiţiile în care tu crezi că până 
şi iarba te face paranoică... 

— Nu-mi pasă. Ne-ar prinde bine banii. De asta o 
fac. 

Şi ce dacă era o minciună? Becky a dat aprobator 
din cap, exact aşa cum Terry ştia că avea să facă. 

Apoi Dave a strigat: 

— Gura, toată lumea! Opriţi muzica! Se întâmplă 
ceva! 

— Eşti sigură că vrei să te întâlneşti cu şoarecele 
de laborator? i-a şoptit Andrew la ureche, când 
muzica s-a oprit. Ştiu că-ți place să ai răspunsuri 
pentru orice, dar... 

— Eşti doar invidios că nu poţi merge tu, a 
replicat ea, ducând sticla de bere la buze pentru încă 
o înghițitură din lichidul cu aromă de mizerie şi 
benzină. 

— Aşa e, scumpo, aşa e, a încuviinţat el. 

Volumul era mai tare acum şi toți priveau cum 
Neil Armstrong ieşea din navetă şi cobora, păşind 

şovăitor pe scară. 

Dave a privit o secundă peste umăr. 

— Putem duce un om pe Lună, dar tot n-au reuşit 
să afle cum să ieşim din Vietnam. 

— Că bine zici! a întărit Andrew. 

Mormăieli aprobatoare au răsunat în cameră până 
când Dave i-a făcut pe toţi să amuţească, în ciuda 
faptului că el fusese, de fapt, cel care vorbise 
primul. 

Pe ecran a urmat o pauză, apoi Armstrong a rostit: 
„OK, acum o să cobor de pe LEM.” 

Nimeni nu respira. Camera era la fel de tăcută pe 
cât se presupunea că e spaţiul cosmic — o absenţă a 
sunetului; dar în această absenţă exista o speranţă 
puternică. 

Și apoi a făcut-o. Astronautul în costumul creat 
să-l protejeze de atmosfera altei lumi şi de microbi 
ciudaţi a pus piciorul pe suprafaţa pustie şi frumoasă 
a Lunii. Armstrong a vorbit din nou: „Un pas mic 
pentru om, un salt uriaş pentru omenire.” 

Dave a început să ţopăie, apoi toată camera a 
izbucnit în aplauze. Andrew o învârtea pe Terry în 
cerc, momentul având un aer de uimire şi 
sărbătoare. Walter Cronkite părea că stă să plângă, 
la fel şi Terry. O usturau ochii. 

S-au potolit ca să se uite cum astronauții înfigeau 
steagul american în solul lunar, cum pluteau înainte 
şi înapoi pe corpul ceresc care atârna pe firmament, 
duşi acolo de o maşinărie uimitoare, construită de 
oameni.  Zburaseră în adâncul cerului. 
Supravieţuiseră, iar acum păşeau pe Lună. 

Să fii în viaţă şi să vezi aşa ceva. Ce mai era 
acum imposibil de realizat? 

Terry şi-a mai luat o bere şi şi-a imaginat că se 
întâlnea cu şoarecele de laborator al lui Stacey. 


2 
Clădirea facultăţii de psihologie nu era una pe 


care Terry să o mai fi vizitat vreodată. A găsit-o 
ascunsă într-un colţ al campusului: pe trei etaje, 

umbrită de copaci, cu ramurile reflectate în ferestre. 
Coroanele se legănau sub cerul cenuşiu care 
promitea ploaie. 

Un Mercedes-Benz lucios şi două dube mari şi 
negre erau parcate lângă trotuar, în apropierea 
clădirii, deşi existau destule locuri libere în parcare, 
dat fiind că, pe timpul verii, stăteau mai puţini 
studenţi în campus. 

Dube de la criminalistică, şi-a zis Terry. Ce 
ironie! Poate chiar sunt, în sfârşit, pe cale să 
descopăr ceva. 

În lumina zilei, ideea că un experiment important 
avea loc aici părea... mai puţin probabilă. Și totuşi, 
era aici. Când o întrebase pe Stacey ce trebuia să 
ştie, aceasta îi răspunsese că trebuia să se prezinte în 
camera de la etaj. Îi spusese şi un rămas-bun 
liniştitor: „E testul tău mortal cu LSD”. 

Terry a deschis uşa de sticlă şi a întâlnit imediat o 
femeie într-un halat de laborator, aşteptând cu un 
clipboard în mână. Avea bucle castanii, fruntea 
înaltă şi un aer extrem de serios. 

— Clădirea e închisă azi, a spus femeia. În caz că 
nu eşti pe listă. 

Era doctor sau doctorand? Terry nu mai întâlnise 
o femeie doctor, dar ştia că există. 

— Listă? a întrebat ea. 

Cineva a apărut din spate şi a dat peste ea, 
aproape răsturnând-o. Terry şi-a recăpătat echilibrul 
şi s-a uitat peste umăr. A văzut o fată în salopetă — o 
salopetă unsuroasă — care i-a zâmbit. 

— Scuze! a spus fata, ridicând din umeri. 
Credeam că am întârziat. 

— Nu-i nimic. 

Terry nu s-a putut abține să nu zâmbească şi ea. 
Nici că puteau arăta mai diferit. Terry purta o fustă 
şi o bluză îngrijite, iar părul pus pe moaţe noaptea 
precedentă cădea acum în valuri moi. Fata în 
salopetă avea unsoare şi sub unghii, părul putea fi 
descris în cel mai bun caz drept pieptănat, iar obrajii 
îi erau acoperiţi de pistrui — o băieţoaică. În urmă cu 

câțiva ani, n-ar fi fost primită în campus în 
pantaloni. 

— Numele voastre, a spus femeia cu clipboardul. 
Trebuie să verific dacă sunteţi aşteptate. 

— Alice Johnson, a zis fata, luându-i-o înainte lui 
Terry. Nu sunt la şcoală aici. Sunt din oraş. 

Femeia a dat aprobator din cap. 

— Eşti pe listă. 

Ce surpriză! Terry nu era, cu siguranţă. Şi poate 
nici Stacey nu era. 

Femeia şi Alice s-au uitat la Terry. Venise rândul 
ei să dovedească faptul că trebuia să se afle aici. 

— Şi tu? a întrebat femeia. 

— Stacey Sullivan, a minţit Terry, întrebându-se 
dacă nu cumva nimerise în alt loc. 

Femeia s-a uitat pe listă, apoi a ridicat din nou 
privirea. Terry îşi simţea inima bătându-i mai 
repede. 

— Ah, aici eşti! a zis femeia şi a bifat pe listă. 
Perfect! Aţi mai fost în clădirea asta, nu? Urcaţi la 
etajul trei şi vă înregistraţi la colegii mei de acolo. 

— Ce sunt toate astea? a ezitat Terry. Eu... nu-mi 
mai amintesc de data trecută. 

— E un procedeu nou de recrutare, a răspuns 
femeia. O să vă lămuriţi sus. 

În timp ce pătrundeau în interiorul clădirii, Alice 
i-a spus lui Terry: 

— Bine, pentru că asta e prima mea vizită. 

Terry trebuia să se stăpânească să nu o întrebe pe 
Alice dacă ştia ceva despre ce se întâmpla. A reuşit, 
dar cu greu. S-a oprit lângă uşa dinspre casa scării. 

— Vrei să urcăm pe scări? Lifturile din clădirile 
astea vechi se mişcă foarte încet. 

— Nu! a răspuns Alice, respingând ideea. Îmi 
place să urc cu liftul. 

— OK, a zis Terry. 

Ce altceva să zică? 

Alice s-a relaxat şi a zâmbit. Au parcurs o 
distanţă scurtă spre lifturi, dar au aşteptat mult până 
a venit unul. Uşile s-au deschis, cedând centimetru 
cu centimetru. 

— Ăsta chiar e unul vechi, a comentat Alice, 
trecându-şi mâna peste marginea de metal a uşilor, 
părând încântată că urca în el. 

Terry nu a comentat că majoritatea oamenilor nu 
erau tocmai entuziasmați la gândul de a folosi un lift 
foarte vechi. Însă Alice era ciudată. Nu era de 
mirare că se prezentase la un experiment psihologic. 
Totuşi, Terry o plăcea. 

— Ai spus că eşti din oraş? a întrebat ea. Eu am 
crescut într-un loc la o oră distanţă de aici. 
Larrabee. 

— Familie de hipioți, a spus Alice. Lucrez la 
garajul unchiului meu. Specializat în lucrul cu 
echipamentele grele din zonă. 

— Mi-ar plăcea să mă pricep la mecanică, a zis 
Terry. 

Alice a ridicat din umeri. 

— Toți ne pricepem. Trupul e tot un fel de 
maşinărie. 

Si asta e adevărat. 

— Nu există şi o inimă? a întrebat Terry, 
tachinând-o puțin. 

— Sigur, inima e pompa care ne face să 
funcționăm, a răspuns Alice. 

Uşile au început să se deschidă la etajul trei, 
mişcându-se la fel de încet cum o făcuseră şi jos. 

Alice s-a oprit. 

— Să ştii că, dacă aş avea piesele potrivite, aş 
putea să-l repar. Nu e stricat, doar că şi-a pierdut 
puțin din splendoarea originală. 

Asta avea să o învețe minte pe Terry să mai 
judece pe cineva după unsoarea de pe salopetă. 
Splendoarea originală a liftului universității. 

— Să sperăm că nu ajunge să se strice, a spus ea. 

Alice i-a zâmbit. 

— Să sperăm. 

— Şi ziceai că n-ai mai fost aici până acum? a 
lăsat Terry întrebarea să-i scape. 

— Nu, a răspuns Alice. Unchiul meu a văzut un 
anunț în ziar săptămâna trecută că se caută fete la 
vârsta studenției, cu abilități remarcabile. Am 

răspuns. Am primit o scrisoare care mă anunţa să 
mă prezint aici. 

Un nou procedeu de recrutare, spusese femeia. 
Cum avea să intre Terry? Ce anume era considerată 
„abilitate remarcabilă”? 

Au coborât din lift, după ce Alice l-a mai 
mângâiat o dată şi au păşit pe un coridor banal cu 
uşi de o parte şi de alta şi cu postere care făceau 
reclamă experimentelor. O singură uşă era deschisă, 
aşa că Terry s-a gândit că acolo trebuiau să ajungă. 
Cadrul uşii era suficient de lat cât să încapă 
amândouă una lângă alta, ceea ce era bine, pentru că 
Alice a refuzat să intre înainte sau după Terry. Tot 
ce era straniu la Alice îi dădea un farmec aparte. 

Aici aştepta altă persoană în halat alb, de data 
aceasta un bărbat cu păr de prezentator de ştiri şi 
ochelari cu rame groase. I-a întins fiecăreia un teanc 
de documente şi un pix. 

— Formulare de consimţământ, le-a explicat el. 
Completaţi-le până veţi fi chemate. 

Mersi de amabilitate, omule! 

A arătat spre o zonă de aşteptare de facto, unde 
erau aşezate scaune. Acolo stăteau alte şase fete de 
vârsta studenţiei (deşi, dacă Alice era un indiciu, nu 
toate frecventau facultatea) şi un bărbat de seama 
lor, cu părul lung castaniu, cu barbă ca a lui lisus şi 
pantaloni evazaţi. Terry şi Alice au trebuit să se 
despartă pentru că singurele două scaune rămase 
erau faţă în faţă. 

Alice s-a aşezat lângă o negresă tânără care citea 
un manual mare şi care o făcea chiar şi pe Terry să 
pară neglijentă în comparaţie cu ea, darămite pe 
Alice. Purta un costum violet, dichisit, discret, dar la 
modă. 

— ŞI tu eşti din oraş? a întrebat-o Alice. 

Părul cârlionţat al fetei încadra o față drăguță şi 
atentă, care s-a întors spre Alice. 

— Am crescut aici, a răspuns ea. Gloria Flowers. 

— Acei... a început Alice. 

— Da, a continuat Gloria. Acei Flowers. 

Alice a făcut ochii mari şi i-a şoptit lui Terry: 

— Familia ei are un magazin uriaş şi o florărie. 
Flowers” Flowers. 

— Stau chiar aici, a zis Gloria. Se numeşte 
Flowers” Flowers and Gifts. 

— ŞI tu ai văzut anunţul în ziar? a întrebat Alice. 

— Nu, a răspuns Gloria. Sunt studentă aici, la 
biologie. 

— N-am vrut să te jignesc, a zis Alice 
îmbujorându-se, vorbesc serios. Câteodată, mă ia 
gura pe dinainte. 

— Ar fi trebuit s-o auzi cum admira liftul! a 
intervenit Terry. 

Alice i-a aruncat o privire recunoscătoare. 

Terry s-a aplecat în faţă şi i-a întins mâna Gloriei. 
Gloria a ezitat o clipă, apoi a strâns-o, ţinând 
manualul la piept. Ceva a căzut din carte pe podea. 
O revistă de benzi desenate. 

Gloria a făcut ochii mari, îngrozită. 

Terry s-a întins şi a ridicat revista. X-Men”, după 
cum anunţa coperta viu colorată. 

— Mie îmi plăceau „Fetele lui Archie, Betty şi 
Veronica”“., a comentat ea dându-i revista înapoi. 

— Asta e un pic diferită. 

Dar Gloria zâmbea. 

— Grozav! a spus Terry. Mă bucur să cunosc altă 
studentă... 

A ezitat, dându-şi seama că nu-şi putea spune 
numele adevărat. Nu încă. 

— Cred că eu sunt doar un rebut, a zis Alice. Nu 
vă sinchisiţi de mine. 

Bărbatul a înclinat capul într-o parte şi s-a uitat la 
Alice. 

— Tu eşti cea mai deşteaptă de aici, a rostit el cu 
un aer de cunoscător. Eu sunt Ken. 

— Credeam că vor doar femei, a replicat Alice, 
aparent neimpresionată de lingușeală. 

— Sunt clarvăzător, a adăugat el, aproape în 
şoaptă. 

— Chiar eşti? a întrebat Terry. 

EI s-a lăsat pe spate. 

— Normal că sunt. Aşa am ştiut să vin. 

— Normal că este, a repetat Alice, dar Terry nu 
şi-a dat seama dacă glumeşte sau vorbeşte serios. 

Celelalte femei încercau, în mod clar, să nu se 
arate şocate de ce se întâmpla în jurul lor. Terry a 
descoperit că se distra şi, schimbând priviri cu Alice 
şi cu presupusul clarvăzător Ken, apoi cu Gloria, i s- 
a părut că şi ei se distrau. 

Un bărbat în halat a deschis uşa din spatele 
încăperii. 

— Gloria Flowers, a spus el. 

Gloria şi-a strecurat revista înapoi în manual 
făcându-le cu ochiul, s-a ridicat şi l-a urmat pe 
bărbat pe coridor. 

Lui Terry chiar îi plăceau toți trei. 


Mai rămăseseră doar ei doi, Terry şi Ken, şi 
trecuseră ore întregi. 

Formularele erau solicitante şi pline de jargon, 
stârnindu-i greață lui Terry; nu se înşelase crezând 
că experimentul era o chestie importantă. 
Formularele nu erau de la universitate. Erau de la 
Guvernul Statelor Unite, ceva numit Biroul de 
Informaţii Ştiinţifice. Scria că existau pedepse 
aspre, inclusiv cu închisoarea, pentru cei care 
dezvăluiau oricare dintre activităţile desfăşurate în 
cadrul experimentului. Asta însemna că aveau să se 
întâmple lucruri care trebuiau să rămână secrete. 

Tatăl lui Terry şi al lui Becky luptase în Al Doilea 
Război Mondial şi văzuse nişte lucruri cumplite. Nu 
vorbea niciodată despre ele în faţa fetelor, dar Terry 
îl auzise, într-o noapte, țipând în somn şi se furişase 
să vadă ce s-a întâmplat. Se ghemuise în dreptul uşii 
de la dormitorul părinţilor, în cămaşă de noapte, 
trăgând cu urechea. Tatăl ei îi povestea mamei 
despre un lagăr din care, într-un final, cu ajutorul 
lor, deţinuţii fuseseră eliberaţi. „Oamenii erau 
înghesuiți ca nişte sardele, slabi ca nişte schelete... 
iar ăştia erau cei care supravieţuiseră.” Avea vise, 
spunea el, vise în care muncea în lagăr şi nu făcea 
nimic ca să oprească asta. 

— Tu n-ai face niciodată aşa ceva, îl asigurase 
mama ei. Nu-ţi stă în fire. 

— Mi-ar plăcea să cred că nu, replicase el, dar 
ştiu că mulți dintre oamenii care munceau acolo 
probabil au simţit acelaşi lucru înainte de război. La 
fel şi multe dintre soțiile acestora. S-ar putea 
întâmpla însă şi aici. Gândul ăsta nu mă lasă să 
dorm. 

— Nu, nu s-ar putea, zisese mama. 

— Mă bucur că tu crezi asta, iubito! 

— Nu ştiu dacă altfel aş putea îndura viaţa. Nici 
măcar nu pot să înţeleg cât de greu trebuie să fi fost, 
Bill! 

În acel moment Terry simţise cât de mult îi 
iubeşte. Tatăl ei, care fusese martor la asemenea 
grozăvii, se îndoia chiar şi de el însuşi. Însă mama 
ei credea în el. Tatăl ei urmărea ştirile în fiecare 
seară şi le spunea cât de important era să rămână 
implicaţi. Să fie mereu în alertă, fiindcă nu ştii 
niciodată când e rândul tău să te asiguri că-ți 
păstrezi libertatea. 

Terry luase în serios acele lecţii; Becky şi mama 
lor credeau că le luase prea în serios. Dar tatăl său 
era mândru de ea. 

Aşa că s-a hotărât să vină aici. Cu un amestec de 
entuziasm şi emoţii, simțindu-se încordată ca un arc, 
continua să citească. A ezitat când a ajuns la final. 

Apoi a semnat cu numele ei adevărat. Stacey nu 
voia să fie amestecată în treaba asta, aşa că Terry 
trebuia să-şi asume propria identitate cumva. 

— Stacey Sullivan? a chemat-o bărbatul din 
dreptul uşii. 

Era ultimul moment în care se dădea drept 
prietena ei. 

Ken i-a aruncat o privire. 

— Tu eşti? 

Interesant că 1 se adresase pe un ton interogativ. 

— Hm, da, a răspuns Terry şi a sărit în picioare. 

Abia atunci a observat că bărbatul care o strigase 
nu era cel de dinainte. Era zvelt şi chipeş, cu păr 
castaniu aranjat frumos şi o faţă în mare parte fără 

riduri. Dar când şi-a îndreptat atenţia spre ea, Terry 
a simţit cum temperatura i-a scăzut cu câteva grade. 

El a zâmbit şi la coada ochiului i-a apărut o 
încrețitură. 

— Domnişoara Sullivan? 

Eşti doar emoționată. 

Terry a înaintat în grabă, aproape scăpând 
formularele. Şi-a aşezat geanta la loc pe umăr şi a 
strâns hârtiile la piept. 

— Prezent. 

Bărbatul 1-a făcut semn să treacă pe lângă el. 

— Noi suntem în capăt. Ultima uşă pe dreapta. 

Uşa respectivă era deschisă şi dădea într-o 
cameră mare, unde domnea dezordinea. O masă de 
examinare aştepta la câţiva metri în interior. Terry a 
rămas în dreptul ei în timp ce se obişnuia cu restul 
spaţiului. Nişte rămăşiţe specifice departamentului 
de psihologie — două tărgi şi postere cu diagrame şi 
echipamente ciudate cu fire şi tuburi. Mese şi 
teancuri de caiete. Un microscop care nu părea 
folosit, împins într-un colţ. A zărit şi un mulaj de 
creier, împărţit în secţiuni roz-deschis care puteau fi 
scoase sau puse la un loc. 

— Ia loc! a poftit-o bărbatul, arătând spre masa 
de examinare. Vorbea autoritar, de parcă era 
obişnuit să dea ordine. 

Terry a şovăit, apoi s-a cocoțat pe marginea 
mesei. Picioarele îi atârnau, amintindu-i că nu se 
afla pe teren solid. 

Bărbatul se uita la ea. În cele din urmă, când 
tăcerea a început să fie stânjenitoare, a întrebat: 

— ŞI tu cine eşti? 

Până să se hotărască ea la un răspuns, el a 
adăugat: 

— Ştiu că nu eşti Stacey Sullivan. 

Rahat! Ce rapid a fost! 

— Cum? i-a scăpat întrebarea. 

— Conform notiţelor angajatului universităţii, 
Stacey Sullivan are părul negru şi cârlionţat, 1,61 m, 
ochi căprui, IQ mediu. 

Terry se simţea jignită în numele lui Stacey. 

— Tu, a continuat bărbatul, ai 1,76 m, părul 
blond-închis şi ochi albaştri. Felul în care îți voi 
evalua inteligența depinde de motivul pentru care 
pretinzi că eşti domnişoara Sullivan, dar o să 
presupun că e peste medie. Deci, cine eşti tu? 

Vorbea pe un ton nonşalant. Terry s-ar fi aşteptat 
ca lucrurile să se desfăşoare oricum, dar nu aşa. 

— Ei bine, nici dumneata nu eşti şoarecele de 
laborator al lui Stacey, a replicat ea, dându-și seama 
că era adevărat. 

Nu numai că scena era complet diferită de 
povestea lui Stacey, dar nimeni nu l-ar fi descris pe 
acest bărbat aşa. 

— Tipul care i-a dat droguri şi a făcut-o să se 
simtă ciudat săptămâna trecută. Motivul pentru care 
nu a venit acum. Aşadar, cine eşti tu? 

Se întreba dacă avea să-i răspundă. 

El a clătinat din cap, părând oarecum amuzat. 

— Sunt doctorul Martin Brenner. Acela a fost un 
psiholog colaborator al universităţii. Au obiceiul de 
a greşi procedurile. De aceea preluăm noi controlul. 

A făcut o pauză. 

— E rândul tău. 

Corect. 

— Sunt Terry Ives, colega de cameră a lui Stacey, 
a spus ea. 

— Deci habar nu am dacă îndeplineşti vreun 
criteriu dintre cele stabilite pentru acest experiment, 
a comentat doctorul Brenner. 

— Am vorbit cu câteva persoane — au răspuns la 
un anunţ în ziar. Cât de strict poate fi? 

El a rămas nemișcat, aruncându-i din nou o 
privire gânditoare. 

Ea a vorbit mai departe, încurajată de faptul că nu 
fusese încă dată afară şi s-a ridicat în picioare ca să 
fie faţă în faţă cu el. 

— M-am oferit să-i iau locul lui Stacey pentru 
că... am simţit că e ceva important. Altfel, e prea 
ciudat. Laboratoarele nu cheamă tinere ca să le dea 
droguri. Sau nu doar pentru asta. 

— Atunci, ce crezi că este? a întrebat doctorul 
Brenner. 

Terry a dat din umeri. 

— Am citit formularele. Nu-mi dau seama decât 
că, orice ar fi, e ceva... mare. Vreau să particip şi 
eu. 

— Hm. 

Mormăitul lui avea o nuanță sceptică. 

— Ce condiții trebuie să îndeplinesc? a întrebat 
ea. Spune-mi! 

— Eşti singură? 

Fața lui Andrew i-a apărut în minte. 

— Sunt nemăritată. 

— Sănătoasă? a întrebat el. 

— N-am ratat nicio tură la restaurantul în care 
lucrez. 

El a dat aprobator din cap. 

— Ai avut vreodată relații sexuale? 

Ea s-a încordat. Nu era genul de conversație pe 
care femeile o aveau cu bărbați necunoscuți. Cu 
doctori de la guvern necunoscuţi părea şi mai puțin 
potrivit. 

— Mă tem că am nevoie de sinceritate de la 
participanții noştri, a zis el ca un fel de scuză. 

— Da. 

Terry nu a dezvoltat răspunsul. 

Bărbatul a încuviințat iar din cap. 

— ŞI ai născut? 

— Nu, a spus ea. 

— Eşti încăpățânată? 

Terry s-a gândit. 

— Sunt aici, nu-i aşa? 

— Bănuiesc că îndeplineşti criteriile de bază. 
Dar... 

S-a oprit, studiind-o. 

Nu părea convins, nu încă. 

Ea a căutat să-şi amintească ce spusese Alice 
despre anunţul din ziar. Nu credea că el ar fi 
interesat de calitățile pe care le putea enumera în 
coloana cu abilităţi remarcabile: putea să servească 
la şase-opt mese fără să uite comanda nimănui (era 


27 


mai greu decât părea), nu încurca niciodată cafeaua 
obişnuită cu cea decofeinizată, făcea temele în 
ultima clipă şi tot primea note bunicele, îl făcea pe 
Andrew să râdă când el nu voia, uneori o înveselea 
pe Becky... 

— Şi sunt remarcabilă, a spus ea. 

— Bine, a zis el, ca şi cum balanţa se înclinase. 

Sau poate doar îi făcea pe plac. 

— Presupun că eşti. Acum, ia loc! 

Terry ura să i se spună ce să facă, şi totuşi s-a 
aşezat. 

Andrew îşi parcase în spatele dubelor din faţa 
clădirii facultății de psihologie maşina Plymouth 
Barracuda verde-smarald, pe care o spăla şi o 
ştergea cu drag cel puţin o dată pe săptămână. 
Insistase că Terry ar putea avea nevoie să fie luată 
cu maşina, judecând după experienţa lui Stacey. 
Ziua se prelungise mai mult decât îşi imaginase ea. 
Probabil că o aştepta de ceva vreme. 

I-a făcut cu mâna lui Andrew în timp ce ţopăia 
prin iarbă, încercând să hotărască cât de mult avea 
de gând să-i spună din ceea ce se întâmplase 
înăuntru. El nu credea că e bine ca ea să vină aici, 
deşi se purtase frumos în privinţa asta. 

Ea a urcat în maşină. 

— Mor de foame, a spus, trăgând de timp. Vrei să 
mergem undeva să mâncăm? Fac cinste. 

— Înţeleg că ti-au dat cei cincisprezece dolari, a 
zis Andrew, măsurând-o din priviri, ca şi cum voia 
să se asigure că era întreagă. Sigur, oriunde vrei tu. 

— Să mergem la Starlight, a sugerat Terry. 

Era vineri seara şi nu trebuia să ajungă la muncă 
până a doua zi, la nouă dimineaţă. Căldura verii 
făcea ca totul să pară un cuptor încins. Cu alte 
cuvinte, era vremea perfectă pentru cinema în aer 
liber. Filmele nu începeau decât peste vreo două ore, 
dar puteau găsi un loc bun şi cafeneaua micuță era 
probabil deja deschisă. 

— Voiai să vezi The Wild Bunch“:. Cred că încă 
rulează. 

— Cum doreşti... 

A băgat în marşarier şi a condus prin campusul 
aproape pustiu. 

— Era cât pe ce să dau buzna în clădire să văd 
dacă te-au răpit. Cum a fost? Ai avut dreptate sau te- 
ai înşelat? 

— Am avut dreptate, cred. 

Terry şi-a împreunat mâinile în poală. 

— Serios? 

— Da. 

Spre uşurarea ei, el nu s-a îndoit de ea. 

— Ce s-a întâmplat? 

— Până acum, doctorul mi-a pus o mulțime de 
întrebări. Dar mi-a permis să rămân. 

— Fără injecții misterioase, a spus Andrew, 
privind spre ea. 

— Fără injecții misterioase, a repetat ea. 

Era adevărat. 

— Dar cred că a fost alt tip. Data viitoare, cine 
ştie? Părea... chiar părea să fie ceva important. 

Crainicul de la radio anunţa cel mai recent bilanţ 
al victimelor, vorbind despre o nouă luptă pe frontul 
din Vietnam. Andrew a întins mâna şi a dat volumul 
mai tare. 

— Încă un amic de-ai lui Dave din liceu a murit 
acolo. 

Toţi ştiau pe cineva care murise acolo. Terry le 
vedea cu uşurinţă feţele; mereu şi-i imagina pe 
băieţii care fuseseră ucişi ca în fotografiile din 
anuarele liceului — zâmbind, în alb-negru, captivi. 

Ca student, Andrew era scutit de asta, dar ea îi 
ştia temerile, fiindcă anul viitor urma să termine 
facultatea. Singura discuţie pe care o avuseseră pe 
această temă sugera că o să se înscrie la masterat şi 
o să rămână la nesfârşit la şcoală, oricât de mult era 
nevoie. 

— E groaznic! a spus Terry, deşi ura un asemenea 
eufemism. 

Unele lucruri erau atât de îngrozitoare, încât nu 
puteai niciodată să le descrii în cuvinte. 

Andrew a dat din cap şi a continuat să asculte 
ştirile. 

Terry se gândea la ultimele momente cu doctorul 
Brenner. Îl convinsese, în final, într-un mod pe care 
nu-l înțelegea pe deplin, să o clasifice ca având 
„potenţial mare”. Viitoarele şedinţe urmau să aibă 
loc în afara campusului, într-un laborator special al 
guvernului. El recunoscuse că era o cercetare 
importantă, de ultimă generaţie. Ce anume însemna 
asta, ea nu prea ştia. Trebuia să se întoarcă la 
laborator peste trei săptămâni, de unde în fiecare 
săptămână aveau să meargă cu maşina la locaţia 
externă. 

Câtă vreme nu mă împiedică să învăţ, fusese tot 
ce spusese ea. Dar în interior strălucea de parcă îi 
sclipea o stea în piept. Era mândră. 

Nu trebuia să-i mărturisească lui Becky. Sora ei 
nu învățase aceleaşi lecţii de la tatăl lor. Când Terry 
scria scrisori despre război şi le trimitea 
reprezentanţilor din Congres, Becky susținea că era 
mai bine să ştii că oamenii ca ei munceau din greu 
să supravieţuiască, în loc să se amăgească singuri că 
puteau să schimbe lumea cu preţul unui timbru. 
Poate că nu era deloc nevoie ca Becky să ştie ce 
făcea Terry. 

— Eu doar... nu ştiu cum mai putem avea 
încredere în guvern, a comentat Andrew. Ei ar trebui 
să lucreze pentru noi. 

— Vinzi castraveți grădinarului. Ştiu, a zis Terry. 
A întins mâna şi a dat radioul mai încet. Însă tot ei 
au făcut şi treaba cu Luna. 

— Ştiinţa a făcut-o. JFK le-a spus să o facă, a zis 
el. Acum nu fac altceva decât să trimită şi mai mulți 
oameni la moarte, în Vietnam. 

Terry a decis să nu-i spună încă cine anume 
realiza aceste experimente — savanții de la guvern. l- 
ar fi oferit un motiv mai puternic să nu o susţină şi 
nu voia să se certe cu el din cauza asta. Era hotărâtă. 

— Eu îmi iau pop-corn şi un hotdog, a spus Terry. 
Poate şi un suc. Andrew i-a făcut cu ochiul. 
— Acum mai vii de-acasă, bogătaşo! 

NU E CA-N ŢARA MINUNILOR 


August 1969 

— Mă fac să mă simt de parcă aş fi o mironosiţă 
pentru că nu merg, a spus Terry. Nu-i adevărat! 

Andrew a tras-o înapoi să se aşeze pe mormanul 
de cearşafuri de pe patul dezordonat din dormitorul 
şi mai dezordonat. 

— Vorbeşte mai încet! O să te audă. Ai putea să 
vii şi tu... dacă n-ai fi prea mironosiță ca să 
chiuleşti de la şcoală. 

Terry l-a lovit în umăr în semn de glumă. 

— Ai putea oricând să rămâi cu mine şi să fii şi tu 
cuminte, aşa cum sunt cu. 

— Dar eu nu sunt acceptat în experimentul tău 
ştiinţific nebunesc, a răspuns Andrew zâmbindu-i. 

— Mai sunt şi cursurile, a zis Terry. Becky a 
plătit deja taxa. Nu-ţi faci griji că hpseşti prea mult? 

Semestrul dintre sesiuni era pe cale să înceapă şi 
amândoi se înscriseseră la cursuri pe o perioadă de 
două săptămâni. Al lui Terry era ceva despre tehnici 
pedagogice, iar al lui Andrew, un seminar de 
filosofie. 

— Îmi fac griji că trece viaţa pe lângă mine, a 
spus el. 

— Aha. 

Terry nu putea uita că greşelile ei aveau impact 
asupra lui Becky, care acum se simţea responsabilă 
pentru ea. Andrew era mai spontan şi puţin răsfăţat 
— nu avusese niciodată vreo problemă din care să 
nu-l fi scos altcineva. Dar credeau în aceleaşi 
lucruri, chiar dacă le abordau diferit. Asta conta mai 
mult decât ceea ce-i deosebea. 

— Trebuie să mă întorc la laboratorul de 
psihologie săptămâna asta, a spus ea. Aşa că nu pot. 

— Eşti sigură că e o idee bună să te întorci? 

— Da, şi de asta trebuie s-o fac. 

— Iubito, a zis el, ţinându-i mâinile într-ale lui, 
toţi o să cânte acolo. Nu poţi să ratezi ocazia. 

— De-abia l-am convins pe doctorul Brenner să 
mă primească. Nu pot risca să mă dea afară înainte 
să înceapă măcar. 

— OK. 

El i-a atins obrazul. 

— Mi-aş fi dorit să vii, totuşi. O să-mi lipseşti. 

—  Grăbiţi-vă, plecăm într-un sfert de oră! a 
strigat din cealaltă cameră o voce de bărbat. 

Vocea era a unui tip pe nume Rick, care avea 
părul unsuros şi-i dădea fiori reci lui Terry. A lui era 
duba cu care ei cinci mergeau într-o localitate de 
care nu auzise nimeni, din nordul statului New 
York: Woodstock. Părea un nume inventat. 

Terry a dat ochii peste cap. 

— Promite-mi că o să ai grijă! O să petreci câteva 
zile într-o dubă cu nişte străini din Califorma, după 
crimele care au avut loc acolo. Pun pariu că şi 
criminalii aveau o dubă. 

Poate că vorbea pe un ton relaxat, dar se trezea 
noaptea, cu detaliile proaspete în minte. Citea 
fiecare articol despre crimele brutale, despre 
cuvintele PIG şi HELPER SKELTER“ scrise cu 
sânge pe pereţi şi despre biata actriță Sharon Tate”, 
ucisă cu lovituri de cuţit când era însărcinată în opt 
luni. Ce fel de monştri i-ar face rău unei femei 
însărcinate? 

— Mergem în celălalt capăt al ţării, replică 
Andrew. Doar nu te temi cu adevărat de criminali în 
dube, nu? 

— Nu, a răspuns ea. 

Ba da, s-a gândit, şi de tot ce s-ar mai putea 
întâmpla. Lumea de-abia dacă are vreun sens. 

— Și nu sunt străini. Rick şi Dave au crescut 
împreună. 

Nu era şi cazul prietenilor lui Rick, alt tip dubios 
poreclit Woog şi o fată, Rosalee, care se holba la 

Terry de parcă era o glumă în formă de om. 
Nemaipunând la socoteală că oamenii se schimbau. 
Din punctul ei de vedere, veniseră să-l invite pe 
Dave să traverseze ţara împreună cu ei, de la 
Berkeley, doar ca să poată folosi duşul din 
apartament. 

— Poate sunt puţin îngrijorată. Ştiu că e irațional, 
a adăugat Terry, ceea ce era o minciună. 

Părea perfect rațional. 

— Simt doar că o să se întâmple ceva rău. Nu pot 
să explic. 

— Asta e de la sine înţeles... Să sperăm că nu cu 
mine sau cu tine. 

Andrew a zâmbit şi a răsturnat-o înapoi în pat, 
apropiindu-şi buzele de urechea ei. 

— Dar, pentru orice eventualitate, poate ar trebui 
să ne luăm rămas-bun cum se cuvine. 

— Nu-mi vine să cred că o s-o vezi pe Janis 
Joplin fără mine. Eşti un iubit îngrozitor! 

— Cum spuneam, vino cu mine! 

Era tentant. Încă şi mai tentant când şi-a lipit 
buzele de gâtul ei. 

Dar, cincisprezece minute mai târziu, Andrew a 
plecat spre Woodstock, iar Terry a plecat la cămin. 
Acesta era drumul pe care îl alesese şi pe care 
intenționa să rămână. 

După câteva zile, Terry s-a dus la laboratorul de 
psihologie şi a găsit o dubă așteptând. Familiară, 
neagră şi lucioasă; era aproape sigură că se 
numărase printre cele parcate lângă trotuar atunci 
când venise prima dată aici. Avea geamuri fumurii, 
însă nu foarte întunecate, şi numere de la guvern. 

Dube peste tot. 

Terry şi-a înăbuşit râsul. Dacă Andrew ar fi fost 
aici, ar fi tachinat-o pentru prejudecata ei 
neaşteptată faţă de dube. Deşi semăna mai mult cu o 
dubă de la biserică vopsită în culori închise decât cu 
o maşină hipiotă sau cu un loc al crimei pe roți. 

Spera că Andrew şi grupul lui ajunseseră cu bine 
la New York. Se estima că două sute cincizeci de 
mii de oameni ocupaseră cătunul adormit 
Woodstock. Peste tot erau poze cu oameni murdari 
de noroi, cu pupile enorme, zâmbind de parcă 
ajunseseră pe tărâmul făgăduinţei. Nu-l zărise pe 
Andrew printre ei şi nu era sigură că ar fi recunoscut 
pe altcineva în afară de Dave. Se spunea că Janis 
Joplin susţinuse unul dintre cele mai bune concerte 
din viaţa ei. Între timp, cursul intersesiune al lui 
Terry era definiția plictiselii. 

Aşa că asta ar fi bine să merite. 

A rămas pe trotuar în loc să se îndrepte spre dubă 
şi a zâmbit când o maşină cu motor puternic a oprit 
scârţâind în parcare şi din ea a coborât Alice. Era 
murdară ca la prima lor întâlnire, îmbrăcată tot în 
salopeta pătată. 

— N-am întârziat? a întrebat Alice, fără să se 
deranjeze să salute. 

— Ai venit la fix, a răspuns Terry. 

— De ce stai aici? a vrut să ştie Alice. 

Exact în clipa aceea uşa dubei s-a deschis: 

— De ce staţi acolo? le-a întrebat Ken. 

Era tot un truc de-ale lui cu „Sunt clarvăzător”? 
Alice şi Terry au schimbat o privire ridicând din 
sprâncene apoi au dat să urce. Gloria se afla deja 
acolo, pe bancheta din spatele lui Ken. Era la fel de 
gătită ca data trecută, acum cu o fustă până la 
genunchi, de un verde-albăstrui şi o bluză albă, cu 
picăţele. Terry s-a strecurat lângă ea, iar Alice i-a 
aruncat o privire ca şi cum ar fi zis Mersi că m-ai 
lăsat cu tipul ăsta în timp ce se aşeza pe scaunul 
liber de lângă Ken. 

Terry a dat din umeri. 

Bărbatul masiv de la volan purta o uniformă de 
infirmier şi avea braţe extrem de păroase. A luat un 
clipboard de pe scaunul gol de alături. 

— Trebuie să vă verific numele pentru siguranţă. 

Ken l-a întrerupt ridicând o mână. 

— Ăştia suntem toţi. Am citit eu deja lista. 

Infirmierul nu părea mulţumit, dar a pus 
clipboardul jos şi s-a întors spre volan. Duba a 
pornit cu un vuiet înfundat. 

— Vrei să spui că a trebuit să te uiţi la clipboard? 
l-a întrebat Terry pe Ken. Nu ştiai deja ce e scris 
acolo? 

Colţurile buzelor lui Ken au coborât când el s-a 
încruntat, privind peste umăr. 

— Nu mă aşteptam să fiu judecat. Eu sunt 
clarvăzător, întotdeauna am fost. Dar... lucrurile nu 
funcţionează aşa. 

Alice se uita la Terry într-un fel pe care nu-l putea 
descifra. 

— Îmi pare rău, a spus Terry, remarcând că era 
adevărat. N-am vrut să sune ca o insultă. Glumeam. 

Ken a făcut o pauză ca să se gândească la asta. 

— În regulă, a zis el, dând din cap. 

Într-un târziu, a scos şi Gloria un sunet. Când a 
vorbit, a făcut-o cu voce joasă: 

— Chiar vrei să credem că eşti clarvăzător? 

— Sunt aici, nu-i aşa? a întrebat Ken, punând o 
mână pe piept cu degetele răsfirate. 

Indiferent că putea sau nu să ghicească viitorul 
ori să ia legătura cu spiritele, Terry s-a gândit că 
tipul are înclinații teatrale. Şi a simțit că avea ocazia 
să afle un lucru la care se tot gândea. 

— De ce sunteţi toţi aici şi participaţi la 
experiment? a întrebat ea. Adică, în afară de faptul 
că am reuşit să fim admişi. 

Şoferul întoarse duba, intrând pe aleea 
campusului şi mergând încet. 

Terry s-a mirat când Gloria i-a răspuns fără a 
ezita. 

— Nu a fost prima mea alegere. 

— Ce vrei să spui? 

Gloria a oftat. 

— Decanul facultăţii nu crede că ar trebui să fac 
aceleaşi proiecte de cercetare ca restul studenţilor. 
Nici măcar nu crede că universitatea ar trebui să 
lase oameni ca mine să-şi dea licenţa. Dar tata a 
făcut scandal când am fost alungată din laborator. 

Școala a venit cu varianta asta ca să pot obţine 
creditele de care am nevoie. 

— Gloria, îmi... a început Terry. 

— E în regulă. 

Gloria a dat din cap către Alice, care se sprijinise 
cu braţul de banchetă ca să stea cu faţa spre cele 
două fete. 

— Dar tu? 

— Eu vreau să cumpăr o Firebird. Suntem plătiți, 
ceea ce înseamnă că pot s-o cumpăr mai repede, a 
zis ea, ca şi cum era evident. 

S-a lăsat tăcerea şi toţi s-au uitat la Ken. Fiindcă 
el nu spunea nimic, Terry l-a îmboldit. 

— Şi tu? 

— Eu trebuie să fiu aici, a răspuns el. Am ştiut că 
trebuie să vin. E un moment important. Toţi vom fi 
foarte importanţi unii pentru ceilalți. 

Nu era nicidecum o declaraţie de care să râzi — şi 
oricum Terry nu şi-ar fi dorit să-l jignească din nou 
pe Ken. 

— Dar tu? a întrebat-o Ken. 

— Te numeşti Stacey, nu? a adăugat Alice, vrând 
să ajute. 

— EI bine... 

Terry se tot foia pe locul ei. 

— De fapt, cred că o cheamă Terry, a scos-o Ken 
din încurcătură. 

— Da. Terry Ives. 

— Hm? 

Alice a strâmbat din nas. 

— Dar eram sigură că ai spus Stacey. Eu nu uit 
lucrurile astea. 

Acum toţi ochii erau aţintiţi asupra lui Terry. 

— De ce să foloseşti un alt nume? a întrebat 
Alice. 

Apoi a coborât glasul. 

— Eşti o criminală? Ah! Sau unul dintre puștii ăia 
dispăruţi? Ai fost furată de la familia ta? 

Fata avea ochii cât cepele şi Terry aproape că 
vedea cum un şir întreg de poveşti se învârtea în 
mintea ei. 

— Nu, nu sunt criminală, nici răpită, nici spioană, 
nici fugită de acasă. 

— Evident, a spus Alice, atât de dezamăgită, 
încât Terry a zâmbit. 

— E numele colegei mele de cameră. Ea s-a 
înscris, apoi s-a răzgândit. Am nevoie de bani. În 
plus... 

Voia să spună că era acolo pentru că în sfârşit 
apăruse şansa să facă ceva; că ei — toţi — ar putea să 
scrie istorie; că posibilitatea asta era motivul pentru 
care venise. Dar a ales o versiune mai simplă a 
poveştii, cea pe care i-o spusese lui Brenner. Una 
care, spera ea, avea şanse mai mici să fie ridicolă: 

— În plus, mi se pare că e ceva important. 

Dând din cap, Gloria a coborât glasul şi a spus: 

— Este, nu-i aşa? E ceva cheltuială să ne ducă şi 
să ne aducă. 

Terry s-a aplecat în față şi Alice s-a dat la o parte 
pentru ca Terry să-şi poată sprijini braţele de spatele 
banchete. Terry a vorbit cu şoferul, întrebându-se 
dacă se sinchisise să-i asculte. 

— Nu mi-am dat seama că era un laborator la 
Hawkins până acum. Acolo mergem, nu-i aşa? a 
întrebat ea. Hawkins? 

— Nu e de multă vreme acolo, a răspuns el. A 
fost amenajat anul trecut. 

— ŞI ce fac acolo? a insistat Terry. 

— Cercetare. 

Terry a aşteptat, dar nu a mai primit alte 
informaţii. Şoferul a rămas atent la drum, la şoseaua 
netedă şi pustie acum, când se îndreptau spre ieşirea 
din oraş, mărginită de câmpuri cu porumb înalt. 

— Colega ta de cameră nu are nevoie de bani? a 
întrebat Alice din senin. 

Uau, ce perspicace e! Terry crezuse că 
terminaseră acea parte a discuţiei. 

— Nu atât de mult încât să mai aibă o slujbă, a 
răspuns Terry. I se părea că şi asta e o slujbă. 

— Fetele albe, a comentat Alice clătinând din cap 
şi uitându-se la Gloria, nu ştiu ce înseamnă munca. 

Terry nu putea contrazice acest principiu, 
indiferent cât de mult muncea ea însăşi. Şi chiar 
dacă Alice era plină de pete de unsoare, nu se prea 
înşela. 

— Eu n-aş spune asta, a zis Gloria. 

— Nu e nevoie, a spus Alice, făcându-i cu ochiul. 
Am spus-o eu în locul tău. 

Gloria a zâmbit, dând din cap. 

— O să fie de muncă, a şoptit ea. În campus nu se 
plătesc atâţia bani pentru asemenea experimente. Ne 
răsplătesc ei pentru ceva. 

Terry a vrut să intervină, curioasă să afle cu cât se 
plătea mai mult aici decât la un experiment obişnuit, 
însă şoferul a intrat în vorbă. 

— Cred că n-ar trebui să discutaţi despre 
experiment în afara laboratorului, a zis el. Ar putea 
modifica rezultatele. 

Au rămas tăcuţi cinci minute — probabil atât cât 
putea Alice să reziste. 

— Ştiţi că Beatles scoate un nou album? a 
întrebat ea. 

Şi tot drumul au sporovăit despre muzică şi 
despre alte subiecte fără legătură cu experimentul. 

Un gard lung de sârmă semnaliza sosirea. Acesta 
şi o pancartă pe care scria că intrarea aparținea 
LABORATORULUI NAȚIONAL HAWKINS. 
Clădirea în sine nu părea nouă, în ciuda afirmațiilor 
şoferului. Pe de altă parte, spusese doar că 
laboratorul nu era de multă vreme aici. Poate 
clădirea fusese reamenajată. 

După ce duba a trecut de punctul de control şi a 
luat-o spre parcare, Terry a început să-şi spună că 
întreaga situaţie este reală. Chiar se întâmpla. Era o 
clădire destul de mare, cu cinci etaje, mai multe 
aripi şi paznici înarmaţi. 

Hotărârea i-a pătruns în oase. Becky şi mătuşa 
Shirley îi spuneau mereu că era cea mai 

încăpăţânată persoană din lume când îşi punea cu 
adevărat ceva în minte. 

Desigur, probabil aveau să intre şi să stea în cerc 
să mediteze sau ceva de genul ăsta. Stacey mai şi 
exagera uneori. 

— Terry! a strigat-o Gloria, iar Terry şi-a dat 
seama că deja parcaseră, iar uşa dubei era deschisă. 

Era timpul să coboare şi să intre în clădire. 

— Scuze, a spus ea. 

Au pornit în grup, neliniştiţi, cu şoferul în frunte, 
dar nu departe de ei. Bărbatul se tot uita în urmă, 
parcă se temea să nu-i vadă fugind. 

Parcarea era plină de maşini frumoase, dar nu 
ieşite din comun. Ei bine, cu excepţia unui 
Mercedes lucios, parcat aproape de intrare — cel care 
fusese lângă clădirea facultăţii de psihologie în 
prima zi. Era, probabil, al doctorului Brenner. 

În timp ce se apropiau de uşile de sticlă de la 
intrare, Alice s-a oprit şi s-a uitat în sus la clădire. 

— Ce e? a întrebat Terry. 

Alice clătina din cap încet, uluită. 

— Abia aştept să văd lifturile! 

Spre lauda lor, ceilalți au lăsat remarca să treacă 
neobservată. 

Şoferul le-a ţinut uşa, iar Terry a aşteptat până au 
intrat toți. 

— Intri, a rostit el, dar nu pe un ton întrebător. 

A intrat. 

Holul trăda cât de oficial era acest loc. Fiecare 
centimetru din jurul ei era impregnat de ideea de 
clădire guvernamentală, treburi esenţiale. Erau mai 
mulți militari la intrările din diferitele părţi ale 
clădirii. La recepţie — o femeie mai vârstnică ce nu 
zâmbea şi un registru gros pentru vizitatori. Niciun 
fir de praf nicăieri. Podeaua părea curată ca rufele 
proaspete, impecabilă, nepătată nici de praful de pe 
încălțări. 

— După ziua de azi o să primiţi legitimaţii, dar 
deocamdată vă semnaţi aici, a spus şoferul, 
conducându-i spre recepţie. 

— Nu uita că acum eşti Terry, a şoptit Ken. 

Avea o expresie de nepătruns. 

Gloria s-a apropiat de registru, dar, înainte să 
pună stiloul pe hârtie, s-au deschis nişte uşi mai 
elaborate, undeva mai departe de recepţie. Dincolo 
de ele, un paznic ţinea o puşcă în mâini. De după 
uşă a apărut doctorul Brenner. Când a intrat în hol, 
Terry a observat cum faţa i s-a transformat într-un 
zâmbet fermecător în momentul în care i-a văzut. 

A zâmbit şi ea. 

— Doctore Brenner! l-a strigat. 

— Bună, tuturor! a spus el. 

A dat din mână spre recepție, fără să se deranjeze 
să o privească în ochi pe femeia din spatele biroului. 

— Nu vă faceţi griji pentru asta. O să aranjăm noi 
să treceţi de recepţie azi. 

Asistenta a strâns din buze ca şi cum voia să 
spună că ea o să aibă necazuri, dar a dat din cap 
aprobator. Nu că ar fi contat. 

Când doctorul Brenner a gesticulat şi s-a întors cu 
spatele, toți l-au urmat. Erau deja tratați ca nişte 
persoane speciale. 

Terry a văzut că atenţia lui Alice era atrasă de 
puşca soldatului când au trecut printr-un hol lung şi 
alb, aşa că a luat-o încet de braţ şi a condus-o 
înainte. 

Alice a dat să se retragă, apoi s-a relaxat. 

— O! a zis ea, dându-și seama ce făcuse. Mersi. 

— Pentru puţin. 

Terry s-a grăbit să-l prindă din urmă pe doctorul 
Brenner. 

— Povestiţi-ne despre locul ăsta şi despre munca 
dumneavoastră. 

Licărul de mirare din ochii lui i-a transmis că nu 
era obişnuit să facă asta. 

— Ce ar fi de spus? a întrebat el. O să vedeţi cu 
ochii voştri. 

— Exact, a spus Terry. Excelentă observaţie! Sunt 
doar încântată. 

Zâmbetul lui fermecător a reapărut. 

— Bine. 

Au parcurs un labirint de holuri. În aer plutea un 
miros de soluție de curăţat şi nicăieri nu se zărea 
vreo urmă de mizerie pe podeaua cu gresie albă sau 
pe pereţi. Lumini puternice atârnau din tavan în 
şiruri perfect ordonate. Era un labirint prin care 
Terry ştia că i-ar fi greu să-şi găsească drumul 
înapoi de una singură. 

Întâlneau câte o persoană în halat alb sau în 
uniformă de infirmier care dădea din cap către 
doctorul Brenner, ignorând grupul lor, de parcă erau 
invizibili. Şoferul dispăruse. Doctorul Brenner s-a 
oprit în sfârşit în faţa unui lift şi a tastat un cod care 
a piuit aproape prietenos, drept răspuns. Apoi a 
apăsat pe butonul Jos”. 

Alice se holba în jur. Şi-a muşcat buza, probabil 
ca să nu pună întrebări despre tehnologie. 

O placă de sub panoul de acces anunţa: ZONĂ 
RESTRICŢIONATĂ. APROBARE DE 
SECURITATE SOLICITATĂ. 

Uşile liftului se deschiseră încet. 

— Îmbarcarea! a spus doctorul Brenner. 

Au urcat toţi. 

În timp ce coborau, Alice se uita în jur la liftul 
impecabil de curat, dar a reuşit cumva să-şi ţină 
gura. 

Se părea că experimentul avea să se desfăşoare la 
subsol. Al doilea nivel de la subsol, a remarcat 
Terry, privind la panoul cu butoane care s-a stins 
când liftul s-a oprit. 

Aici, în sfârşit, erau şi alţi oameni. Doi bărbaţi şi 
o femeie — aceiaşi din campus — îi aşteptau pe 
coridorul subteran. Țineau clipboarduri în mână şi 
au păşit înainte să întâmpine grupul. 

Fiecare i-a salutat pe Alice, apoi pe Gloria, pe 
urmă pe Ken, spunându-le pe nume. Doctorul 
Brenner s-a uitat la Terry, cu zâmbetul său exersat. 

— Eu voi lucra cu tine. 

Apoi a adăugat: 

— lar pe ceilalți îi voi verifica periodic. 

A dat din cap peste umăr către colegii săi, iar 
Terry l-a urmat de-a lungul coridorului. Privind în 

urmă, i-a văzut pe ceilalţi conduşi spre uşi diferite. 
A aruncat o privire prin sticla următoarei uşi de care 
au trecut şi a văzut înăuntru un pat de campanie 
nefăcut, o măsuţă şi un pupitru cu diferite provizii. 

Au mers mai departe. 

— Noi suntem aici, a spus doctorul Brenner, 
oprindu-se şi arătând cu mâna o uşă deschisă. 

Înăuntru era infirmierul care-i adusese cu maşina. 

Era mai mare decât camera pe care o văzuse, cu 
un pat acoperit cu cearşafuri albe şi simple, lipit de 
perete, precum şi o masă, câteva scaune şi diverse 
aparate. Un halat cu alb şi albastru era întins pe pat. 

— Ne întoarcem după ce te schimbi, a zis 
doctorul Brenner. 

— Într-un halat de spital? a întrebat ea, înghițind 
în sec neliniştită. 

— Da. O să fie mai confortabil. 

Brenner a tăcut câteva clipe, fixând-o cu privirea. 

— Mai vrei să participi? 

Gura lui Terry devenise prea uscată ca să mai 
poată vorbi. A dat din cap aprobator. 

— Nu trebuie să ai emoţii, a adăugat el. Când eşti 
gata, scoate capul pe hol. 

Vorbea de parcă totul era absolut normal. A ieşit 
împreună cu el, iar uşa s-a închis cu un clic sonor. 
Aproape că a încercat-o ca să verifice dacă într- 
adevăr era descuiată, dar apoi a scuturat din cap. De 
ce-ar fi încuiat-o acolo? Trebuia s-o deschidă şi să-i 
cheme înapoi... 

A încercat, însă uşa s-a deschis cu uşurinţă. 

— E vreo problemă? a întrebat doctorul Brenner. 

El şi infirmierul aşteptau pe hol, ca să-i ofere 
intimitate. 

— Nu, a răspuns Terry. Scuze. 

A închis uşa. 

Halatul era unul obişnuit de spital, subțire şi 
aspru ca hârtia. Terry se dovedise atât de sănătoasă, 
încât nu fusese niciodată internată în spital, dar 
mama ei avusese apendicită când fetele erau la 
gimnaziu. Tatăl lor le aşezase lângă ea în cele două 
zile cât a trebuit să stea în spital. Ea refuza să 

coboare din pat până nu plecau, din cauza 
deschizăturii de la spatele halatului. „Create de 
bărbaţi”, spusese ea, deşi rareori făcea comentarii de 
genul ăsta. 

Terry nu întrebase ce voia să spună. Acum, când 
şi-a scos pantalonii şi bluza şi şi-a tras halatul peste 
cap, a înţeles. Şi-a păstrat lenjeria intimă. 

Bărbaţii nu se vedeau prin ferestruica din uşă, aşa 
că s-a plimbat prin cameră ca să observe tot. 
Utilitatea aparatelor era un mister pentru ea; 
clipboardul lăsat pe una din mese avea multe spaţii 
libere de completat cu diferite măsurători şi 
rezultate. Un şir mic de ceşti şi o sticlă fără etichetă 
se aflau pe masă. 

S-a dus la uşă, a deschis-o şi le-a făcut semn 
bărbaţilor să intre. Braţele şi picioarele începeau 
deja să i se răcească, iar tălpile îi îngheţaseră pe 
podea. N-ar fi trebuit să-şi scoată pantofi. 

— Vrei puţină apă? a întrebat doctorul Brenner. 

— Sigur, a răspuns Terry. 

El a umplut una din ceştile mici cu lichid din 
sticlă. Deci asta era în ea. 

Terry a acceptat-o şi a luat o gură. 

— Mersi. 

Doctorul Brenner a arătat spre un scaun. 

— După cum spuneam, nu ai de ce să ai emoţii. 
Vom fi cu tine tot timpul. Acum o să luăm puţin 
sânge şi o să-ţi verificăm funcțiile vitale. Pe urmă, o 
să-ţi cerem să te relaxezi puţin pe pat şi o să vorbim 
pe parcursul unui exerciţiu. 

Părea destul de simplu... deşi ciudat. Terry s-a 
aşezat. 

Infirmierul i-a luat două eprubete de sânge. 
Doctorul Brenner i-a examinat ochii cu o lumină 
destul de puternică, încât să o facă să se strâmbe. I-a 
lipit stetoscopul rece de piept, în dreptul inimii care- 
i bătea atât de tare în piept, încât i se părea că o 
auzeau amândoi. A adus o maşinărie şi a apăsat pe 
nişte butoane, apoi i-a conectat degetul la aparat. 

Terry privea cum linia roşie mergea în zigzag pe 
ecran, hipnotizant. Inima îi bătea încă foarte tare. 

Doctorul Brenner a păşit în spate, iar Terry a 
încercat să-l urmărească din ochi. Dar camera din 
jurul lor părea să devină neclară. La fel şi el. Totul 
era înceţoşat, se schimba, se mişca... Sau Terry era 
cea care se schimba şi se mişca? 

— Începe să funcționeze, a spus infirmierul. 

Terry s-a străduit să-i înţeleagă vorbele, apoi a 
priceput. Stacey nu exagerase. 

— M-aţi drogat? 

— O să fim chiar aici, a spus doctorul Brenner. 
Ți-am dat un halucinogen puternic. Avem dovezi că 
poate face mintea vulnerabilă la sugestibilitate. Te 
rog, întinde-te şi încearcă să rămâi calmă cât îşi face 
efectul. 

Uşor de zis pentru el. Terry a început să râdă. 
Pentru că nici lui nu-i putea fi uşor s-o spună. Nu 
când 1 se topea faţa. 

El şi infirmierul au ridicat-o în picioare şi au 
condus-o către pat. De ce o făcea să râdă faptul că 
faţa lui se topea? Nu ştia. S-a aşezat încet pe 
cearşafurile albe, zbătându-se puţin, încă râzând. Ei 
s-au îndepărtat când ea a rămas în poziţie orizontală, 
iar privirea ei a căutat şi a găsit monitorul şi linia 
roşie. 

Sunt în regulă câtă vreme linia e regulată. Nu 
mai râdea. Patul era moale şi tare. Cum putea fi şi 
una şi alta în acelaşi timp? Voia să se ridice. 

— Acum, Terry, a spus doctorul Brenner, cu 
vocea atât de calmă încât Terry voia să se agaţe de 
ea, relaxează-te. Încearcă să fii deschisă. Lasă-ţi 
conştiinţa liberă. 

Ea a clătinat din cap. 

— Uită-te la mine, Terry! 

El a ridicat un obiect mic şi lucios între degete. 
Acum vreau să te uiţi la cristal, să te concentrezi 
doar asupra lui. 

Doctorul o privea de sus de parcă nu avea să se 
oprească până nu făcea ce-i spune. Ea a găsit din 
nou linia roşie pe monitor, dându-și seama că, dacă 
îi urma instrucțiunile, trebuia să renunţe să-şi mai 
privească bătăile inimii. A privit-o mişcându-se 

roşie şi apoi şi-a redirecționat atenţia spre cristalul 
din mâna lui. Pa, pa, inimă! 

— Acum închide ochii. Lasă camera să dispară. 

Cu pleoapele coborâte, vedea puncte de toate 
culorile, de parcă se uita prin şuvoiul de picături de 
apă de la un furtun de grădină în timp ce soarele le 
transforma în curcubeie. 

— Frumos! a şoptit ea. 

— E mai bine. Rămâi relaxată, a spus o voce de 
bărbat, dar Terry nu şi-a mai amintit a cui era. 

Îl cunoştea? Nu credea. 

— Du-te mai departe! 

Terry voia să se împotrivească, dar s-a dovedit a 
fi mult mai greu decât să facă ce-i spunea străinul. 

Aşa că Terry a mers mai departe. 

A mers până la capăt, cât de departe a putut. 

Alice nu mai fusese într-un loc cu atâtea aparate 
şi care să fie atât de curat. 

Trăia într-o familie unde unsoarea de sub unghii 
făcea parte din cotidian. Desigur, nimeni nu băga de 
seamă când era vorba despre bărbaţii şi băieţii din 
familie. Ei purtau haine vechi şi comode fără 
discuţii şi nu se prea deranjau să se spele în fiecare 
duminică pentru biserică (ceea ce Alice făcea pentru 
că 1 se părea normal să-şi arate astfel respectul). 
Mama ei o certase când începuse să lucreze la 
unchiul ei, spunându-i că o fată drăguță ca ea, dar cu 
dâre de mizerie sub unghii nu va agăța niciodată un 
bărbat... Dar, la un moment dat, mama ei cedase. 

Reuşea să treacă peste supărarea altor oameni, 
peste dorinţa lor de a o schimba. 

— Ar fi trebuit să aduc o cheie franceză. Sau o 
şurubelniţă, a murmurat ea şi şi-a dat seama că îşi 
simţea limba grea şi că vorbise cu glas tare. 

Numele doctoriţei era Parks. Strălucea în alb când 
s-a întors spre Alice. Doctoriţa Parks îi întinsese o 
bucăţică de hârtie şi-i spusese să o aşeze sub 
limbă... acum cât timp? Lui Alice nu-i plăcea să 


46 


piardă vremea. Primul lucru pe care îl demontase 
vreodată fusese ceasul vărului ei din Toronto. Avea 
şase ani şi voia să vadă dacă timpul în Canada era 
diferit de cel din Indiana. 

— Ce vezi? a întrebat doctorita. 

Erau două ca ea, doi îngeri albi strălucitori, iar 
Alice nu era sigură asupra căruia să se concentreze. 
Lumea nu mai părea aşezată cum trebuie. A închis 
ochii, dar apăreau zigzaguri care o zăpăceau şi mai 
tare. 

A deschis ochii şi s-a uitat la îngerul din dreapta. 

— Vreau să văd ce e înăuntrul maşinilor. 

Doctoriţa Parks i-a ascultat atentă cuvintele. Avea 
un aer controlat, aproape ca Gloria, dar nu era la fel 
de drăguță ca ea. Alice bănuia că, dacă voiai să 
lucrezi în domeniul medicinei sau al ştiinţei, aşa 
trebuia să fii — mai ales dacă erai femeie. Aşa cum 
ea trebuia să păstreze unsoarea sub unghii şi pe 
salopetă pentru ca oamenii să creadă că era în stare 
să le repare maşinăriile, deşi asta nu avea nicio 
legătură. Înţelegea cât de mecanic funcționau 
lucrurile. Motoarele, transmisiile, bujiile, osiile... Îi 
plăcea să le repare şi se pricepea la asta. 

Dacă se uita în interiorul acestor maşinării, 
ordinea avea să fie restabilită. 

Spre mirarea ei, doctorita s-a întors spre 
infirmierul care pândea din spate. 

— Adu-ne o şurubelniţă! i-a spus ea. 

Alice ştia că probabil i se citea bucuria pe faţă, 
pentru că femeia s-a îmblânzit pentru prima dată. 

— Ar trebui să fie interesant, a rostit doctorița 
Parks. O, şi spune-i şi doctorului Brenner! S-ar 
putea să vrea să vină mai edi 

Alice a vârât şurubelniţa în capul unui şurub 
vibrant, pulsatil. 

— Nu te mai mişca! a ordonat ea. 

Dar firele şi piesele cu dinţi care se îmbinau în 
jurul şurubului au început să bubuie ca bătaia unei 
inimi. Mai rămânea un singur lucru de făcut: să 
dezasambleze maşinăria în întregime. Apoi putea 

să-şi dea seama cum de trăieşte. Sau era din cauza 
hârtiei pe care i-o aşezaseră sub limbă? Probabil era 
hârtia, dar i se părea atât de real. Dovada se afla 
chiar în faţa ei. 

Uşa camerei s-a deschis şi Alice a întors capul să 
vadă cine intră. Era doctorul principal, Martin 
Brenner, cu părul ondulat şi un zâmbet de parcă 
mersese la pension să-l înveţe. 

— Ce este? a întrebat el, iar doctorita Parks a 
arătat spre Alice cu degetul. 

Alice s-a întors la maşina ei, care zumzăia şi 
pulsa, încercând să-i atragă atenția. 

— OK, OK, a spus ea. Nu fi geloasă! 

Infirmierul de treabă adusese o tavă plină de 
unelte. Ea a schimbat şurubelniţa cu un cleşte. Era 
mare şi stângaci în mâna ei şi nu-i plăcea asta, dar l- 
a înfipt în inima aparatului şi apoi a desprins cu 
grijă nişte fire. 

A simţit că cineva stă în genunchi lângă ea. 

— Ce face cu electrocardiograma? a întrebat 
Brenner. 

Ar fi trebuit să o întrebe pe ea. Era chiar lângă el. 

— O desfac ca să văd de ce trăieşte. 

— Interesant, a comentat el şi s-a ridicat în 
picioare. Să încercăm puţină electricitate. Sunt 
curios cum reacţionează la ea. 

Doctoriţa Parks părea sceptică. 

— Trebuia să fie o zi introductivă... Nu sunt 
sigură. 

— Eu sunt, a replicat doctorul Brenner. 

A venit lângă ea. 

— Aş vrea să te întinzi pe spate două minute, cât 
încercăm un nou... tratament. 

— Vreţi să mă transformați într-o maşină, a spus 
Alice. Dar eu sunt deja una. Toţi suntem. 

Infirmierul i-a luat braţul şi un fior a străbătut-o 
pe Alice. I-a desprins cleştele dintre degete şi l-a 
aşezat pe masă. 

— Nu-mi place asta, a spus Alice. 

— N-o să doară, a zis doctorul Brenner. 

De data asta, ea nu merita unul din acele zâmbete. 

El s-a dus către altă maşină. Doctoriţa Parks cea 
strălucitoare avea acum o umbră în jurul nimbului. 
A lipit nişte fire pe pielea lui Alice, nişte cercuri reci 
şi lipicioase care-i apăsau tâmplele. Alice ar fi 
trebuit să le spună că nu voia asta... 

Primul impuls a transformat-o într-un fulger. 

Al doilea a trimis-o adânc înăuntrul ei. Sclipiri de 
lumină şi întuneric o înconjurau şi produceau un 
efect de dezorientare, împiedicând-o să-şi găsească 
echilibrul. În faţa ei era un zid prăbuşit, crăpat şi 
năpădit de buruieni. Spori, ca nişte scaieţi micuţi, 
pluteau prin aer. Ea a încercat să prindă unul, dar 
degetele i s-au închis cu palma goală. Ce-i asta? 

Respiră, Alice, respiră! Este efectul 
medicamentului şi al electricității. 

Lujerii mlădioşi şi cimentul sfărâmat al ruinelor 
frumoase au dispărut, înlocuiţi de un cer plin de 
stele în mişcare. 

Putea să rămână o vreme în locul acesta liniştit şi 
nedesluşit din mintea ei, unde imaginile se 
prăvăleau unele peste altele. Ziduri peste stele şi 
peste iarbă. Se putea ascunde aici, sub realitate, 
până când doctorul Brenner şi electricitatea lui cea 
rea o lăsau în pace. 

Curcubeul a rămas multă vreme cu Terry, dar în 
cele din urmă s-a estompat, iar în locul său a apărut 
întunericul. Un hău. Sau... nu, ceva ca interiorul 
unui nor noaptea, apoi mai luminos. Totul în jurul 
lui Terry era plin de posibilităţi. Era înăuntrul ei, era 
în afara ei, era peste tot. Era totul. Stele invizibile 
pulsau cu o energie care părea să o înconjoare. Ce 
mod ciudat de a te gândi la asta, dar fiecare gând 
părea la fel de straniu... 

Cât de vii erau simţurile ei aici, mai departe, 
oriunde se afla acest mai departe. 

E o reacţie la droguri, asta e. 

Se simţea împinsă înainte de mâini invizibile. 
Aici nu exista nici miros, nici senzaţia de timp. 

Se temea? Poate. 

Din când în când, auzea ceva. O voce de departe. 
Un fragment furat dintr-o conversaţie. Nimic în faţa 
ei, nimic în spate. 

Totul în faţa ei. Totul în spate. 

O voce blândă îi vorbea. 

— Terry, unde eşti acum? a întrebat bărbatul. Mă 
auzi? 

— Mai departe, a spus ea automat. Da. 

— Vreau să-ţi eliberezi mintea... Acum, ce vezi? 

— Nimic. 

— Bine, asta e bine. Acum, Terry, e foarte 
important să faci ce-ţi spun. Înţelegi? 

— Da. 

— Vreau să-ţi imaginezi cea mai rea zi din viaţa 
ta. Vreau să-mi spui ce s-a întâmplat. Fii acolo din 
nou, în acel moment. 

Amintirea a apărut înainte s-o poată opri, dar a 
împins-o înapoi. 

— Nu vreau. 

— O să fiu aici să te ţin în siguranţă. 

Vocea lui era calmă ca o barcă pe un lac liniştit. 

— E important. Poţi să-mi povesteşti? 

O lumină albă, strălucitoare şi neclară a apărut în 
faţa ei. A trebuit să-şi imagineze că mergea direct 
spre ea înainte să-şi dea seama ce vedea. 

Uşile erau din lemn, vopsite în alb, cu cruci 
sculptate. Le văzuse ultima dată la înmormântarea 
părinţilor ei. Avusese loc la biserica unde mergeau o 
dată la trei sau patru duminici, o dată la două 
duminici, dacă tatăl ei se simţea vinovat că nu 
participa mai des. 

— Spune-mi ce vezi! 

Terry a pus palma pe uşa bisericii şi a apăsat. 

— Am uitat ceva în maşină şi a trebuit să mă 
întorc. Becky e deja înăuntru. 

— Unde înăuntru? 

— În biserică. 

— Când se întâmplă asta? a întrebat el. 

— Acum trei ani. 

Terry a făcut un pas pe culoarul din mijloc şi 
podeaua a scârțâit sub tălpile ei. Înainta printre 
şirurile de bănci. Lumina cobora prin vitraliile 
pentru a căror instalare biserica organizase o 
colectă: lisus cu braţele întinse; un miel şi un nimb 
luminos; lisus pe cruce, sângerând din rănile de la 
mâini şi de la picioare... 

Voia să se întoarcă şi să fugă, la fel cum voise în 
ziua aceea. Dar a mers mai departe. Gâtul i se 
încorda, ochii îi erau roşii după zilele petrecute 
plângând. 

Becky s-a răsucit spre ea, cu un zâmbet şters. 

— Arată drăguţ, a spus ea. A făcut treabă bună cu 
mama. 

Altarul fusese mutat într-o parte. Terry s-a uitat la 
sicriele alăturate, la lemnul lor lustruit. Lui Becky i 
se tăiase răsuflarea când auzise preţul în biroul 
directorului de la pompe funebre, dar nu avuseseră 
de ales. Mama şi tatăl ei păreau liniștiți, cu ochii 
închişi, de parcă ar fi dormit. 

— Dar nu dorm, a spus Terry. Au fost implicaţi 
într-un accident... un accident de maşină. Am mers 
la spital, dar... muriseră deja. Nu am crezut până 
când nu ne-au lăsat să-i vedem. 

— Şi ziua asta a fost cea mai rea? a întrebat 
bărbatul. Nu ziua accidentului? 

Un suspin a zguduit pieptul lui Terry şi s-a 
prăbuşit peste sicriul tatălui ei. 

— Asta... Asta, pentru că atunci a devenit real, la 
înmormântare. Nu-i văzusem... Ştiam... Pe urmă 
am crezut. Ei... ei nu aveau să se mai întoarcă 
niciodată. 

— Înţeleg. 

A urmat o clipă de linişte în care a plâns şi Becky 
a mângâiat-o pe spate, iar ea s-a simţit egoistă 
pentru că Becky suferea probabil cumplit... 

Bărbatul a continuat. 

— Vreau să iei ceea ce simţi în clipa asta, când îți 
aminteşti, şi să pui totul într-o cutie. Ascunde-o 
undeva. Când ieşi din starea asta, o să-ţi aminteşti 
pierderea, dar nu durerea. Durerea va dispărea. 

Era imposibil. Terry le ducea dorul mai puţin 
acum, însă în fiecare zi ceva îi amintea de ei. 

— Eu... 

— Fă-o acum! Imaginează-ţi o cutie, pune-ți 
sentimentele înăuntru şi ascunde-o. O să te ajute. 

Terry a făcut cum i s-a spus. 

— OK, a rostit ea, simțindu-se greoaie şi uşoară 
în acelaşi timp. 

— Când te vei trezi, o să-ţi aminteşti doar ce-ai 
văzut, nu ce ţi-am spus să faci. 

— OK, a repetat ea, dar panica a crescut. Unde 
sunt? 

— Eşti chiar aici, în laborator. Terry Ives, vreau 
să te trezeşti acum. Eşti în siguranță. 

A alergat spre promisiunea vocii lui, iar picioarele 
nu atingeau nimic în timp ce gonea spre cuvinte, 
apoi, icnind, s-a ridicat în capul oaselor. Strângea cu 
degetele cearşafurile albe şi subțiri. Avea pielea 
lipicioasă de transpirație. 

Încăperea era înceţoşată, neclară, dar nu 
întunecoasă. Plină de o lumină rece. Vederea i s-a 
limpezit. 

Avusese un trip". Asta fusese tot, nu? Guvernul îi 
provocase un trip cu LSD. 

A găsit linia roşie pe monitorul cardiac şi a privit 
cum inima îi revenea la un ritm normal. Doctorul 
Brenner stătea jos, lângă ea, cu mâna pe braţul ei. 
Descria cercuri, liniştitoare, aşa cum făcea mama ei. 

— Sunt în regulă, a spus Terry, ca să se convingă 
singură. 

— Adu-i nişte apă, i-a cerut doctorul Brenner 
infirmierului. 

— Nu! a protestat ea. 

— Doar apă de data asta, a zis doctorul Brenner. 
Promit. Ai făcut o treabă foarte bună. Acum, 
linişteşte-te şi pe urmă am nişte întrebări. 

Şi Terry avea câteva. 

Doctorul Martin Brenner şi-ar fi dorit să vadă în 
mintea subiecţilor lui. Fără discuţii ameţitoare din 
care să se chinuie să extragă ceea ce ei au putut sau 
n-au putut să vadă, în funcţie de eficienţa tehnicilor 
de hipnoză. Fără martori care să nu creadă în 
propriile experienţe. 

Fără minciuni, dacă nu le spunea chiar el. 

Tânăra din faţa lui, Theresa Ives, îi stârnise 
curiozitatea. Erau destul de rare aceste cazuri, mai 
ales la subiecţii adulţi. Felul în care ea simţise 
oportunitatea şi apăruse sugera că avea potenţial — 
mintea ei nu avea să fie uşor de pătruns. Provocarea 
o să le facă descoperirile mai semnificative. Nu 
părea să se teamă de el. El aprecia calitatea asta... 
cel puţin când nu era vorba de un subiect tânăr care 
nu ştia să-l accepte pe „nu” drept răspuns. 

— E mai bine? a întrebat el în timp ce ea bea apa 
oferită de asistentul lui. 

Ea a încuviinţat din cap şi a înapoiat paharul, 
dându-și părul ud de pe obrazul lucios de umezeală. 
Lacrimi şi transpirație deopotrivă. Extrem de 
sensibilă la combinaţia de substanţe, din câte se 
vedea. 

— Pe o scară de la unu la zece, cât de tare ai 
spune că mai resimţi efectele medicamentelor? 

Ochii ei erau limpezi când a dat răspunsul. 

— Opt. 

— Poţi să-mi spui ce-ai văzut? a întrebat el, 
păstrându-şi vocea blândă. 

O ezitare. Una mică. 

— Înmormântarea părinţilor mei. În biserică, 
înainte. 

— Da, bine. Îţi mai aminteşti şi altceva 
important? Cum te simţi din punct de vedere 
emoţional? 

Ea şi-a tras halatul de spital ca să-şi acopere mai 
bine picioarele. 

— Mă simt... 

A ezitat. 

— Mai uşurată, cumva. Are sens? 

Brenner a dat aprobator din cap. Îi luase o mare 
durere, o încuiase undeva. Avea să se simtă mult 
mai uşurată. Prima etapă a creării unei minţi 
deschise la manipulări mai intense. Şi o să dispună 
de avantajul unei unelte în viitor, dacă va avea 
nevoie. Trebuia însă să se asigure că ea nu era 
conştientă de schimbare până atunci. 

— Şi nu ştii de ce? 

— Nu. 

Ea îl privea neliniştită. 

— Pot să te întreb ceva? 

El a dat din nou din cap. 

— Bineînţeles. 

— Ce scop au toate astea? Este atât de important 
pe cât cred? Ce vrei să spun? 

Înainte ca el să formuleze un răspuns la cele trei 
întrebări ale ei, l-a luat prin surprindere, scuturându- 
şi capul şi scoțând un rânjet dogit. 

— Nu contează, sunt sigură că ar încălca regulile 
experimentului. Ca felul în care am vorbit noi pe 
drum încoace. 

— Ce vrei să spui? 

— Ne-a zis să nu vorbim despre experiment. 

El s-a uitat la asistent, care privea în pământ. Nu 
fusese o instrucțiune de-a lui. Câtă vreme bărbatul 
nota cu atenţie tot ce se spunea, participanţii puteau 
zice orice şi tot ce le trecea prin minte. 

— Ar trebui să vorbiţi despre orice vreţi pe drum, 
a spus el. 

Asistentul a încuviinţat, dar nu s-a uitat la el. 

— Ai mai resimţit ceva aparte în timpul stării de 
transă? a întrebat doctorul Brenner. 

Terry a oftat. 

— Tot felul de porcării nebuneşti. Sunt foarte 
obosită. N-am mai făcut asta până acum. 

Ah, aşa se explică o parte din reacția puternică! 

— Dar când ai răspuns la chestionar...? 

El aştepta. 

De data asta, ea a avut delicateţea să pară 
vinovată. 

— Am spus că am mai luat LSD de câteva ori. M- 
am gândit că ai vrea să auzi asta. 

Potenţial. Dădea pe afară. 

Unul dintre ceilalți subiecți, Alice, manifestase o 
reacție interesantă la electroşocuri, deşi avusese 
puţine lucruri de povestit după aceea. Era un grup 
promițător de subiecți. Dar normal că erau, îi 
alesese chiar el. 

Cu voinţă puternică, dar nu mai puternică decât a 
lui. 

— Am avut dreptate? a întrebat Terry. Asta ai vrut 
să spun? 

— Eşti deşteaptă, a zis el, aproape uitând că ea nu 
era Opt. 

Terry a ridicat capul şi a zâmbit, încă agitată. 

— Pot să mă îmbrac acum? 

Se prefăcea curajoasă şi poate că ar fi convins pe 
cineva mai puţin atent. 

— Te rog. O să mergem mai departe cu 
chestionarul data viitoare. 

De fapt, voia să vadă o reacţie la ideea unei dăţi 
viitoare. 

Nu a văzut niciuna. 

— Mulţumesc, a zis ea şi s-a ridicat nesigură în 
picioare. 

Asistentul lui era deja la uşă. Ceea ce însemna că 
Brenner nu mai avea un mod elegant de a continua 
discuţia. Aşa că a ieşit. 

— Să nu mă grăbeşti niciodată, a spus el după ce 
au ieşit pe uşă. 

— Îmi pare rău, domnule... 

Scuzele au continuat, în timp ce Brenner mergea 
pe hol ca să verifice progresul celorlalți. Trecuseră 
şi ceilalți cu bine testul de bază pentru reacția la 
drog. Progresul avea să fie mai lent decât voia el, 
dar aveau să-l facă. Răbdarea, cea mai mare virtute 
în ştiinţă, nu era uşoară pentru el. 

Nu ştia de ce credea că vizitarea subiectului Opt o 
să aibă un efect curativ. Dar a descuiat uşa camerei 
şi a păşit înăuntru. 

Brenner a aşteptat în mijlocul camerei. Paturile 
suprapuse erau aranjate. Drept rezultat, încă nu 
putea să descopere dacă ea îl luase pe cel de jos sau 
pe cel de sus. Îl proteja ca pe un secret, îl pusese să 
promită că nu-i va întreba pe infirmieri. Ea nu avea 
de unde să ştie că lui nu-i păsa destul cât să-şi bată 
capul cu asta. 

Stătea la măsuţă, lucrând la ultima serie de 
desene mâzgălite cu furie. Colorase deja cu creionul 
negru până devenise un ciot, îi trebuia unul nou. 
Arta, susţinea psihologul de aici, putea avea o 
importanţă vitală pentru copiii creativi. 

Opt era creativă, cu siguranţă. 

Ea îi ignora prezenţa, ştiind că astfel îl enerva. 

El şi-a încrucişat braţele la piept. 

— E aproape ora cinei şi m-am gândit că vrei să 
mergi cu mine la cantină. 

Cantina unde mâncau el şi personalul era cu un 
nivel mai jos. Nimeni altcineva nu avea voie să vadă 
copiii. lar Opt nu avea voie să ştie că mai erau şi alți 
copii. Până acum, toţi fuseseră copii obişnuiţi. Se 
temea să nu o infecteze. 

Ea a continuat să-l ignore. 

El a făcut un pas înainte, apoi încă unul. 
Disciplina era bună pentru copil. 

Dar... colegii lui încă îl supravegheau cu atenţie. 
Nu avea nevoie de revolta personalului. În scurtă 
vreme, avea să le obţină loialitatea. 

Vremuri disperate... 

A băgat mâna în buzunarul halatului şi a scos o 
pungă de bomboane. 

— Ţi-am adus ceva bun, Kali. SweetTarts. Mi s-a 
spus că orice fetiță le preferă. 

Opt a sărit în sus, aruncând creionul, apoi a luat 
pachetul, înainte ca el să apuce să-l tragă. L-a 
desfăcut şi a băgat o mână de bomboane în gură. 
Trebuia să pună pe cineva să se asigure că o să se 
spele pe dinţi cum trebuie mai târziu. 

— Mi-ai promis, papă! a spus ea cu gura plină de 
dulciuri. 

Apoi şi-a şters nasul însângerat cu degetele. 

— Prieteni! Mi-ai promis. 

— Ştiu, a spus el. i-am zis că mă ocup. O să ai 
prieteni noi, în cele din urmă. De ce crezi că ţi-am 
dat paturi suprapuse? Ca să le împarţi cu un coleg 
de cameră. Ți-am explicat. 

Explicaţiile pentru un copil de cinci ani necesitau 
răbdare. Din nou, nu era punctul lui forte. 

Dar munca lui cu Opt îl ajutase să obţină această 
oportunitate. Era primul succes care dovedea că 
oamenii puteau dezvolta abilităţi excepţionale, cu 
încurajările potrivite. Talentele ei sălbatice erau încă 
la fel de greu de controlat pentru ea cât erau şi 
pentru el. Însă asta nu conta. 

El se descurca mereu până la urmă. 

După opt ore de stat în laborator, s-au întors la 
dubă şi încă se resimțeau. Totuşi, Terry era ciudat de 
binedispusă, ținând cont de faptul că doctorul o 
îndrumase prin cea mai grea experiență din viața ei. 
Nu putea să-şi explice motivul. 

Terry se întreba dacă vreunul din ei o să 
vorbească pe drumul spre casă şi dacă Alice putea 
măcar să tacă. Spera că nu. Ea voia să vorbească, să 
afle ce făcuseră ceilalți. 

Dar Alice a început să moţăie şi a ajuns cu capul 
pe umărul lui Ken. El a privit-o în ochi pe Terry 
peste capul fetei adormite. 

— La asta nu mă aşteptam, a spus el cu voce 
joasă ca să nu o trezească. 

Terry a încercat să zâmbească, dar nu se putea 
forța. Deci nu aveau să vorbească. Alice se încrunta 
în somn. 

Cu mâinile împreunate, Gloria se uita pe geam la 
câmpurile de porumb. 

Cum fusese ziua lor? Terry ardea de nerăbdare să 
ştie, dar a păstrat întrebarea pentru ea. Exista 
întotdeauna şi o altă ocazie. 

CAPITOLUL TREI 
CĂLĂTORII PE UNDEVA 


Septembrie 1969 
Laboratorul Naţional Hawkins 
Hawkins, Indiana 

La şedinţa următoare, Terry s-a trezit într-o 
cameră mare din laborator, cu aparate mai mari şi cu 
câțiva angajaţi în plus. Şi, mai intimidant de atât, 
trebuia să îmbrace un costum de scafandru şi să 
inspire oxigen dintr-un rezervor metalic. 

Un tehnician i-a arătat camera în care să se 
schimbe, iar ea s-a strecurat în ceea ce părea o 
debara pentru provizii sau de serviciu. Mirosul vag 
de chimicale îi susținea teoria. 

Terry şi-a tras costumul strâmt, apoi şi-a potrivit 
bretelele pe umăr. După locurile în care fie o 
strângea, fie îi era larg, bănuia că era un costum 
făcut pentru un bărbat. Una peste alta, îi lăsa la 
vedere la fel de multe ca halatul. Dar putea să 
ignore asta. Ceasul, până când i se dădea doza, îi 
ticăia în urechi. 

Şi-a îndreptat umerii şi, ca să se calmeze, şi-a 
imaginat că poartă o armură, apoi a ieşit din fosta 
debara. Brenner şi mica lui echipă aşteptau afară. 
Voiau să o scufunde într-un container de mărimea 
unui om, cu o deschizătură lungă deasupra. O scară 
de oţel ducea până sus. 

— Mă simt ca Harry Houdini, a spus ea. 

Doctorul Brenner şi-a dus un deget la tâmplă. 

— Numai că tu poţi să scapi din asta. 

— Sunt curioasă, a spus ea sprijinindu-se de 
masă, cum ai devenit doctor, să faci cercetări ca 
astea. 

Brenner a verificat un monitor şi a ridicat din 
umeri. 

— În felul obişnuit. Facultatea de medicină. Sunt 
interesat de serviciul public. 

— De unde eşti? 

Terry şi-a ajustat o bretea de la costum. 

— Jucăm „Douăzeci de întrebări”? a replicat el 
cu un zâmbet, apropiindu-se de ea şi dându-i o cască 
de baie. 

Ea şi-a vârât părul sub cască aşa cum a putut fără 
oglindă. Marginile o strângeau. 

— Am emoţii, a spus ea fără să mintă. E încă un 
lucru pe care nu l-am mai făcut. 

A arătat spre containerul plin cu apă. 

— Containerele care inhibă simţurile pot fi foarte 
plăcute, a zis doctorul Brenner. 

— Serios? 

Terry nu se putea abţine să se amuze puţin. 

— Dumneata ai fost într-unul? 

— Nu, nu personal, a zis el. Dar le-am mai folosit 
în cercetări. Nu ai de ce să-ţi faci griji. Funcţiile 
vitale vor fi monitorizate tot timpul. Lipsa de 
stimuli externi te ajută să te concentrezi. 

— Vrei să mă concentrez pe...? 

— Extinderea şi explorarea conştiinţei. Eu o să 
fiu aici să te îndrum. 

— Când o să-mi spui ce căutăm? M-ar putea 
ajuta să mă descurc mai bine. 

— Tocmai ţi-am spus. 

— Dar nu mi-ai explicat în adevăratul sens al 
cuvântului. Eşti un om care vorbeşte puţin. 

El a privit-o ca şi cum se scuza. 

— Natura exactă a muncii noastre este secretă. 

Ceilalţi tehnicieni şi angajaţi ai laboratorului 
începuseră să le urmărească fascinaţi discuţia. 

— La cine este cocteilul de medicamente? a 
întrebat Brenner privind către grup, apoi a pus mâna 
uşor pe umărul ei şi a continuat. Toţi avem secretele 
noastre, domnişoară Ives. Cercetările noastre sunt 
despre noi moduri de a le scoate la iveală. 

Deci cercetarea era despre descoperirea 
secretelor. 

Din câte îşi putea da seama. Și... înţelegea în ce 
fel putea fi important. 

lar acum acelaşi asistent de la întâlnirile 
precedente îi aducea un pahar de unică folosinţă plin 
cu LSD Extra, aşa cum începuse ea să-i spună 
amestecului de substanțe pe care le primea în 
laborator. Andrew s-a amuzat când i-a povestit 
tripul, nu din răutate, ci pentru că el luase de trei ori 
mai mult LSD la Woodstock şi, prin comparaţie, 
aventura ei era o nimica toată. 

— Până la fund, a spus ea şi a băut. 

Lichidul era amar şi s-a întrebat cum l-ar fi putut 
confunda cu apa. Făcuse câteva cercetări despre 
LSD. Nu că existau prea multe informaţii: 
dietilamida acidului lisergic, sau LSD, a fost 
sintetizată pentru prima oară de un savant elveţian la 
sfârşitul anilor 1930 şi a devenit populară în ultimii 
ani, mai întâi în San Francisco şi în Berkeley. Era 
clasificată drept „psihedelic”. Argumentele pro şi 
contra utilizării sale tindeau să facă lucrurile să pară 
fie un real miracol, fie o poartă spre nebunie. Mai 
era şi cuvântul folosit de Brenner, „cocteil”. Ce 
conţinea amestecul specific de LSD de la Hawkins? 
Probabil nu avea să-i spună. 

— Eşti gata? a întrebat-o doctorul Brenner, 
apropiindu-se din nou de ea cu o expresie 
încurajatoare pe faţă. 

l-a fixat capătul lipicios al monitorului sub 
breteaua dreaptă a costumului. 

— Nu uita, o să fiu aici. 

Urcatul pe platformă îi amintea de vizita la o 
piscină publică în vacanţele de vară, de felul în care 
ceilalți copii se scufundau şi o încurajau şi pe ca să 
o facă, deşi nu fusese niciodată o înotătoare foarte 
bună. Într-o zi, când avea doisprezece ani, se luase 
după ei şi plonjase de mai multe ori la capătul unde 
apa era mai adâncă, pentru că i se părea distractiv. 
Salvamarul trebuise să o scoată cu forța când 
obosise şi intrase în panică. Becky, care avea 
şaisprezece ani, venise şi se certase cu el 

reproşându-i că nu a oprit-o să sară încă de la 
început. 

În timp ce ei se certau, Terry se furişase şi mai 
sărise o dată de pe platformă. 

Nu mai fusese primită la piscină tot restul verii. 

Când a ajuns pe ultimele trepte ale containerului, 
s-a uitat în jos, la întunericul clipocitor. Inhibarea 
simţurilor. Sigur că nu se aşteptase să poată vedea 
sub apă, dar imaginile care îi pluteau în minte erau 
absolut îngrozitoare. Sicrie. Înec. Înecul în sicrie. 

S-a gândit iar la părinţii ei. 

— E în regulă, şi-a spus. 

— Chiar este; nimic nu-ţi poate face rău aici, i-a 
zis doctorul Brenner, întinzându-i o cască nu foarte 
diferită de cea a unui astronaut. Ca să ai o rezervă 
constantă de aer. 

Ea şi-a pus-o pe cap, abia atunci întrebându-se de 
ce se deranjase să-i dea o cască de baie. Măcar 
oxigenul nu avea să fie o problemă. 

A întors capul acum greoi ca să se uite la el. O 
privea răbdător. Haide, părea el să-i spună din 
priviri. 

A întins mâna s-o ajute când a intrat în apă. 
Costumul o proteja de răcoare. Ea a coborât, iar apa 
a început să clipocească deasupra ei. Aşa cum 
spusese Brenner, containerul nu era cu totul 
neplăcut. Nu până când a intrat cu totul. El şi-a 
retras mâna, iar lumina a devenit din ce în ce mai 
slabă, apoi a dispărut odată cu bubuitul surd al 
capacului închis. 

Nu era Houdini. 

— Ăă, e cineva? Mai e cineva aici? 

Vorbea cu vocea înăbuşită de cască, încercând să 
glumească. 

— Doar tu, a auzit în urechi vocea calmă a lui 
Brenner. Casca era dotată cu sunet. 

Întunericul creştea. A încercat să se relaxeze, fără 
succes. Ritmul respirației s-a întețit şi au început să 
apară puncte la periferia câmpului vizual. A încercat 
să se mişte, însă în apă nu era deloc uşor. 


6l 


— Îţi bate inima foarte tare, a spus Brenner. 
Respiră adânc. Relaxează-te. Închide ochii. Lasă 
medicamentul să-şi facă efectul. Du-te mai departe. 

E mai uşor de zis decât de făcut într-un sicriu cu 
apă. Dar şi-a dat silinţa să-şi calmeze respiraţia. 
Putea să meargă din nou mai departe? Fusese 
hipnotizată? 

Începea deja să aibă găuri ca şvaiţerul în creier de 
la LSD? 

Întrebările o ajutau să se stăpânească. Se străduia 
să-şi liniştească pulsul. Transpiraţia îi curgea pe faţă 
şi ştia că, dacă se concentra pe asta neputând să se 
şteargă, avea să-şi piardă controlul. Şi mai rău. 

Aşa că închise ochii. 

Nu că ar fi contat. I-a deschis iar. Întunericul 
domnea în jur. 

Mai departe. 

— Acum, Terry, concentrează-te pe interiorul tău. 

Vocea lui Brenner ar fi putut la fel de bine să vină 
din capul ei. 

— Vreau să-ţi laşi memoria să se deschidă; 
descrie ce simţi. De data asta, nu vreau să mai cauţi 
durerea. Caută confortul. 

Poate pentru că mintea ei nu avea după ce să se 
ghideze în afară de vocea lui, poate pentru că drogul 
îşi făcea efectul sau amândouă la un loc, memoria ei 
s-a activat de îndată ce i-a sugerat el. Mintea ei a 
găsit un loc în care să fie în afara containerului. 
Senzaţia că era tot mai trează, mai vie, dansa la 
marginea conştiinţei ei. 

— Unde te afli? 

Îşi imagina că-şi vâră degetele în covorul gros şi 
miţos din livingul de acasă. Ea şi Becky stăteau una 
lângă alta şi se uitau la Johnny Carson” cu tatăl lor. 
Mirosul de pop-corn, mama ei în bucătărie 
scuturând oala pe aragaz, ele două sărind în sus să 
vadă capacul oalei ridicându-se în timp ce boabele 
pocneau... 

— Mă uit la televizor cu tata şi cu sora mea. 
Avem voie să stăm treze după ora de culcare pentru 

asta. Mama face pop-corn, ceva special. Suntem toţi 
împreună. 

De obicei, amintirea momentelor în familie îi 
provoca tristeţe, dar asta era ca o îmbrăţişare caldă. 

— Să mergem mai departe... mai există un loc 
reconfortant pentru tine? 

Dormitorul lui Andrew. Nu era vorba doar de 
unde, ci şi de când. Prima noapte când rămăsese la 
el acasă. O lumânare pe noptieră şi beţişoare 
parfumate arzând. I se păruse că erau foarte maturi. 
Asta era maturitatea — aroma intensă de santal şi 
senzaţia exotică din  aşternuturile altcuiva, 
aşternuturile unui bărbat. Chiar dacă erau dintr-un 
bumbac obişnuit. Nu auzea ce-şi spuneau, nu-şi 
amintea discuția lor, dar auzea râsetele lor şi o 
senzație de siguranță s-a topit în ea sau ea s-a topit 
în senzația aceea. Şiruri de culori ca un curcubeu 
apăreau în jurul feței lui Andrew şi îşi dorea ca el să 
fie aici sau ea să fie acolo... 

— Terry, unde eşti? Râzi. 

— Sunt cu Andrew. 

— Andrew? 

— Iubitul meu. 

— Ce faceţi? a întrebat el. 

Nu putea să descrie asta. 

— Suntem împreună. 

— ŞI asta te linişteşte? 

— Da. 

Creierul ei se învârtea întruna, iar ea a răspuns la 
toate întrebările până când, după extrem de puţin 
timp, după tot timpul din lume, vocea lui a spus: 

— O să te scoatem în curând. Încearcă să mergi şi 
mai departe. 

Era un loc unde voia să meargă. Dar simţurile ei 
erau alunecoase. Uitase unde era şi acum apa se 
agita în jurul ei în timp ce încerca să-şi amintească. 

Mai departe, s-a gândit ea. Mai departe. 

Îşi imagina acele uşi albe de biserică. Voia să se 
întoarcă acolo şi nu ştia de ce, dar gândul acesta nu 
o mai întrista. 

— OK, o să deschidem capacul încet, a spus 
doctorul Brenner. 

Voia să protesteze fiindcă mai avea nevoie de 
timp, dar luminile fluorescente de deasupra au orbit- 
o. 

— Poate vrei să închizi ochii, i-a spus el. 

Terry i-a închis şi i-a deschis iar, mişcându-se 
încet, străină de lumină şi mişcare. 

— Nu eşti îngrijorată? a întrebat-o Andrew pe 
Terry, luându-i mâna într-a lui când se plimbau prin 
campus. 

— Nu chiar, a spus Terry. Poate doar puțin. De 
asta te iau cu mine. 

Becky o sunase pe Terry să-i spună că primise 
acasă o scrisoare în care Terry era rugată să treacă 
pe la biroul administrativ de la şcoală. Păruse 
îngrijorată din cauza asta şi o întrebase dacă trebuia 
să vină şi ea, dacă avea necazuri... 

Terry credea că era vreo neînțelegere sau nişte 
documente uitate. Cursurile abia începuseră. Se mai 
întâmpla. Nu-i aşa? OK, nu i se mai întâmplase ei 
până atunci, dar n-ar fi fost cel mai improbabil 
lucru. 

— Când m-au chemat pe mine, n-am primit veşti 
bune, a spus Andrew. 

Terry l-a strâns de mână într-un fel care spera să-l 
liniştească. Avusese probleme fiindcă plecase din 
campus la Woodstock. Era în perioada de probă 
academică. O chestiune foarte importantă, pentru 
că, dacă îl exmatriculau, îşi pierdea amânarea de la 
recrutare. Niciun băiat nu voia să vină momentul 
absolvirii. 

— Trebuie să ai mai multă grijă, l-a sfătuit ea. Pe 
de altă parte, zici că a meritat. 

El a încuviinţat din cap, pierdut într-o amintire 
fericită. 

— Ți-ar fi plăcut la nebunie! 

— Ştiu. 

— Ai început să citeşti cartea? 

Terry a gemut. Pe drumul spre New York, 
Andrew făcuse o pasiune pentru Stăpânul inelelor 
şi, la întoarcere, i-a adus o ediţie veche a primului 
volum din serie. Pe copertă era un vrăjitor cu barbă 
albă şi lungă, în veşminte galbene şi largi, pe vârful 
unui munte. S-a jurat că avea să-i placă şi ei. 

— Sunt trei cărți! 

— lubito... 

Andrew a clătinat din cap. 

— E grozavă! 

— O s-o citesc, promit. 

— Bine, pentru că asta îmi doresc de ziua mea 
săptămâna viitoare. 

— Am reţinut. 

Au ajuns la clădirea administraţiei, trei etaje de 
cărămidă şi sticlă. Andrew a deschis uşa. În 
scrisoare era menţionată camera cu numărul 151, pe 
care au găsit-o la capătul primului etaj. Registratura. 
Mai fusese aici. 

Andrew s-a aşezat pe un scaun de plastic din zona 
de aşteptare, iar ea s-a apropiat de recepție. 

— Bună ziua! a spus ea. Sunt Terry Ives. Sora 
mea a primit o scrisoare care mă anunţa să mă 
prezint aici. 

Funcţionara a privit-o indiferentă prin ochelarii 
cu ramă ochi-de-pisică. 

— Ce fel de scrisoare? 

— Nu ştiu. Nu suntem sigure la ce se referă. 

— Terry Ives, spuneai? 

— Theresa, a precizat Terry şi a dat aprobator din 
cap. 

— Numele îmi sună cunoscut. Aşteaptă aici. 

Femeia s-a răsucit şi s-a îndreptat către vizuina cu 
birouri şi dulapuri cu dosare. 

Terry s-a întors şi s-a strâmbat la Andrew. S-a 
strâmbat şi el, apoi a dat din cap arătând spre zona 
din spatele ei. 

Femeia revenise, bineînţeles. Terry se pricepea să 
facă o primă impresie grozavă. 

Femeia nu a reacţionat la jocul lor. 

— Trebuie să te informăm că eşti scutită de la 
cursurile de joi, a spus ea. 

— Poftim? De ce? 

Terry ştia cum mergeau lucrurile la şcoală, se 
aşteptau să participi la cursuri. Nu s-a putut abţine 
să nu privească înapoi la Andrew, care a ridicat din 
umeri, la fel de nedumerit. 

— O să primeşti credite pentru cercetarea în 
psihologie la care participi, a explicat femeia. Nu 
trebuie să faci proiecte pentru acele zile. Şcoala i-a 
anunţat pe profesorii tăi. Trebuie să te prezinţi la 
clădirea de psihologie la nouă dimineaţa, în fiecare 
Joi, dacă nu ţi se spune altceva între timp. 

— OK, a spus Terry şi a dat din cap. Dar care-i 
faza? 

— Rezultatele tale academice în ansamblu vor fi 
legate de participarea ta continuă, a răspuns femeia. 
În afară de asta... 

A ridicat din umeri. 

Terry plănuia oricum să participe în continuare, 
aşa că nu era o problemă. 

— Hmm. 

— E neobişnuit, dar... aşa ni s-a spus. 

Apoi femeia a adăugat în şoaptă: 

— Ce fel de cercetare e? 

La asta, Terry sigur nu putea răspunde. 

— E secretă, a zis ea. Nu mai trebuie să fac 
altceva? 

— Nu, deocamdată, a răspuns femeia, 
nemulțumită că i se tăiase vorba şi arătând că 
discuţia se încheiase. 

Andrew s-a ridicat şi au ieşit împreună pe coridor. 

— Ce naiba? a întrebat el. 

— Exact la asta mă gândeam, a spus Terry. 

— Cine sunt oamenii ăştia, Terry? 

Andrew se încruntă, ceva ce rareori făcea, şi asta 
doar când asculta ştirile. Era îngrijorat pentru ea. Ce 
frumos! 

— Ți-am spus, e o chestie importantă. De asta o 
fac. 

— Nu sunt sigur că-mi convine. 

Privirea lui s-a întors spre camera de unde 
ieşiseră. 

— Dar vezi şi tu că e importantă? 

Terry s-a aplecat spre el şi au vorbit încet în timp 
ce alți studenţi treceau pe lângă ei. 

— Pur şi simplu au sunat la şcoală şi le-au spus 
să-mi dea zilele de joi libere şi mai primesc şi 
credite pentru asta? Ne leagă notele de chestia asta. 
Și nimeni nu a pus vreo întrebare. Doar au fost de 
acord. Trebuie să mă duc în continuare. 

Andrew şi-a sprijinit fruntea de a ei. 

— Iubito, sper că ştii ce faci! 

— Ştiu şi nu ştiu, a spus ea şi l-a sărutat scurt. 

Un bărbat în costum, din personalul administrativ, 
şi-a dres glasul şi cei doi s-au depărtat, dar ea a 
întins mâna şi Andrew şi-a împletit degetele cu ale 
ei. 

— Eşti martorul meu la orice va ieşi din asta, a 
spus ea. 

— Jur solemn! 

Chiar îşi făcea griji pentru ea. Avea ochii de un 
căprui intens, zâmbetul atât de drăguţ... O vreme, 
Terry nu a mai avut nicio grijă. 

Zilele uşoare la restaurant erau puţine şi la 
distanță mare unele de altele, ca un tărâm al 
făgăduinţei în care să-ţi tragi sufletul în timp ce erai 
plătit. Unul dintre chelneri şi-a scos şorțul şi i-a 
spus lui Terry că ia o pauză de țigară. Ea s-a asigurat 
că sala era goală şi a spus: 

— Fumează una şi pentru mine. 

El nu remarcase că Terry nu era fumătoare. 

Ca să-şi umple timpul, s-a apucat să pună 
tacâmuri pe mese. De altfel, asta însemna că nu 
trebuia să o facă mai târziu. Era marţi şi se părea că 
următoarea ei vizită la laborator era peste două zile 
— la o săptămână de la ultima. Înainte se ducea acolo 
o dată la două sau trei săptămâni. Accelerarea 

programului, cu tot cu veştile de dimineaţă, trebuia 
să însemne ceva... dar ce? 

Becky avea să pună prea multe întrebări despre 
lozul cu „scutirea de şcoală” pe care îl trăsese. Terry 
avea de gând să-i spună că era o confirmare a 
faptului că şcoala era mulţumită de lucrările ei. 

Dacă îi mai rămânea timp după ce termina cu 
tacâmurile, avea în geantă ediția veche din Frăția 
inelului. Putea să înceapă capitolul doi. 

Clopoţelul de deasupra uşii a sunat şi Terry a 
zâmbit când l-a recunoscut pe Ken. 

— Bună! a spus ea, ieşind de după tejghea cu un 
meniu şi nişte tacâmuri. Mă bucur să te văd aici. 
Aşază-te oriunde vrei! 

O clipă, Ken a rămas în dreptul uşii, apoi a luat-o 
spre dreapta. S-a strecurat la a doua masă. 

— Asta e perfectă. 

Terry a clătinat din cap amuzată. A pus pe masă 
meniul şi tacâmurile. 

— Dacă spui tu. Ce pot să-ţi aduc? 

— Nimic, a răspuns el. 

— Nimic? 

Terry nu-l înţelegea. 

— Atunci de ce ai venit la restaurant? 

Clopoţelul a sunat din nou şi, când s-a întors, a 
văzut-o intrând pe Alice. 

— Alice, i-a zis ea încet lui Ken când fata i-a zărit 
şi a pornit spre masă. Eşti aici să te întâlneşti cu 
Alice? E ceva ce ar trebui să ştiu? 

Însă Alice s-a oprit lângă Terry şi şi-a pus mâinile 
în şold, peste salopeta unsuroasă. 

— EI ce caută aici? 

Apoi a arătat spre locul din faţa lui: 

— E ocupat? 

Ken a ridicat din sprâncene uitându-se la Terry. 

— Nu, e doar al tău, i-a spus lui Alice. 

Ea s-a aşezat. 

— Aşa, a rostit ea şi s-a oprit, adunându-şi 
gândurile. 

Terry voia să ştie ce căutau amândoi aici, fără să- 
şi fi dat întâlnire; era o coincidenţă prea mare. Dar 

când a ridicat privirea, a văzut încă o figură 
familiară pe trotuarul de afară — Gloria. 

— Stai puţin, a spus Terry, iar clopoţelul a sunat 
din nou când a ieşit afară. 

— Gaşca e aici! i-a strigat Gloriei. Ai vorbit cu 
Alice să vă întâlniți? 

Gloria şovăia. Ţinuta ei de azi era destul de 
lejeră. O bluză în culori pastel, înflorată, şi o fustă 
verde-închis, lungă până la genunchi. Se asorta cu 
poşeta. 

— Ce e? a întrebat Terry. 

— Nu vin de obicei în partea asta a oraşului, a 
răspuns ea. Nu m-am prea gândit înainte să vin 
încoace. 

— E în regulă aici, a spus Terry, înțelegând la ce 
se referă. Nu o să ne deranjeze nimeni în privinţa 
asta. 

Bloomington nu era segregat oficial în perioada 
aceea, cu excepţia unor locuri precum cluburile 
exclusiviste şi terenurile lor de golf. Neoficial, 
majoritatea oamenilor rămâneau în cartierul lor şi 
respectau granițele rasiale. Campusul era locul 
protestelor importante iniţiate de studenţii negri care 
luptau pentru tratament egal. 

Gloria a înaintat pe trotuar şi a intrat în restaurant 
după Terry. A clătinat din cap când i-a văzut pe 
Alice şi pe Ken. 

— Credeam că glumeşti că sunt şi ei aici, a 
comentat ea uşor încruntată. 

— Nici ei nu se aşteptau unul pe altul, a precizat 
Terry. Cel puţin, aşa cred. 

— Nici pe tine nu te aşteptam, a spus Alice. Ce 
căutăm toţi aici? 

— Cred că asta am întrebat eu, a zis Terry. 
Fiindcă sunt singura care are motiv să fie aici. 

Gloria s-a aşezat la masă lângă Alice. Terry a 
aruncat încă o privire în jur ca să se asigure că şeful 
ei era încă în spate, apoi s-a aşezat. 

— O să vă iau comanda într-o clipă. Ce s-a 
întâmplat? 

Gloria era tot încruntată. 

— Tu ai primit o informare de la şcoală? 

— Da, a răspuns Terry, neştiind de ce părea 
Gloria îngrijorată. 

— Ce informare? a întrebat Alice. Putem să luăm 
nişte cartofi prăjiți? 

S-a oprit şi s-a foit pe scaun, frângându-şi mâinile 
de parcă ar fi fost neliniştită. Era ceva nou. 

— Stai, sunt buni aici? 

— Sunt grozavi, a răspuns Terry şi s-a ridicat. 

A notat comanda pe un bilet şi l-a dus la 
bucătărie. Câteva secunde mai târziu, friteuza a 
pornit şi mirosul îmbietor de grăsime sfârâind a 
umplut aerul. 

Terry s-a întors la masă, dar nu s-a aşezat. La 
bucătărie lucrurile mergeau repede. 

— Eu şi Gloria suntem scutite de la frecventarea 
cursurilor de joi. 

— Şi eu, a adăugat Ken. 

— Nu ştiam că eşti student, a spus Gloria mirată. 

Ken şi-a împreunat mâinile pe masă. 

— Nu mi-aţi prea pus întrebări despre mine. 

Alice a dat ochii peste cap. 

— Ne temeam de ce-ai putea spune. 

Ken s-a strâmbat la ea. 

Alice a râs. 

Gloria a pus mâinile pe masă. 

— Nu doar că avem joia liberă. Mi s-a spus că 
viitorul meu academic e legat de experimentul ăsta. 

— Când am întrebat eu, nu s-au exprimat chiar 
aşa, a spus Terry. Au zis doar că am joia liberă şi, ei 
bine, că trebuie să mergem în continuare... pentru 
notele noastre. 

S-a oprit. 

— O! 

— Da, asta e partea cu viitorul academic. 

Gloria a scuturat din cap. 

— Nu-mi place. 

— Dar o să fie în regulă, nu-i aşa? Oricum voiam 
să mergem... tu trebuia oricum să mergi pentru 
diplomă. 

— Prea multe sfori înseamnă ceva. 

— Că ceea ce facem e important, a spus Terry. 

Gloria îşi examina unghiile. 

— Poate. 

— Tu de ce eşti aici? a întrebat-o Terry pe Alice. 

— Al zis că lucrezi aici, a răspuns ea, ca şi cum 
era evident. M-am gândit că, dacă ai avut tura asta 
săptămâna trecută, probabil o ai şi săptămâna asta. 

— De asta am venit şi eu acum. 

Gloria a strâns din buze. 

— Dar cred că a vrut să spună de ce ai venit la ea. 
E o coincidență momentul ales, cel puţin pentru 
mine. 

— Pentru mine, nu, a zis Ken. 

S-a auzit vocea bucătarului. 

— Gata comanda! 

Terry s-a dus să ia cartofii şi s-a întors cu farfuria 
plină. Alice a luat un pumn de cartofi şi s-a strâmbat 
când a simţit fierbinţeala. Era o masă solicitantă — 
Terry s-a întors cu apă pentru toţi trei. S-a aşezat la 
loc, apoi a luat un cartof, a suflat peste el şi l-a 
mâncat. 

— Deci au sunat la şcoala voastră şi l-au sunat pe 
unchiul meu, a spus Alice după ce a terminat de 
mestecat. l-au zis că s-ar bucura să-l plătească 
pentru zilele în care au nevoie de mine la laborator, 
dacă mă lasă să mă duc. El a fost de acord, dar a 
intrat la bănuieli. Nu prea îi plac oamenii de la 
guvern. 

A mai luat un cartof şi a vorbit mai departe. 

— Vouă nu vi se pare ciudat? Ce facem noi 
acolo? Unchiul meu a vrut să ştie despre ce e vorba 
ŞI i-am spus că-s „chestii de fete” ca să nu mai 
întrebe. Nu poţi să vorbeşti cu altcineva despre asta 
pentru că o să aibă impresia că ai suferit un 
scurtcircuit în creier sau aşa ceva... şi am semnat 
documentele alea. M-am gândit să trec pe aici să 
discutăm. 

— Nu-mi place că trec aşa peste noi, a spus 
Gloria. N-ar trebui să ne spună înainte să-i 
contacteze pe ceilalți? 


71 


Terry se întreba dacă şi ei avuseseră aceleaşi 
experiențe în timpul transei. Nu a apucat să 
răspundă, căci clopoţelul a sunat iar şi Terry s-a 
mirat să-l vadă intrând pe Andrew. 

— Ce populară sunt azi! a spus ea. El e iubitul 
meu, Andrew. 

El s-a oprit nesigur la marginea mesei. 

— Andrew, ei sunt prietenii mei de la laborator, a 
spus ea. Ken, Gloria şi Alice. 

— Avem o conversaţie privată, a spus Alice. 

Terry a pufnit în râs. 

— E în regulă. Puteţi avea încredere în el. Ştie. 

— Cam asta a fost cu hârtiile pe care le-am 
semnat! 

Alice a ridicat din sprâncene. 

— Îmi dai voie? a întrebat Andrew şi a aşteptat 
semnul lui Alice ca să ia un cartof. Despre ce 
vorbiţi? 

— Bună întrebare, a răspuns Terry. Despre ce 
vorbim? 

— De ce e laboratorul atât de interesat dintr-odată 
să se asigure că nu renunțăm, a spus Gloria. 

— M-am tot gândit la asta, a spus Andrew, 
trăgându-şi un scaun mai aproape de capătul mesei. 
Aţi aflat cine conduce experimentul? 

Gloria s-a uitat la Terry. Despre asta încă nu-i 
povestise lui Andrew. 

— E o ramură a FBl-ului, a explicat Terry. 

Andrew a înclinat capul. 

— Asta nu mi-ai spus. 

— Pentru că ştiam cum o să reacţionezi. 

Terry nu voia să se certe de față cu noii ei 
prieteni. Aparent, nici Andrew nu voia. 

— Aşadar... nu credeţi că e ciudat ca agenţii FBI 
să-şi piardă timpul cu aşa ceva când e război? N-ar 
trebui să lucreze la arme sau la altceva mai 
important? 

Ken a coborât glasul, deşi erau singuri. 

— Poate chiar asta fac. 

Terry a pufnit dispreţuitor. 

— Cine e arma, eu sau Alice? Sau Gloria? 

— Nu uita de mine, a spus Ken. 

Andrew se uita când la unul, când la altul. 

— OK, probabil că nu. 

Gloria nu a comentat. 

Niciunul nu a mai rămas multă vreme pe acolo, în 
afară de Andrew. Terry a plătit din bacşişuri cartofii 
lor şi nu s-a lăsat cuprinsă de griji. Avea să-i pună 
toate aceste întrebări, joi, lui Brenner. 

Alice transpira în spatele genunchilor, exact la 
îndoitură, în timp ce mergeau pe holul alb al 
laboratorului către liftul lucios a cărui imagine o ura 
acum. Genunchii erau un loc neplăcut în care să 
transpiri de emoție. Şi, de când începuseră să-i 
administreze şocuri electrice, îşi imagina că 
luminile din acest loc râdeau de ea, vorbeau despre 
ea, despre cum s-ar putea să fie şi ea una dintre ele. 

Blocată aici pentru totdeauna. Forţată să lumineze 
întunericul. „lluminare” era un cuvânt bun, totuşi. 
Îşi amintea cum descria preotul de la biserică 
manuscrisele iluminate pe care le văzuse într-o 
excursie misionară, iar imaginea pe care şi-o crease 
ea prin asociere cu expresia ţinea probabil mai mult 
de miracole decât de realitate. 

Gânduri asemenea celor despre luminile 
vorbitoare o făcuseră să se ducă la restaurantul lui 
Terry, ca o nebună. Se îngrijorase cu adevărat pentru 
telefonul primit de unchiul ei abia după ce auzise 
întrebările Gloriei. 

— Eşti bine? a întrebat Terry, îndepărtându-se de 
Gloria şi venind lângă ea. Eşti foarte tăcută azi. Şi 
nici n-a trebuit să te opresc să umbli la vreo chestie 
electronică. 

Doctorul Brenner a mişcat capul, aşa că Alice îl 
vedea acum din profil. 

— Sunt bine. 

Alice a dat din cap spre Terry, apoi spre Gloria şi 
Ken, care păreau şi ei îngrijoraţi. 

— Eşti sigură că te simţi bine? a întrebat Terry, 
punând mâna pe fruntea lui Alice. 

Alice a tresărit şi a regretat că a făcut asta. 

— Sunt bine. 

— O să mă asigur că doctorita Parks îți ia 
temperatura şi ne spune dacă eşti sănătoasă ca să 
poţi participa, a intervenit doctorul Brenner. 

— Mulţumesc, i-a spus Terry. Dacă e bolnavă, nu 
trebuie să participe azi, nu? 

— Sigur că nu, a spus doctorul Brenner calm. 

Alice aproape îl credea. Era experienţa lui Terry 
atât de diferită încât să-l creadă? Probabil că era. 

Doctorul Brenner a tastat codul pe panoul de 
acces. Alice vedea fiecare deget mişcându-se de 
parcă o făcea cu încetinitorul. Când uşile liftului s- 
au deschis, şi-a imaginat cum desfăcea cu grijă 
întregul aparat, tăind cabluri pentru ca liftul să nu se 
miște. 

În curând, avea să se întoarcă în ea însăşi, 
căutând locul tăcut de sub tot restul, cu ruinele şi 
sporii mişcători. Problema era că nu în acel loc voia 
să meargă. 

Halatele de spital pe care le purtau obligatoriu în 
timpul experimentelor reprezentau o jignire adusă 
demnităţii. Era o realitate, nu doar părerea Gloriei. 
Nu trebuia să facă un studiu ştiinţific ca s-o 
dovedească. 

Nu era prima dată când îşi punea întrebări despre 
protocoalele pe care le respecta laboratorul. Oare ea, 
Terry, Ken şi biata şi speriata Alice treceau prin 
aceleaşi experienţe? Nimic din acest laborator nu se 
potrivea cu aşteptările ei sau cu ce citise în cărți 
despre studiile ştiinţifice, aşa că se îndoia cumva. 

Nici măcar nu putea să nu mai vină... Nu acum, 
când notele ei depindeau de asta. 

Unde merge mia, merge şi suta. Aşa se zice. 

A împreunat mâinile în poală şi a aşteptat să vină 
tânărul doctor. Numele lui era Green la fel ca 

vârsta. Era atent cu ca şi ea spusese o rugăciune de 
mulțumire în gând că nu fusese trimisă la Brenner. 
Câteodată îl putea întreba ceva pe Green şi primea 
răspuns. 

El a venit cu un clipboard într-o mână şi o 
hârtiuţă, fără îndoială îmbibată în LSD, în cealaltă. 

— Bună, Gloria! a spus el, de parcă aveau să bea 
ceai. 

Ea a rămas cu mâinile în poală. 

— Domnule doctor Green, mă întrebam... aţi 
spus că ați studiat la Stanford, nu-i aşa? Dar 
doctorul Brenner? 

El a lăsat jos clipboardul şi i-a evitat cu grijă 
privirea. Îşi suflecase mânecile dincolo de locul 
unde i se termina bronzul. 

— Sincer, nu sunt sigur, a răspuns. 

A luat o foaie de hârtie de pe clipboard şi i-a 
întins-o. 

— Vreau să faci tot posibilul să ţi minte 
informaţiile de aici. Apoi, după ce doza îşi face 
efectul, o să te întreb despre ele. Obiectivul tău va fi 
să încerci să nu îmi spui nimic despre asta. Ai 
înţeles? 

Gloria a luat foaia. Îi amintea de întrebările de la 
testele din liceu, dar era fie un fals, fie un raport 
militar real despre mişcarea trupelor inamice. 

— Am înţeles. 

Când a terminat, Green a schimbat foaia de hârtie 
cu una mai mică, cu un cerc galben în mijloc, iar ea 
şi-a pus-o pe limbă. Apoi a lăsat-o singură să 
„mediteze”. Puțin probabil. 

Gloria s-a relaxat şi a repetat iar şi iar în gând 
informaţiile de pe foaia pe care el o luase ca să i se 
fixeze în memorie. se 


Cifrele ceasului de perete aveau tendința să 
dispară de parcă sângerau pe măsură ce LSD-ul îşi 
făcea efectul. Gloria a descoperit că, dacă închidea 
un ochi şi aştepta cinci secunde, îl putea corecta. 
Aşa că, atunci când a revenit doctorul Green, ştia că 
trecuseră aproape trei ore de când luase drogul. 

Era la apogeul transei sau aproape. Ceea ce 
explica luminile colorate care dansau în jurul lui. 
Transa nu avea niciun sens pentru ea şi nu-i venea 
să creadă că i-ar face plăcere cuiva. Avea să se 
răzgândească doar dacă, prin experimentele la care 
participa, reuşeau să găsească o aplicaţie utilă a 
drogului. 

Se îndoia de asta. 

El ținea clipboardul în mână şi dădea din cap spre 
ea. ÎI vedea în trei exemplare. 

— Domnişoară Flowers? a întrebat-o. 

Înainte îi spusese Gloria, era aproape sigură. Un 
infirmier înalt şi bine făcut a intrat în cameră şi s-a 
postat într-un colţ. 

— Da, a răspuns ea. 

— Ne puteţi spune, vă rugăm, unde se află 
trupele din sectorul nouăsprezece? 

Privirea încruntată îl făcea să pară mai în vârstă. 
Îi spusese mai devreme să se împotrivească şi ea se 
gândise la acest lucru când repetase. Voiau să aibă 
cel mai puternic control posibil asupra unui 
experiment despre obținerea de informaţii sub 
influența drogurilor, nu? Acesta trebuia să fie 
scopul. 

— Mă tem că nu ştiu la ce vă referiţi, a zis ea. 

Sau cel puţin asta credea Gloria că a spus. 
Certitudinea lăsa loc nesiguranţei după ce LSD-ul 
îşi făcea efectul. 

El şi-a tras un scaun de la birou şi s-a aşezat în 
faţa Gloriei, care stătea cocoţată pe marginea tare a 
patului. Ea s-a întins să-şi aşeze fusta şi şi-a amintit 
de halatul subţire de spital pe care îl purta. Deodată, 
s-a gândit la cât de transparent putea fi. 

Concentrează-te. 

— Eşti sigură? a întrebat el. 

— Sigură? 

— Că nu ştii ce vreau să spun, despre sectorul 
nouăsprezece. Despre direcţia în care se îndreaptă 
trupele. 

— Sunt, a zis ea, cu un zâmbet vag, căci îşi 
îndeplinea sarcina foarte bine. 

Green a aruncat o privire în spate, spre infirmier. 
Uriaşul a păşit în faţă. Părea prea mare să încapă în 
cameră, dar iată-l acolo, înălțându-se deasupra ei. O 
umbră. O ameninţare. 

— Eşti sigură că eşti sigură? a întrebat doctorul 
Green. 

Voia să-i vorbească prin luminile colorate şi ceața 
drogurilor, să-i spună că nu aşa trebuia condus un 
experiment. Exprimarea lui era greşită. Folosea 
greşit nişte împrejurări care ar fi fost dificil de 
reprodus pe teren. 

— Domnişoară Flowers? i s-a adresat Green. 
Unde sunt trupele? 

Expresia uriaşului nu era un zâmbet, dar cu 
siguranţă nu arăta dezaprobarea. fi face plăcere. 

Gloria şi-a amintit zvonurile şi studiile de caz 
despre care niciun profesor nu vorbea vreodată. 
Bărbaţi cu sifilis netratat. Sclavi vânduți doctorilor 
pentru experimente, cadavre negre la toate şcolile de 
medicină. În urmă cu doar zece ani, armata şi CIA 
eliberaseră țânțari infectați cu febră galbenă printre 
negrii din Florida. Pielea ei o făcea o bună candidată 
pentru studiu, pentru unii oameni, şi ceva de care te 
puteai dispensa, pentru o parte din aceştia. 

Gloria şi-a dat seama că, pentru a rămâne în joc, 
trebuia să pretindă că nu ştia că era un joc. Nu aveau 
să fie niciodată mulţumiţi să o lase să câştige o 
rundă. Nici măcar dacă era vorba de cele mai bune 
practici. 

— Desigur! Nu mi-am dat seama la ce vă 
refereaţi! Se deplasează spre nord cu aproximativ 
şapte kilometri pe zi... 

A întins mâna. 

— Dacă-mi daţi un creion, pot să vă desenez o 
hartă. 

Doctorul Green a ridicat din sprâncene şi 1-a 
zâmbit trufaş infirmierului uriaş. Acum infirmierul 
arăta dezamăgit. 

— Foarte bine, a asigurat-o doctorul Green. 

Scuze, s-a gândit Gloria la ei doi, nu, nu e bine. 

Prima parte a transei lui Alice s-a prelungit într-o 
ceaţă calmă şi ca s-a relaxat. Poate azi nu avea să fie 
electricitate. Voia tava aceea cu scule ca să 
demonteze ceva în loc să stea în pat şi să 
lenevească. Dar a păstrat asta pentru ea, a păstrat 
totul înăuntru şi în tăcere, sperând că aveau să uite 
că era aici până când venea timpul să plece. 

Doctoriţa Parks îi luase o eprubetă de sânge, cum 
făceau o dată la câteva săptămâni, şi îl etichetase cu 
o dată şi cu numele lui Alice. Îi ascultaseră inima, îi 
verificaseră tensiunea, apoi îi dăduseră o doză din 
medicamentul acela rău. Uneori, Alice se gândea la 
tiparniţa care tipărise anunţul ce ajunsese în garajul 
unchiului şi în atenţia ei. La fel cum se întâmplase 
înainte cu liftul, îşi imagina că o dezasamblează 
încet, scoțând fiecare piesă până când nu se mai 
putea transmite niciun mesaj. 

Asta o făcea să se gândească la experienţa lui 
Ken aici. El părea la fel ca atunci când începuseră. 
Dacă era clarvăzător, atunci i-ar plăcea să-l 
pocnească în nas fiindcă le spusese în prima zi să se 
urce în dubă. 

Alice, a auzit vocea mamei ei în gând, noi nu 
lovim băieți. 

— Nici atunci când merită? a replicat ea. 

— Ce-ai spus? a întrebat doctorița Parks, intrând 
pe uşă. 

Cel puţin, aşa credea Alice, că abia intrase. Apoi 
şi-a dat seama că aşa era, pentru că în spatele ei se 
aflau doctorul Brenner şi infirmierul acela bărbos 
care era mereu lângă el. Infirmierul bărbos care 
aducea aparatul pe care voia cel mai mult să-l 
desfacă şi să-l strice. Cel pe care îl foloseau pentru 
şocuri. 

— Nimic, a răspuns ea, dând din picioare şi 
ridicându-se în capul oaselor. Staţi, credeam că o să- 
mi luaţi temperatura. Nu mă simt bine azi. 

Doctoriţa Parks s-a încruntat. 

— Ce simptome ai? 

În afară de faptul că ochii mei văd ceva ca nişte 
morişti după mizeria asta? 

Doctorul Brenner a păşit în faţă. 

— E psihosomatic. Tratamentul te va ajuta. 

Alice n-a reuşit să se abţină şi a pufnit. 

Doctorul Brenner a ridicat din sprâncene atât de 
tare, încât păreau că levitează. 

— Da? Pentru că, în calitate de medic, pot să-ţi 
spun că probabil nu te simţi bine fiindcă a trecut o 
săptămână de la ultimul tratament. 

Mă simt mai bine în secunda în care scap de aici. 

— N-ai vorbit cu nimeni despre asta, nu? 

Doctorul Brenner a venit mai aproape, a făcut 
semn să fie adus aparatul şi a început să fixeze 
electrozii pe tâmplele lui Alice. 

— Ştiu că nu trebuie să vorbim. 

Nu vorbise. Se gândise că ar putea s-o facă în 
ziua în care se dusese la restaurant, apoi iubitul lui 
Terry spusese chestia aia despre arme şi ea îşi 
dăduse seama că poate începea să se simtă mai mult 
ca o armă decât ca o persoană, cu dorinţa ei de a 
dezasambla tot... 

Era ridicol. Ştia că e ridicol. 

— Bine. 

Brenner a pus o mână pe umărul ei şi a împins-o 
încet în jos. 

— Să creştem voltajul săptămâna asta. 

Doctoriţa Parks a dus mâna la gât. 

— Sunteţi sigur că e o idee bună? Dacă nu se 
simte bine... 

— O s-o învioreze imediat, a spus el. 

Apoi i s-a adresat lui Alice: 

— Nu-i aşa? 

Ce putea ea să facă decât să dea din cap? A decis 
că în mod sigur nu avea să țipe sau să strige ori să 
scoată vreun sunet, dar apoi fulgerul a trecut prin ea 
şi Alice a icnit, iar scânteile au început să plutească 
în spatele pleoapelor. 

Nu, nu scântei. 

Acei spori în jurul cărora nu putea să-şi strângă 
degetele niciodată. 

S-a dus în locul ei tăcut din interior, de sub 
realitatea de care tânjea să scape. Alice se simţea 
dezarticulată aici, în Dedesubt, cum începuse să şi-l 
imagineze, de parcă nu-şi găsea locul. Un vis cu 
ochii deschişi despre descompunere, plin de umbre. 

Astăzi umbrele erau nemişcate, pereţi şi ferestre 
crăpate, curpeni uscați. Alice se mişca prin roata de 
imagini din mintea ei căutând dovezi că era încă 
viaţă acolo, că ea era încă vie. 

Drogurile de săptămâna asta erau ceva. 

S-a întors în cerc, închizând şi deschizând ochii. 
Umbrele creşteau acum de câte ori clipea. Floarea- 
soarelui se ridica, lipsită de culoare. Ameţea. 

Alice s-a întors spre locul unde a simţit că se 
mişcă ceva. 

Un monstru, lucios şi diform. Un vis. Un coşmar. 

Genul de coşmar din acele benzi desenate citite 
de verişorii ei. Acel tip de creatură care apărea dacă 
dezasamblai o formă de viaţă şi o puneai greşit la 
loc; cu braţe prea lungi, cu capul ca o floare închisă 
la culoare. 

Se întreba dacă şi el tânjea să dezmembreze 
lucrurile, la fel ca ea. 

— Alice, mă auzi? 

Vocea doctoriţei Parks. 

— Poţi să deschizi ochii, dacă vrei. 

Pălăriile alb-negru de floarea-soarelui se legănau, 
monstrul a dispărut printre ele. Fusese unul dintre 
ele de la bun început? Poate că da... Fluturii au 
țâşnit de pe tulpinile unduitoare ale florilor ce 
redeveniseră galbene-aurii. 

Când a deschis ochii în lumea reală, în încăperea 
mică a laboratorului, l-a văzut mai întâi pe doctorul 
Brenner. 

— Monştri, a spus ea. Normal că sunt în creierul 
meu. 

Câtă vreme rămâneau acolo, totul avea să fie 
bine. Nu-i aşa? 

Terry se pierduse într-un anumit moment, apoi în 
următorul şi în cel de după aceea, examinând 
podeaua, pereţii, tavanul. Tavanul! În timp ce-l 
privea, tavanul se mişca precum cerul. Tot ce era 
obişnuit devenea extraordinar de ciudat prin lentila 
creierului ei îmbibat cu LSD. Până să-şi amintească 
ce voia să-l întrebe pe doctorul Brenner despre 
telefoanele primite de universitate şi de unchiul lui 
Alice, el ieşise din cameră. 

Oriunde s-ar fi dus, infirmierul îl însoțea. 
Săptămâna asta se afla în camera mică de 
examinare, nu mai era nimeni în jur să vorbească 
atunci când Terry voia să facă ceva diferit, când îşi 
reamintea regretele. 

Dacă nu-l întreba pe Brenner când se gândea la 
asta, ar putea să uite iar. Testul cu LSD înseamnă să- 
ți aminteşti orice... 

Nu l-ar fi deranjat dacă se ducea să-l caute, nu? 
Nu credea. Nu-i spusese niciodată să rămână acolo. 

Terry s-a ridicat şi s-a dus la uşă, unde mânerul s- 
a învârtit. Nu o încuiaseră. Era un semn: Du-te! 

Când a ieşit pe hol, era singură. A început să 
meargă. 

A luat-o pe primul coridor pe care nu mai fusese 
până atunci. Poate că biroul lui Brenner era pe aici? 
Faianţa de pe pereţi dansa în jurul ei. 

A auzit zgomotul unei uşi care se deschidea şi 
zgomot de paşi, aşa că s-a lipit de perete. Un bărbat 
în halat a apărut de după colţ în faţa ei şi s-a 
îndepărtat pe coridor, departe de Terry. Ea a 
continuat să fugă, simțindu-se de parcă era într-un 
Joc. 

Uşa pe care venise el dădea în altă aripă. Avea 
unul din acele panouri de acces complicate alături 
ŞI... era încă întredeschisă. Oare putea să treacă? 

A alergat şi s-a strecurat înăuntru chiar înainte să 
se închidă. 

Da! 

Alt coridor s-a desprins din primul aproape 
imediat, dar ea a mers înainte. 

Camerele pe lângă care trecea erau goale, pline 
cu o varietate de aparate şi paturi. Apoi văzu una 
care nu era ca celelalte. 

În camera respectivă era o copilă. Oare avea 
halucinaţii? 

Nu, copila era tot acolo. Fetiţa stătea la o masă 
Joasă, colorând atât de apăsat, încât aproape sfâşia 
hârtia. 

Ce Dumnezeu? 

Terry a ciocănit uşor şi a deschis uşa să intre. 

— Bună! a spus ea, făcând tot posibilul să-şi 
păstreze vocea calmă, mângâietoare. 

De ce era un copil aici, într-un loc unde se făceau 
experimente cu LSD? Fetiţa purta un halat la fel ca 
al lui Terry. 

— Cine eşti tu? a întrebat fetiţa privind-o. 

Terry s-a aşezat pe un scaun din faţa fetiţei. Ea 
era prea mare şi genunchii îi ieşeau nostim în afară. 
Pe fetiță nu părea să o deranjeze. 

— Sunt o pacientă. Tu cine eşti? 

— Kali. 

Fetiţa s-a oprit. 

— Ce este o pacientă? 

— A, un om bolnav. 

Fetiţa s-a încruntat. Terry a remarcat că desenul ei 
înfăţişa un bărbat cu părul negru, pieptănat pe spate. 
Brenner? Aşa credea. 

— Eşti bolnavă? a întrebat fata. 

— Nu, a răspuns Terry. Sunt bine. 

— Atunci de ce eşti aici? 

— O, fac parte dintr-un experiment. Ştii ce 
înseamnă asta? 

— Eşti un su-biect. 

Fetiţa rostise cuvântul tărăgănat. 

— Și eu. Papă ştie că eşti aici? N-ar trebui să 
vorbesc cu oamenii. 

Papa. Era copilul lui Brenner? 

O umbră a trecut pe lângă uşa dinspre coridor. În 
mintea lui Terry a încolțit brusc ideea că nimeni nu 
s-ar bucura dacă o descopereau aici. 

S-a ridicat de pe scaun şi s-a ghemuit lângă Kali. 

— Ce-ar fi să păstrăm secretă vizita mea? Trebuie 
să plec acum, dar o să mai vin să te văd. 

— OK. 

Fetiţa a ridicat din umeri. 

— Îmi plac secretele. 

Terry trebuia să plece, dar a rămas pentru o 
ultimă întrebare. 

— ŞI tu eşti un secret? 

Kali a ezitat, apoi a încuviinţat cu o mişcare din 
cap. 

— Aşa cred. 

— O să revin să te văd cât de repede pot. 

Kali a dat din nou din cap şi a dus degetul 
arătător la buze, semnul universal pentru tăcere. Ar 
putea un copil atât de mic să păstreze un secret? 
Terry presupunea că un copil care se considera un 
secret probabil exersase mult. 

La fel se întâmpla şi cu doctorul Brenner, şi-a dat 
ea seama. 

CAPITOLUL PATRU 
DESPRE OAMENI ȘI MONȘTRI 


Octombrie 1969 
Bloomington, Indiana 

În weekend, Andrew plecase să-şi viziteze 
părinţii, aşa că Terry avea de aşteptat până să-i 
povestească despre descoperire. Ştia de la el la ce 
oră o să ajungă, aşa că s-a dus să-l aştepte în 
apartamentul lui. S-a repezit spre el de îndată ce a 
intrat pe uşă şi şi-a lăsat rucsacul pe podea. 

— Are un copil acolo, Andrew! Un copil. O 
fetiță. 

— Bună, iubito! a zis el, evident bucuros să o 
vadă, dar şi zăpăcit. la-mă încet! Cine are un copil şi 
unde? 

— O! a făcut ea, trecându-şi mâna prin păr. 
Scuze! În laborator... doctorul Brenner... 

Nu ştia de unde să înceapă. 

— Cred că avem amândoi nevoie de o bere, a 
spus el. 

A mângâiat-o pe obraz şi a sărutat-o pe frunte, 
apoi s-a dus la bucătărie. 

— Bună idee! a zis Terry. Îmi pare rău. Doar că 
eram ncrăbdătoare să vorbesc despre asta. 

— Nu le-ai spus prietenilor tăi din laborator? Mi- 
au plăcut toţi. 

Andrew a deschis uşa, a găsit două doze pe raftul 
de sus şi i-a întins una lui Terry. 

— Nu ştiu ce înseamnă... Aşa că m-am gândit că 
ar fi mai bine să păstrez secretul deocamdată. Dar 
nu mi se pare în regulă. 

— OK, povesteşte-mi! 

El a desfăcut berea şi s-au dus în living. Andrew 
s-a aşezat pe canapea, dar Terry era prea agitată ca 
să se relaxeze. 

În timp ce se plimba prin cameră, descria 
rătăcirile alimentate de drog, cum ajunsese la Kali şi 
discuţia lor. A încheiat cu promisiunea ei de a reveni 
la fetiță, apoi s-a oprit să ia o gură de bere. 

— Sigur că e ciudat, a comentat Andrew de pe 
canapea. Crezi că mai ştie cineva că ai văzut-o? Nu 
i-ai spus doctorului, nu? 

Terry a clătinat din cap. 

— În niciun caz. M-am... temut să-i spun ceva. 
Mă bucur că nu m-au prins pe coridor. 

El a întins mâna şi a mângâiat-o pe braţ. 

— Crezi că ai fi avut probleme? 

— Nu ştiu. 

Terry s-a aşezat în sfârşit lângă el. 

— Probabil crezi că e numai vina mea. Că m-am 
oferit. 

— Absolut deloc, a zis el, punându-i mâna pe 
genunchi. Până acum, doar ai văzut o fetiță. 
Presupunând că e fiica lui, ar putea fi bolnavă? 

— Nu părea bolnavă. Dar cine ştie? Dacă e 
copilul lui Brenner, poate că face toate astea ca să 
găsească un leac. 

Terry a lăsat capul pe spate. 

— Dar nu mi se pare în regulă. A fost ceva... 
ciudat cu chestia asta. Camera ei mică... avea paturi 
suprapuse. 

— Probabil ca să-i fie mai comod în timpul 
tratamentului... Poate ar trebui să-l întrebi despre 
ea? 

— Poate. 

Terry se gândea că acum o săptămână l-ar fi 
întrebat. Dar şi-a amintit nemulţumirea Gloriei că 
notele ei depindeau de experiment. Îi trebuiau mai 
multe informaţii. 

— Ceilalţi ce fac acolo? a întrebat Andrew, apoi a 
tras-o pe Terry pe podea, în faţa lui, ca să-i maseze 
umerii. Ea nu-şi dăduse seama cât de încordaţi erau. 

— Par în regulă. Alice nu se simţea bine, dar cred 
că e doar puţin răcită. 

— Ai putea să-i întrebi pe ei ce cred. 

Avea dreptate. 

— O să-i întreb... Dar vreau să aflu mai multe şi 
despre scopul experimentului. De ce este secretizat? 
Are ceva de-a face cu copila asta? 

— Iubito, motivul ar putea fi că le dau LSD unor 
adulţi tineri şi sănătoşi? 

Terry a oftat. 

— Da, pare evident. 

Şi atunci i-a venit o idee înfiorătoare. 

— Dacă îi dau fetiţei droguri? 

— Cu siguranţă, nu, a spus Andrew. Părea 
drogată? 

— Nu, arăta bine. 

Dar în siguranţa lui, ea a auzit glasul mamei, în 
urmă cu mulţi ani, spunându-i tatălui ei că lucrurile 
pe care le văzuse în război nu se puteau petrece aici. 
Terry ştia că ei puteau face asta. Dar mai credea şi 
că oamenii puteau şi aveau să facă eforturi să-i 
oprească. 

— Trebuie doar să văd ce pot să aflu, a conchis 
ea. Despre toate astea. Vreau să ştiu ce căuta ea 
acolo. Aşa o să mă simt mai bine. 

— Ştii că am încredere în tine, a zis el, 
continuând să-i maseze umerii. 

— Ştiu. 

— Dacă trebuie să faci asta, atunci, fă-o. 

Cine era Brenner şi de unde venise? Ce făcuse 
înainte? Terry avea tot mai multe întrebări cu fiecare 
secundă, ceea ce însemna că trebuia să găsească un 
loc care să-i ofere răspunsuri. 

A doua zi, biblioteca era foarte animată. Nu 
trecuse mult de la începutul semestrului, aşa că erau 
încă vii intenţiile tuturor de a ţine ritmul şi de a 
ajunge pe lista decanului. Terry a aşteptat o 
bibliotecară pe rândul patru, lângă un raft înalt, plin 
de cărți îmbrăcate în piele. 

A scos din geantă ediţia veche din Frăția inelului 
şi a deschis-o la capitolul trei. Putea totuşi să mai 

progreseze cu Tolkien până progresa cu cercetările 
despre trecutul lui Brenner. 

— Domnişoară? 

Terry a clpit nedumerită, abandonând o scenă cu 
hobiţi. Andrew nu se înşela — o prinsese acţiunea. 

Bibliotecara avea o faţă obosită şi un coc prins în 
clame imposibil de desfăcut. 

— Bună ziua! a spus Terry. Sper să mă puteți 
ajuta cu ceva. 

I-a explicat că voia informaţii despre un doctor 
care se mutase recent în zonă — probabil profesor 
doctor, poate doar medic sau amândouă — şi despre 
cercetările lui din trecut. 

— ŞI nu ştiţi unde a lucrat ultima dată sau la ce 
universitate a absolvit? Nimic despre specializarea 
lui? 

Din tonul biblhiotecarei se înţelegea clar că doar 
un prost nu s-ar fi deranjat să afle mai întâi cel puţin 
unul dintre aceste lucruri. 

— Mă tem că nu. Dar s-ar putea să aibă ceva de-a 
face cu psihologia. 

— Hmm. 

Bibliotecara a privit pe lângă Terry la rândul tot 
mai mare din spatele ei. 

— M-aţi putea îndruma spre ceva care să mă 
ajute? a adăugat ca, rugătoare. Nu mă deranjează să 
petrec ceva timp căutând. 

Bibliotecara a dat aprobator din cap. A luat o 
foaie dintr-un blocnotes şi a întocmit o listă. 

— Căutaţi în locurile acestea numele lui. Dacă 
avem ceva, ar trebui să fie aici. Succes! 

Mai întâi a cercetat un raft plin cu cărţi groase 
numite Cărţi publicate, care s-au dovedit a fi titluri 
de catalog, autori şi edituri. 

După ce a dat greş până a găsit volumul potrivit, 
a verificat în sfârşit la BR şi a găsit trei Brenner, dar 
niciunul nu era Martin. Prima încercare. 

Următorul pas. A consultat lista şi a ajuns la 
Personalităţi din America, un catalog cu schiţe 
biografice, care părea să includă toate persoanele 
care fuseseră vreodată importante şi încă vreo 

câteva în plus. A dat peste o mulţime de cercetători, 
iar speranţa i-a înflorit din nou în suflet când a ajuns 
în sfârşit la B... 

A recunoscut unele nume de acolo, dar nici de 
această dată nu l-a găsit pe Martin Brenner. 

Bibliotecara scrisese o notă lângă ultimul titlu de 
pe listă: şanse slabe, dar merită încercat. A trebuit să 
se întoarcă la recepţie ca să întrebe unde erau 
dosarele. Ajunsă la etajul al doilea, a dat de un şir de 
dulapuri înalte, cu un amestec de pamflete şi 
articole ştiinţifice republicate. Colecţia era vastă, 
aşa că a verificat energic fiecare dosar. S-ar putea să 
fie ăsta... De câte ori dădea să sară peste unul, se 
oprea şi îl răsfoia. 

Până să ajungă la capăt, avea degetele amorțite de 
atâta răsfoit. Luminile au clipit, apoi un anunţ 
pârâind prin sistemul audio i-a informat pe studenţi 
că peste zece minute biblioteca urma să se închidă. 

Terry trebuia să accepte situaţia. Nu găsise nimic. 
Zero barat. Parcă Martin Brenner nici nu existase 
înainte să se mute în Indiana şi să preia laboratorul 
prestigios al guvernului. Evident că nu era aşa, dar 
ce putea face acum? 

Bibliotecara i-a surprins privirea când se târa 
înapoi la primul etaj spre ieşire, iar Terry a clătinat 
cu tristeţe din cap. Bibliotecara a dat la rândul ei din 
cap, ca şi cum ar fi spus Asta e. 

Numai că nu era genul de subiect „Asta e”. A 
mers pe jos până acasă la Andrew, luptându-se cu 
oboseala. 

— Ar fi fost mult mai uşor pentru hobiți să 
rămână în Comitat, i-a spus ea când a deschis uşa. 
Dar nu rămân, nu-i aşa? Frodo primeşte inelul şi 
pleacă cu el. 

— Ştiam că o să-ţi placă, a replicat el, zâmbindu-i 
şi sărutând-o pe obraz. Anunţă-mă când eşti gata 
pentru următorul volum. Unde ai ajuns? 

— Sunt încă la început. Poate că hobiţii sunt 
lipsiţi de magie, dar simt ce o să se întâmple. 

— Poţi să treci peste partea cu Tom Bombadil şi 
Goldberry, dacă vrei. E cam mult. 

— Acum e imposibil să sar peste Terry, a spus ea, 
apoi s-a oprit. Adică tocmai ai recunoscut că nu este 
o carte perfectă în toate privinţele? 

— Ha-ha, ce nostimă eşti! 

Apoi a prins-o în braţe, gâdilând-o până a auzit-o 
râzând, la fel de priceput ca orice Făt-Frumos care o 
trezeşte pe prinţesa fermecată cu un sărut. 

Atingerea lui o trezise la viaţă. Exista o lume 
întreagă în jur, nu doar laboratorul, visele 
psihedelice febrile şi copila misterioasă. Nu trebuia 
să uite asta. 

Terry bătea cu degetele în patul din camera mică, 
dar s-a oprit când ochii doctorului Brenner s-au 
îndreptat spre ele. Curcubeiele unduitoare păreau să 
radieze din mâna ei chiar şi după ce a încetat să o 
miște. 

— Încă mai eşti neliniştită din pricina 
medicamentelor? a întrebat doctorul Brenner cu un 
zâmbet reţinut care-i spunea cât de ridicolă ar fi 
îngrijorarea ei. 

— Nu chiar. 

Ceea ce era destul de adevărat; nu medicamentele 
o nelinişteau. 

— Asta e bine, Terry, a spus doctorul Brenner. Ai 
încredere în mine, nu-i aşa? 

A simţit un fior rece de paranoia. De ce o întreba 
asta? 

— Bineînţeles. 

El ezita, urmărind-o. 

— Foarte bine. Pentru că munca noastră merge 
bine. Eşti gata să continui? 

Ce este munca noastră? Sau, mai bine zis, care e 
munca ta? Cine e Kali? 

Nu ştia cum să pună întrebări astfel încât să poată 
fi retrase dacă era nevoie — dacă trăgea concluzii 
prea repede avea să piardă ocazia să participe la 
ceva important. Însă ştia cum voia el să răspundă. 

— Da. 

— Bine. 

A scos cristalul mic din buzunarul hainei şi l-a 
ținut în faţa ei. 

— Concentrează-te exact aici, concentrează-te şi, 
după ce te-ai concentrat, numără descrescător, rar, în 
gând, de la zece. 

Nu avea chef şi, fiind mintea ei, era imposibil ca 
el să ştie dacă nu o făcea. A stat acolo, privind 
înainte, dar nelăsându-şi atenţia să se fixeze asupra 
cristalului. 

— Acum închide ochii. 

Pleoapele i s-au închis, curcubeiele şi scânteile 
zburând în spatele lor. 

— E timpul pentru următorul pas, Terry, a spus 
vocea doctorului Brenner, moale ca satinul. E 
timpul să vedem de ce eşti în stare. Ceea ce se 
întâmplă aici va fi secret. Vei păstra informaţia asta 
şi vei îndeplini o sarcină, dar nu-ţi vei aminti că eu 
ti-am cerut-o. Înţelegi? Poţi să repeţi? 

Terry trebuia să se străduiască să ţină ochii închişi 
şi să nu-şi dea minciuna în vileag prin reacţia ei. Ce 
era asta? Se mai întâmplase până atunci, când o mai 
hipnotizase cu succes? Ar fi trebuit să rămână 
trează, să fie mai atentă. 

— Ceea ce se întâmplă e secret, a repetat ea. Voi 
reţine informaţia şi voi îndeplini o sarcină, dar nu- 
mi voi aminti că mi s-a cerut. 

— Bine, foarte bine. 

A urmat un moment de tăcere, apoi a auzit cum se 
deschide uşa camerei. Infirmierul îi lăsase singuri, 
aşa că poate se întorcea. Ceva a zgâriat podeaua, 
apoi uşa s-a închis din nou. Inima îi bubuia în urechi 
şi se ruga să poată auzi cuvintele lui Brenner prin 
zgomotul acela. 

— Terry, eşti gata? 

— Da. 

— Vei rămâne în stare de transă când vei 
deschide ochii. 

El s-a oprit, dar ea nu era sigură dacă trebuia să-i 
deschidă sau nu, aşa că a rămas nemişcată. El a 
continuat: 

— Acum deschide ochii. 

Terry i-a deschis. 

Doctorul Brenner stătea la o măsuţă ce fusese 
aşezată în faţa ei. Pe ea era un telefon negru, fără fir 
sau altceva. El a ridicat întâi receptorul, apoi un 
obiect atât de mic, încât ea nici nu-l văzuse la 
început. O bucată mică de metal negru, mai subțire 
decât o monedă. 

— Vezi asta? a întrebat el. 

Ea a dat din cap aprobator. 

El l-a pus la loc pe masă, apoi a deşurubat 
capacul receptorului. 

— Vezi cât de uşor se scoate? Atât de uşor încât 
oricine ar putea s-o facă, nu-i aşa? 

— Aşa este. 

— Chiar şi tu poţi s-o faci, a adăugat doctorul 
Brenner, punând bucata de plastic în receptor, 
printre metalul şi firele de acolo. Trebuie aşezată 
chiar aici, să atingă firele ca să se activeze. 

Apoi a înşurubat capacul la loc. 

— ŞI o vei face şi tu, la fel cum am făcut-o eu. 
Înţelegi? 

Terry a întins mâna să ia receptorul după ce el l-a 
lăsat în furcă, presupunând că se referise exact la 
acel moment. 

— Nu, nu aici, nu acum. 

Doctorul Brenner a dus mâna la buzunarul hainei, 
apoi a apucat-o uşor de mână şi i-a aşezat-o în 
poală. I-a strecurat ceva în mână şi, când a întors 
palma în sus, Terry a văzut un obiect identic cu 
bucăţica de metal negru pe care el o introdusese în 
receptor. 

— Vei pune acest dispozitiv în telefonul din birou 
de la Flowers” Flowers and Gifts, afacerea părinților 
Gloriei Flowers. Vei face asta înainte de următoarea 
şedinţă din laborator. Înţelegi? 

Nu. De ce? 

— Da, înţeleg. 

— Bine. Închide ochii. 

Şi i-a închis. 

Terry conducea încet pe Seventh Street, de teamă 
să nu treacă de Flowers” Flowers and Gifts. N-ar fi 
trebuit să se teamă. 

Clădirea mare avea o copertină lungă şi castanie, 
cu numele scris cu alb. Se vedea o vitrină cu 
dulciuri, alături de figurine, rame de fotografii şi 
mobilă sub cuvintele AND GIFTS. Pe cealaltă parte, 
cu intrare separată, era florăria, cu buchete colorate 
şi ferigi masive aranjate în vitrine. Adresa fusese 
destul de uşor de găsit în cartea de telefoane de la 
cămin, fiind însoţită de un anunţ pe un sfert de 
pagină în care erau înşirate lucrurile pe care le 
vindea magazinul. 

Terry a parcat lângă trotuar, peste drum de 
magazin şi a coborât din maşină. Când a traversat 
strada, cei câţiva copii care jucau şotronul, trasat cu 
cretă pe trotuar, i-au aruncat o privire ce spunea: 
„Ce caută ea aici?” A dus mâna la buzunarul hainei, 
asigurându-se că micul dispozitiv de metal de la 
Brenner era acolo. 

Uşa a scos un sunet de clopoțel când a deschis-o, 
iar aroma plăcută, dar puternică de flori proaspete 1- 
a ajuns la nas. 

O versiune mai vârstnică, dar la fel de dichisită a 
Gloriei s-a ridicat de pe un scăunel de după tejghea. 

— Bun venit! a spus ea. Vă pot ajuta cu ceva? 

Terry a înaintat nesigură pe culoarul din mijloc şi 
a răsuflat uşurată când a zărit-o pe Gloria stând în 
spatele mamei ei pe scaun. 

Era ocupată cu o revistă de benzi desenate şi nu o 
remarcase încă pe Terry. 

— Speram să stau de vorbă cu Gloria, a spus ea. 

— Da? a zis mama ei întorcându-se. 

Gloria a ridicat privirea auzind vocea lui Terry şi 
a lăsat revista pe scaun când s-a ridicat. 

— Terry? Ce e? 

Gloria a ieşit de după tejghea să o salute pe Terry. 
A zis apoi peste umăr: 

— E o prietenă. De la experimentul de la 
laborator. 

— Mă bucur să te cunosc, a spus mama ei — o 
primire mai caldă de data asta. Orice prieten al 
Gloriei este prietenul întregii familii Flowers. 

— Mulţumesc, a răspuns Terry, simțind cum 
creşte greutatea obiectului din buzunar. 

Apoi i s-a adresat Gloriei: 

— Putem discuta între patru ochi? 

— Mamă, vrei să te duci să vezi ce face tata ca să 
vorbesc cu Terry? a întrebat ea. Supraveghez eu 
magazinul. 

— N-ai nimic de supravegheat până când nu ies 
oamenii de la serviciu. Mă întorc în câteva minute. 

Mama ei a ieşit printr-un hol care făcea legătura 
între magazine. 

— Acum, ce este? a întrebat Gloria, ridicând 
sprâncenele ca să sublinieze întrebarea. 

Terry a înghițit în sec şi a scos dispozitivul din 
buzunar. A desfăcut degetele şi a întins palma ca să-l 
vadă Gloria. 

— Ce-i asta? 

— E un microfon, a zis Terry. Aşa cred, cel puţin. 
Brenner mi-a spus să-l pun în telefonul vostru aici... 
Credea că sunt hipnotizată. 

Gloria a clătinat din cap, uitându-se mai atent la 
obiect. 

— Ce chestie drăcească, a murmurat ea. El credea 
că eşti hipnotizată, dar nu erai? 

Terry a încuviinţat din cap, uşurată că Gloria nu o 
dăduse afară. Riscase venind aici, dar chiar dacă nu 
o cunoştea bine pe Gloria, nu avea de gând să o 
trădeze. Nu atunci când Brenner tocmai adăugase 
alte întrebări la cele pe care ea le avea deja. 

— M-am prefăcut. Trebuie s-o fac înainte să mă 
întorc în laborator. A zis că e etapa următoare a 
verificării mele. 

— Verificările lor sunt nişte porcării, a spus 
Gloria. Asta e încă o dovadă. E cel mai puţin 
ştiinţific procedeu de care am auzit vreodată. 

A întins mâna şi a mişcat degetele. 

— Dă-mi-l mie! Spune-mi ce să fac şi o fac eu. 

— Dar o să ai microfon! 

— ÎL las doar câteva zile, a explicat Gloria cu un 
zâmbet firav. Şi-apoi, suntem un magazin de flori şi 
cadouri. Dacă cineva vrea să asculte aceste 
telefoane, atunci nu are decât să se plictisească. 

După ce a ezitat o secundă, Gloria a adăugat: 

— Nu cred că este vorba de ascultat... vor să 
vadă dacă o s-o faci. 

Terry se gândise la acelaşi lucru. Faptul că Gloria 
era de acord făcea să pară totul şi mai probabil... şi 
o tulbura şi mai tare. 

— Ție ţi-au cerut să faci ceva de acest fel? 

— Nu, nu încă, a răspuns Gloria. Dar 
experimentează cu amintirile noastre, cu mintea 
noastră... e logic că vor să ne controleze. Dacă ar 
putea folosi oameni obişnuiţi să le facă treburile 
murdare... Eşti sigură că nu a bănuit că te prefaci? 

Terry chiar era sigură. 

— Nu cred că avea habar. Şi se presupune că am 
uitat că mi-a cerut s-o fac. 

— Bine. 

Gloria s-a dus la tejghea. 

— Ar fi bine să ne grăbim. Mama o să se întoarcă 
în curând. 

Terry s-a dus lângă ea la tejghea şi a arătat spre 
receptor. 

— Desfaci capacul de jos şi lipeşti obiectul de 
firele dinăuntru. Aşa o să funcţioneze. 

Gloria a scos capacul cu atenţie. 

Terry şi-o imagina pe Kali. Kali, la care nu 
reuşise să se furişeze din nou. Cum avea să treacă 
de uşa cu panou de acces? Nu putea să aştepte să 
mai iasă cineva. Şi nu avea idee când o să fie Kali 
în cameră. Putea să rişte şi să-i spună Gloriei despre 
copilă. Poate că Gloria ar fi avut o teorie despre ce 
căuta fetiţa acolo... 

Gloria nu mai avea nevoie de alte instrucțiuni. A 
strecurat cu grijă bucăţica de metal înăuntru şi a 
aşezat la loc capacul receptorului. 

— Asta e, a spus ea şi i-a zâmbit conspirativ lui 
Terry. 

— Ar trebui să vii la petrecerea de Halloween a 
lui Andrew, a zis Terry brusc. Îi invit şi pe Ken, şi 
pe Alice. 

— OK, pare distractiv, a răspuns Gloria. 

Poate că până atunci Terry avea să-şi dea seama 
ce să le spună şi celorlalți. 

Halloween fusese întotdeauna sărbătoarea 
preferată a lui Alice. Nu o deranja să iasă în 
evidență, să fie diferită. Dar era o uşurare să aibă o 
zi în care să nu observe nimeni asta. O zi în care toți 
ieşeau în evidență, vrând să fie altfel decât de 
obicei. În plus, avea şi ocazia să se costumeze. 

Când salopetele erau hainele ei obişnuite şi cheile 
tubulare, accesoriile, reacţiile atunci când le 
schimba cu o rochie frumoasă se dovedeau uşor 
umilitoare. Lui Alice îi plăcea să se îmbrace elegant, 
însă nu-i plăcea felul în care toți ceilalți o tachinau. 
Cu afecţiune, însă substratul rămânea: Nu ești genul 
de fată care poartă rochii... Din coadă de câine nu 
poți să faci o sită de mătase. 

Viaţa cerea compromisuri. Al ei era să nu-i spună 
nimeni câteodată „Arăţi drăguţ” fără să-i dea un 
ghiont şi să-i facă semn cu ochiul. O parte din ea 
voia să fie o adevărată Cenuşăreasă pentru 
petrecerea de Halloween a lui Terry şi a iubitului ei 
— dar, în cele din urmă, se temuse să nu aibă parte 
de aceleaşi priviri pe care le primea de la oamenii de 
la biserică atunci când purta cea mai bună rochie. 
Aşa că a ales alt personaj din visurile ei. Costumul 
avea totuşi puţin sclipici. Modificase un costum de 
Elvis dintr-o drogherie şi obținuse unul cu guler lat, 
stele mari cusute ici şi colo la marginile de sus şi 
pantaloni albi evazaţi... 

— Evel Knievel"! a exclamat Terry atunci când 
a deschis uşa apartamentului. 

Muzica năvălea din interior, camera era deja plină 
de oameni. Fumul aromat se rostogolea afară. 

— Alice, e perfect! Intră! Andrew, vino s-o saluţi 
pe Alice! 

Alice a zâmbit auzind că Terry ghicise personajul. 
În seara aceea, era într-adevăr îndrăzneţul care făcea 
salturi cu motocicleta. Terry era desculţă, cu blană 
lipită pe labele picioarelor, purta pantaloni suflecaţi 
şi o cămaşă veche. Avea părul aranjat în bucle mici, 
dat pe spate ca să se vadă urechile ascuţite de ceară. 

— Dar tu cine ar trebui să fii? a întrebat Alice 
nedumerită. 

Andrew s-a strecurat lângă Terry, iar înfăţişarea 
lui plăcută era ascunsă doar de propriile bucle 
ridicole şi de costumul asemănător. El avea blană 
lipită de mâini. 

— Ea e Frodo şi eu sunt Samwise Gamgee. Din 
cărțile mele preferate. Am lăsat-o pe Terry să 
aleagă, iar ea m-a făcut aghiotantul ei. Dar nu mă 
deranjează să fiu aghiotantul ei. 

Terry a ridicat din umeri. 

— Îmi place Sam. 

— Şi mie îmi place Frodo. O să-ţi aduc ceva de 
băut. 

Alice nu bea, dar nu a comentat. 

— Mulţumesc. 

A zărit un tip cu mască de monstru, din plastic 
subțire, cu gura strâmbă şi dinţi uriași. Dacă ar fi 
ştiut el cum arătau monștrii adevăraţi! Bucuria ei de 
a se costuma a pălit o clipă amintindu-și de 
laborator. Locul acela întunecat şi lucrurile şi mai 
întunecate pe care le văzuse acolo... 

Terry a luat-o de braţ şi a condus-o înăuntru, 
închizând uşa după ea. 

— Ken şi Gloria sunt deja aici. 

O fată cu buze roşu-aprins, cu perucă lungă şi 
neagră, cu cărare pe mijloc, şi o rochie neagră, 
strâmtă şi lungă până la pământ, a întins mâna spre 
Alice cu degetele în jos. 

— Morticia Adams. Mă bucur să te cunosc. 

— Ea e colega mea de cameră, Stacey, a precizat 
Terry şi a surprins privirea cuiva peste umărul lui 
Alice. Mă întorc imediat şi o să-i găsim pe ceilalți. 
Urăsc petrecerile unde nu cunosc decât câţiva 
oameni. 

Alice s-a uitat la camera plină şi la cei ce dansau 
şi s-a întrebat câți oameni cunoştea Terry şi la câte 
petreceri fusese. Trebuie să fie ceva obişnuit la 
facultate. Era prima petrecere la care mergea Alice 
în viaţa ei. Picnicurile cu biserica şi cartofii cu peşte 
nu intrau la socoteală. Bineînţeles, acolo cunoştea 
pe absolut toată lumea. 

— De unde o cunoşti pe Terry? a întrebat Stacey, 
ferindu-se de un tip cu machiaj de clovn şi cu o 
rochie care împrăştia lichid dintr-o cupă. De la 
restaurant? 

Alice şi-a amintit brusc cum ajunsese Terry în 
laborator. Îi luase locul colegei sale de cameră. 

— Experimentul, a rostit ea încet. 

— Cum merge? a întrebat Stacey, bălmăjind 
deodată cuvintele. Terry nu vorbeşte niciodată 
despre asta. 

Hm. Doar cu Andrew, nu cu colega ei de cameră. 

— Ţie nu ţi-a plăcut? a întrebat Alice în loc de 
răspuns. 

— Am simțit că-mi pierd capul şi nu în sensul 
bun. 

Stacey a clătinat din cap şi a pufnit. 

— Păi cam aşa e, a zis Alice. 

Stacey s-a încruntat, dar tocmai atunci a reapărut 
Terry. 

— Pe aici, a spus şi a tras-o pe Alice după ea. 

Primele acorduri de chitară ale formaţiei Beatles, 
With a Little Help from My Friends, au răsunat şi 
mulțimea de astronauți şi vrăjitoare, de fantome şi 
supereroi a aclamat. Când au început versurile, s-au 
pornit toţi deodată să cânte despre cum să te 
descurci şi cum să te ameţeşti (ceva mai tare la 
partea respectivă) cu sprijinul prietenilor şi despre 
cum aveau nevoie de o persoană pe care s-o 
iubească. 

Alice cânta versurile cât de tare putea, iar Terry 
făcea la fel alături de ca. Melodia lentă şi cântatul o 
făceau pe Alice să simtă că inima ei era mai bine, ca 
şi cum motorul corpului ei funcţiona din nou aşa 
cum trebuie pentru prima dată în ultimele 
săptămâni. A râs când s-a terminat cântecul, la fel şi 
Terry. Apoi Terry a condus-o din nou prin mulţime. 
Au ieşit în curtea mică şi comună din spate, unde 
era o masă de picnic şi un foc de tabără. Cerul nopţii 
era senin, cu stele cusute parcă pe catifea. 

Aşa erau mereu petrecerile? Te făceau să regreţi 
c-ai venit într-o clipă şi să te bucuri nespus în clipa 
următoare? Alice era şocată. Măcar port costumul 
potrivit pentru asta. Knievel era celebru atât pentru 
că se accidenta, cât şi pentru că supravieţuia 
cascadoriilor sale nebunești. 

— Alice! 

Ken s-a ridicat de la masa de picnic. Părul îi 
cădea pe umeri ca de obicei. Nu se deranjase să-şi 
tundă barba de zile întregi. Purta un tricou cu Led 
Zeppelin şi blugi. 

— Eşti îmbrăcat ca tine însuţi? a întrebat ea, 
jignită. Ce tupeu, să vii la o petrecere costumată fără 
să depui niciun efort! 

— E în regulă. 

Terry încerca să potolească lucrurile, dându-și 
seama că Alice vorbea serios. Era ciudat şi drăguţ să 
fii înţeleasă fără să fie nevoie să te explici. 

— O, nu, a răspuns el. Se presupune că sunt de la 
Antidrog. 

Ea a mijit ochii. 

— Deci eşti de la Antidrog şi în viaţa reală, nu? 

— Nu. 

Ken râdea, dar ea nu înţelegea de ce era amuzant. 

— Eşti leneş, asta eşti, i-a spus ea. 

Apoi a trecut pe lângă el când a văzut-o pe Gloria 
ridicându-se de la masă cu mâinile sus pentru a fi 
admirată. 

— Fi, ăsta da costum! a exclamat Alice, dându-i 
roată Gloriei şi analizând costumul ei perfect de 
Catwoman. Versiunea Eartha Kitt, cu salopetă 

mulată, neagră şi lucioasă, cu colier cu cercuri mari 
de aur şi curea identică. Avea o mască cu ochi de 
pisică, cu urechi şi tot tacâmul. 

— Şi al tău la fel, a zis Gloria, zâmbindu-i lui 
Alice. 

Andrew a venit lângă ele. 

— Nu mi-a plăcut cum a fost săpată de lady Bird. 

— Nu a făcut decât să spună ce gândeşte despre 
război, a confirmat Gloria. 

Alice a dat din cap spre Andrew. 

— Îmi placi. 

Andrew i-a întins doza de bere pe care ea nu şi-o 
dorise şi a ciocnit-o de a lui. 

— Am senzaţia că o să fii surioara pe care nu mi- 
am dorit-o niciodată. 

— Nu, a spus Alice. Nu vreau încă un frate! E 
ultimul lucru de care am nevoie. 

Terry a intervenit: 

— Nu uita, are o Barracuda. 

Alice ştia când să se dea bătută. 

— Atunci, aş putea să mai am un frate onorific. 

S-a aşezat la masa de picnic, iar Ken s-a întins 
discret şi i-a luat băutura din faţă. Surprinsă, ea s-a 
uitat la el şi l-a văzut cum ridică întrebător din 
sprâncene. 

— Mersi, a zis ea. 

— Îţi aduc imediat nişte apă. 

Alice l-a iertat că nu purta costum. 

Terry şi Andrew au fost nevoiţi să se întoarcă în 
casă şi să fie gazde bune, iar Alice s-a bucurat să 
împartă curtea cu singurii oameni pe care îi 
cunoştea la petrecere. Câtă vreme reuşea să nu se 
gândească la felul în care se cunoscuseră, era în 
regulă. 

Alice s-a mirat că Gloria a acceptat să bea ceva 
când Terry s-a întors cu un pahar şi i l-a oferit. 

— Noroc! a zis Gloria primindu-l. 

Terry a ciocnit cutia cu bere de pahar şi au băut 
amândouă. 

În afară de un cuplu care se săruta într-un colţ al 
curții, doar grupul lor era acolo. Chiar şi Andrew 

intrase în casă. Alice trebuia să muncească devreme 
a doua zi şi plănuise să se distreze costumându-se, 
dar să plece devreme. Acum voia să rămână cât mai 
mult posibil. Inerţia petrecerii. 

— Spune-mi de ce-ţi place biologia, a întrebat-o 
pe Gloria. Ce te-a făcut să o înveţi? 

— Ooo, şi eu vreau să aud asta, a zis Terry, 
aşezându-se lângă Ken. 

El fusese foarte tăcut întreaga seară. 

— Probabil vă aşteptaţi să spun celula sau 
miracolul vieții. 

Gloria şi-a împreunat mâinile pe masă. 

— Eu mă aştept să spui benzi desenate, a replicat 
Terry zâmbind. 

— Sunt mulţi oameni de ştiinţă în ele, a 
încuviințat Gloria, dar de obicei sunt personaje 
negative. 

— lar tu nu eşti un personaj negativ, a declarat 
Alice. 

Era evident, dar tot a spus-o. 

— Mulţumesc, a zis Gloria. În fine, biologia e 
felul în care noi toţi funcţionăm... şi totul în jurul 
nostru. Asta a fost la început, dar nu mai e acum. 

— EI bine, acum ce e? a întrebat Terry. 

— S-ar putea să sune caraghios, a răspuns Gloria. 

— Niciodată, a spus Alice din adâncul inimii. 

— În regulă. 

Dar Gloria studia cerul nopţii în timp ce 
răspundea, de parcă nici ei nu-i venea să creadă. 

— Oamenii lucrează împreună. Progresele 
ştiinţifice se pot produce când oamenii folosesc 
aceleaşi standarde şi împărtăşesc descoperirile. 
Neînţelegerile personale nu contează atunci când 
totul merge bine. Singurele diferențe se află în 
rezultate. 

Alice era entuziasmată. 

— Ce frumos! 

Gloria zâmbea. 

Andrew a ieşit iar din casă, împleticindu-se, şi s-a 
trântit lângă Alice. 

— Despre ce vorbiţi? 

— Despre magia ştiinţei. 

Gloria nu a dat declaraţiei grandoarea pe care o 
merita, dar Alice a adăugat: 

— Cel puţin, a ştiinţei bune. 

Cuplul care se săruta dispăruse în ultimele 
minute, iar Alice şi-a dat seama că nu se mai auzea 
muzică dinăuntru. lat-o aici cu singurii oameni care 
ar putea înţelege. În preajmă nu se afla niciun şofer 
să tragă cu urechea. Nici tehnicieni de laborator sau 
doctori cu aparate pe care ea şi-ar fi dorit să le 
distrugă şi să nu le repare niciodată. 

Nu se gândise să spună ceva în seara asta. Dar 
aici, acum, putea să rişte. 

— Vede vreunul dintre voi monştri? 

Cuvintele i-au ieşit din gură destul de încet pentru 
ca noaptea să le înghită. O secundă, i s-a părut că 
poate nu o auzise niciunul dintre ei. 

Terry s-a întors pe scaun ca să se uite la Alice. 

— Monştri? 

Alice putea să-şi retragă cuvintele, să păstreze 
restul pentru ea. Însă a continuat să vorbească. 

— Nu mă refer la Brenner, Parks şi la restul 
personalului. Vorbesc despre ce văd în şedinţele 
mele, când vine el şi îmi face şocuri, întrezăresc 
monştri, sunt rapaci şi nu se opresc. E ca şi cum ai 
privi printr-o gaură în realitate. Mă îngrozeşte. 

Alice de-abia răsuflase, lăsase totul să iasă, cât de 
mult putea să îndure. 

— l-ai văzut de mai multe ori? a întrebat Terry. 

— Da, a răspuns Alice, refuzând să încerce să 
decodeze expresiile lor, recunoscătoare că era 
întuneric şi bucuroasă că tonul vocii lui Terry era 
neutru. 

— Probabil e de la droguri, dar... 

— Cum arată monștrii? a intervenit Ken. 

— Eşti clarvăzător, n-ar trebui să ştii? s-a răstit 
Alice şi imediat i-a părut rău. lartă-mă! 

— Eşti speriată. La mine nu funcţionează aşa, a 
zis el. 

— Arată ca nişte coşmaruri, chestii din filmele de 
groază: înalți şi deşiraţi, musculoşi, acoperiţi de 

piele şi solzi şi nu seamănă cu oamenii. Mă rog, cu 
excepţia unuia care merge ca un om. Aproape. Nu-i 
văd pentru multă vreme, dar îi văd mereu. 

— Când spui că-ţi produce şocuri... vrei să spui 
că foloseşte terapia cu electroşocuri asupra ta? 

Vocea Gloriei nu era neutră, era furioasă. 

— Da, el i-a spus „electricitate”. Cred că e din 
cauză că-mi plac aparatele — n-ar fi trebuit să-i las să 
afle nimic despre mine. 

— Eu n-am văzut monştri, a zis Terry. 

Alice simţea o greutate în stomac. N-ar fi trebuit 
să spună nimic. 

Terry a vorbit mai departe. 

— Dar... am întâlnit o fetiţă în laborator. Îi spune 
„papâ” lui Brenner. 

— Când s-a întâmplat asta? a întrebat Ken. 

— Mă gândeam eu că a mai fost ceva deunăzi, a 
zis Gloria. 

— Nu era sigură cum să vă zică, a intervenit 
Andrew. lubito, povesteşte mai departe. 

Alice s-a aplecat în faţă. Nu era singura care avea 
un secret? 

— Eu... voiam să-l întreb pe Brenner despre 
faptul că a sunat la şcoală şi la familia ta, însă am 
găsit copila. O cheamă Kali şi-i spune papá. A zis că 
e un subiect cum suntem şi noi... Andrew crede că e 
bolnavă sau aşa ceva. 

— Ai văzut-o doar atunci? a întrebat Gloria. 

— Nu m-a mai lăsat singură, a răspuns Terry. Şi 
ea era într-o aripă securizată — dincolo de un panou 
de acces. Am avut noroc că am ajuns acolo prima 
dată. 

— Şi Brenner a încercat să te convingă să plantezi 
un microfon pentru el, a intervenit Gloria. 

— Ce-a făcut?! a întrebat Alice. 

Terry le-a explicat misiunea pe care o primise 
când credeau că e hipnotizată şi modul în care ea şi 
Gloria colaboraseră ca să finalizeze sarcina fără ca 
Terry să-i trădeze încrederea. 

— Nu pot să cred că ţi-a cerut să faci asta, a spus 
Ken. 

— Eu pot. În ce ne-am băgat? a întrebat Gloria. 
Asta e întrebarea. 

— Nu ştiu, a răspuns Terry. Dar încep să cred... 

A întins mâinile pe masă şi părea mai serioasă ca 
oricând, de parcă nu băuse niciun strop. 

— Încep să cred că toată povestea e de rău augur. 
N-am găsit nimic despre Brenner la bibliotecă. 
Trebuie să existe o cale să obţinem informaţii... 
Trebuie să aflăm cât de mult se poate despre ce fac 
ei. 

S-a aşternut liniştea, iar Alice a aşteptat să vadă 
ce aveau să spună toți. 

— Ştiam eu, a rostit Ken. 

Alice a dat ochii peste cap. 

— Sigur că ştiai. 

— Chiar ştiam. 

Gloria a intervenit. 

— Fără ceartă. Eu v-am spus de ce-mi place 
ştiinţa şi voiam să aflu mai multe despre condiţiile 
de laborator. I-am spus deja lui Terry... nimic din ce 
se întâmplă acolo nu e aşa cum trebuie. Mai ales 
când ştiu că-ți fac electroşocuri, Alice! Nimic din 
toate astea nu ar trebui să se întâmple. Poate dacă 
lucrăm toți împreună... putem afla răspunsurile pe 
care le caută Terry. 

Alice era de acord, dar nu asta reprezenta 
principala ei preocupare. 

— Monştrii pe care îi văd... cred... Dacă sunt 
cumva adevăraţi? Brenner ar putea... Dacă află, i-ar 
putea folosi. M-ar folosi pe mine. 

Terry s-a întins şi i-a luat mâinile într-ale ei. 

— Asta nu o să se întâmple. Nu o să-i permit. 

— Nu o să-i lase, surioară, a întărit Andrew. Pot 
să-ți promit asta! 

Alice nu credea că era ceva ce puteau promite 
Terry sau Andrew. Dar a acceptat chiar şi aşa. 

— Tu crezi că sunt adevăraţi? a întrebat Ken. 

— Nu ştiu. 

Acesta era adevărul. Însemna ceva şi faptul că 
întrebase. Alice începuse să se teamă că erau 
adevăraţi, dar nu era sigură. 

— Aşadar, dacă toţi suntem de acord, ce facem? 
— E o întrebare bună, a răspuns Terry. Trebuie să 
mă gândesc. 

Brenner a întins mâna şi a luat un prosop mare pe 
care îl pregătise un laborant. Opt intrase prima dată 
în bazinul pentru inhibarea simţurilor şi el îi dăduse 
un stimulent specific ca să încerce să creeze o zi 
însorită în cameră. 

Nu se întâmplase nimic şi simţea uşurarea în 
mişcările neliniştite din jurul lui. Sperase ca bazinul 
să-i sporească abilităţile. Personalul de faţă se 
temuse probabil de aceeaşi posibilitate. 

— Opt. 

S-a aplecat şi a vorbit într-un microfon legat la 
casca el. 

— Poţi să nu mai încerci acum. Te scoatem noi. 

Avea să înţeleagă dezamăgirea din tonul lui. Îi 
promisese o recompensă dacă reuşea. Și se gândise 
cu atenţie la ce i-ar putea oferi dacă îi reuşea o 
iluzie controlată — fără să o încurajeze să-i tot pună 
întrebări. 

Dar nu avea să existe recompensă pentru lipsa 
rezultatelor. 

La semnul lui, un laborant a deschis trapa 
bazinului şi a ajutat-o pe Opt să iasă. Ea şi-a smuls 
casca şi a aruncat-o spre laborant. 

— Papă, nu mi-a plăcut asta! 

El a văzut firicelul roşu-închis de sânge curgând 
din nara ei în aceeaşi clipă în care a început iluzia. 
Lumina puternică a soarelui îl orbea şi a mijit ochii. 
S-a tras înapoi, la fel şi asistenții. 

S-a forţat să privească. O furtună de valuri 
puternice îi înconjura, arcuindu-se mult deasupra 
capetelor. A auzit un strigăt în dreapta, zgomotul 
paşilor cuiva care fugea... Trebuia să afle mai târziu 
cine era. 

— Opt, a spus el pe un ton mângâietor. 
Impresionat! 

Nu-şi dăduse seama că ea văzuse deja oceanul, 
dar avea sens. La urma urmei, se născuse dincolo de 
unul. Brenner urmărea pur şi simplu valurile cum 
cădeau peste ei. Apă nu exista, dar în jur totul arăta 
şi suna foarte convingător. De-abia distingea forma 
zidurilor şi contururile de dedesubt. 

S-a ridicat, aşteptând în vârtejul creat de Opt în 
timp ce ea plângea cu suspine aspre şi mânioase. 

— Brioşele, s-a răstit el după câteva minute în 
care ea a menţinut iluzia. 

A întins mâna după recompensă. A auzit un 
zgomot lângă el şi un laborant s-a întors, răsuflând 
din greu în timp ce punea pachetul de brioşe 
Hostess în mâna lui — preferatele lui Opt, ceva care 
să o mulţumească temporar, căci devenise din ce în 
ce mai insistentă cerând să aibă prieteni. Orice 
pauză de la aceste rugăminţi era bine-venită. 

Forţa demonstraţiei ei era o revelaţie excelentă cu 
care să încheie săptămâna. Fusese deja încurajat de 
rapiditatea cu care Terry Ives îşi îndeplinise 
misiunea. Ea nu păruse să-şi dea seama de intenţia 
lui de a-i reprograma creierul, prin sugestie, puţin 
câte puţin. 

— Opt. 

Brenner s-a apropiat cu grijă de ea. Sângele din 
nară i se scurgea spre gură, amestecându-se cu 
lacrimile. El i-a atins braţul. 

— Am ceva pentru tine. 

— Nu, nu, se văita ea, iar valurile se izbeau şi 
mai tare în jurul lor. Nu mă pot opri. Nu pot. 

EI a luat pachetul cu brioşe şi i l-a pus în mână, 
aşteptând. Fetiţa l-a apucat, aproape zdrobind 
dulciurile dinăuntru, apoi s-a prăbuşit în genunchi. 
Iluzia a dispărut. 

El a îngenuncheat să-i dea prosopul. Ea l-a 
ignorat, tremurând în timp ce desfăcea pachetul. Şi- 
a înfipt dinţişorii într-o brioşă, iar umplutura albă s- 
a scurs într-o parte. Trebuia să o disciplineze mai 
mult, dar asta funcţiona. Devenea mai puternică. Şi 
coopera încă... mai mult sau mai puţin. 

Aşa stăteau lucrurile deocamdată. Într-o bună zi, 
ea avea să o poată controla. Trebuia să aibă răbdare. 

Opt mesteca. După ce a terminat o brioşă 
întreagă, a întrebat stins: 

— Când se întoarce femeia să mă viziteze? 

— Doctoriţa Parks? a întrebat el nedumerit. 

Nu ştia că ea o vizita pe Kali, dar nu-l mira. 
Femeile şi slăbiciunea lor. Nu rezistau în faţa unui 
copil. 

— Nu, a răspuns Opt. 

— Dar cine? 

El s-a încruntat. 

— Nu pot să spun. E secret. 

Brenner a prins-o de braţ şi a condus-o înapoi în 
camera ei, unde a ţinut-o trează în următoarele 
treisprezece ore, refuzând să o lase să doarmă. Fa i 
s-a împotrivit cât a putut. Dar în cele din urmă a 
spus: 

— Doamna cu halat de pacientă. A venit doar o 
dată. Mi-a spus că o să mai vină. 

— Cum arăta? 

— Drăguţă, a spus ea. Era de treabă. Era un 
secret. 

— Ai făcut bine că mi-ai spus, a zis Brenner. Noi 
doi nu avem secrete. 

Opt l-a privit cu ochi limpezi, mustrători. Ba da, 
avem, se gândea; practic, putea s-o audă. Dar a 
păstrat gândul pentru ea, aşa că el a lăsat-o, în 
sfârşit, să doarmă. Când a ajuns în camera de 
control, le-a ordonat să revadă fiecare filmare cu 
camera lui Opt, să înregistreze toate persoanele care 
intraseră şi ieşiseră de când erau acolo. 

Opt devenea mai puternică. Nu putea risca să-i 
încurce cineva treburile. 

CAPITOLUL CINCI 
NU DA ATENȚIE 


Noiembrie 1969 
Bloomington, Indiana 


1 


Principalul fel din meniul cantinei în seara aceea 
erau hamburgerii cu cartofi prăjiţi. Mirosul de carne 
puţin arsă şi de cartofi prăjiţi persista, amestecat cu 
apa de colonie, deodorantul şi transpiraţia mulțimii. 
Universitatea făcuse obligatorie vizionarea 
discursului către naţiune al preşedintelui Nixon... 
de parcă asta îi putea opri pe protestatari. 

Terry credea că se amăgesc singuri; nu lucra la 
restaurant în seara aceea, aşa că era la cantină. 
Înghiontită din ambele părţi, nu avea destul loc să-şi 
pună tema pe masă. Dar nu se putea plânge — nu 
când cel puţin alţi o sută de studenţi trebuiau să stea 
pe podea după ce scaunele se ocupaseră. Un 
televizor atât de mic încât aproape nimeni nu putea 
să-l vadă fusese adus pe roţi în faţa lor. 

Andrew trebuia să se întâlnească cu ea acolo, dar 
nu apăruse. Când îl sunase mai devreme la telefonul 
din cămin, Dave se lansase într-o tiradă despre cât 
de nedrept era că şcoala decretase că trebuiau să dea 
dovadă de respect pentru Nixon. Poate că Andrew 
avea de gând să nu vină în semn de protest. Spera să 
nu observe nimeni. 

— Terry! strigă Stacey peste  zumzetul 
conversaţiilor, chinuindu-se să ajungă la ea. 

În loc să ocupe un loc în spate, s-a strecurat între 
Terry şi străinul de alături şi s-a aşezat chiar pe 
masă. 

— A sunat Andrew, a spus ea, aplecându-se în 
faţă şi ignorând privirile urâcioase ale celor din Jur. 
A spus... 

— Lanişte, vă rog! a cerut la microfon un bărbat 
din personalul administrativ. 

Microfonul a fost aşezat apoi în faţa televizorului 
cu volumul dat la maximum. Nixon a apărut în 
mijlocul ecranului în Biroul Oval, cu fruntea mare şi 
nasul borcănat. 

„Bună seara, dragi conaţionali”, a spus el, iar 
stația de amplificare a şuierat şi a zumzăit. 

Stacey 1-a şoptit la ureche lui Terry. 

— Vin. Aici. 

— OK, a zis Terry, neînţelegând insistența din 
glasul lui Stacey. 

— Ssst, a spus peste umăr un băiat din faţa lor, de 
pe podea. 

Stacey s-a strâmbat în spatele lui, dar a tăcut. 

Nixon a continuat să explice de ce erau încă în 
Vietnam, deşi promisese să-i retragă de acolo. 
Mulțimea privea neliniştită. 

Uşile din faţa cantinei s-au deschis şi trei siluete 
au intrat în fugă. Pe Terry a cuprins-o teama când a 
văzut că purtau măşti de Halloween... Apoi a 
recunoscut-o pe una dintre ele. Frankenstein. Alta 
era Nixon însuşi. A treia era Superman, cu şuvița 
neagră cârlionţată pe frunte. Toți trei bărbaţii purtau 
măşti rămase după petrecerea lui Andrew. 

Stacey a ridicat din sprâncene spre Terry. 

— Ţi-am zis eu. 

Mândria şi îngrijorarea se războiau în ea în timp 
ce protestatarii s-au înşirat în faţa televizorului şi s- 
au prins de braţe. Administratorul a coborât, 
spunându-le să plece şi chemând paza. 

— Nu-l ascultați! a strigat Dave pe deasupra vocii 
lui Nixon. 

Apoi s-a auzit vocea lui Andrew: 

— Gata cu minciunile! Puneţi capăt războiului! 

Câţiva studenţi strigau în sprijinul lor şi scandau 
„Puneţi capăt războiului!” Alţii strigau să-l lase pe 
preşedinte să vorbească. Toţi erau în picioare, 
înghesuindu-se agitaţi. Terry încerca să-şi croiască 
drum prin mulţime, dar degeaba. Paza a ajuns 
prima. 

Nu, nu paza din campus. Poliţiştii locali. Poliţia 
era aici. 

Ultimul strigăt al lui Andrew înainte de a 1 se 
pune cătuşe a fost un slogan pe care i-l arătase într-o 
fotografie cu un miting din Bay Area: „Frodo 
trăieşte!” 

Terry a clătinat din cap. O copleşea mândria. 

ÎI iubea, amândoi erau nişte nebuni eroici. 


Terry a ajuns la secția de poliţie la treizeci de 
minute după încheierea discursului. Administratorul 
spusese că oricine pleca mai devreme avea să li se 
alăture arestaţilor. Becky nu ar fi fost de acord. 

Aşa că așteptase, puţin panicată, în timp ce Nixon 
pretindea că politicile lui reprezentau majoritatea 
tăcută a americanilor şi că cei care protestau erau o 
minoritate care spera că avea să câştige într-o zi 
făcând gălăgie. Apoi plecase acasă să ia toţi banii pe 
care îi avea, în caz că trebuia să plătească o cauţiune 
pentru Andrew. 

Iar acum aştepta pe hol într-un loc care-i amintea 
de laboratorul Hawkins. Doar că nu prea strălucea 
de curăţenie. Oamenii, unii în uniformă, intrau şi 
1eşeau. 

— Pentru cine ai venit? 

Polițistul de la birou avea sprâncenele atât de 
împreunate încât rezultatul era o figură permanent 
dezaprobatoare. 

Terry a sărit în picioare, lipindu-şi poşeta de 
abdomen. 

— Andrew Rich. 

— A fost acuzat de tulburarea ordinii publice şi 
încălcarea proprietăţii. Universitatea vrea să-i 
pedepsească aspru. 

Se temuse de asta. Era deja în perioadă de probă. 
Concentrează-te pe problema urgentă. 

— Cât costă să-l scot? 

— O sută de dolari. 

Şocant de mult. Refuzul băncii de a-i deschide un 
cont unei femei tinere şi singure era deodată în 
favoarea lui Terry. Avea acces la bani, pe care îi 
ținea într-un plic, în sertarul cu lenjerie intimă. O să 

cheltuie şi ultima centimă câştigată la Hawkins, dar 
merita. 

— O să plătesc în numerar. 

— Bine, pentru că nu primesc cecuri de la o 
tânără fără aprobarea părinţilor. 

— Părinţii mei au decedat. 

El a avut delicateţea să privească în jos spre 
birou. 

— Îmi pare rău, domnişoară. 

Terry a numărat banii şi polițistul i-a acceptat. 

— Puteţi să luaţi loc şi să aşteptaţi. 

Ea a ezitat. 

— Aş dori o chitanţă. 

Sprâncenele dezaprobatoare s-au ridicat, dar tipul 
i-a scris o chitanţă. A făcut semn cu mâna spre zona 
de aşteptare. 

— O să pun pe cineva să-l aducă imediat. 

S-a dovedit a nu fi tocmai adevărat. Terry a 
aşteptat încă o jumătate de oră până ce o figură 
familiară a apărut însoțită de alt polițist. Fetei nu-i 
păsa ce credeau ei. A alergat şi l-a îmbrăţişat. 

— Iubito, a spus el încet, ar fi trebuit să mă laşi să 
rămân peste noapte. Cauţiunea a fost prea mare. 

— Nici să nu aud. 

L-a sărutat pe obraz şi şi-a strecurat mâna într-a 
lui, trăgându-l spre ieşire. I se părea esențial să 
păstreze contactul cu el. Şi să iasă împreună din 
acest loc. 

— N-ar fi trebuit să te aresteze. 

— Ştiam că e posibil să ne aresteze. 

Au ajuns afară şi Terry a inspirat aerul curat de 
parcă ea petrecuse două ore într-o celulă. 

— Probabil te întrebi ce-a fost în capul meu, a 
spus Andrew. Am încercat să te sun. Motivul a fost 
tocmai ordinul că trebuia să urmărim discursul lui. 
Că trebuia să ne prefacem că înseamnă ceva. Eu... 
Trebuia să facem ceva! 

— Ştiu. 

Pentru Terry era foarte simplu. Înţelegea. 

— M-am gândit la tine şi la laboratorul tău... cât 
de curajoasă eşti, a spuse el clătinând din cap. Nu o 

să se termine aici. 

Se gândise la ea. Şi ştia că nu avea să se termine 
simplu. 

— Să mergem acasă! A fost suficient pentru seara 
asta. 

Dar nu era aşa. Posibilele consecinţe se agăţau de 
ei ca nişte umbre. Au rămas tăcuţi în maşina veche, 
cumpărată la mâna a doua, pe drum spre 
apartamentul lui Andrew şi al lui Dave. Dave şi 
celălalt prieten al său hotărâseră să rămână în 
închisoare peste noapte. Terry nu ştia sigur dacă era 
decizia lor sau mai degrabă refuzul părinţilor de a-i 
scoate pe cauţiune. 

Terry a oprit în parcare, dar a lăsat motorul 
pornit. Andrew s-a întors şi a mângâiat-o pe obraz. 

— Hei, salvatoarea mea, te pot convinge să intri? 
Să rămâi la noapte? 

Întrebarea plutea grea între ei. Vedea nevoia din 
ochii lui. 

Și în ai ei se citea probabil acelaşi lucru. 

— Credeam că nu mă mai rogi odată! 

Tăcerea din maşină i-a urmat în apartament, în 
dormitorul lui Andrew, unde buzele li se atingeau 
deja. Îşi spuneau tot ce nu puteau spune cuvintele. 
Amenințarea era oriunde nu îşi atingeau pielea. 
Lumea de afară voia să-i despartă, să tulbure ce 
aveau. Amenințarea consta în ceea ce avea să facă 
şcoala ca să-l pedepsească pe Andrew, în Brenner şi 
în puterea laboratorului, dacă Terry trebuia să-i 
conteste. 

Aşa că s-au împotrivit lumii exterioare în singurul 
fel în care puteau: prefăcându-se că nu exista. 

Și, măcar pentru seara aceea, ar fi putut să nici nu 
existe. 

Terry a tăiat o felie generoasă de plăcintă Hoosier 
cu zahăr şi cremă de brânză şi a dus farfuria rotundă 
de desert la ultima masă ocupată la ora prânzului. A 
trecut înapoi pe lângă tejghea şi a făcut un semn din 

cap spre Laurie, cealaltă chelneriță din tura de zi, 
care făcea şi plăcintele. 

— lau o pauză zece minute, a anunţat Terry. 

— În regulă, scumpo, a spus femeia mai 
vârstnică. Du-te şi stai cu prietenii tăi. 

Terry a luat un scaun şi l-a mutat la capătul mesei 
la care stăteau Ken, Gloria, Alice şi Andrew după ce 
îşi terminaseră prânzul. Sendvişuri BLT şi cola 
pentru toţi. Fuseseră mai uşor de servit de data asta, 
mai ales fiindcă îi așteptase. 

— De ce ai vrut să ne vezi? a întrebat Alice fără 
vreun preambul. Ţi-a venit o idee? 

Andrew i-a dat un ghiont. 

— Surioară, ştii bine că aşa e. 

— Poate, dar numai dacă sunteţi de acord. 

Terry vorbea încet. 

— Mă întreb... Presupunând că pot să ajung 
cumva în aripa unde am văzut-o pe Kali... 

— Cred că pot să te ajut cu partea asta, a zis 
Alice. M-am uitat când Brenner a introdus codul. 
Nouă-cinci-şase-trei-nouă-şase. E acelaşi de fiecare 
dată. Probabil funcționează la toate panourile cu 
acces din locul ăla, aşa că ar trebui să poţi intra 
formându-l. 

O clipă de tăcere. 

— Alice, a continuat Terry, nu o să încetezi 
niciodată să mă uimeşti. Trebuie să-l scrii pe ceva ca 
să-l pot memora. 

— Sigur. 

Alice a ridicat din umeri, puţin stânjenită. 

— Doar observ anumite lucruri, atâta tot. 

— Care e planul tău? a întrebat Gloria. 

— Dacă am rezolvat asta... Dacă unul dintre voi 
ar putea crea o diversiune, aş putea să o găsesc pe 
fată şi să vorbesc cu ea, presupunând că e acolo. 
Dacă nu e, aş putea căuta biroul lui Brenner, să 
cotrobăi puţin în el. Ştim că nu putem pur şi simplu 
să nu mai mergem... 

— Eşti sigură de asta? a întrebat Andrew. 

Terry se simţea extrem de iritată. 

— Unu la mână, e implicat un copil şi nu ştim 
dacă e în siguranţă. 

— Şi doi la mână, a adăugat Gloria, nu o să fie 
atât de uşor. Noi trei am fi daţi afară din şcoală şi 
asta, dacă ne lasă să plecăm. 

— Cum adică să vă lase să plecaţi? a întrebat 
Andrew indignat. 

Terry a întins mâna spre el ca să-i amintească să 
vorbească încet. El a coborât glasul. 

— Aveţi drepturi. Sunteţi americani. 

Gloria a zâmbit mucalit. 

— Când e implicat guvernul nostru, cred că vei 
descoperi că drepturile noastre urmează deseori a fi 
definite. 

Andrew a căzut pe gânduri. 

— Nu-mi place chestia asta. 

— Bine ai venit în clubul meu! a zis Gloria. Eu 
sunt preşedintă. 

— Uitaţi, o să fac tot ce trebuie, i-a întrerupt 
Alice. Mor de nerăbdare să desfac liftul acela în 
bucăţi. Probabil i-aş putea convinge să mă lase. 

— Alice nici măcar nu e la şcoală, probabil ar 
putea să nu se mai ducă, a zis Andrew din nou. 

Gloria şi-a dres glasul. 

— Nu ai de unde să ştii. Oamenii ăştia au resurse. 

Alice şi-a îndreptat spatele. 

— Nu dezbateţi treaba asta de parcă eu nu am de 
ales. Nu plec până nu pleacă toată lumea. Iar eu pot 
să le distrag atenția. 

Ken a intervenit într-un târziu. 

— Nu. Ai destule pe cap. O fac eu. 

— Tu? 

Tonul lui Alice era sceptic. 

— Sunt grozav la diversiuni, omule! 

A ridicat din umeri. 

— Şi LSD-ul nu funcționează la mine. Doar simt 
că am nevoie de un pui de somn. Ei nu lasă decât un 
începător lângă mine. Nici nu ştiu sigur de ce sunt 
acolo, doar că trebuie să fiu. 

Alice a oftat. 

— Ei bine, dacă tu eşti diversiunea, să nu adormi, 
a zis Terry, simțind că începe să piardă controlul 
asupra întâlnirii. Putem să stabilim momentul. Pot s- 
o întreb pe Kali despre „papâ” şi ce se întâmplă cu 
ea în laborator. Dar... dacă găsesc biroul lui 
Brenner? Mi-aş dori să ştiu ce ne-ar fi de folos cel 
mai mult. 

Gloria a pus coatele pe masă. 

— Aş putea să vă ajut eu cu partea asta. Dacă poți 
intra în biroul lui, cele mai bune ar fi documentele 
cu protocoalele experimentului. Şi dosarele 
subiecților. 

S-a încruntat. 

— S-ar putea să fie nevoie să găseşti o cheie. 
Brenner nu e neglijent. Majoritatea oamenilor de 
ştiinţă ar încuia informaţiile secrete. 

— Eu pot să sparg încuietoarea, s-a oferit Alice. 

La naiba, dar atunci... 

— E un plan prea îndrăzneţ, a spus Terry. Pun 
pariu că la Hawkins securitatea din jurul lui este 
suficient de bună, încât să nu se îngrijoreze în 
legătură cu biroul. 

Gloria a ridicat două degete încrucişate. 

— Cred... Aş putea să pun mâna pe câteva 
mostre din cocteilul de substanţe. În cazul în care 
am avea nevoie de dovezi sau ca să-l analizăm 
cumva. 

— În regulă, a spus Terry. 

Gloria a ridicat din sprâncene. 

— Atunci avem un plan nesigur şi foarte riscant. 

— Într-adevăr, a confirmat Terry. 

Era mai bine unul nesigur decât deloc. 

Alice i-a dat un cot lui Andrew. 

— Am citit despre protestul tău, frățioare. Nu pot 
să cred că ai fost arestat. E totul în regulă? 

Îngrijorarea ei evidentă i-a încălzit inima lui 
Terry. Erau poate singurele cinci minute de azi în 
care nu-şi făcuse griji pentru el. 

— Sunt bine, a zis Andrew, lăsând capul în jos. 

— Se întâlneşte cu consilierul şi cu decanul 
vineri. Sperăm să scape datorită celorlalţi, a adăugat 

Terry. 

Andrew a privit-o cu recunoştinţă. 

Gloria a ridicat din nou degetele încrucişate. 

— Da, a spus Terry. Acum avem nevoie de tot 
norocul din lume. 

Ken a ieşit ultimul din dubă şi s-a grăbit să-i 
prindă din urmă pe ceilalți ca să meargă împreună 
spre intrarea în laborator. 

Toate împrejurimile îi deveniseră familiare ca 
propriul scris. Odată ieşiţi din oraş, apăreau 
câmpurile de porumb, urmate de păduri, apoi gardul 
de sârmă şi denivelările pentru reducerea vitezei, 
una, două, trei, în timp ce treceau de punctele de 
control şi intrau în clădire pentru LSD. Se simţea ca 
şi cum văzuse totul în frânturi înainte să fie conduși 
acolo prima dată. Ştia că ceilalți nu credeau că e 
clarvăzător. Nu conta ce credeau alții. 

Adevărul conta. Nu vedea monştri, dar avea 
senzaţii. Siguranţa îşi găsea loc în pieptul lui. Avea 
vise amestecate cu fragmente de realitate. Sclipiri de 
intuiţie. Acestea apăreau în mod imprevizibil — i se 
părea nostim —, aşa că nu era niciodată surprins dacă 
se ivea un indiciu sau nu. 

Nu minţise nici când le spusese celorlalți că ştia 
că vor fi importanți unii pentru ceilalți. Doar că... 
asta era cam tot ce ştia. 

Aşadar, sigur, înţelegea de ce alți oameni nu 
credeau că e clarvăzător. Poate nici nu era. Poate 
pur şi simplu nu exista alt cuvânt mai bun ca să-l 
descrie. 

Protocolul de intrare căpătase şi el un ritm 
familiar. Fiecare fată îşi scana legitimaţia, apoi, la 
urmă, Ken. De obicei îi escorta şoferul, ducându-i la 
lift, unde Brenner sau unul dintre angajaţii lui îi 
aştepta. Şoferul, bineînţeles, era şi el infiltrat — era 
unul dintre infirmierii lui Brenner care aproape 
întotdeauna o ştergea cu Brenner şi cu Terry în orice 
cameră ar fi dus-o pe fată. 

La fel s-a întâmplat şi azi. 

Când s-au împlinit cele două ore de transă asupra 
cărora conveniseră şi a început să urle că pereţii 
sângerau, tipul desemnat să-l supravegheze a 
început să se foiască neliniştit. 

— Sângerează! Pe pereţi curge sânge! 

— Vorbeşte mai încet, a zis tipul agitat. 

— Dă alarma! a urlat Ken. Trebuie să le spui 
tuturor! Invadatorii! Nu vezi sângele? 

— Ăăă,.. 

Bărbatul în haine de infirmier privea în jur ca şi 
cum l-ar fi putut ajuta cineva, dar erau singuri. 

Acum avea Ken să scoată arma cea mai 
importantă — un pachet de bomboane Zotz. 
Cumpărase proviziile de Halloween pentru mama 
lui şi, când văzuse pe raft acest tip nou de 
bomboane, se simţise cucerit. Cumpărase trei 
pachete şi le pusese în sertarul de la birou, în 
camera de cămin. Înţelesese motivul abia când Terry 
spusese că avea nevoie de o diversiune. 

Țipând şi acoperindu-şi buzele, şi-a îndesat în 
gură o mână de bomboane cu mijlocul acru exploziv 
şi le-a mestecat, apoi a dat capul pe spate pentru ca 
tipul să audă sfârâitul şi să vadă spuma. Se 
zvârcolea cât de convingător era în stare, imitându-l 
pe unchiul său când avea crize. 

După cum anticipase, infirmierul, care era 
aproape un puşti, şi-a pierdut minţile. 

— Cred că e turbat! a spus el înainte să iasă pe 
uşă. 

— Sânge! Sânge! striga Ken, abia abţinându-se să 
nu izbucnească în râs. A fugit pe hol şi a tras 
mânerul alarmei de incendiu de pe perete, apoi a 
fugit înapoi în sala de consultaţii şi a început să 
înghită şi restul bomboanelor, zbătându-se în 
convulsii pe podea. 

Alarma urla şi infirmierul s-a întors în cele din 
urmă cu o doctoriță înaltă care s-a uitat o dată la 
Ken şi a spus: 

— Trebuie să-l chemăm pe Brenner. 

Infirmierul nu s-a clintit, aşa că ea l-a împins. 

— Cheamă-l pe Brenner! Şi spune-i să aducă 
nişte sedative. 

Ken s-a întors cu faţa în jos ca să poată zâmbi. 

Du-te, Terry, du-te! şi-a zis el. Poţi s-o faci! 

Terry a descoperit că totul părea diferit când aveai 
tovarăşi de arme şi un plan comun. 

Simţea pe umeri o greutate deopotrivă mare şi 
mică. 

Şi ceilalți credeau că Brenner era amestecat în 
nişte lucruri cu care n-ar fi trebuit să se ocupe. 
Întâlnirea cu Kali, mărturisirile lui Alice despre 
monştri şi electroşocurile lui Brenner nu făceau 
decât să-i ofere alte motive pentru care trebuia să 
descopere adevărul. Oamenii din zonă erau 
conservatori, în general. N-ar fi fost de acord cu 
transele cu LSD finanțate de guvern. Asta ar fi fost 
suficient ca să pună capăt la tot. Dar chiar şi Terry 
ştia că le trebuiau dovezi, nu ajungea doar cuvântul 
lor împotriva cuvântului lui Brenner. Şi oricum nu 
aveau o idee clară despre ce se întâmpla. 

Ken promisese că ea o să-şi dea seama când va 
avea loc diversiunea — hotărâseră să se întâmple cât 
mai repede în timpul transei, încât Terry să fie încă 
în faza de urcare şi nu în cea de coborâre, când 
devenea obosită şi paranoică. Şi nu minţise. O 
alarmă de incendiu a urlat şi un infirmier tânăr a 
ciocănit la uşa camerei. 

— E o urgenţă? Un incendiu? a întrebat Brenner. 

Fusese mulţumit de relatarea ei că nu ştia nimeni 
că plantase microfonul şi părea să ştie deja că fusese 
montat. Slavă Domnului că Gloria se hotărâse 
imediat să o facă! 

— Eu... nu cred. Am o urgenţă cu un pacient. 

Infirmierul era îmbujorat şi se bâlbâia. 

— Doctoriţa Parks m-a trimis să vă chem. Veniţi 
repede! A, şi a zis să aduceţi sedative. 

— Pregăteşte-le! s-a răstit la infirmierul care-l 
însoțea, adică şoferul înalt şi bărbos. 

S-a dus spre Terry şi a îngenuncheat lângă patul 
ei. 

— Vreau să stai aici şi să te relaxezi. Alarma e 
doar în mintea ta. 

— Doar în mintea mea, a spus ea, pe cât de 
euforică era în stare să pară. Ca muzica frumoasă. 

— Să mergem! 

Brenner le-a făcut semn infirmierilor să-l urmeze. 
Terry îi privea printre pleoapele întredeschise. S-a 
ridicat de îndată ce au dispărut dincolo de uşă. 

Coridorul era plin de persoane care părăseau 
clădirea sau întrebau dacă trebuie s-o părăsească. 
Un paznic a trecut pe lângă Terry şi i-a spus unui 
angajat că sistemul de alarmă fusese declanşat 
manual şi că nu exista niciun incendiu. Amenințarea 
era investigată şi alarma avea să se oprească în scurt 
timp. 

Terry credea că ştie traseul spre locul unde o 
întâlnise pe Kali, dar a luat-o într-o direcţie greşită. 
Apoi încă o dată. Aproape abandonase orice 
speranţă când a recunoscut coridorul, aripa separată, 
protejată de panou. A fugit spre el şi a introdus 
codul dat de Alice. 

Panoul a scos un bip şi uşile s-au deschis cu un 
clic. 

Terry a trecut în grabă pe lângă uşile încăperilor 
goale până a ajuns la cea cu paturile suprapuse şi 
măsuţa cu creioane colorate. Dar Kali nu se vedea 
nicăieri. 

Cel puțin, asta înseamnă că nu locuieşte aici. 
Terry nu reuşise să-şi scoată oribila idee din minte, 
oricât de improbabilă părea. 

Aşa că pasul următor era să încerce să găsească 
biroul lui Brenner. Dacă fetița îl numea papă, 
trebuia să fie pe aproape, nu? Era ori fiica lui, ori 
importantă pentru el în alt mod. 

Terry s-a întors din drum şi a încercat celălalt hol, 
dincolo de panoul cu acces. A ajuns aproape imediat 
la alte uşi cu alt panou, unde codul a funcţionat din 
nou şi a prins curaj când a văzut că pe acest hol erau 

birouri în loc de încăperi goale. Lângă uşi erau 
plăcuţe cu nume. 

Le-a verificat pe toate, rugându-se ca literele să 
nu mai vibreze şi să danseze, ştiind că LSD-ul nu 
avea să le lase să se oprească. 

DR. MARTIN BRENNER. A pipăit cu degetele 
literele îngroşate. 

Aleluia. A încercat uşa, care s-a deschis. Alarma 
de incendiu s-a oprit brusc, dar Terry ştia că Ken 
avea să facă tot posibilul să prelungească 
diversiunea. Totuşi, nu avea timp la nesfârşit. Nu-şi 
puteau permite ca Brenner să afle ce puneau la cale. 

Nu încă. 

A încercat sertarul din mijloc de la birou şi l-a 
găsit încuiat. Gloria a avut dreptate. 

Dar câte dosare puteau să încapă? Era un dulap 
înalt de lemn în spatele biroului. A spus o rugăciune 
în gând şi a tras de al doilea sertar de jos. 

Acesta s-a deschis. Terry a răsfoit dosarele, 
văzând cuvinte precum MK ULTRA şi INDIGO 
scrise deasupra, cu ştampila SECRET. Niciun 
cuvânt nu avea vreo semnificaţie pentru ea. A trecut 
mai departe, căutând termenii menţionaţi de Gloria, 
dar nu a găsit nimic. A deschis următorul sertar. 

Interesul ei a crescut pe măsură ce asimila ce 
descoperise. 

Nu erau nume pe aceste dosare. Numere. 001. 
002. 003. Şi continuau aşa până la 010. Sub ele scria 
PROIECT INDIGO. Alte ştampile cu SECRET în 
partea de sus a paginilor din interior. Dar descrierile 
fizice îi spuneau ce găsise. Greutățile scăzute. 
Înălţimile care porneau de la un metru. Şi vârstele 
notate cu intrat la: 

4 ani. 

6 ani. 

8 ani. 

Dacă detaliile astea reprezentau un indiciu, Kali 
nu era singurul copil implicat. Dar implicat în ce, 
mai exact? Notiţele se concentrau mai ales pe 
progresul fiecăruia şi se părea că nu fusese prea 

mare. Cu excepţia dosarului 008, care conţinea 
notițe încurajatoare... 

Nu ai timp să citeşti toate astea. 

A închis sertarul. 

Inima îi bubuia când a ieşit din birou şi a alergat 
pe coridor, apoi după colţ, refăcând drumul înapoi. 
A riscat să o mai caute o dată pe Kali şi a găsit-o la 
masă, desenând, tot în halat. 

S-ar putea să aibă programări în aceeaşi zi în 
care eşti tu aici. 

Până să ciocănească la uşă şi s-o întrebe, o mână 
a prins-o de braţ. Kali nu a apucat să o vadă, căci 
bărbatul îmbrăcat într-un costum ce nu-i venea bine 
a tras-o pe Terry pe coridor. 

— Ce cauţi aici? a întrebat-o el. E un sector 
restricţionat. 

Ea s-a străduit să găsească o explicaţie. Apoi şi-a 
dat seama că îi dăduse Ken acoperirea perfectă. 

— Am auzit alarma şi încercam să părăsesc 
clădirea. 

— Dar cum ai ajuns aici? a insistat el. 

— Nu sunt sigură... cred că m-am luat după 
cineva. 

Nu-şi dădea seama dacă o credea. 

Alice trebuia să se abţină să bată din palme când 
alarma s-a declanşat şi a cuprins-o veselia. Un 
infirmier cu figură tânără şi panicată a apărut în uşă 
o clipă mai târziu şi, înainte ca doctoriţa Parks să 
întrebe măcar de incendiu, a implorat-o să vină să 
vadă alt subiect. 

Pe Ken. 

Reuşise. Ce zici de asta? Alice se gândise la 
planuri B şi C pe tot parcursul drumului până aici. 
Gândindu-se că acele cuvinte făceau să plutească în 
mintea ei versiuni gigantice ale literelor B şi C de 
parcă avioane le scriau pe cer. Asta era de la 
droguri. Încă nu folosiseră electricitatea astăzi, ceea 
ce însemna că nu aveau să apară nici monştri. 

Trecuseră două săptămâni; poate că monștrii 
dispăruseră. 

A închis ochii şi s-a lăsat purtată de alarmă. Ce 
sunet hotărât! Greu de ignorat, puternic şi asurzitor, 
perfect pentru scopul în care fusese creat. 

Alice aprecia eleganța. 

Ceea ce însemna că a remarcat imediat ce s-a 
oprit. Cât timp trecuse? Nu ştia, dar doctorița Parks 
s-a întors cu un aer agitat. Dacă Terry mai avea 
nevoie de timp? 

— Vreau să-l văd pe doctorul Brenner, a spus 
Alice, iar B-urile şi C-urile îi dansau în minte. Am 
ceva să-l spun. 

— Nu ştiu dacă e o idee prea bună. 

Doctoriţa Parks s-a încruntat privind înapoi, spre 
uşă. Infirmierul a intrat. 

— Du-te după doctorul Brenner! i-a spus Alice. 
Am ceva de făcut. Am nevoie de electricitate. 

Alice uitase să urmărească ceasul. Terry trebuia 
să aibă la dispoziţie cât mai mult timp. 

Toate obiectele din încăpere cu indicator sau 
cadran pulsau acuzator spre Alice. 

— Adu-l pe Brenner! a cerut ea. 

— Bine, a zis doctoriţa Parks. 

Infirmierul a plecat. 

Alice a gesticulat spre aparatul coşmarurilor ei. 
Crezuse întotdeauna că maşinăriile sunt bune, 
ordonate, dar aici aflase ceva ce ar fi trebuit să ştie. 
Orice lucru ar fi inventat oamenii, găseau ei o 
modalitate de a-l face să producă durere. 

— Montează-l! i-a spus ea doctoriţei Parks. 

Doctoriţa a strâns din buze şi a clătinat din cap. A 
murmurat pentru sine: 

— Să ceri terapie cu electroşocuri nu e normal. 

Doctorul Brenner a intrat nervos. 

— Ce e? 

—  Daţi-mi electricitate şi o să vă descriu 
monștrii. Cred... că sunt reali. 

Interesul i-a alungat enervarea. Doctoriţa Parks a 
terminat de potrivit firele pe pielea lui Alice. Avea o 
privire compătimitoare. 

Nu, şi-a spus Alice, să nu-ți fie milă de mine. Azi 
eu o să vă controlez pe voi. 

S-a pregătit pentru curentul care trecea prin ea, o 
încărcătură ca o baterie, apoi a povestit ce vedea. 
Imaginea unei păduri înceţoşate prin care se 
plimbase cu verii ei. Apoi, o haită de câini cu multe 
labe. Câinii pe jumătate sălbatici, pe jumătate 
domesticiţi pe care îi crescuse pe lângă garaj. Poate 
nu aveau să fie monştri deloc... Dar pe urmă n-au 
mai fost câini, doar semănau cu nişte câini cu patru 
picioare. Monştri mârâind, muşcând, luminile în 
culorile curcubeului jucau în aer în jurul lor. 

Alice a deschis ochii să vadă dacă doctorul 
Brenner mai era atent. 

— Rămâne fascinantă, a spus el. 

Evident că el nu credea că monștrii erau reali. Și 
poate că avea dreptate. Ea tot nu ştia. 

— Trebuie să mă întorc la subiectul meu. Aştept 
un raport complet despre orice alt lucru interesant 
care se mai petrece azi. 

Efortul făcut ca să rămână concentrată a epuizat-o 
pe Alice. Când doctoriţa Parks i-a scos firele care o 
conectau la aparat, a început să moţăie — sau a 
sperat că moţăie — pentru că o morişcă de 
străfulgerări de electricitate trecea prin Terry în loc 
să treacă prin ea. Electrozi pe tâmplele lui Terry şi o 
siluetă neclară care, şi-a dat seama Alice, era 
doctorul Brenner ce stătea lângă Terry, în timp ce ea 
urla necontenit. 

Gloria venise pregătită să se furişeze afară din 
cameră şi să încerce să găsească o cantitate 
însemnată de droguri. A atins clanţa şi a răsucit-o, 
dar uşa era încuiată. Chiar în timp ce alarma de 
incendiu răsuna cu o disperare panicată. 

Nu e un incendiu adevărat, şi-a spus ea şi a 
socotit cât a durat până când ei şi-au amintit să vină 
după ea. 

Zece minute. 

Zece minute în care a stat în sala de examinare 
încordându-se tot mai neliniştită. Când a sosit 
doctorul Green, cel uşor de păcălit, aproape se 
aştepta să fie toţi duşi în şir şi... Nu ştia ce. 

O informase doar că nu a fost cu adevărat un 
incendiu. Ea nu s-a deranjat să mai întrebe de uşa 
încuiată. 

Şi, cel puţin, nu terminase ziua chiar cu mâinile 
goale. Se hotărâse să-şi păstreze cumpătul, aşa că 
ascunsese doza de LSD şi se prefăcuse că intră în 
transă. Se simţea şi aşa destul de paranoică. 
Doctorul Green nu observase nimic în neregulă şi o 
trecuse prin etapele de recitare. El chiar credea că 
asistă la un mare progres demonstrând cât de 
eficient poate fi interogatoriul sub influenţa 
drogurilor. 

Aşa că avea o doză care să-i justifice eforturile. 

Bineînţeles, niciunul dintre ei nu putea spune 
nimic pe drum. Conversaţia trebuia să aştepte. Dar, 
ca un acord tacit, au rămas lângă maşinile lor din 
parcare până când duba a plecat, apoi le-au lăsat în 
parcare şi s-au adunat sub strălucirea slabă a 
luminilor de siguranţă. 

— În primul rând, putem să-l aplaudăm pe omul 
zilei? a întrebat Terry, păstrând un ton degajat. 

Ken s-a înclinat, îndoindu-se de mijloc, şi toţi au 
aplaudat, dar niciunul din toată inima. Gloria credea 
că toţi voiau să ştie dacă meritase riscul. 

— Ei bine? 

Alice se legăna înainte şi înapoi, tremurând de 
nelinişte. Gloria făcea la fel. 

— Al aflat ceva? 

— Am aflat, a răspuns Terry. Dar tot nu ştiu ce 
înseamnă. 

— Ce anume? a insistat Alice. 

— Cred că lucrează cu copii. Nu doar cu Kali. 
Dar nu-mi dau seama de natura experimentelor. 

La orice s-ar fi aşteptat, sigur nu era asta. Gloria 
şi-a lipit palma de abdomen, i se făcea rău. Şi-a 
amintit cum era să fii încuiat în camera aceea. Nu ar 
fi lăsat niciun copil cu oamenii ăia. 

— Ce-ai descoperit? 

— Dosare, cum ai spus tu, pentru mai mulţi copii 
într-un experiment numit Indigo. N-am avut timp să 
văd dacă erau notițe detaliate în ele. Doar câteva 
observaţii despre progresele înregistrate, a spus 
Terry cu o îndârjire sumbră. Am revăzut-o şi pe 
Kali, dar n-am putut vorbi cu ea. Părea sănătoasă. 
Dar... mi se pare clar că ceva chiar se întâmplă. 

— O să aflăm despre ce e vorba, a zis Alice cu 
vocea vibrând de emoția promisiunii făcute. 

— Tu ce-ai făcut? a întrebat-o Terry pe Gloria. 

Gloria se concentra asupra lui Alice. 

— Poţi să mă înveţi să sparg o broască? 

Alice a dat din cap încruntată. 

— Bineînţeles. Precum cele din laborator? 

Gloria s-a simţit mai relaxată. 

— M-au lăsat încuiată în cameră când s-a 
declanşat alarma lui Ken. 

— Uau! a exclamat Ken. 

— N-a fost tocmai grozav să aflu asta, a spus 
Gloria. Aşa că n-am găsit nimic concret, dar am 
ascuns doza. O să încerc din nou săptămâna 
viitoare. 

— Deci, ne întoarcem? a întrebat Terry. 

— Nu avem de ales, a răspuns Gloria. Nu s-a 
schimbat nimic. 

— Dar măcar acum ştim unde să căutăm dovezi, 
a replicat Terry, dând altă interpretare lucrurilor. 
Codul lui Alice a funcţionat. Eu nu abandonez. 

— Niciunul dintre noi nu abandonează, a adăugat 
Gloria. 

— La naiba! a zis Ken când lumina unor faruri a 
trecut peste ei. 

O dubă mergea în cerc. Pe întuneric, Gloria nu 
putea fi sigură. Se întorcea duba de la Hawkins? 

— Ar fi mai bine să mergem. Aveţi grijă cu toţii, 
i-a sfătuit Terry. 

Alice ezita. 

— Eşti bine? a întrebat-o Terry. 

— Foarte bine, nu-ţi face griji pentru mine. 

Alice a dat din cap într-un mod care o făcea pe 
Gloria să se gândească de ce întrebase. 


7 


Doctorul Brenner a intrat în camera de 
supraveghere la opt şi jumătate în seara aceea. 
Şirurile de stații de ascultare erau pline de angajați 
ocupați. Angajatul care-l sunase la birou să-l cheme 
— conform instrucțiunilor — s-a ridicat şi i-a făcut 
semn lui Brenner să ia loc. 

— Vorbesc de vreo cinci minute, a spus bărbatul. 

A pus căştile pe urechile doctorului Brenner, deşi 
Brenner ar fi putut s-o facă şi singur. 

Brenner a auzit o voce de femeie pe care nu o 
cunoştea punând întrebări care nu-l interesau, dar 
avea să aştepte. Opt fusese extrem de bosumflată 
când se dusese la ea în cameră, după ce plecaseră 
ceilalți. O zi deconcertantă, în care fusese trimis 
când într-o parte, când în cealaltă. Încă nu înțelegea 
totul, dar instinctul îi spunea că ceva nu era în 
regulă. 

Protejata sa, Terry Ives, fusese găsită plimbându- 
se pe holuri, departe de locul unde o lăsase. Urmase 
pe cineva într-o aripă securizată, mult prea aproape 
de Kali. Bărbatul, Ken, se pare că avusese o criză, 
dar fără efecte evidente ulterioare care să indice că 
aşa fusese. Brenner se obişnuise cu mintea 
surprinzătoare a fetei mecanic din oraş, dar azi chiar 
şi ea avusese solicitări. Singurul subiect 
neproblematic era biologa şi transmiterea liniştită a 
informațiilor descrise în timpul şedinţei ei îl tulbura 
de asemenea. 

Ceruse să fie monitorizate cu atenție liniile 
telefonice din căminul lui Ives şi din casa 
prietenului ei în seara aceea. Ceva din felul în care 
se prefăcuse nevinovată când se întorsese nu îl prea 
convingea. Acum fusese chemat să asculte o 
conversaţie cu sora ei din Larrabee. 

— Terry, abia dacă ai scos o vorbă şi fu m-ai 
sunat pe mine. Ce s-a întâmplat? E vorba de 

Andrew? Când află? 

— Mâine, a răspuns Terry. 

— Mi-aş dori să se fi gândit mai bine. 

Un pârâit uşor pe fir. 

— S-a gândit. Pentru el a contat să-şi exprime 
părerea. 

— Nu înţeleg de ce — ar trebui să nu se bage în 
necazuri şi să se bucure că e acolo. Nu o să pună 
capăt războiului purtând o mască la cantină. 

Iritarea lui Terry se simţea în răspunsul ei. 

— Poate că nu, dar e mai bine decât să nu facă 
nimic. 

— Aici nu suntem de acord. 

Sora ei a oftat. 

— Nu vă puteți permite să fiți egoişti niciunul 
dintre voi. 

El auzise tot ce trebuia. Şi-a scos căştile şi s-a 
ridicat. 

— Mulţumesc. Continuati s-o ascultați. 

A făcut o pauză. 

— Cum se numeşte prietenul ei? 

— Andrew Rich. 

— Domnule? Cred că am găsit, în sfârşit. 

Un angajat nou intrase să-l cheme. 

Camera de lângă stația de monitorizare a 
telefoanelor găzduia filmările de la camerele de 
supraveghere din clădire. Verificarea fiecărei ore de 
filmare din camera lui Opt de la sosirea lor şi 
înregistrarea tuturor vizitatorilor le luase mult timp, 
chiar şi cu trei bărbaţi care se ocupau de asta. 

Brenner s-a oprit în fața unui monitor unde o 
imagine încremenită îi arăta altă piesă care se 
potrivea cu conversaţia pe care tocmai o auzise. 
Theresa Ives stătea la o masă cu Opt. Purta un halat, 
deci reuşise să se furişeze. 

— Când? a întrebat el. 

— Acum două săptămâni. 

O subestimase. Trebuia să recâştige controlul 
asupra ei. 

Cel mai bun mod era să-i distragă atenţia, să-i dea 
nişte probleme mai mari. Ştia ce era cel mai 

important pentru ea, pentru că îi spusese. Soluţia era 
evidentă. 

— Bună treabă, băieţi! a spus el şi a pornit spre 
biroul lui de la etaj. 

Odată ajuns acolo, şi-a sunat omul de legătură din 
Washington, omul care putea pune lucrurile în 
mişcare. Doctorului Brenner îi plăceau oamenii de 
acest gen. 

— Îţi cer o favoare. E vorba de un tânăr pe nume 
Andrew Rich. 

Terry stătea pe canapea, aşteptându-l pe Andrew. 
Dave aştepta împreună cu ea. Ea venise imediat 
după ultimul curs, nerăbdătoare să afle verdictul. 

— O să fie în regulă, a spus Dave pentru a treia 
oară. Mie doar mi-au dat una peste mână. 

Părinţii lui Dave angajaseră un prieten avocat al 
familiei ca să contacteze universitatea în numele 
băiatului. Reuşiseră să-i convingă să renunţe la 
plângerea penală şi — sperau cu toţii — la orice 
acuzaţie gravă din partea şcolii. „Un colectiv 
studențesc implicat, care săvârşeşte acte de 
nesupunere civilă ar trebui încurajat în vremurile de 
azi”, fusese argumentul. 

Terry bănuia că părinții lui Dave scriseseră 
probabil şi un cec gras pentru şcoală. Familia lui 
Andrew nu fusese încântată să afle că avea necazuri 
din nou. Nu sprijineau nesupunerea civilă, deşi îl 
adorau destul pe Andrew cât să-i ierte orice. Aveau 
bani, dar nu la fel de mulţi ca Dave. Al treilea 
prieten, Michael, fusese şi el iertat. 

Aşa că Terry nu ştia de ce era atât de neliniştită. 
Andrew o să fie bine. Era logic. De ce nu putea 
credea asta? Şi simţi stomacul strângându-i-se. 
Poate din cauză că se certase cu Becky seara 
precedentă. 

Andrew a deschis uşa din faţă şi a intrat. S-a dus 
la bucătărie să-şi ia o bere. S-a întors şi s-a aşezat, 

apoi s-a înclinat ca să pună capul în poala lui Terry. 
S-a uitat în sus la ea. 

— Bună! a spus el. Ce privelişte frumoasă! 

Ea aproape a zâmbit. 

— Mulţumesc. Nu ne mai ţine în suspans! Ce s-a 
întâmplat? 

Andrew s-a ridicat şi a desfăcut berea, apoi a luat 
o gură. 

— Afară. 

Terry se simţea amorțită. 

— Cum? Afară? 

— Te-au dat afară? 

Dave clătina din cap, şocat. 

— Te rog, spune-mi că glumeşti! 

Ei îi tremurau mâinile şi nici nu se chinuia să le 
potolească. 

— Aş vrea eu. 

Andrew a ridicat din umeri. 

— Ştiam că se poate întâmpla. O să accept 
consecinţele. 

Consecințele... 

— Loteria recrutărilor se apropie. Săptămâna 
viitoare! 

Terry ştia că nu-l ajuta spunând asta, dar 
cuvintele i-au scăpat înainte să le poată opri. Îl 
vedea pe Andrew în uniformă de soldat. Nu se putea 
întâmpla una ca asta. 

— Știu, a spus Andrew. Trebuie doar să sperăm 
că ăsta e ghinionul meu deocamdată. Mă pot 
reînscrie peste şase luni. Trebuie doar să aştept. 

Dave devenise mai tăcut decât îl văzuse Terry 
vreodată. Şase luni însemnau o veşnicie pentru o 
persoană sănătoasă care stătea acasă când recrutarea 
se apropia. 

— Ai putea să pleci în Canada, a spus ea. 

— Nu, s-a împotrivit Andrew. Am familia aici. 
Rădăcinile mele sunt aici. Ştiam ce fac. Astea sunt 
consecinţele. Nu o să-mi trădez ţara. 

Dave a clătinat iar din cap. 

— Nu e corect, omule! Poate avocatul nostru 
reuşeşte să dea nişte telefoane... E vina mea. 

— Nu, a replicat Andrew. Am dat şi eu un 
telefon. 

Un val de mândrie a copleşit-o pe Terry. Aceeaşi 
mândrie pe care o simţise în cantină când ei 
dăduseră buzna protestând. Dar acum era mai mult. 
Poate că Andrew fusese răsfăţat. Poate că îi fusese 
mai uşor în viață decât îi fusese ei, dar se 
maturizase. 

— Te iubesc! a spus ea brusc. 

Andrew a zâmbit. Un zâmbet adevărat. 

— Şi eu te iubesc, scumpo. Vezi? Ziua asta nu e 
atât de proastă. Dar era. Micile victorii abia contau 
în războaie atât de mari. Era o zi foarte proastă. 


129 


CAPITOLUL ŞASE 
DARURILE MINŢII 


Decembrie 1969 
Bloomington, Indiana 


1 


De pe o banchetă, la finalul turei, Terry privea pe 
fereastră aşteptând să vadă maşina sport a lui Alice. 
În clipa în care aceasta a apărut, Terry a sărit în 
picioare şi le-a făcut cu mâna colegilor. 

— Ne vedem mâine! 

— Noroc ţie şi lui Andrew! i-a strigat bucătarul, 
un refren repetat de ceilalți oameni din sala de mese. 

— Mersi, a spus Terry, primind toate urările de 
bine, căci o ajutau. 

A alergat să se întâlnească cu Alice şi a sărit 
înăuntru de cum s-a oprit maşina. 

— Am întârziat? a întrebat Alice. 

— La timp, ca de obicei. 

Terry trebuia să zâmbească. 

Alice se oferise să o ia pe Terry după ce ieşeau 
amândouă de la lucru. Mergeau acasă la Dave şi 
Andrew să urmărească loteria televizată, care 
stabilea ordinea în care aveau să fie recrutați 
bărbaţii. Nu era o petrecere adevărată, doar o mică 
adunare între prieteni. Ocazia era prea tensionată 
pentru a sărbători. 

— Gloria nu a putut să vină, a explicat Alice. Cei 
de la biserica ei urmăresc loteria împreună. 

— L-ai întrebat pe Ken? 

— Nu, dar dacă e clarvăzător, atunci nu are 
nevoie să urmărească loteria, nu? Și, în plus, 
beneficiază de amânare, fiind student. 

Alice a ieşit cu maşina spre autostradă. 

— Cum a fost la lucru? 

Amândouă vorbeau despre nimicuri. Din toate 
lucrurile posibile. Terry nu o auzise niciodată pe 
Alice flecărind până atunci, ceea ce probabil 

însemna că nu făcea asta decât cu oamenii pe care îi 
plăcea cu adevărat sau cu care se simţea în largul ei. 
Terry a zâmbit din nou. 

— Aglomerat. Tu? 

Alice şi-a frecat cu palma obrazul pe care încă 
avea o urmă de unsoare pe piele. 

— Ne-a venit una greu de reparat azi-dimineaţă şi 
m-am luptat toată ziua cu ea. Dar în cele din urmă a 
cedat farmecelor mele. 

Terry nu avea să se obişnuiască niciodată cu felul 
în care funcţiona mintea lui Alice. 

— A învăţat ce e bine pentru ea. 

— Da, aşa e. 

Alice a luat-o pe un drum necunoscut — cel puţin, 
pentru Terry. 

— O scurtătură, a explicat ea. Începe la opt? 

— Asta spune toată lumea. 

Terry fusese atât de îngrijorată toată ziua, încât ar 
fi putut la fel de bine să aibă o experienţă 
extracorporală. 

— Dacă nu merge bine, a spus Alice, am rude în 
Canada, verişori apropiaţi. Nu c-aş sugera că 
Andrew fuge de recrutare sau ceva de genul ăsta. 

Terry a pufnit. 

— Mi-aş dori să fie aşa. A fost prima mea 
sugestie, dar cred că o să meargă până la capăt, 
oricare ar fi verdictul. 

— Presupun că aşa e. 

Alice a clătinat din cap. 

— Bărbaţii! Chiar şi cei buni îţi fac viaţa grea. 

A spus-o cu o asemenea convingere, încât Terry 
şi-ar fi dorit să ştie tot despre experienţa ei în 
materie. Dar intrau deja pe strada din faţa 
complexului de apartamente. Era o conversaţie 
pentru o altă zi. 

Alice a parcat şi au coborât din maşină. Alice şi-a 
ridicat mâneca jachetei şi a spus: 

— Mai sunt cinci minute. 

Totuşi, s-au grăbit în tăcere. Când au ajuns la ușă, 
Alice a dat să ciocănească în clipa în care Terry a 
apăsat pe clanţă. 

— Am venit! a strigat Alice. 

— Iubito! 

Andrew s-a apropiat şi a sărutat-o pe obraz pe 
Terry. A întins mâna să bată palma cu Alice. Palma 
ei s-a lovit de a lui cu o plesnitură. 

— Hei, surioară! Aţi ajuns exact la timp. 

Se prefăcea că era în regulă. Aşa se purta de când 
primise verdictul că era exmatriculat. Trimisese 
cereri de angajare a doua zi şi avea deja un interviu 
pentru un post de manager de noapte la un motel 
local. Dar ea îi vedea pe faţă încordarea, cearcănele 
de la trezitul la trei dimineaţa şi privitul în tavan. 

— Bărbații cu vârsta eligibilă pentru stagiul 
militar primesc locuri pe canapea, a spus Dave. E 
lege! 

Stacey a încetat să mai umble la televizor ca să 
ridice mâna către Terry şi Alice. 

— La fel şi iubitele lor, l-a informat Andrew pe 
Dave. 

S-a aşezat împreună cu Terry pe canapea. Alice s- 
a aşezat lângă Terry. 

— Cred că începe, a spus Andrew. 

Acum nu-şi mai putea ascunde emoţiile. Terry a 
pus mâna peste a lui. 

Stacey s-a întins şi a dat sonorul mai tare când au 
început Ştirile CBS cu anunţul că Mayberry R.ED. 
=. era precedat de o intervenţie a crainicului Roger 
Mudd, în direct de la sediul din Washington al 
Serviciului de Selecţie. O serie de oficiali aşezaţi la 
birouri şi un panou mare se vedeau în spatele lui. A 
anunţat că începea prima loterie a recrutărilor 
organizată în ultimii douăzeci şi şapte de ani. 

— Ascultaţi-mă, a spus Stacey, lăsându-se pe 
podea. Roger Mudd e foarte sexy. 

— Bleah, e de-o seamă cu taică-tu! a contrazis-o 
Dave. 

Stacey a suflat peste unghii. 

— Nu înseamnă că nu-i adevărat. Ce zici, Ter? 

— Nu mi se pare. 

Terry a râs cu jumătate de gură. 


132 


— Dar tu ce zici? a insistat Stacey uitându-se la 
Alice. 

— Fiecare cu ce-i place. 

Vocea lui Alice era neutră. 

— Aşadar, Roger Mudd e doar al meu. Ştie 
cineva cum funcționează? a întrebat Stacey, dând 
din cap spre televizor. 

Mudd a început să explice de parcă o auzise. Un 
bol mare era plin cu capsule albastre care 
corespundeau unei zile din an. Se extrăgea câte o 
capsulă odată şi apoi toţi cei cu ziua de naştere 
corespunzătoare ştiau în ce ordine aveau să fie 
chemaţi. Primii, ultimii, undeva la mijloc. 

— Se extrage primul număr. 

Andrew o strângea pe Terry de mână. 

Un bărbat a ales o capsulă albastră şi a întins-o 
unui bărbat de la birou, care a deschis-o. Nimeni nu 
vorbea în timp ce aşteptau verdictul. 

— Paisprezece septembrie... spunea bărbatul 
care citea bileţelul. Paisprezece septembrie este 
numărul zero-zero-unu. 

Altă persoană din birou a trecut la panou şi a scris 
data în timp ce era aleasă următoarea capsulă. Terry 
nu putea să respire. Nu ştia ce să spună. Andrew o 
strângea mai tare şi îl strângea şi ea pe el. 

— Paisprezece septembrie? a întrebat Dave. Eu 
zic să transformăm totul într-un joc de băut. Bem 
dacă nu-ţi anunţă data naşterii. 

— Atunci, o să trebuiască să beau, pentru că ziua 
mea e pe paisprezece septembrie, a zis Andrew. 

Şi-a retras încet mâna dintr-a lui Terry. 

— Se pare că am fost ales pentru prima rundă. 

Tăcerea care s-a lăsat nu putea fi descrisă decât 
drept groază. 

— Omule! a spus Dave şi a izbucnit în plâns. 

— Hei, omule, e în regulă! a zis Andrew, cu 
vocea gâtuită. 

— Nu, nu e! a replicat Dave. 

Terry s-a ridicat şi l-a tras pe Andrew după ea. 

— Stacey, Alice, o să-l duc pe Andrew afară un 
minut. ÎI ajutaţi voi pe Dave să-şi revină? 

Totul părea să se învârtă în jurul ei, dar acum 
devenise expertă. Nu era LSD. Era lumea ei care se 
prăbuşea. 

Andrew a închis uşa în urma lor şi au rămas pe 
palier, expirând aburi în aerul rece. 

— Îmi pare atât de rău, iubitule! a spus Terry. 

S-au îmbrățişat. 

— Ştiu. 

— Nu suntem foarte siguri ce înseamnă... a 
început ea. 

EI a clătinat din cap, aproape râzând. 

— Suntem destul de siguri. Am la dispoziţie 
câteva luni, probabil. Nu mai sunt la şcoală şi o să 
fiu în primul grup chemat. Aş zice că ştim destul. 

Lui Terry 1 s-a pus un nod în gât. Trebuia să 
vorbească cu el, să îmbunătăţească situaţia cumva... 

Dar nu era nimic de spus care să poată realiza 
asta. 

— Uite, a zis el, avem prezentul. Trebuie să ne 
concentrăm doar pe el. 

Ea a înghiţit în sec, dând din cap. 

— N-ar trebui să te consolez eu pe tine? 

— Pot să vin cu nişte idei despre cum să faci asta, 
a răspuns el ridicând din sprâncene. 

El a ridicat din sprâncene. 

Ea l-a împins uşor. 

— Cum poţi să te ţii de glume într-un asemenea 
moment? 

El a dat din umeri. 

— Ce rost are să fii altfel? 

Destul de corect — nu că ceva ar fi fost corect în 
toate astea. S-au întors în casă şi Dave a început să 
plângă din nou. Terry a rămas peste noapte, dar 
gândurile i se întorceau mereu la întrebarea cât timp 
mai aveau la dispoziţie. 


2 
Alice plutea prin spaţiu. Se întrebase dacă 


picioarele ei puteau atinge pământul de Dedesubt, 
unde monştrii trăiau şi prietena ei țipa. Nu puteau, 

bineînţeles. Nu cu picioarele navigai într-un vis, mai 
ales unul alimentat de LSD şi electricitate. 

Spera să aibă din nou o viziune cu Terry, încă 
nesigură dacă fusese o halucinație, adevărul sau 
vreo versiune distorsionată a ambelor... Dacă 
reuşea s-o vadă din nou, poate îşi dădea seama. 

Dar mintea ei nu coopera. 

Frunzele uscate pluteau în aerul încremenit la fel 
ca ea, înconjurate de crengi agăţătoare şi de liane 
uriaşe care smulgeau zidurile prăbuşite. Totul era 
moale, ceţos, ca şi cum ai fi fost blocat într-un vis... 

Sau. O transă, şi-a spus Alice. 

O uşă atârnând, spartă, din lemn crăpat, s-a 
despicat în două ca jumătăţile unei inimi desenate. 
Dincolo de ea, era un loc de joacă pustiu, dintr-un 
loc cunoscut. Școala? Biserica? Apoi a dispărut şi 
acesta. Imagini neclare s-au perindat prin capul ei 
pentru o vreme care i s-a părut nesfârşită. Ce 
însemnau? Nu ceva ce-ar fi putut Alice să 
înţeleagă... Şi nu era nici Terry. 

Dar era un chip pe care îl recunoştea. 

Al lui Brenner. 

S-a concentrat până a devenit mai clar. Ridurile 
de la coada ochilor. Cruzimea din colţurile gurii. 

În faţa lui, stătea o fată slabă cu părul castaniu, 
tuns scurt ca al unui băiat într-un halat de spital ca 
al lui Alice şi pe cap cu o cască metalică din care 
ieșeau fire. 

Ce Dumnezeu? 

Fata şi-a smuls casca. Alice a văzut numerele de 
pe antebraţul fetei. 071. 

La ce era martoră? Da, „„martoră” era cuvântul 
potrivit. Se simţea ca o martoră. Cineva care trebuia 
să depună mărturie. Un copil Indigo, exact cum 
spusese Terry. Asta era probabil fata. 

Deodată, Alice se afla pe un coridor lung şi, în 
capătul îndepărtat, fata a ridicat o mână străvezie şi 
a lovit cu putere un bărbat în costum de infirmier 
izbindu-l de perete. Cum era posibil? 

Viziunea a început să se estompeze. Apoi a 
dispărut. 

Alice a deschis ochii în propria cameră din 
laborator, în timp ce aparatul pe roţi, care producea 
electricitate, era scos din încăpere. 

— Locul ăsta e malefic, a spus ea înainte să-şi 
poată înghiţi vorbele. 

Se gândea la fetiţă şi la cel mai rău dintre oamenii 
răi, Brenner. Ce făcea cu ea? Oare era real ceea ce 
văzuse? 

Doctoriţa Parks nu i-a contrazis afirmaţia. A 
strecurat degetele în jurul încheieturi lui Alice, un 
cerc uşor care să o aducă acolo, în prezent. 

— O să-ţi iau pulsul. 

Terry detesta mersul la laborator săptămâna asta 
în mod special. Detesta să fie departe de Andrew 
când orice moment părea să fie ultimul. Nu era 
ultimul — încă mai avea la dispoziţie puţin timp 
înainte să fie chemat cu adevărat să se prezinte la 
examenul fizic şi să înceapă procedura de înrolare, 
darămite să fie trimis în Vietnam — dar aşa părea. 

Brenner i-a dat o ceaşcă cu un lichid amar, pe 
care ea l-a înghiţit. A întins mâna după hârtiuţa 
obişnuită de LSD, iar Brenner i-a dat-o. A pus-o pe 
limbă, ignorând gustul de chimicale. 

— E ceva în neregulă? a întrebat Brenner. 

A simţit grija din vocea lui, de parcă îi păsa. 
Sigur. 

Terry o să-l întrebe în curând despre fată, despre 
copii. Însă inima ei era prea slăbită săptămâna asta, 
creierul prea concentrat asupra lui Andrew. Nu se 
simţea destul de puternică pentru încă o luptă, dacă 
întrebările ei se transformau în aşa ceva. A scuipat 
hârtia şi a aruncat-o în coşul de gunoi. 

— Nimic despre care să vreau să vorbesc. 

Nu fusese niciodată exagerat de dependentă 
emoțional. În liceu, îi picaseră cu tronc o serie de 
băieți despre care era convinsă că aveau profunzimi 
ascunse (nu aveau niciodată). Şocant la Andrew era 
că ea nu crezuse că o să fie interesant. Stacey 

presupunea că ei doi o să se placă reciproc. Când le- 
a făcut cunoştinţă, Terry a devenit şi mai sceptică. 
Era prea arătos, cu genele acelea lungi şi claia 
castanie de păr, cu maşina curată. Apartamentul din 
afara campusului. Se aşteptase să se dovedească a 
avea o personalitate ori  dezagreabilă, ori 
plictisitoare. Să sărute oribil, pipăind-o, sau să fie 
un tip anost, care să vorbească numai despre el. 

Dar Andrew vorbea despre politică, despre ştiri, 
despre cărți. Despre muzică. A întrebat-o pe Terry 
ce făcea. I-a ascultat răspunsul. Îi păsa de lume şi îi 
păsa de ea. Săruta excelent. Se simţise în largul ei 
lângă el din primul minut. 

Nu vorbiseră niciodată despre căsătorie şi nici 
despre viitor. O înţelegere tacită apăruse totuşi între 
ei. Ei doi împreună funcționau. 

Trebuiau să aibă o discuţie mai serioasă despre ce 
însemna asta pentru cuplul lor... Terry ştia. Dar nu 
era pregătită şi nu voia să-l forțeze pe Andrew. Avea 
doar să stea acolo, să plece în călătoria psihedelică 
ŞI să observe. O, ce bucurie! 

— Întinde-te, a spus Brenner, tăindu-i şirul 
gândurilor ca un cuţit. 

S-a întins. Abia dormise în ultimele nopţi, toate 
petrecute acasă la Andrew. Când el a întrebat dacă 
cei de la căminul ei aveau să remarce şi să 
obiecteze, ea a râs şi a spus că probabil laboratorul o 
putea scoate din necaz. Deci la asta se gândea. 

Nu era într-un loc bun. Deloc. 

Era atât de obosită, încât întinsul pe pat părea să 
fie cea mai bună sugestie a zilei. S-a lăsat pe spate şi 
a închis ochii. Poţi să dormi în timpul unei transe cu 
LSD? Putea să încerce. 

Un sunet ca un hârşâit pe podea a tulburat-o. A 
deschis ochii şi l-a văzut pe Brenner stând pe un 
scaun prea aproape de pat. 

— Ce se întâmplă? a întrebat ea. 

— O să încercăm ceva puţin diferit azi. 

Brenner i-a făcut semn infirmierului să intre. 

— Ce-ar fi să începi să-i iei probe de sânge? 

Terry s-a ridicat în capul oaselor. 

— Sânge? 

— Prima şedinţă din lună, mai ți minte? 
Întotdeauna vrem să vă verificăm nivelurile. Să ne 
asigurăm că sunteţi sănătoşi şi în formă, că nu aveţi 
o reacţie negativă la ceva. 

Doctorul Brenner făcea totul să pară rezonabil. Şi 
ea chiar şi-a amintit că îi mai luaseră sânge şi 
înainte. 

A dat din cap cu gâtul uscat. Infirmierul a adus 
trei eprubete goale şi ea a privit cum acul a alunecat 
în piele şi lichidul închis la culoare s-a scurs în 
prima eprubetă. El a umplut-o şi a schimbat-o cu 
alta. Stomacul 1 s-a strâns, apoi s-a liniştit. 

Ciudat! Nu se simţea niciodată ameţită când i se 
lua sânge; asta era problema lui Becky. Terry o ţinea 
de mână şi vorbea cu ea, îi distrăgea atenţia, iar 
Becky stătea să leşine până se termina totul. Nu 
suporta acele. 

Terry simţea că o invoca pe sora ei. Orice îi 
dăduse Brenner săptămâna asta trebuia să fie 
deosebit de puternic. De obicei, dura mai mult până 
când drogul îşi făcea efectul. Moriştile se învârteau 
la periferia câmpului ei vizual. 

— Acum, ai întrebări pentru mine? a spus 
Brenner. 

Terry a auzit o uşă deschizându-se şi închizându- 
se, probabil plecase infirmierul. 

— Ai vrea să le pui? 

Terry voia, dar îşi simţea limba grea. 

— E un truc? 

— Nu ştiu, este? Ce vrei să ştii? 

— Vreau să ştiu ce faceţi aici... Cum e cu... 

Terry simţea că o prinsese în capcană. 

— Aş strica experimentul, dacă ţi-aş spune. O să 
am nevoie să mă crezi pe cuvânt că munca noastră 
aici este crucială pentru siguranţa naţiunii. Nu poate 
fi tulburată pentru niciun motiv, înţelegi, nu-i aşa? 

— Nu, nu înţeleg. 

Răspunsese sincer. Asta avusese de gând? O parte 
îngheţată din ea s-a gândit din nou la Andrew. Era 


138 


oarecum mai puţin înspăimântător decât orice ar fi 
fost asta. 

— Scopul tău nu este să ştii, Terry, a continuat 
Brenner. Înţelegi asta, măcar? Există consecinţe ale 
faptelor tale şi ar trebui să ţii minte asta. 

S-a oprit şi s-a aplecat spre ea, afişând o expresie 
de compasiune. 

— Înţeleg că ai primit nişte veşti proaste despre 
tânărul tău prieten. 

Chiar şi prin ceața rotitoare de la marginea 
câmpului vizual, ea înregistra ce spunea el. Nu avea 
de unde să ştie asta... Doar dacă... 

— Tu ai făcut-o. 

Cuvintele i-au scăpat din nou fără să vrea. 

Brenner o privea fix. 

— Pun pariu că nu ştii ce-ai face fără el. Spune-o! 
Că nu ştii. 

Nu putea să se controleze. 

— Nu ştiu ce-aş face fără Andrew. 

— O să afli. 

El îi zâmbea. 

— Acum, închide ochii şi mergi mai departe ca o 
fată cuminte. Am terminat cu tine... pe ziua de azi. 

Ochii ei s-au închis şi a căzut într-un vis în stare 
de trezie. 

Mergi mai departe, îi spunea creierul. 
Depărtează-te de el cât de mult poți. 

Un spaţiu care era peste tot şi nicăieri s-a ridicat 
în jurul ei. Un vid negru ca smoala. Avea picioarele 
în apă. 

Asta părea real, nu ca drogurile. Nu ca amintirile. 

Era mai în siguranţă aici, mai mult decât în locul 
în care fusese. Nu era aşa? 

O mână pe umăr a adus-o înapoi în camera în 
care se afla, de fapt. Se aştepta să fie Brenner, dar 
era Kali. 

Terry s-a ridicat în capul oaselor şi s-a uitat, cu 
ochii măriţi, după Brenner. Nu era acolo. 

A atins mâna lui Kali. Fata era reală. 

— N-ai mai venit să mă vezi, a spus Kali. 


139 


Terry a făcut tot posibilul să înţeleagă ce se 
întâmplase, ce se întâmpla. Marginile vederii ei se 
învârteau ca nişte farfurii pe vârful degetului, 
răsucindu-se în aer... Nu le scăpa... Nu le sparge... 

— Ce e cu tine? a întrebat Kali. Eşti bolnavă? 

— Omul căruia îi spui papă — cine e? a întrebat 
Terry, căutându-şi întrebările. Tatăl tău? 

— E papă, a spus Kali, ca şi cum răspunsul era 
evident şi întrebarea prostească. 

A coborât glasul. 

— Nu ştie că sunt aici. 

O, nu! 

— Este periculos, a spus Terry, deşi nu-şi amintea 
de ce. O să te caut eu, dar nu trebuie să afle că ai 
vorbit cu mine. 

— El află tot. 

Fata a ridicat un umăr. 

— Nu există secrete faţă de papă. 

Terry a clătinat din cap. 

— Pot exista. E doar un om. Nu poate şti totul. 

S-a oprit. 

— Îţi face rău? Papă? 

Kali s-a încruntat, dar nu a răspuns. 

— Dacă îţi face rău... pot să te ajut. 

Terry trebuia s-o facă să înţeleagă. 

Fetiţa a scuturat din cap. 

— Nu cred. Dar s-ar putea să te ajut eu. 

Un câmp de floarea-soarelui galbene a crescut în 
jurul lor. Un curcubeu se arcuia peste vârfurile aurii. 

— E frumos, a spus Terry. 

S-a ridicat şi s-a întors în cerc, zâmbind. 

— Cum? 

S-a uitat la Kali în timp ce fata a ridicat mâna şi 
şi-a şters sângele de sub nară. Kali a închis ochii 
strâns. 

Florile au început să se legene înainte şi înapoi. 
Curcubeul îi rănea ochii lui Terry. 

— Eu o să-ţi fac rău fie, a spus Kali aproape 
suspinând. Trebuie să plec. 

Terry a ridicat o mână ca să-şi protejeze ochii 
când lumina s-a întețit. Inima îi bătea cu putere. Era 

ireal, dar ştia că se întâmpla. 

— E în regulă. Ce-i asta? Cum poți să faci asta? 

— E uşor de făcut, dar nu de oprit, a răspuns 
Kali. Trebuie să plec acum. 

— Stai! 

Terry a întins mâna după ea. 

Kali s-a tras înapoi tremurând, iar umbrele au 
înlocuit luminile strălucitoare, s-au furişat în jurul 
lui Kali şi a lui Terry — o beznă fără formă. 

— Nu, a spus fata. 

Terry vedea în privirea lui Kali că voia să plece. 

— Pot să te ajut, a spus Terry, nemaifiind sigură. 

Kali a închis uşa de la coridor în urma ei. 

Umbrele au plecat odată cu ea. 

Brenner stătea de cealaltă parte a sticlei 
întunecate şi se uita la Opt şi la Terry. Floarea- 
soarelui era ceva sentimental din partea lui Opt. Se 
putea preface că nu era atrasă de Terry, dar 
dezvăluise că o plăcea cu acest simplu gest. Apoi, 
totul scăpase de sub controlul lui Kali, cum se 
întâmpla mereu. 

Nu avea o diversiune mai bună ca asta să o ţină 
pe Kali ocupată. În unele privinţe, Terry îi făcuse un 
serviciu... Avea să lase lucrurile să se desfăşoare 
câtă vreme beneficiile erau mai mari decât riscurile. 
Copiii care interacţionau unii cu ceilalți îndeplineau 
o bună parte din sarcina de a-i distra. Opt, izolată, 
nu voia nimic mai mult decât tovarăşi, o familie. Îi 
promisese asta. 

Brenner nu înţelegea copiii, pentru că nu simţea 
că fusese vreodată copil. 

Se gândise să o dea afară pe Terry. Dar investise 
prea mult efort şi deja părea mai maleabilă; iubitul 
avea să plece în curând la război, datorită 
intervenţiei omului din Washington. Avea să fie 
mult mai dificil să o înfrângă la momentul potrivit. 
În schimb, îi dăduse un amestec nou de ser al 
adevărului odată cu doza de azi, care să susţină 


141 


revelaţia tăcută că el fusese implicat în recrutarea lui 
Andrew şi că ea nu avea să facă față prea bine 
plecării iubitului. Apoi, cu oarecare mirare, o lăsase 
să o vadă pe Opt, care scăpase de supraveghetorul 
ei, din nou. Fusese alertat de îndată ce se 
descoperise totul, bineînţeles. 

Se auzi un ciocănit în uşă, în spatele lui, şi 
infirmierul intră în camera micuță de observaţie. 
Ochii lui senini şi foaia de hârtie pe care o ţinea în 
mână anunțau că avea veşti. 

— Ce este? a întrebat Brenner. 

— Nu o să vă vină să credeţi. 

Infirmierul i-a dat foaia. 

Brenner a studiat rezultatele analizelor de sânge 
ale lui Terry. Totul părea normal; tensiune puţin 
crescută, era de aşteptat... 

Apoi a văzut. 

— E însărcinată, a zis el cu adevărat uimit. 

De asta nu luai decizii pripite cum ar fi să elimini 
pe cineva pentru că dădea dovadă de acelaşi spirit 
care o făcuse de la bun început un candidat potrivit 
pentru experiment. Acum putea deveni gâscă cu ouă 
de aur, în mai multe privinţe. 

S-a felicitat singur că scăpase deja de tată. 
Diseară o să-i ducă o prăjitură lui Opt. O să-i spună 
că promisiunea avea să se îndeplinească. În sfârşit, 
pregătea un prieten pentru ea. Unul special. 

Teoria lui fusese mereu că aptitudinile 
excepţionale puteau fi încurajate în condiţii 
potrivite. Dar trebuia mereu să lucreze cu subiecţii 
disponibili, niciunul cu un trecut curat. Însă acest 
copil... putea să înceapă să încurajeze aptitudinile 
acestui copil acum, din uter, în fiecare zi a vieţii ei. 
Avea să se asigure că era specială. 

— Va trebui să plece? 

Infirmierul său era un soldat bun, dar nu chiar cea 
mai inteligentă persoană pe care o întâlnise 
vreodată. Potenţial: mediocru, în cel mai bun caz. 
Dar făcea ce i se spunea fără să pună întrebări. 

Supravegherea anunţa că patru subiecţi adulți se 
apropiau şi că trebuiau urmăriți. Alice avea să 

rămână aici până la urmă, când electroşocurile vor 
atinge un prag fără întoarcere. Nu era sigur de Terry 
şi de ceilalţi... Dar nu avea să lase niciodată copilul 
să plece. 

— Dimpotrivă, a zis Brenner. O să-i înmulţim 
protocoalele săptămâna viitoare şi în fiecare 
săptămână după aceea. Trebuie să o ţinem aproape. 
Să nu spui nimănui despre asta. 

— Da, domnule! 

Terry a ştiut că se întâmplase ceva neplăcut şi cu 
Alice în clipa în care a văzut-o. Avea un aer agitat, 
era foarte încordată. Se juca puţin cu bretelele de la 
salopetă, apoi se oprea şi se uita la fiecare coridor 
pe lângă care treceau în drum spre dubă. Era târziu. 
Transele îi lăsaseră obosiţi şi reticenţi, pe toți în 
afară de Alice. 

— Ce e? a întrebat-o Terry, vorbind încet. 

De-abia aştepta să calce pe pământul de afară, 
chiar şi împrejmuit de gardul de sârmă. Avea să 
răsufle mai uşurată odată ce pleca din acest loc. O 
imagine cu floarea-soarelui, curcubeie... şi umbre 
agățătoare venind spre ea. Cum făcuse Kali chestia 
asta? Și ce era locul acela întunecat pe care-l 
vizitase cumva? Partea din transa ei care părea 
imposibilă şi reală deopotrivă. 

Lumea nu mai era la fel ca atunci când venise de 
dimineaţă. 

Gândul la Andrew i s-a cuibărit în minte. Se 
întreba ce făcea el acum. O durea inima amintindu- 
şi că în curând avea să plece... şi ce insinuase 
Brenner. Dacă îl putea trimite pe Andrew la război, 
atunci ce nu putea să facă? 

— Mai târziu, a spus Alice. 

— Haideţi, doamnelor! le-a îndemnat Ken, iar 
Terry şi-a dat seama că rămăseseră în urma 
grupului. A luat-o pe Alice de braţ şi au mers 
înainte. Odată ajunse afară, a inhalat aerul proaspăt 
de parcă era parfum. 

N-au schimbat nicio vorbă pe drumul spre casă, 
în timp ce peisajul le trecea prin față într-o pâclă 
întunecoasă. Terry l-a surprins de două ori pe 
infirmier uitându-se la ea în oglinda retrovizoare şi 
s-a prefăcut că doarme. Nu era greu, cu oboseala 
care o apăsa. Poate chiar a şi ațipit. 

Când au ajuns în parcarea campusului, şoferul a 
coborât şi le-a deschis uşa. Se întorseseră mai târziu 
ca de obicei şi nu erau nici măcar cei câţiva studenţi 
rătăciţi care să se foiască pe acolo. Totuşi, Terry nu 
voia să rişte ca duba să se întoarcă, dacă încercau să 
discute acolo. 

— Ar trebui să mergem undeva, a spus Alice 
după plecarea dubei. La Andrew? 

Terry a respins propunerea. 

— Nu vreau să-i mai dau altă bătaie de cap. 

— Am putea merge la părinţii mei, dar mă tem că 
nu ne-ar lăsa singuri destul cât să vorbim, a spus 
Gloria. 

S-a uitat la Ken. 

— Iar eu şi Terry nu avem voie să aducem băieți 
în cămine. 

— Nici eu nu am voie să aduc fete, a zis Ken. 

— Sau orice musafir atât de târziu, adăugă Terry 
căutând alt loc. 

— Putem merge la garajul unchiului meu, a 
propus Alice. Am cheie. 

Nimeni nu s-a opus. Aşa că Gloria, Terry şi Ken 
au format o coloană, mergând împreună în sedanul 
Gloriei, în urma maşinii sport a lui Alice, dincolo de 
marginea oraşului. 

— Alice o să fie bine? l-a întrebat Terry pe Ken. 

Spera cu disperare să aibă el un răspuns şi încă 
unul pozitiv. Ca să fie sinceră, ocazia de a întreba 
era motivul principal pentru care se oferise să 
meargă cu Gloria şi Ken. 

— Nu ştiu încă. Aş vrea să ştiu. 

— ŞI eu, a adăugat Gloria. Am ajuns. 

Un indicator uriaş din metal, plin de zgârieturi 
din capătul unei străzi neasfaltate anunţa sosirea lor 

la ATELIERUL JOHNSON DE REPARAŢII, 
MENTENANŢĂ ȘI DEZMEMBRĂRI. 

Terry nu încercase niciodată să-şi imagineze 
garajul unde lucra Alice, dar se aştepta la ceva care 
să semene cu locul unde se ducea cu maşina ei la 
reparat. Acesta era un depozit enorm, înconjurat de 
tractoare şi buldozere dezasamblate. Camioane cu 
roţi care i-ar fi putut zdrobi maşina. Sinistru, ca un 
cimitir de maşinării în întunericul tăcut. 

A clătinat din cap. Te pierzi cu firea. Adună-te! Pe 
de altă parte, poate erau doar rămăşiţele drogurilor 
de azi. Şi faptul că fusese martoră la un lucru 
imposibil. Umbrele acopereau intrarea în depozit, 
singura lumină de siguranță neputându-se măsura cu 
puterea nopţii. Probabil că Alice cunoştea perfect 
drumul, pentru că nu a ezitat niciun pas. Terry s-a 
uitat cum s-a apropiat de clădirea din faţa lor, iar 
după câteva clipe o uşă lată s-a deschis şi luminile s- 
au aprins înăuntru. 

— După voi! a zis Ken. 

Terry şi Gloria au intrat primele — uşa era destul 
de lată pentru amândouă — şi Terry a fluierat încet. 
Înăuntru erau şi mai multe matahale de maşini, 
înălțându-se şi părând şi mai mari cu un acoperiş 
deasupra. Atelierul cavernos mirosea a ulei, a praf şi 
a transpiraţie. 

Alice repara chestiile astea. Lucra la ele. Era, cu 
adevărat, un fel de geniu. 

— Alice, este... Chiar e extraordinar! a zis Terry. 

Alice îşi încrucişase braţele neliniştită. 

— Ştiu că nu e ca la facultate, dar... 

— E incredibil! a comentat Gloria. 

Alice a dat ochii peste cap. 

— Linguşeala nu e necesară. 

Gloria a clătinat din cap. 

— ŞI aici e o ştiinţă. Şi încă multă. 

Alice a încuviinţat, eliberându-şi braţele în sfârşit. 
Probabil fusese îngrijorată că aveau să se amuze pe 
seama ei. Alice a lor cea dură şi fragilă. Afecţiunea 
pentru fiecare dintre aceşti străini care îi deveniseră 

prieteni o copleşea pe Terry. Nu mai era nimeni pe 
pământ ca ei. 

Terry, adună-te! 

— Să-mi aduci aminte că am un radio pe care 
trebuie să-l repari, a spus Ken şi i-a făcut cu ochiul 
lui Alice. 

Alice a ridicat degetul mare şi arătătorul şi le-a 
frecat unul de altul: 

— Sigur... pentru un profit mizerabil de zece 
dolari, se rezolvă. 

Atmosfera s-a relaxat puţin. 

— Mă tem că nu am multe scaune să vă ofer. 

Alice a aruncat o privire prin atelier, unde Terry 
nu vedea niciun scaun. 

— Unchiul meu spune că încurajează oamenii să 
stea pe aici şi să-şi bage nasul în treaba ta. 

A arătat spre podeaua de ciment şi s-a aşezat, 
sprijinită de roata unei maşinării ca un buldozer. 

Ceilalţi s-au lăsat în jos. Terry a ales să stea 
turceşte, sprijinindu-se cu o mână de podeaua rece. 
Gloria a urcat şi s-a aşezat pe bancheta capitonată a 
unui tractor de mărime medie. Ken şi-a întins 
picioarele unul peste altul lângă Terry. 

— Ei bine, a spus Terry când a văzut că nimeni 
nu vorbea, suntem aici dintr-un motiv. Brenner ştie 
ceva. M-a... ameninţat. A făcut să pară că a avut 
legătură cu Andrew... 

— Dar nu avea cum, a replicat Alice. A fost o 
loterie, o întâmplare. 

Ken îşi freca buza. 

— Ziarele scriu deja că nu a fost chiar atât de 
întâmplătoare pe cât ar fi trebuit să fie. 

— Cum am mai spus, a adăugat Gloria, sunt 
oameni cu resurse. 

Un val de emoție a străbătut-o pe Terry, 
copleşind-o. 

— E vina mea? a întrebat ea îngrozită. 

Gloria a intervenit imediat. 

— Nu, nimeni nu spune asta. Cu siguranţă nu e 
vina ta. 

Slabă consolare. 

— Mai am ceva să vă spun, dar, Alice, vrei să 
vorbeşti tu prima? 

Alice a dat din cap. 

— Am văzut ceva care ar putea fi mai rău decât 
monștrii. 

— Ce? a întrebat Ken interesat. 

— Brenner era cu o fetiță... 

Alice le-a povestit despre Brenner şi o fetiță în 
halat cu o cască cu fire şi un tatuaj pe antebraţ cu 
011. Alice a văzut-o folosindu-și puterile, aruncând 
un om cât colo doar cu un gest. 

— Părea un experiment. Nu pot fi sigură, dar 
părea foarte real. 

011 îi amintea lui Terry de numerele din dosarele 
pe care le găsise în biroul lui Brenner. Asta însemna 
că şi Kali avea un număr? 

— Kali a venit să mă vadă azi. Are puteri. Nu ştiu 
cum altfel să le descriu. 

Terry le-a povestit pe scurt despre întâlnirea lor şi 
despre aptitudinile pe care fetița le demonstrase. 

— Eu cred ce ai văzut tu, i-a zis apoi lui Alice. 

— Hm, a făcut Gloria, trăgându-se de buză. Cum 
arăta fetiţa ta, Alice? 

— Avea părul scurt şi castaniu — foarte scurt, ca 
al fraţilor mei sau ca şi cum fusese ras şi abia 
începuse să crească la loc. Mătuşa mea a avut 
cancer... Poate că... Era prea slabă, dar părea 
sănătoasă. 

Alice a închis ochii şi i-a redeschis. 

— Poate în jur de doisprezece sau treisprezece 
ani. Pielea albă. Ochi mari, pătrunzători. 

Terry s-a încruntat. Presupusese că Alice avusese 
o viziune cu Kali. 

— Şi Kali a ta? a întrebat Gloria. 

— Nu, a răspuns Terry. Nu e ea. Nu poate fi. Ea e 
mai Mică. 

S-a aşezat în genunchi şi a ridicat mâna ca să 
arate cu aproximaţie înălțimea lui Kali. 

— Cinci ani, aş zice; pielea închisă la culoare, 
părul negru până la umeri. Cred că asta confirmă că 

sunt mai mulţi copii acolo. Cum de te-ai gândit să 
întrebi? 1 s-a adresat Gloriei. 

— Puterile pe care le-aţi descris amândouă... 
Evident, n-am auzit niciodată să existe aşa ceva cu 
adevărat, dar dacă ar exista... Nu par la fel. Adică, 
aceeaşi persoană nu ar avea ambele tipuri de puteri. 

— Ai scos asta din benzile desenate, a remarcat 
Ken. 

— ŞI? a întrebat Gloria. 

— E ciudat că ai văzut numărul 011, a comentat 
Terry, gânditoare. Îmi amintesc că am văzut dosare 
doar până la 010. 

Gloria a explicat ce era evident. 

— Poate încă aduce subiecţi noi. 

— Trebuie să oprim chestia asta, a spus Alice 
înfierbântată. Se foloseşte de copii. Sunt sigură. 

— De acord. 

Terry avea senzaţia că le scapă un lucru esenţial. 

— Alice, crezi că faci proiecţii astrale? 

— Crezi că Alice a văzut asta chiar în timp ce se 
întâmpla? a întrebat Gloria. Pe fată şi pe Brenner. 

Alice a ridicat din umeri neajutorată. 

— S-ar putea. Nu m-am gândit prea mult la cum 
funcționează. 

— Avem un singur lucru de făcut. 

Terry şi-ar fi dorit să înţeleagă cum funcţiona 
oricare din lucrurile acelea. Se aflau pe un teritoriu 
necunoscut. 

— Trebuie să aflăm câţi copii sunt, să ştim exact 
ce face Brenner cu ei. Kali a spus că Brenner nu-i 
face rău, dar ea are doar cinci ani. S-ar putea să fie 
nevoie să organizăm o misiune de salvare. 

— Dar nu ştim dacă el e papă, a zis Ken încetişor. 
Dacă nu e, asta ar fi răpire. 

— Am spus poate, a explicat Terry. Dar ai 
dreptate. Între timp, Alice, fii atentă ce mai poţi 
vedea. 

— Nu pot s-o controlez, a ezitat Alice. 

— Încearcă. El se bucură de toate avantajele. 
Trebuie să folosim tot ce avem. 

Terry părea mai încrezătoare decât era. 

— Nu o să ne uşureze sarcina de a obține 
răspunsuri. 

Alice a încuviințat scurt din cap. S-a ridicat în 
picioare şi a întins mâna. 

— Dacă suntem o frăție, eu vreau să fiu 
Galadriel“, a declarat ea. 

— Galadriel nu face parte din frăție, a spus Terry, 
ridicându-se. 

— Nu-mi pasă! a zis Alice. Nu sunt multe femei 
dintre care să alegi în cărți. Vreau să fiu Galadriel. 

Ken s-a ridicat în picioare. 

— Şi Brenner e Duşmanul. 

Gloria a clătinat din cap şi a sărit jos lângă ei. 

— Sunt singura care nu a citit cărţile astea? 

— Da, au răspuns Alice şi Ken împreună. 

Alice a dat aprobator din cap spre el. Măcar de 
data asta. 

— Puneţi toţi mâinile aici! a cerut Alice. 

Aşa au făcut. 

— Şi acum? a întrebat Ken. 

— Acum, la unu, a zis Terry, amintindu-și de 
meciurile de fotbal din liceu şi de grămadă. Pentru 
Frăția Laboratorului! 

Râsetele erau stânjenite. Genul de râs care apare 
când, de fapt, nimic nu e amuzant. 

O săptămână mai târziu, Terry a închis ochii şi a 
aşteptat răbdătoare ca drogurile să-şi facă efectul. 
Era mult mai obosită de câtăva vreme, dar în 
ultimele două zile simţise o energie reînnoită. 
Aproape ca nerăbdarea. Mai putea găsi vidul, la fel 
ca data trecută? 

Brenner fusese elegant şi grijuliu şi-i dăduse un 
supliment de vitamine pentru acasă. Era ceva nou. 
„Unele medicamente pe care le folosim s-ar putea să 
aibă efecte secundare... umflături abdominale sau 
greață. Dă-mi de ştire dacă se întâmplă — nu merge 
la doctorul tău obişnuit, pentru că nu va şti ce să 
facă. În orice caz, acestea ar trebui să-ţi ajute 

creierul să se refacă după efortul la care l-am supus 
aici.” 

„Ăă, mersi!” spusese ea şi-şi muşcase limba ca să 
nu întrebe de ce erau supuşi la efort şi dacă primeau 
vitamine şi copiii pe care îi au aici. Poate primeau 
din cele noi, cu familia Flintstone. Oricum ar fi fost, 
avea să le arunce de îndată ce ajungea acasă. 

Acum poate că îi spunea să meargă mai departe, 
dar Terry se concentra atât de tare, încât nu ajunse 
nimic până la ea. Nu asculta intenţionat sunetul 
acelei voci mângâietoare prefăcute. Inspira şi privea 
în interiorul ei, imaginându-şi că merge înainte... 
tot înainte... 

A călătorit printr-un deşert care s-a transformat în 
holul cu gresie de afară, apoi în gheaţă, care îi făcea 
picioarele atât de reci, încât tremura. Prima apă la 
care a ajuns era lângă o plajă. Avea nisip între 
degete, un ocean dintr-o vacanţă de vară. Stătuseră 
într-un motel, la o stradă distanţă de valuri, cu unul 
dintre prietenii soldaţi ai tatălui ei şi familia lui. 
Terry trăsese cu urechea la conversaţia mamelor, 
care noaptea stăteau la mesele de afară, în timp ce 
copiii se jucau sărind de pe platforma de 
scufundare. Abia dacă-şi aminteau că Terry nu înota, 
aşa că putea să rămână şi să prindă frânturi de 
conversaţie. 

— Coşmaruri? 

— Da, uneori e atât de rău, încât nu doarme zile 
întregi... 

— Se ia de tine? De fete? 

Acestea formau o mare parte din ideea ei despre 
maturitate. Acum, când rătăcea prin testul cu LSD, a 
decis că da, avusese dreptate, dar era şi mult mai 
ciudat. 

Atunci a înconjurat-o întunericul pe care îl căuta. 
Acel nicăieri-pretutindeni. Nu ştia cât durase să 
ajungă aici. Dar amintirile, acel dor din ele... I se 
părea cumva că amintirea şi vidul erau similare. Un 
spaţiu care lega oamenii. 

Niciun miros, niciun gust. 

Nu era nimic aici, nimic în afară de Terry. 

Până când a văzut o figură în faţa ei. 

Gloria. O lumină în întuneric. 

Cealaltă femeie stătea cu ochii închişi. 

— Gloria, trezeşte-te! a şoptit Terry. 

Nu dădea vreun semn că o vedea sau că o auzea 
pe Terry. Pe urmă a dispărut într-o clipă. 

Terry a mers mai departe, cu picioarele plescăind 
prin apă. Dar nu a mai văzut nimic altceva. Era 
singură. 

În cele din urmă, Terry a deschis ochii şi s-a 
prefăcut că-i povesteşte la comandă doctorului 
Brenner secretele din trecutul ei. Cu cât el ştia mai 
puţin despre noua ei abilitate, orice ar fi fost, cu atât 
era mai bine. 

El nu a mai părăsit încăperea, aşa că nu avea cum 
să ajungă din nou la Kali. 

Cuptorul făcea bucătărioara de acasă extrem de 
călduroasă şi foarte primitoare. La radio, o orchestră 
cânta muzică de Crăciun şi, de data asta, Terry nu 
avea nimic împotrivă. 

— Nu face asta! a tachinat-o Andrew. Nu ucide 
din nou! 

Terry a luat un omuleț din turtă dulce, cald încă, 
de pe foaia de copt, l-a ridicat şi i-a muşcat capul. 

— Bietul domn Dulce! 

Andrew dădea întristat din cap. 

— Domnul Dulce? a întrebat ea cu gura plină. 

— Prenumele e Turtă. Numele, Dulce. Sau aşa 
era, până când a murit, fiindcă şi-a pierdut capul 
dintr-odată. 

Terry a izbucnit în râs. 

Chiar şi laboratorul Hawkins lua pauză de 
sărbători. Avuseseră două săptămâni libere şi, cu 
toate că Terry abia aştepta să se întoarcă la 
investigaţie, se bucura că nu mergea acolo. Andrew 
trebuia să se ducă la părinţii lui pentru sărbătoarea 
de a doua zi, dar aveau să petreacă Ajunul 
Crăciunului împreună la Becky. Că tot veni vorba... 

— Vă sărutaţi? a strigat sora ei. Sau e cale liberă? 

— Nu pot să mă sărut şi să râd în acelaşi timp, a 
răspuns Terry. 

— Ai putea, cu exerciţiu. 

Andrew s-a aplecat şi a sărutat-o pe nas. 

— Vin! a anunţat Becky. Trebuie să mă apuc de 
cartofi. 

Şi Becky era într-o dispoziţie mai bună decât de 
obicei. Primele câteva zile fără părinții lor fuseseră 
cumplite. Trebuise să se prefacă de dragul lui Terry, 
dar niciuna dintre ele nu-şi dorise asta. Faptul că 
Andrew era aici — chiar şi cu ameninţarea recrutării 
— făcea casa să pară mai puţin goală. Ea şi Becky 
conveniseră deja să meargă a doua zi la film ca să 
aibă o ocupaţie. Rula Butch Cassidy şi Sundance 
Kid”. Becky avea o mare slăbiciune pentru Robert 
Redford. 

— Hei, vino aici o secundă! a spus Andrew, 
trăgând-o pe Terry în camera de zi. 

Instalaţia cu luminiţe clipea în brad; acelaşi înger 
pe care îl aveau de când se ştia ea se afla în vârf; 
dedesubt erau împrăștiate câteva cadouri. 

— Vreau să-ţi dau unul dintre cadourile tale când 
suntem singuri. 

Andrew a scotocit şi a scos o cutie de mărime 
mijlocie pe care o adusese în ziua aceea. 

Ştia că, dacă o întorcea invers, avea să vadă un 
dezastru de hârtie de ambalaj şi bandă adezivă. O 
împachetase chiar el. Dar arăta drăguţ din unghiul 
acela. 

— O! a făcut Terry primindu-l. 

— Haide! 

Îi plăcea să deschidă cadouri. L-a desfăcut 
energic şi a icnit, complet uimită. 

— Un polaroid? E prea mult! 

— O să-ţi prindă bine totuşi în misiunea voastră. 

El a lăsat capul în jos, puţin timid. 

— Şi, ştii, dacă-mi trimiţi scrisori, poţi să incluzi 
şi poze câteodată. Ca să te văd când sunt plecat. 

Lacrimile ardeau în colţul ochilor lui Terry şi 
gâtul i se încordase. 

— Nu vreau să pleci. 

— Nici eu. 

Era un cadou potrivit, chiar dacă nu era ceea ce-şi 
doreau amândoi cel mai mult. 

CAPITOLUL ŞAPTE 
ÎN PĂDURE 


Ianuarie 1970 
Bloomington, Indiana 


1 


Alice aştepta în întuneric, lângă uşa de la garaj. 
Creştea în ea o nelinişte, dar fără tenta negativă pe 
care o avea de obicei. În timpul vacanței se gândise 
cum să-şi folosească viziunile ca să ajute şi era 
convinsă că merita să încerce. Şi era nerăbdătoare 
să-şi vadă prietenii. Se înţeleseseră că ar fi bine să 
se adune în noaptea dinaintea primului drum la 
laborator de după vacanţă. 

Acum se ascunsese şi urmărea să vadă faruri la 
ora stabilită, 23.00. Când a auzit în sfârşit zgomot 
de paşi, a aprins luminile şi a sărit. 

— Bau! 

S-a auzit un țipăt, iar Gloria şi-a lipit mâna de 
piept, în dreptul inimii, pe bluza perfect călcată. 

— Felicitări! a spus ea. Ai reuşit să-mi provoci un 
atac de cord. 

— EI, haide! A fost o glumă. 

Alice a înghiontit-o în umăr. 

— Am eu grijă de tine. Şi te-am învăţat să spargi 
o broască. 

— Aşa e. 

Gloria a râs. Apoi s-a întors şi a strigat în noapte. 

— Alice e într-o stare ciudată — aşteptaţi-vă la 
surprize! 

— Ştiam asta deja, i-a strigat Ken. 

Gloria şi Alice au dat ochii peste cap. 

— Credeam că un clarvăzător o să ne fie de mai 
mare ajutor, a comentat Gloria încet. 

— Simpatia mea pentru el creşte, a zis Alice. 

— Ca un fel de algă specială şi foarte atrăgătoare, 
a aprobat Gloria, cu o mişcare din cap. 

Terry şi Ken au intrat împreună. De două 
săptămâni şi jumătate nu se văzuseră. Două 
săptămâni şi jumătate fără dubă, fără laborator, fără 
LSD şi fără curent. Sau monştri. 

— N-ar trebui să vorbiţi despre oameni când nu 
sunt prezenţi să se apere, a spus Ken. 

— Lasă asta! i-a retezat-o Terry, apoi a dat la 
iveală o prăjitură într-un vas rotund. Declar deschisă 
această întâlnire a Frăției! În plus, am adus plăcintă! 

— Dar fără Andrew? a întrebat Alice. 

Terry s-a posomorât. 

— Nu pot să-i spun despre Brenner şi recrutare... 
s-ar îngrijora prea mult pentru mine după ce pleacă. 

— Îi faci o favoare. 

Gloria a pus încet mâna pe braţul lui Terry, iar 
Terry a dat din cap. 

— Şi vă fac vouă o favoare. 

Ken ţinea un teanc de farfurii de carton şi patru 
furculiţe de metal. 

— Am adus cele necesare ca să mâncăm plăcinta. 

Terry s-a prefăcut că şopteşte. 

— ŞI nici măcar nu i-am spus. 

Alice s-a întins şi a luat o furculiță de pe farfuria 
de sus, apoi a înfipt-o direct în plăcintă şi a luat o 
îmbucătură. 

— Caramel, a spus ea. 

— Ce e caramelul, de fapt? a întrebat Ken. 
Scotch cu unt? 

— Raiul, a răspuns Alice. 

— Zahăr brun şi unt de obicei, uneori cu puţină 
vanilie, a precizat Gloria. 

— Gătitul e doar o altă formă de chimie, a 
adăugat când toţi s-au uitat la ea. 

Lui Alice nu-i venea să creadă. 

— Ai mai multe talente decât orice altă persoană 
pe care o cunosc, Gloria Flowers. 

— ŞI tu la fel, Alice Johnson. 

— Frăţie, picioarele lui Terry Ives sunt obosite 
după o tură la restaurant, toată seara. Putem să luăm 
loc? 

Terry s-a dus glonţ în aceeaşi zonă pe care o 
ocupaseră prima dată când veniseră în atelier. 

Alice avusese emoţii înainte să-i aducă aici. lubea 
atelierul cu izul lui de unsoare, de ulei şi de 
maşinăriile la care muncea. Conta enorm că nimeni 
nu râsese de ea. Ba chiar păruseră toţi impresionați. 

Buldozerul de la întâlnirea precedentă dispăruse, 
întors acasă. Acum, în locul lui se afla un concasor 
de granit. Terry s-a lăsat stângace pe podea lângă el, 
aşezând plăcinta cu grijă în faţa ei. Lui Alice i se 
părea că arăta mai puţin obosită după vacanţă. Spera 
că Terry şi Andrew petreceau mult timp împreună. 
Avusese un vis în care se căsătoreau şi fiica unuia 
din verii ei din Canada împrăştia florile la nuntă. 
Ciudat, nu? I se păruse doar un vis, ireal, dar se 
trezise cu un zâmbet şi îl pierduse imediat ce îşi 
aminti că el urma să plece dintr-o clipă în alta. În 
curând aveau să fie chemaţi primii recruți. 

Ken a pus farfuriuile şi tacâmurile lângă plăcintă. 
Fiecare a luat o furculiţă — chiar şi Gloria, care purta 
pantaloni astă-seară — şi s-au aşezat cu picioarele 
încrucişate în jurul vasului ca să ia o înghiţitură. 

— Mi-aş dori să nu fim obligaţi să ne întoarcem. 

Gloria a fost prima care a adus vorba de motivul 
pentru care se aflau acolo. 

— Dar suntem. 

Alice a înghițit. 

— M-am tot gândit dacă există un mod prin care 
să folosesc ceea ce văd ca să ajut... Un mod de a 
folosi totul în avantajul nostru, cum spunea Terry. 
Nu cred că poate vreunul dintre voi să ajungă 
Dedesubt ca mine şi v-am spus deja că nu-l pot 
controla. Cel puţin, n-am reuşit încă. 

Alice avea o teorie — începea să se descurce mai 
bine la văzut, şi consideră că o creştere a intensității 
curentului electric i-ar arăta mai mult. 

— Dar dacă v-aş spune exact ce văd atunci când 
văd, ca să ne asigurăm că nu se pierde nimic prin 
traducere... poate am merge într-o adevărată 
misiune de investigare. 

— Dar cum să facem asta? a întrebat Terry, 
îndesându-şi încă o furculiță plină în gură. 

— Deci ai încredere că văd ce spun că văd? 

Toţi spuneau că o cred, dar Alice ar fi înţeles şi 
dacă n-ar fi crezut-o. 

— Fetiţa? Monştrii? 

Terry nici nu a ezitat. 

— Da. 

— De ce nu te-aş crede? a întrebat Ken. 

Gloria a dat aprobator din cap. 

Terry a pus jos furculita. 

— Ai o idee despre cum s-o facem, nu-i aşa? 

Aici apărea un aspect delicat. Alice şi-a strecurat 
un deget în gaica de la cureaua salopetei. 

— Am, dar speram că el — s-a uitat la Ken — are o 
idee mai bună. Nu cred că o să vă placă a mea. 

Ken a clătinat din cap 

— Nu am nimic. Nu aşa funcţionează darul meu. 

— Dar cum funcţionează? a întrebat Alice. 

Voia să ştie măcar atât. 

Ken a răspuns cu calm, iar Alice l-a admirat din 
nou. 

— Am senzaţii, uneori gânduri complet formate, 
şi am sentimentul profund că sunt adevărate. Aşa 
cum am simţit impulsul de a lua ziarul în ziua în 
care a apărut anunţul cu experimentul. Mai târziu, 
am văzut o imagine cu patru oameni şi m-am 
gândit: „O să fim importanţi unii pentru ceilalți.” 
Nu pot să explic mai bine. Îmi pare rău. 

— Nu, mie îmi pare rău. 

Alice trebuia să le povestească despre planul ei, 
aşa cum era. Reprezenta un lucru important pentru 
ea şi trebuia să lupte pentru el. 

— Ai vreodată gânduri şi senzaţii pe care ţi-ai 
dori să nu le ai? l-a întrebat Gloria pe Ken. 

— Da. 

— Despre vreuna dintre noi? a întrebat Terry, 
privindu-l țintă. 

— Nu încă. 

— OK, a zis Terry şi i-a făcut semn lui Alice. Zi 
mai departe! Spune-ne ideea ta proastă ca să o 

putem respinge. 

Chiar nu avea să le placă, dar era cea mai bună 
posibilitate la care se gândise. Singura posibilitate. 
Înţelegea maşinăriile şi le putea decoda pe cele din 
laborator; poate era capabilă să creeze efectul de 
care ea credea că aveau nevoie ca să-şi deschidă 
mintea şi mai mult. 

Dar — chiar dacă funcționa — era nevoie de un şoc 
puternic pentru sistem. Sistemul ei. 

Alice a răsuflat adânc. 

— Are legătură cu curentul electric. 

— Ai dreptate, nu-mi place, a replicat Terry. 
Continuă! 

— Nu ştiu dacă mai există vreo explicaţie, dar 
ştiu că am, mă rog, viziuni — aşa mă gândesc eu la 
ele — doar când primesc medicamentele și 
tratamentul cu şocuri. 

Alice se uita la plăcinta acoperită cu frişcă, acum 
pe jumătate mâncată. Se temea că, dacă se uita la 
ceilalți, aveau să vadă cât de ridicolă se simţea. 
Cuvântul „viziuni” îi dădea impresia că era vreun 
duh foarte important sau ceva. Şi nu era aşa. 

Cum nu o întrerupea nimeni, a vorbit mai departe. 

— Dacă mi-aţi putea administra voi şocul, atunci 
eu aş putea să fac restul. Aţi fi acolo să luaţi notițe. 

— În niciun caz, a spus Terry. E prea riscant 
pentru tine. Nu am de gând să-ţi administrez 
electroşocuri. 

— E ceva ce pot să fac, a zis Alice. Nu pot să 
trăiesc pur şi simplu ştiind că aceste fete suferă, iar 
cu aş putea să confirm lucrul ăsta. Nu e cu nimic 
diferit de ce mi se întâmplă în fiecare săptămână. 
Vreau s-o fac. 

Gloria a ridicat mâna când Terry a dat să o 
contrazică. 

— Cât de sigură eşti că merită? Nu avem cum să 
ne bazăm pe fapte, aşa că mergem pe instinct. 

Alice s-a relaxat puţin atunci când a auzit 
sinceritatea din întrebarea Gloriei. 

— Aş zice, aproximativ optzeci şi cinci la sută. 

— Pot să fac nişte cercetări, s-a oferit Gloria, să 
descopăr ce intensitate a curentului e sigură. 

Alice a ignorat-o. Avea să afle singură ce 
intensitate era necesară. 

— Ar fi un risc pentru Alice, a spus Terry. 

Ken a adăugat încetişor: 

— Îşi asumă deja un risc. Toţi o facem. 

— Dacă reduce timpul pe care trebuie să-l 
petrecem acolo, merită. 

Alice se ruga de Terry. 

— Ştii că am dreptate. Amintește-ţi ce i-a făcut 
lui Andrew! 

Și fie. 

Terry şi-a împreunat mâinile în poală. 

— Nu putem risca s-o facem în laborator. 
Doctorul Brenner nu trebuie să descopere de ce eşti 
în stare... Ştim cum îşi tratează el subiecţii. 
Probabil crede că monştrii sunt nişte transe care 
merg prost sau îi face plăcere să te vadă cum te 
chinui. Dacă ar afla că l-ai văzut pe el sau pe copii, 
cine ştie ce-ar face? Faptul că vezi lucrurile astea e 
ceva de care s-ar agăța şi nu ar mai renunţa. 

— Dar aparatul de electroşocuri e în laborator, a 
subliniat Gloria. 

Terry le-a aruncat tuturor o privire. 

— Alice, poţi să construieşti un aparat 
asemănător? 

— Dacă pot? 

Alice a cântărit ideea. Îşi dorea să fi desfăcut deja 
unul în bucăţi. O parte din planul ei era să descopere 
cum să-l folosească pe cel pe care-l aveau. 

— Pot să fac unul mai bun. Deci, vă gândiţi că 
am putea s-o facem aici? De unde luăm 
medicamentele? 

— Eu încă am doza pe care am ascuns-o, a spus 
Gloria. 

Terry se trăgea de buză. 

— S-ar putea să conteze unde eşti când ai 
viziunile. Ar trebui să facem asta la Hawkins. 

— Dar credeam că nu vrei să fii acolo, a zis 
Gloria. 

— M-am uitat la o hartă în bibliotecă, atunci când 
n-am găsit nimic despre Brenner. E o pădure în jurul 
laboratorului. Dacă ne putem apropia cât mai mult 
de gardul din jurul lui... 

— Dacă ne ducem în pădure, o să mă asigur că 
aparatul funcționează fără o sursă prin cablu, a 
precizat Alice. 

— E o problemă? a întrebat Terry. 

— E o provocare, a răspuns Alice. Nu, o ocazie... 
să mă dau mare. 

Gloria a clătinat din cap. 

— Mi se pare un plan nebunesc la fel de bun ca 
oricare altul. O să am nevoie de câteva zile ca să 
aflu cele mai bune protocoale. Deci, când o facem? 

Terry a ridicat furculita. 

— Cred că de îndată ce Alice termină aparatul, 
dacă nu vine cineva cu o idee mai bună până atunci. 

— Nu o să venim, a replicat Ken. 

Un vârtej de emoţii se rotea în interiorul lui Alice 
şi erau din nou emoţiile acelea negative. 

Terry stătea pe un scaun într-o cameră din 
laborator, cu ochii închişi. Brenner o condusese 
printr-o serie lungă de exerciții de vizualizare — în 
mare parte, imaginându-şi diverse părți ale corpului 
ei şi văzându-le sănătoase şi puternice. Ce scop 
avea, n-ar fi putut spune, dar fusese uşor. 

În cele din urmă, tăcuse şi o lăsase să meargă mai 
departe. 

S-a trezit înapoi în locul nicăieri-pretutindeni. 
Vidul. Singură. 

Experimentase încercând să găsească pe cineva, 
ca atunci când o văzuse pe Gloria. Dar nu era nimic. 
Nicio lumină de niciun fel. 

În orice caz, cu toată logica lui Alice, cum că 
alegerea ei era sigură, Terry detesta ideea de a-i 
aplica şocuri. Încercase să se gândească la un plan 
ca să nu trebuiască s-o facă. Dar nu găsise nimic. 

Când a apărut Kali în faţa ei, apropiindu-se din 
întuneric, Terry a clipit. Era sigură că fusese o 
halucinație. 

Dar fata a rămas; în jurul lor era doar beznă. 

— Kali? a întrebat Terry în gând şi a întins mâna. 

— Sunt aici, a spus fata. Visez? 

— Poate, a sugerat Terry. Ca să vezi! 

În orice caz, faptul că vorbea cu Kali, iar Brenner 
— aflat în cameră, monitorizând-o pe Terry — nu avea 
habar de nimic, dădea momentului un fior aparte. 
Din afară, stătea pur şi simplu nemişcată, în transă. 
Se simţea ameţită şi mulţumită cu ochii închiși. 

Terry a lăsat mâna în jos. Nu voia s-o sperie pe 
Kali, aşa că a întrebat ceva banal. 

— Ce-ai făcut azi? 

Kali i se părea într-o dispoziţie deosebită, una 
proastă. 

— Fac imagini cu papă. 

— Cum ai făcut pentru mine cu floarea-soarelui? 
a întrebat Terry. 

Kali s-a încruntat. 

— Nu. 

A ridicat mâna în care ţinea un creion colorat. 
Terry s-a uitat la antebraţul ei şi a văzut acolo un 
mic tatuaj: 008. 

— Imagini. Acelea sunt ’luzii. 

De dragul lui Kali a încercat să nu arate groaza pe 
care o simţea văzând numărul. 

— Luzii...? a întrebat ea. A, iluzii. 

— Asta am spus şi eu. 

Poate că Terry nu stătuse prea mult în preajma 
copiilor, dar ştia că e mai bine să nu te cerți pe acel 
ton. Trebuia să aibă grijă. 

— Papă ştie că am vorbit? A rămas secretul 
nostru? 

— Ţi-am spus. Papá ştie tot. Nu există secrete 
faţă de papă. 

Spaima a înflorit în sufletul lui Terry. A încercat 
să n-o lase pe fată să vadă. Îi spusese că se furişase 
să o găsească pe Terry înainte? Sau, mai rău, o 
încurajase el? 

Kali o privea cu atenţia de care era în stare doar 
un copil care aştepta să dai cumva de gol un lucru 
esenţial. Dacă o întreba din nou direct, Kali nu avea 
să capete niciodată încredere în ea. Şi acum Kali nu 
avea nevoie să iasă pe furiş ca s-o vadă Terry. 

— Știu că pare adevărat, dar nu este, a spus ea, 
privind drept în ochii lui Kali ca să-i vadă 
sinceritatea. El nu ştie că vorbim aici. Ştim doar noi 
două. Ar putea afla doar dacă i-ai spune tu. 

Fata a tăcut o vreme. 

— O să fac tot posibilul, a rostit într-un târziu. 

S-a uitat la Terry cu un interes reînnoit. 

— Tu ai prieteni? 

— Noi suntem prietene, nu-i aşa? a întrebat-o 
Terry. 

Kali a zâmbit, vizibil mulţumită. 

— Îmi doresc prieteni mai mult decât orice. Mai 
ai şi alți prieteni? 

— O, da, a răspuns Terry. Unii dintre ei chiar sunt 
în laborator azi. 

Când Kali a privit în jur în acel nicăieri- 
pretutindeni al vidului, Terry i-a explicat. 

— Nu chiar aici, ci în laborator. Venim toți 
împreună. Şi mai am şi alţi prieteni. Pe Andrew... 

De ce abia era în stare să-i pronunţe numele? I se 
gâtuise vocea. Dă vina pe LSD. Pe Serviciile de 
Selecție şi pe loterie. Pe Brenner. Se simţea exagerat 
de sentimentală în ultima vreme. 

A înghiţit în sec şi a continuat. 

— Andrew e unul dintre cei mai buni prieteni ai 
mei. 

— Nu e drept! 

Kali a bătut din picior în apă şi un ecou s-a 
răspândit în valuri prin întuneric. 

— De ce ai atât de mulți prieteni? Nici măcar nu 
eşti cu adevărat specială. Papá a spus că o să-mi 
aducă un prieten, dar a mai spus-o şi altă dată. 

Fetiţa avea o criză, şi pe bună dreptate. 

— Nu mai ai alți prieteni? 

De ce ar fi ținut-o separată, dacă mai erau şi alți 
copii ca ea? Doamne, tot ce afla despre Brenner o 

făcea să-l urască şi mai mult! 

Kali a clătinat din cap cu faţa schimonosită, gata 
să plângă. 

— Ei bine, nu e drept, a recunoscut Terry. Doar 
mă bucur că suntem prietene. Și ţi-ai făcut o 
prietenă singură, fără niciun ajutor de la papă al tău. 

Kali a dat aprobator din cap. 

— Trebuie să plec. 

Terry mai avea multe s-o întrebe. 

— O să mai vii în vizită când poţi? 

Bărbia ridicată cu mândrie s-a aplecat în semn că 
da, apoi Kali s-a aruncat spre Terry şi a luat-o în 
braţe. Fetiţa a strâns-o cu putere pentru scurt timp, 
apoi i-a dat drumul şi a dispărut în bezna vidului. 

Ce rezistenţă la fetiţa asta! De câtă vreme era sub 
influența lui Brenner? Terry avea foarte multe 
întrebări. Simţea că-i alunecă o lacrimă pe obraz, 
mişcată de îmbrăţişarea subită. 

Copiii erau istovitori. Dar cumva minunaţi, nu-i 
aşa? 

Brenner stătea în spatele unui birou de stejar 
suficient de mare cât să se înţeleagă ideea. Această 
barieră între mine şi tine nu e doar simbolică. 
Suntem separați ca putere în multiple grade. 

— S-au întâlnit cu toţii de două ori la garaj, 
domnule, a spus agentul de securitate, fixând un 
punct chiar deasupra umărului drept al lui Brenner. 

Trucul ar fi păcălit majoritatea oamenilor să-şi 
asume contactul vizual. Dar Brenner nu era ca 
majoritatea oamenilor. 

— ŞI aveţi înregistrări video sau audio? 

Privirea pe deasupra umărului său a devenit mai 
intensă. 

— Mă tem că nu am putut face asta. Am trimis pe 
cineva să facă o verificare, încercând să-i vândă 
unchiului fetei un sistem de securitate. S-a lăudat 
puţin cu sistemul lui... nu avem cum să ştim dacă 

nu ne va filma când le plantăm. Are camere foarte 
inteligent ascunse. 

Brenner nu s-a grăbit să răspundă. 

— Aşadar... ai venit să-mi spui că un mecanic a 
întrecut în isteţime ceea ce se presupune că este cel 
mai bun serviciu de siguranţă şi informaţii de pe 
planetă? 

— Nu aş folosi aceste cuvinte. 

Bărbatul a aşteptat şi, întrucât Brenner nu a 
adăugat nimic, a continuat. 

— Dar da, dacă alegeţi să priviţi lucrurile astfel. 
Am decis că riscul de a fi deconspiraţi nu este egal 
cu valoarea filmărilor cu întâlnirile secrete ale unor 
studenţi în care pompaţi LSD. Am reuşit să plantăm 
dispozitive de ascultare la reședințele Ives şi 
Flowers, la cămine şi acasă. Este suficient. 

— leşi afară! i-a zis Brenner. 

Bărbatul a deschis şi a închis gura, iar Brenner se 
aştepta la o dispută. Dar bărbatul a dat din cap şi a 
spus: 

— Sunteţi exact aşa cum am auzit. 

— Nu ştii adevărul nici pe jumătate. 

Brenner nu-i înţelegea niciodată pe cei care-şi 
băteau capul cu ameninţări colegiale. Nu-i păsa dacă 
acest om îl plăcea, nu-i păsa cu adevărat dacă îl 
respecta. Însă îi păsa de respectul față de autoritatea 
lui. 

— De asemenea, domnule agent, a zis Brenner şi 
bărbatul s-a oprit în uşă, te poţi aştepta să fii trimis 
în altă misiune. Munca noastră aici are o importanţă 
crucială, chiar dacă nu o înţelegi. Informaţiile 
secrete sunt secrete dintr-un motiv. 

— Abia aştept ziua în care cineva o să vă strice 
ploile cu toate planurile voastre perverse! 

Bărbatul a trântit uşa, fără să mai aştepte răspuns. 

Nu prea conta. Oricum n-ar fi primit unul. 

Bineînţeles, Brenner i-ar fi putut da lui Terry altă 
misiune — să pună microfoane în garaj. Dar nu mai 
avea încredere în ea că nu le va spune celorlalți. Şi 
câtă vreme ca era cu garda sus nu avea nici măcar 

siguranţa să-i dea o sugestie sub hipnoză ca să uite 
de asta. 

Era timpul să verifice ce făcea Opt, care îi tot 
dădea desene cu ei doi şi o a treia persoană cu capul 
ca un cerc şi un semn de întrebare pe faţă, 
reprezentând prietenul pe care i-l promisese. Ar fi 
trebuit să le adauge la dosarul ei, dar ceva în 
legătură cu ele îl enerva puţin. Aşa că le aruncă. 

Terry s-a întors şi l-a văzut pe Andrew uitându-se 
la ea. 

— Salivam în somn? 

— Ştii că mi se pare adorabil. 

— Adorabil de dezgustător! 

— Tu ai spus-o. 

Şi-au zâmbit. 

— Ce oră e? a întrebat Terry. 

— Devreme. 

Terry s-a întins şi i-a cuprins obrazul în palmă. 
Prefera să aştepte cu sărutările până se spălau 
amândoi pe dinţi. Răsuflarea de dimineaţă nu i se 
părea excitantă. Andrew ştia bine asta. 

— Atunci, de ce ne-am trezit? a întrebat ea. Ar 
trebui să ne culcăm la loc? 

În ultima vreme, adormea oriunde ca la comandă. 
Se aşeza pe scaun la cursuri? La restaurant, în 
pauză? Nu o deranja nimeni câteva minute? Bang! 
Gata. Începuse să dezvolte o teorie, şi anume că se 
întâmpla din cauza lipsei luminii soarelui. 

— Ce este, iubitule? a întrebat Terry, pentru că 
Andrew o privea cu o figură şovăitoare. 

— Nimic. Ai vorbit iar în somn. 

Ce anume am Spus? 

— Mereu am vorbit în somn. Cred că Stacey te-a 
avertizat când ne-a făcut cunoştinţă. 

El a zâmbit şters. Îşi amintea. 

— Aşa e. În vis, îmi spui să nu plec. Să rămân. 


— Şi? 

Se temea că poate spusese ceva despre faptul că 
Brenner era în spatele plecării lui Andrew. 

— Ai vorbit şi despre Kali şi doctorul Brenner. 

Nu a continuat, aşa că nu putea fi vorba de asta. 

— Şi ce? a insistat ea. 

— Trebuie să vorbim. Despre prima parte. 

Terry şi-a luat mâna de pe obrazul lui şi s-a 
ridicat în capul oaselor, acoperindu-se cu cearşaful, 
deşi în mod normal l-ar fi lăsat să cadă. 

— OK. 

— Nu face asta, a spus Andrew, sprijinindu-se de 
tăblia patului. Uneori chiar şi Frodo şi Sam trebuie 
să aibă discuţii grele. 

Ea îşi simţea lacrimile, aşteptând să se reverse la 
orice cuvânt al lui. Asta nu se putea întâmpla. 
Trebuia să fie puternică pentru Andrew. Tatăl ei 
fusese mereu puternic pentru mama, mama ei fusese 
puternică pentru ceilalți, iar Terry îşi pusese în gând 
să facă acelaşi lucru. 

Acum e şansa ta, nu o rata. 

— Mă bucur că nu ai picioare la fel de păroase ca 
ale lui Sam. 

Era uimită că vocea ei suna normal, calmă. 

— Spune! 

Încerca să-l ţină minte aşa, din profil, cum stătea 
lângă ea. El s-a întors s-o privească. Ochii lui 
căprui-verzui erau foarte serioşi. Părul, ciufulit după 
somn. 

— În regulă. Pentru început, ţin să-ţi spun că nu 
vreau asta. Nu vreau nimic din toate astea. Dacă aş 
putea să mă întorc... 

— Dacă ai putea să te întorci, chiar ai face 
lucrurile altfel? 

El s-a gândit o secundă la asta. 

— Probabil că nu. Nu vreau să fiu genul de om 
care nu face anumite lucruri pentru că se teme de 
consecinţe. 

— Ştiu. 

Și Terry era la fel. Nici nu era nevoie să-i explice. 

Andrew netezea cearşaful pe lângă picioarele lui 
— un tic nervos. 

— Am vorbit cu mama. Vrea să mă duc acasă, 
înainte să fiu chemat. Să petrec puţin timp cu ai mei 
şi cu bunicii — se agită acolo şi nu înţeleg de ce nu 
vin acasă, dacă nu mai sunt la şcoală. 

— Munceşti. 

Îşi luase slujba la motel. 

— Dar nu am nevoie, nu chiar acum. Sunt aici 
pentru tine. 

S-a oprit şi a inspirat adânc. 

— Pare un comportament egoist. Asta a spus 
mama şi mi s-a părut că aşa e. 

Emoţiile şi gândurile au copleşit-o pe Terry. Se 
aşteptase la ceva de genul ăsta la un moment dat, 
poate nu azi, însă nu la asta. Nu ca Andrew să-i 
spună că era o dovadă de egoism să se poarte ca şi 
cum nu mai aveau mult timp. Pentru că era posibil 
să nu mai aibă. 

În ea s-a aprins mânia faţă de mama lui. Nu ştia 
cât de îndrăgostiţi erau? Nu ştia de ce aveau nevoie 
să fie împreună? 

Dar o şi înţelegea, într-un fel în care nu-şi dorea 
să înţeleagă. 

Dacă ea şi Becky ar fi ştiut că părinţii lor nu 
aveau să se mai întoarcă acasă când erau încă atât de 
tineri, Terry ar fi făcut lucrurile altfel. Ar fi petrecut 
mai multe nopţi acasă în loc să înveţe pe la prieteni 
sau să participe la petreceri în pijama. Ar fi propus 
partide nesfârşite de Scrabble şi unele şi mai lungi 
de Monopoly. 

Fiecare părinte cu un copil care putea pleca în 
Vietnam trebuie să fi avut această starea de spirit. 
Și, teoretic, nu exista niciun motiv pentru care 
Andrew să fie aici. Trebuia să meargă acasă să-şi 
vadă familia. 

— Are dreptate. 

— Terry? 

— Are, a repetat Terry. Ar trebui să mergi acasă. 

— Vorbeşti serios? a întrebat el. 

— Dar dacă pleci fără să vii să-ţi iei rămas-bun, o 
să fiu obligată să vin în Vietnam şi să te omor cu 
mâna mea. 

— Sinistru! a spus el. Te iubesc. 

— Mă bucur că am avut perioada asta egoistă 
împreună... 

S-a aplecat spre el, lăsând cearşaful să cadă; la 
naiba cu răsuflarea de dimineaţă! 

— Şi eu mă bucur că încă nu s-a terminat, a spus 
Andrew. 

Gloria s-a aşezat în spatele mamei ei, care a 
rămas la locul obişnuit, la tejgheaua din faţă. 
Atmosfera de la florărie se liniştise în sfârşit după 
agitația de peste zi. Băiatul de la livrări ieşise să 
facă o serie de aranjamente cu o firmă de pompe 
funebre. Aveau magazinul numai pentru ele. 

Casa lor era la mică distanţă de florărie, pe West 
Seventh, dar părinţii ei insistau să nu amestece casa 
cu munca. Prin urmare, magazinul fusese 
întotdeauna cel mai bun loc în care Gloria să discute 
subiecte delicate. Nimeni nu se certa în public. Şi nu 
vorbea tare. 

— Am uitat să-ți spun, fata mea, a zis mama, 
învârtindu-se cu scaunul spre ea. A venit revista aia 
de benzi desenate pe care ai cerut-o... tatăl tău a 
pus-o în magazinul de cadouri. 

— A venit noul X-Men şi abia acum îmi spui? 

Gloria clătina din cap. 

Nu se vindea prea bine, aşa că tatăl ei redusese 
comanda. Cei Patru Fantastici şi Omul-Păianjen 
mergeau mult mai bine. La fel şi cărțile cu Katy 
Keene. La început, tatăl ei nu o consultase şi ea îl 
rugase frumos să-i ia măcar ei un exemplar. Jean 
Grey, fata Marvel cu capacităţi telechinetice, era 
personajul ei preferat, de departe. Poate într-o zi 
avea să existe o fată Marvel care să semene mai 
mult cu Gloria, dar deocamdată trebuia să se 
mulţumească şi cu Jean. 

— Tu şi revistele tale... 

Vocea mamei ei era afectuoasă, nu critică. 

Gloria ştia cât de norocoasă era în privinţa asta. 
Părinţii ei o încurajau să-şi urmeze pasiunile, să 
creadă că putea să facă şi să fie orice voia. Câtă 
vreme proceda aşa, reprezenta cu succes numele 
Flowers. Ei constituiau o parte importantă a 
comunităţii. Era un lucru important pentru părinții 
ei. Întotdeauna fusese important pentru ea... 

De aceea nu s-a clintit, în loc să alerge după 
revistă. 

— M-am tot gândit, a început ea. 

Mama ei a pufnit, amuzată. 

— Asta nu e nimic nou. Tu mereu te gândeşti. 

— Mamă, a spus ea, e ceva serios! 

Femeia s-a întors să se uite mai bine la Gloria, 
cumva neliniştită. 

— Ce s-a întâmplat, scumpo? 

— Nu spun că o s-o fac, mă gândesc deocamdată, 
a precizat ea. 

— Bine, acum deja mă îngrijorezi. 

Clopoţelul de la uşă a sunat şi domnul Jenkins a 
intrat grăbit. 

— Alma, ai din întâmplare un buchet romantic? 
Am uitat că sărbătorim cea de-a treia întâlnire. 

Era văduv şi de curând începuse să se vadă cu 
femei singure, pe care le cunoscuse la biserică. Se 
părea că încă nu se obişnuise cu cerințele vieții de 
burlac. 

Gloria a sărit de pe scaun. 

— ÎI aduc eu. Am exact ce trebuie. 

A ales câteva lalele violet, le-a înfăşurat în hârtie 
subțire şi le-a legat cu o panglică. Mama ei a primit 
banii de la domnul Jenkins şi acesta a ieşit la fel de 
repede cum intrase. 

— Acum, a spus mama ei, continuă. 

Gloria aproape se hotărâse să renunţe. Ştia destul 
de bine cum aveau să se desfăşoare lucrurile, dar 
voia un mod prin care să verifice cât de atent îi 
supraveghea Brenner. Cât de mult avea să insiste, 
dacă încercau să abandoneze experimentul. 

O şcoală din California încercase să o atragă ca 
parte a efortului lor de a alege pe sprânceană 

studenţi de culoare cu medii excelente la ştiinţele 
exacte. Deşi nu avea de gând să plece nicăieri, i se 
părea o cale sigură de a-i testa influenţa lui Brenner. 
Deja era convinsă că el nu era tocmai un Profesor 
Xavier- ca să fie mentorul cuiva, dar oare era 
ticălosul desăvârşit pe care ea îl bănuia? 

— Ştii şcoala aia de pe Coasta de Vest care îmi dă 
târcoale? M-am gândit să cer mai multe informaţii 
despre un eventual transfer, a spus Gloria. 

Trebuia să-şi anunţe părinţii, pentru că cineva de 
la birou îl cunoştea pe unul dintre ei sau pe amândoi 
şi avea să le telefoneze. 

Mama ei s-a încruntat. 

— Dar nu ai creditele de la laboratorul din 
Hawkins şi semestrul ăsta? De ce ai vrea să te 
transferi? 

— Nu sunt sigură că vreau. Laboratorul acela nu 
e cum mă aşteptam. 

A trecut repede peste asta, nedorind să explice. 

— Doar îmi analizez opţiunile. 

— OK, a spus mama ei după o pauză lungă. Dacă 
asta decizi că trebuie să faci, fetiţo, ca să realizezi 
ceva important, atunci asta trebuie să faci. 

A dat aprobator din cap spre Gloria. 

— Pot să te ajut mai târziu să începi să pregăteşti 
documentele. După cum te cunosc, le ai deja acasă, 
nu-i aşa? 

Gloria a dat din cap. Veniseră prin poştă la cămin 
cu o zi înainte. 

— Acum, du-te şi ia-ţi cartea aia nostimă! 

— Mulţumesc, mamă. 

Gloria i-a atins mâna şi s-a dus alături, după tatăl 
ei. Mama avea să-l pună la curent, să-l obişnuiască 
cu ideea, dacă se împotrivea. Şi nu pleca, de fapt, 
nicăieri... 

Într-o oarecare măsură, Gloriei i se părea 
încântătoare ideea de a se muta în California, la una 
dintre şcolile care forțau barierele ca să permită 
accesul femeilor, mai ales a celor afro-americane, în 
lumea ştiinţei la un nivel mai echitabil. 

Dar nu voia să fie nevoită să plece de acasă ca să 
realizeze ceva important. Şi nu ar fi trebuit să fie 
nevoită. Şi asta făcea parte din lupta ei. 

Era forma ei particulară de cercetare. Bărbații ca 
doctorul Martin Brenner te prindeau în gheare şi nu- 
ți mai dădeau drumul, mai ales dacă ţi-i făceai 
duşmani. Puteau să lupte cu el, şi aveau s-o facă, dar 
puteau să şi piardă. Voia să ştie cât de mult s-ar 
strădui el să-i ţină sub control. 

Nu se așteptase niciodată ca benzile desenate să 
fie un antrenament pentru viaţă, dar nu se aşteptase 
nici să aibă o prietenă care voia să-şi împărtăşească 
viziunile cu ajutorul unui aparat improvizat de 
electroşocuri. Se dovedea că benzile desenate aveau 
dreptate dintr-un punct de vedere. Să ai puteri 
însemna să fii în pericol. Şi să fii aproape de oameni 
care aveau puteri te punea în pericol. lar să fii 
descoperit de oameni care voiau să controleze acele 
puteri te punea într-un pericol şi mai mare. 

De lucrul ăsta era sigură. 

Terry a apăsat cu piciorul pe frână ca să 
încetinească. Se oferise să conducă, gândindu-se că 
maşina ei era cel mai greu de remarcat. Niciun om 
care ar fi văzut-o parcată la marginea pădurii nu s-ar 
fi îndoit că se stricase şi fusese lăsată acolo în timp 
ce proprietarul plecase după ajutor sau după o 
maşină de remorcare. 

— Pare un loc potrivit. 

Din maşină, Alice cea agitată a arătat cu degetul 
prin parbriz spre locul lat cu pietriş de pe marginea 
drumului. Dincolo de el, copaci şi întuneric. Dar 
mai departe? 

Gard de sârmă. Lumini de securitate. Laboratorul 
Naţional Hawkins. 

După ce Terry a parcat, au ieşit cât de repede au 
putut, Ken şi Gloria coborând din spate. Au închis 
încet portierele. 

Terry a descuiat portbagajul. Înainte să poată 
întreba cum era mai bine să care echipamentul, 
Alice îl luase în braţe. Forma neregulată a aparatului 
ei era acoperită cu o pătură din petice. 

Aparatul care avea să-i producă şocuri — la 
propriu — lui Alice. 

— Lanterne? a întrebat Alice. 

— Unul pentru toţi şi toţi pentru unul, a spus Ken 
şi le-a luat din portbagaj. 

Toţi aveau lanternă, în afară de Alice. 

— Caietul? a întrebat Terry. 

— Şi creionul meu preferat, a răspuns Gloria. 

Ken a aprins lanterna. 

— Pot să merg eu în faţă, a spus el, în timp ce 
raza de lumină le croia drum prin pădure. Alice, 
mergi înaintea mea şi o să-ţi luminez drumul. 

— Aş putea să ţin lanterna între dinţi, a propus ea. 
Am văzut asta într-un film. 

— O să luminez eu pentru tine. 

Ken nu a rostit cuvintele ca o întrebare. Alice a 
cedat şi au pornit împreună. 

— Ai emoţii? a întrebat-o Terry pe Gloria 
mergând în urma lor şi aprinzând lanternele numai 
după ce au trecut de primul şir de copaci. 

Crengile se agăţau de mânecile hainei sale de 
iarnă. În aerul rece, răsuflarea se transforma în 
ceaţă. 

— Şi încă cum! a spus Gloria. 

— ŞI eu la fel. 

Terry se simţea şi ea încărcată de electricitate, de 
parcă fusese lovită de fulger şi îi curgea curent prin 
vene. 

Terry a privit dincolo de raza de lumină şi a văzut 
două siluete aşteptând. Au ajuns lângă Ken şi, după 
câţiva paşi, lângă Alice. 

— Cât de departe mergem? a întrebat Ken. 

— Nu ştii? a glumit Terry, dar nu i-a dat ocazia 
să-i răspundă ţâfnos. Aş zice încă vreo trei metri. 

A arătat cu o mişcare din cap spre coroanele 
copacilor. 

— Se vede deja pe cer o strălucire de la luminile 
împrejmuitoare. Suntem aproape. 

Au continuat să meargă, cei mai temerari dintre 
nesăbuiţi. Când şi-a prins mâneca într-o creangă şi a 
trebuit s-o desprindă, Terry nu s-a putut abţine să nu 
se gândească la Pădurea Bătrână şi la salcia rea care 
aproape i-a ucis pe hobiţi (Andrew avusese dreptate 
că putea să sară peste partea cu 
Bombadil/Goldberry, măcar de l-ar fi ascultat). Să-şi 
conducă Frăția spre pericol nu părea tocmai indicat, 
dar unde în altă parte mergeau frățiile dacă nu spre 
pericol? 

Și nici măcar nu îi conduci. 

A zărit un spaţiu ceva mai larg printre copacii din 
faţa lui Ken şi a lui Alice şi a rostit în şoaptă: 

— Ar trebui să fie în regulă. 

Alice a lăsat aparatul jos, apoi şi-a şters fruntea. 
Greutatea era probabil foarte mare. 

— Bine. Adică, nu e bine, dar ştiţi ce am vrut să 
spun. 

Am vrut să spun. Terry i-a zâmbit prin întuneric 
lui Alice. A aprins lanterna. 

— Probabil ar trebui să stăm mai mult pe 
întuneric şi să fim cât mai tăcuţi. 

— O să păstrăm o singură lumină, a spus Ken, 
dând dovadă de o capacitate organizatorică la care 
Terry nu se aşteptase, dar pe care o aprecia. 

A pus lanterna pe pământ ca să lumineze obiectul 
de sub pătura lui Alice. Ea a dat marginile păturii la 
o parte. 

Și iată-l acolo! Terry a zărit pentru prima dată 
aparatul la care o vor conecta pe Alice. 

— Ar trebui să mă bucur că e prea întuneric să-l 
văd bine? a întrebat Terry. 

— O, Terry! a exclamat Gloria, şi în glasul ei se 
simţea dezaprobarea. Niciodată să nu insulți munca 
unui inventator. 

Alice şi-a pus mâinile în şold. 

— Am încercat să-l construiesc în aşa fel încât să 
funcționeze, nu să fie frumos. 

Terry s-a dat mai aproape şi i s-a părut că a auzit- 
o pe Alice murmurând: 

— Deşi eu cred că eşti frumos. Să n-o asculţi! 

Aparatul arăta ca o varietate de piese disparate 
îmbinate în stil Frankenstein. Era peste puterea lui 
Terry să ghicească în lumina aceea slabă care erau 
componentele şi cum funcționau. Dar a recunoscut 
zumzetul domol al unui motor când Alice l-a pornit. 
Apoi o vibraţie slabă, un amalgam metalic. 

— Să-i dăm bătaie! a spus Alice. 

— [a-o mai încet! i-a sugerat Ken. Poate ar fi 
bine să laşi LSD-ul să-şi fac puţin efectul înainte, nu 
crezi? 

— A, da, aşa e, a răspuns Alice. 

Gloria a băgat mâna în poşetă, a desfăcut o batistă 
şi i-a dat lui Alice LSD-ul furat. Alice l-a luat şi l-a 
băgat în gură. În lumina lanternei, mâna îi tremura. 

Terry şi-a dat seama că, în ciuda bravurii afişate, 
Alice era la fel de emoţionată ca şi ceilalți. 

— O să fim chiar aici, a încurajat-o Terry şi şi-a 
dorit să nu-şi fi amintit de cuvintele rostite de 
Brenner când o scufundase prima dată în bazinul de 
inhibare a simţurilor. 

— Nu mă agitaţi şi mai tare! a cerut Alice. 

Însă erau amestecați toţi în asta, nu ca Brenner 
ŞI... oricine. Alice primea electroşocuri de luni 
întregi şi era în regulă. Era tot Alice. Totul o să 
meargă bine şi poate reuşeau chiar să afle ceva care 
să merite riscul. 

Terry se ruga. 

Alice a pornit aparatul. 

— O să vă arăt ce să faceţi. 

A scos nişte electrozi care se ieşeau din mijlocul 
dispozitivului. 

— Pe ăştia i-am furat din laborator. 

— Cum? întrebă Terry. 

Alice nu înceta niciodată să o uimească. 

— Când am desfăcut aparatul lor ca să văd cum 
funcționează. 

Alice a dus degetele la tâmple. 

— Se pun aici. 

Terry a întins mâna să-i ia şi a simțit plasticul 
rece în palmă. Trăia o senzaţie de disociere de parcă 
ea luase LSD, de parcă plutea deasupra propriului 
corp, privind întreaga nebunie. 

Gloria a preluat controlul, ridicând electrozii şi 
punându-i cu grijă de o parte şi de alta a frunţii lui 
Alice. 

Alice i-a explicat Gloriei paşii pentru 
administrarea curentului electric. 

— Îţi aplicăm şocuri de cel mult două ori, la un 
nivel scăzut, ca să fim în siguranţă, a decis Gloria, 
apoi a ezitat puţin. Cât de des o fac ei în timpul 
şedinţei? 

— E o întrebare bună, a spus Terry, întrucât Alice 
nu a răspuns. 

A întins pătura şi s-a aşezat, făcându-i semn lui 
Alice să stea lângă ea. Ken avea să asculte 
instrucțiunile Gloriei ca să pună în funcţiune 
aparatul şi să ia notițe. Terry o să fie permanent 
lângă Alice ca să o ţină de mână. 

— Depinde. Ar trebui să o faceţi de două ori în 
seara asta. 

Alice s-a aşezat lângă Terry. S-a întins şi a tras 
pătura peste umerii amândurora. 

— Deja simt că funcţionează, a comentat Alice. 
Copacii şoptesc. Eu zic să mai aşteptaţi cinci minute 
şi să mă băgaţi la zgâlţâială. 

— Drăguţă terminologie, a remarcat Gloria. 

Apoi şi-a privit ceasul la lumina lanternei. 

— Între timp, cineva să-mi spună o poveste, a 
cerut Alice. Ce ziceţi de o poveste cu fantome? 

— În niciun caz, a refuzat Terry. Fără poveşti cu 
fantome când suntem în pădure şi tu eşti legată de 
un motor de maşină. Cineva să spună o poveste 
bună. 

— Ce ziceţi de una care să îndeplinească ambele 
condiţii? a întrebat Ken. 

Stătea în picioare lângă aparat, dar acum s-a lăsat 
în genunchi. 

— Câtă vreme nu o sperie pe Terry, a răspuns 
Alice. Şi nu e un motor de maşină. 

Lui Alice i-a scăpat un râs înfundat. 

— Vă imaginaţi ce tare ar fi? Am folosit o baterie 
de maşină, dar aparatul l-am construit din... 

— E timpul pentru poveste! a spus Ken şi a bătut 
uşor din palme. 

Terry s-a cuibărit mai bine sub pătură, la fel ca 
Alice. Dacă uita ce făceau şi de ce se aflau aici, 
aproape îşi putea imagina că plecaseră într-o 
excursie cu cortul. Dar, în locul unui foc de tabără, 
se adunau în jurul unui aparat improvizat de 
electroşocuri. 

— Casa unchiului şi a mătuşii mele era bântuită, 
începu Ken. 

— Ar fi bine să nu fie înspăimântător, l-a 
avertizat Terry, simțind cum dispare căldura. 

— Nu te muţi acolo. Nu o să fie. 

Ken s-a aplecat puţin înainte şi lanterna i-a 
luminat faţa. 

— Mi-e frică, a spus Terry, dar nu şi-a putut 
păstra expresia serioasă. 

— Eu nu cred în fantome, a precizat Gloria. 

— Eu cred, a spus Alice. 

— Unchiul şi mătuşa mea credeau, a continuat 
Ken, pentru că au trăit cu una cincizeci de ani. 
Unchiul Bill şi mătuşa Ama s-au mutat în prima lor 
casă în anii '30 şi fantoma şi-a făcut simțită 
prezenţa imediat. Îi plăcea să mute pantofii Amei de 
la parter la etaj, de la etaj, jos. Îi ascundea curelele 
unchiului meu. Când se duceau la culcare şi el bătea 
poc poc poc în pereţi până când Ama îi spunea să 
„înceteze odată”. 

— De unde ştiau că era un el? a întrebat Terry. 

— Habar n-am. 

În vocea lui Ken se simţea cum ridică din umeri. 

— Au întrebat prin cartier, i-au căutat pe 
proprietarii anteriori, dar n-au reuşit să descopere 
cine era. Ajunsese mai degrabă un motiv de 
enervare. Apoi unchiul Bill a intrat în marină şi a 
ajuns în Coreea. Ama susţine că a fost o consolare 
să aibă pe cineva în casă cât timp a fost el plecat. 

— Oo, ce drăguţ! a comentat Alice. 

— El s-a întors, nu? 

Terry încerca să nu se uite la umbrele din jurul 
lor. I se părea că erau tot mai multe. 

— S-a întors. 

— Vezi, e o poveste bună. 

Alice a dat la o parte jumătatea ei de pătură, apoi 
a tras-o la loc. 

— N-am terminat. Când unchiul era în Coreea, 
unitatea lui a luat parte la o luptă uriaşă pentru 
Rezervorul  Chosin. Pe atunci foloseau codul 
„Tootsie Roll” pentru mortiere. Şi cer ei mai multe 
Tootsie Roll, neştiind dacă vor primi ce trebuie ca să 
supravieţuiască. Două zile mai târziu, apare 
următorul transport de provizii cu parașuta şi ei dau 
fuga să-l deschidă şi găsesc... 

— Bomboane Tootsie Roll? a pufnit Gloria. 
Glumeşti! 

— Nu glumesc, a spus Ken. Operatorul radio sau 
pilotul nu cunoştea jargonul şi a crezut că vor 
bomboane. 

Alice a deschis gura şi Ken s-a grăbit să continue. 

— Când unchiul s-a întors acasă, bomboanele 
Tootsie Roll au devenit talismanul lui norocos. A 
trăit o săptămână cu bomboanele alea. Are mereu 
una în buzunar. Ama a sugerat să-i dea şi fantomei 
una, aşa că au lăsat o bomboană pe noptieră. În 
noaptea aceea, n-a mai bătut în perete. Iar a doua zi 
dimineaţă, bomboana dispăruse. După aceea, i-au 
lăsat câte una în fiecare noapte şi a devenit fantoma 
lor folositoare. În loc să le ascundă pantofii şi 
curelele, uneori o rugau să le găsească şi bam, 
apăreau. 

— O fantomă care iubeşte bomboanele Tootsie 
Roll, a comentat Terry uimită. Bănuiesc că n-ai luat 
niciuna cu tine. Adică o Tootsie Roll, nu fantome. 

— Cred că nici puterile mele supranaturale nu pot 
prevedea capriciile lui Alice. N-am adus. 

Au tăcut o secundă şi Terry s-a gândit să ceară 
încă o poveste. Poate reuşeau să amâne chestia asta. 

Însă venise momentul. 

— E timpul să mă curentaţi. 

Alice a dat iar pătura la o parte, de data asta 
mişcându-se pentru ca ea şi Terry să se ţină de 
mână. 

— Ştii ce ai de făcut, i-a spus ea Gloriei. 

— Sper să funcţioneze. 

Gloria a pus mâna pe un mâner al aparatului şi l-a 
tras înapol. 

— Eşti gata? 

Terry s-a uitat la Alice prin întuneric şi a văzut-o 
dând aprobator din cap. 

— Gata, a răspuns Terry pentru ea, strângând-o 
tare de mână. 

Gloria a ezitat, apoi s-a mişcat. Terry a închis 
ochii şi a simţit-o pe Alice încordându-se. A scos un 
sunet şi a strâns din dinţi. 

— Din nou, a spus Alice cu mâinile tremurând. 

— Nu, s-a opus Terry. 

— Încă una, a zis Gloria. Îmi pare rău. 

Alice a tresărit şi Terry a scos un scâncet. 

— Mai întâi focul, pe urmă splendoarea, a zis 
Alice clănțănind uşor din dinţi. Începem. 

Gloria a oprit motorul, a scos electrozii şi s-a 
aşezat lângă lanternă cu creionul şi caietul. 

— Sunt gata, a spus ea. 

Ochii lui Alice s-au închis încet. 

— O, a spus ea, parcă totul e în jurul meu. 

— Ce anume? a întrebat Terry încet. 

— Dedesubtul. 

Alice a dat drumul mâinilor lui Terry şi a arătat 
spre pădurea întunecată. 

— Copacii sunt rupţi. Pânze de păianjen şi un fel 
de substanţă gumată îi năpădesc. Spori mici zboară 
prin aer. Un vis care încă nu e foarte rău. 

Un fior a străbătut-o pe Terry. 

— Poţi să mergi spre laborator? a întrebat Gloria, 
iar Terry şi-a dat seama că şi ea începea să înţeleagă 
realitatea. 

Se simţea o notă de teamă în întrebarea ei. 

— Nu... nu ştiu. Încerc. Niciodată n-am văzut 
mai clar ca acum. 

Alice a râs, părând netulburată, dar pentru ea era 
ceva normal. 

— Zbor. Am trecut direct prin gardul dărâmat. S- 
a cam dus securitatea lor. 

Ken şi Terry şi-au zâmbit, dând din cap. 

— Mergi mai departe, a îndemnat-o Gloria. 

În pădure sunt puţine zgomote iarna, cu excepția 
şuierului vântului printre crengile goale. 

— Încă zbor, a spus Alice după un minut. Nu sunt 
monştri. Sunt nişte maşini neobişnuite în parcare. 

— Cum adică neobişnuite? 

Alice nu a răspuns imediat. 

— Nu recunosc mărcile. 

— OK, mergi mai departe, a zis Terry. 

Au aşteptat. 

— Văd laboratorul, a rostit Alice într-un târziu. E 
ca un laborator fantomă, e străveziu, dar e acolo. 
Sunt la o uşă de la un nivel inferior. A intrat un 
bărbat în uniformă. 

— Bine, a spus Gloria. 

— Asta ar fi latura nordică, a zis Ken luând 
notițe. 

— Are panou de acces în exterior. Nu pare să fie 
folosit de multă lume, a zis Alice cu o voce 
visătoare. OK. Acum sunt înăuntru. Hol lung, cu 
aceeaşi gresie, ca al nostru. Mi se pare că totul se 
estompează. Nu ştiu cât timp mai am. 

—  Uită-te în camere! a îndemnat-o Terry. 
Încearcă să găseşti copiii! 

Alice a dat aprobator din cap, cu ochii încă 
închişi. 

— Sunt nişte bărbaţi în camera asta — e un birou 
mare. Lucrează la... un fel de aparat ciudat pe care 
nu l-am mai văzut niciodată — ca o maşină de scris 
cu un ecran mare alături. E aprins, un ecran cu... 
cuvinte. 

S-a oprit. 

— Bucăţi mici şi galbene de hârtie sunt lipite 
peste tot... Bărbatul tocmai a pus un pătrat de 
plastic negru în aparat. 

Gloria nota. 

— Poţi să citeşti ce e pe ecran? 

— Nu, a zis Alice, e prea neclar. Încep s-o 
pierd... 

— Mergi mai departe, a spus Terry. 

Alice a icnit. 

— Ce e? a întrebat Terry. 

— Fata, a răspuns Alice supărată. E... într-un fel 
de maşinărie. Brenner o foloseşte. 

— Ce fel de maşinărie? Care fată? 

Gloria a ridicat ochii de la notițe. 

— E mai mare decât orice am văzut. 

Faţa lui Alice se schimonosea, concentrată. 

— Arată ca un tub rotund, iar fata e pe o suprafaţă 
plată în mijloc. Sunt lumini în jurul ei. Brenner 
tocmai i-a spus să stea nemişcată. Se vede că e 
speriată. 

— Este Opt sau Unsprezece? a întrebat Gloria. 

Nostim — Terry nu se gândise niciodată aşa la Kali 
sau la fata misterioasă. 

— Unsprezece, a răspuns Alice. S-a mişcat şi 
Brenner s-a înfuriat. O alungă de acolo. 

— Du-te după ea! a spus Terry, iar Gloria a 
încuviințat. 

Alice a tăcut. 

— Nu pot. O pierd. Au dispărut. 

— Unde se duce? a întrebat Terry. Mai vezi şi alți 
copii? 

— Nu mai văd. Nu ştiu. Îmi pare rău. 

Alice se legăna înainte şi înapoi, tulburată. 

Terry a vrut s-o liniştească, dar a întrerupt-o o 
rază de lumină dinspre laborator. Se auzea vocea 
unui bărbat care îl întreba pe altul: 

— Ăsta e sectorul? 

— Aici cică s-a văzut o lumină, a spus altul. 

— Probabil nişte afurisiți de copii care se 
droghează. 

— O să-i băgăm noi în sperieţi. 

O strălucire se apropia printre copaci. 

— "Trebuie să plecăm. Stinge lumina! a şoptit 
Terry. 

Dar Gloria o stinsese deja. Terry a ridicat-o pe 
Alice în picioare. 

— Luăm aparatul? a întrebat Terry. 

— Eu nu pot să-l car, a zis Alice. Ce se întâmplă? 

— Vine cineva încoace, a răspuns Terry. 

— Lasă-l! a zis Alice. Dacă îl atingi unde nu 
trebuie, s-ar putea să fie încă destul de fierbinte ca 
să te frigi. 

— Nu mă frig. 

Ken a apucat pătura şi a acoperit aparatul, apoi l-a 
ridicat cu un geamăt. 

— Gloria, ia-o înainte! a spus el. 

Vocile şi luminile se apropiau. Terry se aştepta să 
pornească şi o alarmă, dar nu s-a auzit nimic. O 
ținea pe Alice de mână şi o trăgea după ea cât de 
grijuliu putea printre copaci, pe întuneric. Paşii lui 
Ken erau mai apăsaţi în urma lor. 

— Staţi! a spus el încet. 

S-au oprit. 

— Mi s-a părut că aud ceva, a rostit unul dintre 
bărbaţi mai aproape de ei acum. 

Terry de-abia mai respira. Ce avea să se întâmple 
dacă erau prinşi aici? 

Alice s-a aplecat şi Terry a văzut-o luând o piatră. 
A aruncat-o tare printre copaci, în stânga. S-a lovit 
de ceva cu o bufnitură puternică. 

Paşii bărbaţilor s-au îndepărtat într-acolo. 

Gloria s-a întors şi a dus mâna liberă la gură, 
spunându-le tuturor să tacă, apoi au mers spre 
maşina lui Terry cât de repede puteau. A reuşit să 
bage cheia în  încuietoarea portbagajului, 
recunoscătoare că lăsase portiera deschisă. Au pus 
aparatul în portbagaj şi au urcat în maşină, iar Terry 
a intrat pe şosea exact când apăruseră nişte faruri pe 
aleea laboratorului. 

Niciunul nu a vorbit până când nu au avut 
certitudinea că nu erau urmăriţi. 

— Am reuşit, a spus Terry, răsuflând zgomotos. 

— La mustață, a adăugat Gloria de pe bancheta 
din spate. 

— Te-ai descurcat minunat, Alice! a spus Ken de 
lângă Gloria. 

Alice a oftat pe scaunul din faţă. 

— N-am văzut destul. Nici pe departe. 

Ultimul lucru pe care şi-l dorea Terry era să fie de 
acord. 

— Am reuşit. Asta contează, a spus ea. 

Spera să fie adevărat. 

Dar toţi stăteau tăcuţi, iar Terry a presupus că 
motivul era că simțeau şi ei, la fel ca ea, că 
suferiseră o înfrângere. Ce aflaseră nou? 

Părea că nimic. 

CAPITOLUL OPT 
ALTE SECRETE, ALTE MINCIUNI 


Februarie, 1970 
Bloomington, Indiana 


1 


Lui Terry îi era dor să aibă intimitatea relativă a 
apartamentului lui Andrew în care să se retragă. Mai 
ales în asemenea momente, când stătea în holul 
aglomerat al căminului, lângă telefonul de pe perete 
— unde dispunea de maximum zece minute înainte 
ca altcineva, care voia să-l folosească, să se uite urât 
la ea. 

— Bună ziua! a spus femeia. 

— Bună ziua, doamnă Rich... 

Terry îşi tot muta greutatea de pe un picior pe 
altul. O strângeau pantalonii pentru că mânca din 
cauza stresului, aşa că azi purta fustă. Chiloţii de 
nailon cu nume ridicol, Panti-Legs, de dedesubt 
erau de un milion de ori mai buni decât jartierele şi 
brâiele cu care crescuse, dar perechea ei preferată o 
strângea acum la mijloc. Așa fine patriarhatul 
femeile supuse, şi-a spus ea. Cu lenjerie incomodă. 

— Andrew e acasă? 

— ÎI chem la telefon. 

Mama lui Andrew îşi trăgea nasul de parcă era 
răcită, dar, înainte să apuce să o întrebe de sănătate, 
Terry a auzit un zgomot puternic în receptor. L-a 
ținut la distanţă o secundă, apoi l-a strâns mai tare, 
aşteptând. 

— Iubito, a murmurat Andrew câteva secunde 
mai târziu. Spune ceva, vreau să-ţi aud vocea. 

— Ceva. 

Râsul lui aspru şi familiar răsunând acum în 
urechea ei era cel mai frumos sunet pe care ea îl 
auzise vreodată. 

Terry îşi dorea să fi fost singură, să-i poată 
povesti despre excursia inutilă pe teren a Frăției. 

Însă, în principal îi era doar dor de el. 

— Începi cursurile azi? a întrebat el. 

— Ieri. 

— Şi mâine te duci iar la laborator? 

— Da. 

A ezitat, sprijinindu-şi fruntea de perete. 

— Probabil n-ar trebui să vorbim despre asta la 
telefon. 

— OK, paranoico... 

Vocea lui se schimbase, căpătase o nuanță 
serioasă, deşi cuvintele lui o tachinau. Aşa că era 
aproape pregătită pentru ce urma să spună: 

— Am ceva să-ți zic. 

Terry voia să alunge solemnitatea subită. 

— Lasă-mă să ghicesc... Te-ai născut pe 
paisprezece septembrie, care întâmplător e prima 
alegere a loteriei recrutărilor. Protestul împotriva 
războiului s-a terminat cu tine la război. 

— Ce fată amuzantă! a replicat el. Dar are 
legătură cu asta. Am primit înştiinţare să mă prezint 
la controlul medical. 

Înseamnă că se va întâmpla. Nimeni nu era mai 
sănătos ca Andrew. Nicio speranță să fie respins 
pentru vreo infirmitate medicală, mai ales că nici n- 
o să pretindă că avea vreuna, aşa cum făceau copiii 
bogați, privilegiați, care nu doreau să-şi servească 
tara. Chiar dacă ţara îl trimitea într-o misiune 
inutilă, pentru care nimeni n-ar fi trebuit să se 
înscrie. 

— Cât de repede? 

— Săptămâna viitoare. Nu voi fi trimis imediat, 
dar... 

— În curând. 

Terry a oftat în receptor. 

— Îți mai aminteşti ce mi-ai promis? 

— Nu-ţi face griji. A fost destul de greu să stau 
câteva săptămâni fără să te văd. 

— OK. 

Terry se temea să nu plângă, dacă mai rămânea la 
telefon. Andrew nu avea nevoie de aşa ceva. 

— Ar trebui să plec... am curs peste un sfert de 
oră şi o văd pe Claire White venind încoace cu o 
privire criminală. 

Claire urla mereu la telefon la iubitul ei de acasă. 

— Te iubesc, scumpo. 

— ŞI eu te iubesc. 

Clic. El a închis. 

Nu se simţise niciodată atât de departe de un om 
pe care-l voia lângă ea. A pus receptorul încet în 
furcă, imaginându-şi ecoul sunetului de adio. 

Clic. 

Să ai o atitudine de adult era o adevărată pacoste. 

Terry a condus singură în seara aceea spre garaj. 
Voia să se gândească, iar condusul o ajuta uneori. A 
plecat cu o oră mai devreme ca să ocolească pe o 
şosea pustie care avea doar benzi drepte şi ocazional 
câte o curbă; dăduse drumul tare la radio şi cânta şi 
plângea alternativ în ritm cu muzica. S-a difuzat şi 
un hit al lui Elvis, Suspicious Minds, şi cu toate că 
Elvis nu era preferatul ei, a plâns mai tare şi a 
zâmbit printre lacrimi, gândindu-se cât de mult le 
plăcea muzica lui. 

Mereu visaseră să meargă în Vegas şi, dacă ar mai 
fi trăit, l-ar fi putut vedea acolo. Aşa că a cântat 
versurile despre cum era să fii prins în capcană şi să 
nu poți pleca. 

Cathartic. 

Spera că scăpase de starea proastă. Dar când a 
intrat şi i-a găsit pe Ken, Gloria şi Alice deja 
adunaţi, stând pe podea în locul obişnuit, şi-a dat 
seama că totuşi cântatul nu fusese suficient de 
cathartic. Sentimentele s-au învolburat în ea şi o 
lacrimă rătăcită i-a curs pe obraz. 

Gloria a observat-o prima şi s-a ridicat s-o 
întâmpine. 

— Ce e? Te simţi bine? 

A întins braţele, iar Terry s-a apropiat şi atunci 
lacrimile ei au devenit suspine. 

— Îmi pare rău, a spus Terry. Eu nu... 

Alice şi Ken au apărut în spatele Gloriei. 

— Terry ce s-a întâmplat? a întrebat Alice. 

Terry a scuturat din cap gândindu-se la cât de 
caraghioasă era. 

— Îmi pare rău. Am încercat să mă eliberez de 
asta înainte să ajung aici, dar... Andrew a fost 
chemat la controlul medical. 

— Îţi aduc nişte apă, a hotărât Alice. Asta face 
mama când plânge cineva. 

— Bine. 

Terry a consimțit şi Gloria i-a dat drumul. 

Alice a alergat într-un colţ al încăperii unde era 
biroul. S-a întors cu un pahar de unică folosinţă plin 
ochi. Conţinutul se scurgea peste margini. Terry a 
întins mâna după el. Prima înghiţitură a calmat-o. A 
mai luat una. 

— E mai bine, a spus ea. 

— Mamele ştiu la fel de multe ca ştiinţa, a 
remarcat Gloria. 

— Ştiinţa încă nu a descoperit câte ştiu mamele 
despre cer şi pământ, a spus Alice, uitându-se la 
Terry. 

— M-am întors şi Alice citează din Shakespeare, 
a constatat Ken. 

Se dusese în acelaşi colţ după Alice şi acum 
venea cu un scaun. 

— Tu stai aici, a spus el şi Terry nu s-a împotrivit. 

Oamenii nesăbuiţi, fragili, care aveau crize în faţa 
prietenilor primeau scaune. Era o regulă. 

— Ne pare rău pentru Andrew, a declarat Alice, 
aruncând o privire în jur, în timp ce Ken şi Gloria se 
uitau la Terry compătimitor. Nu contează că ştiai. 
Acum chiar se întâmplă. 

Terry a lăsat bărbia în piept. 

— Canada rămâne o opţiune, a spus Alice, cu 
voce blândă. 

— Nu, nu rămâne. El nu vrea să facă asta. 

Terry a căutat să se agaţe de ultima picătură de 
calm. 

— Îmi pare rău că am abătut Frăția de la scopul 
ei. Să trecem la treabă. S-a mai gândit cineva la 
ceva? 

Se învoiseră să reflecteze la detaliile oferite de 
Alice înainte să fie întrerupţi în pădure. 

După un lung moment în care părea că răspunsul 
avea să fie nu, Gloria a ridicat mâna. 

— Eu cred că am câştigat trofeul seara trecută. 

A făcut o pauză. 

— Sau am pierdut orice legătură cu realitatea. 

Alice s-a înseninat. 

— Ce vrei să spui? 

— Păi... 

Gloria a întins mâna şi a ridicat caietul în care-şi 
făcuse notițe. 

— E cel puţin la fel de ştiinţific ca orice face 
laboratorul, aşa că ascultaţi-mă. 

— De-abia aşteptăm, fraţilor, nu-i aşa? a întrebat 
Alice. 

— Da. 

Terry nu voia să spere prea mult, dar a descoperit 
că speranţa avea voinţă proprie. 

— M-a pus pe gânduri unul dintre primele lucruri 
pe care le-ai spus, a început Gloria. Că nu ai 
recunoscut unele maşini. E corect să considerăm 
asta ceva neobişnuit? 

Alice a pufnit. 

— Se poate spune şi aşa. Am crescut cu băieți 
care făceau schimb de mașini de parcă erau 
cartonaşe. 

— Aşa că mi s-a părut ciudat că n-ai recunoscut 
decât una. Ştii câte erau? 

Alice a clătinat din cap, încruntată. 

— Nu-mi amintesc toate detaliile la fel de clar 
după aceea... de asta voiam să povestesc atunci. Îmi 
pare rău. E un inconvenient? 

— Nu. E doar o informaţie, a spus Gloria. 

— Zi mai departe! 

Gloria a continuat. 

— Vă amintiţi că Alice a intrat în laborator şi a 
văzut diferite lucruri? A menţionat o maşină de scris 

cu ecran, un disc de plastic introdus în aparat şi o 
maşinărie gigantică în care era fetița. Le-am spus pe 
toate? 

Terry încă nu bănuia încotro bătea, dar era 
fascinată. 

— Da, cred că da. 

— Din câte îmi dau seama, nimic din toate astea 
nu există. Unele din ele seamănă cu chestiile prezise 
la expoziţii şi la târguri internaționale, dar care n-au 
fost încă inventate. 

Gloria s-a oprit, de parcă spusese cel mai 
important lucru. 

— Sunt eu greu de cap? a întrebat Ken. 

Terry a încercat să lege lucrurile, dar Alice i-a 
luat-o înainte. 

— Brenner, atunci când l-am văzut... era mai 
bătrân decât e acum, a zis Alice. Nu ştiu cum de nu 
mi-am dat seama mai înainte. Cred că ai dreptate. 

Gloria a zâmbit. 

— Lămuriţi-ne şi pe noi! a cerut Terry. 

Dar piesele s-au aşezat singure. 

— Serios? Crezi că e... 

— Viitorul, a completat Gloria. Viziunile lui 
Alice nu sunt despre prezent. Sunt dintr-un moment 
din viitor. 

— Când monştrii sunt reali? a întrebat Ken. 

Alice s-a strâmbat la el. 

— Aşa se pare, a răspuns Gloria. 

— Viitorul, a repetat Terry. Ce părere ai, Alice? 

Alice a clătinat din cap uimită. 

— Acum o să văd lucrurile complet diferit. Dar, 
dacă mă gândesc la tot ce-am văzut, are logică. În 
măsura în care poate să aibă logică. 

Terry s-a sprijinit de scaun. A băut încă o gură de 
apă. Aveau un răspuns, unul important. Dar... 

Viitorul nu constituia un răspuns grozav ca să 
facă ceva concret să-l oprească pe Brenner. 
Problema tocmai devenise şi mai gravă. 

— Întrebarea e cum schimbăm viitorul. E 
imposibil. Nu? 

S-a uitat spre Ken, de la care se aştepta să spună 
că nu aşa funcționează lucrurile. El a ridicat din 
umeri. 

— Unele lucruri par stabilite, dar altele nu. Cine 
poate spune? 

— Dar nu putem să ne apucăm să strigăm 
„Viitorul! Viitorul!” a spus Gloria. Asta contează 
doar pentru noi. 

— Nu, a rostit Terry. 

Avea o senzaţie de certitudine. 

— Ar mai conta pentru cineva. Brenner nu 
trebuie să afle niciodată că Alice vede viitorul. O 
parte din viitorul lui. 

Gloria şi-a dus mâna la gât. Evident, era o grijă 
nouă pentru ea. 

— Vă imaginaţi ce-ar face? 

Alice se holba la ea. 

— Nu vreau. Eu... nu v-am spus, dar a fost mult 
mai mult curent decât îmi dau ei în laborator. A fost 
nevoie de el ca să încep măcar să văd clar. Nu pot... 

— Niciodată, a asigurat-o Terry. Nu va afla 
niciodată. Şi nu vei mai face asta niciodată. 

A tăcut câteva clipe. 

— Dar... am găsit o dată dosarele acelea. Aş 
putea să mă întorc la birou şi să obțin mai multe 
dovezi. E singurul lucru la care mă pot gândi... 
Știind despre monştri... şi că face un fel de 
experiment cu copii cu puteri, trebuie să încercăm în 
continuare. E mai important ca oricând să oprim 
experimentele. 

— Sau... a intervenit Gloria. 

— Sau? a întrebat Terry. 

— Sau am putea să nu ne mai întoarcem acolo. 
Desfăşor şi eu un mic experiment pe cont propriu la 
şcoală ca să văd cât o să se opună Brenner. Mă 
prefac că vreau să mă transfer. Mă aştept să apară de 
îndată ce depun documentele, dar deocamdată 
nimic. 

Alice avea o expresie ciudat de optimistă în timp 
ce se uita pe rând la cei trei. Terry nu voia să-i dea 
speranțe încă în privința asta. 

— N-aş mai putea să mă suport, dacă nu-l oprim, 
a afirmat Terry. 

Gloria s-a gândit la spusele ei. 

— Înţeleg. Crede-mă! Dar ar fi bine dacă am avea 
o portiţă de scăpare. 

— Însă nu avem, a zis Ken încet. Nu plecăm. Nu 
încă. Nu ştiu prea multe, dar ştiu că nu e atât de 
Uşor. 

A închis ochii, apoi i-a deschis. 

— Toţi suntem speriaţi. Altfel am fi nişte cretini. 

— Şi nu suntem cretini. Uitaţi-vă ce a descoperit 
Gloria! Ne avem unii pe alţii şi n-ar trebui să uităm 
asta. Suntem cei mai buni aliaţi pe care îi avem. 

Vocea lui Terry şovăia şi ea ura lucrul ăsta. ÎL ura. 
Dar emoţiile o copleşeau şi nu le mai putea ţine în 
interior. 

Trebuiau să se reverse. 

— Brenner nu o să ne lase pe niciunul să plecăm 
fără un motiv întemeiat, a spus Alice. Nu o să 
renunţe nici la ce o fi făcând el cu copiii. E logic. 
Aşa că trebuie să creăm un motiv. Asta înseamnă să 
o ajutăm pe Terry să obţină dovezi. 

— Şi pe urmă? a întrebat Gloria. 

Terry îşi simţea inima în gât şi o usturau ochii. A 
sorbit din apa pe care i-o dăduse Alice. 

— O să găsim o soluţie, a reuşit să spună. Poate 
găsim un reporter să investigheze. 

— Atunci, pentru a afla cum să fim nişte neghiobi 
nobili! a spus Gloria, ridicând mâna ca şi cum ar fi 
ținut un toast. 

Ken a expirat zgomotos. 

— Cei mai nobili şi mai neghiobi, a adăugat el. 

Lui Terry i-ar fi plăcut să vadă în mintea lui... Ba 
nu; dacă ceva devenea tot mai limpede, acela era 
faptul că a cunoaşte viitorul nu rezolva absolut 
nimic. 

— O să fie mai greu cu diversiunea de data asta, 
şi-a dat cu părerea Terry. Brenner mă supraveghează 
îndeaproape în ultima vreme. 

Alice îşi muşca buza. 

— Ar fi mai potrivit dacă unul dintre noi ar 
încerca să intre în biroul lui? 

— Nu, a respins Terry ideea din start. A fost deja 
supărat pe mine, e mai bine să vă ţineţi la distanţă. 
Acum am un polaroid, la urma urmei... şi cred că aş 
putea să o conving pe Kali să ne ajute. 

Terry nu ştia dacă era adevărat judecând după 
criza pe care o avusese fata ultima dată când 
vorbiseră, dar ar fi putut să o ajute dându-i ceva de 
făcut. Terry avea nevoie să o convingă că şi 
libertatea ei era în joc. 

Ca să o ajute pe Kali, trebuia ca fata să aibă 
încredere în ea. 

Terry s-a ridicat în picioare. 

— Trebuie să merg acasă şi să dorm, altfel mâine 
o să plâng toată ziua în faţa lui Brenner. 

S-a oprit. 

— Poate ar trebui să stau trează toată noaptea. O 
merită. 

— Dar tu nu meriţi. În timpul şedinţelor mele o 
să mai caut lucruri pe care le putem folosi, a 
declarat Alice. 

S-a ridicat şi a îmbrăţişat-o cu forța pe Terry. 
Cercul strâmt al braţelor ei şi mirosul vag de 
unsoare şi de transpiraţie al hainelor ei de lucru 
reprezentau o alinare. Apoi a venit şi Ken, 
cuprinzându-le pe amândouă cu braţele în timp ce 
Alice se zvârcolea. În cele din urmă, Gloria şi-a 
întins braţele peste ei. S-au legănat toți puţin. 

— Eşti mai puternică decât crezi, i-a răspuns Ken 
lui Terry. 

Terry se ruga ca el să fie cu adevărat clarvăzător 
şi aceasta să fie una din certitudinile lui. Avea 
nevoie de toată tăria posibilă. 

Îmbrăţişarea de grup s-a încheiat când Alice a 
început să fredoneze un cântec al formaţiei Beatles 
şi fiecare a luat-o pe drumul lui în noapte. 

Terry s-a prăbuşit în patul ei îngust din cămin, i-a 
făcut semn lui Stacey şi a adormit imediat. A visat 
că era într-o pădure şi monştrii lui Alice o urmăreau. 
S-a trezit înainte să afle dacă scăpase. 

Ciocănind în uşă, Ken nu era sigur cine o să 
răspundă şi cum o să explice de ce venise. Dar a 
avut noroc. 

— Ken? 

Andrew îl privea cu ochii mijiţi prin uşa cu plasă 
de la casa părinţilor lui. Purta  tunsoarea 
regulamentară pentru armată. 

— Ce cauţi aici? 

Ochii i s-au luminat când s-a uitat dincolo de 
Ken, la maşină. 

— E şi Terry cu tine? 

— Nu, a răspuns Ken. Am venit singur. Terry nu 
ştie că sunt aici şi ar fi bine să rămână aşa. Am luat 
adresa ta de la Dave. 

Andrew clipea nedumerit. A ieşit din casă, lăsând 
uşa să se închidă în urma lui. 

— Pot să întreb... de ce? 

— Nici nu e nevoie, a răspuns Ken. O să-ţi spun 
eu. 

Era surprinzător de greu să fie aici. Casa îi 
amintea lui Ken de cea a familiei lui. Nu mai fusese 
acolo de trei ani. Familia Rich avea acelaşi gen de 
casă cu etaj, cu verandă lată din scânduri şi un 
leagăn, aceleaşi straturi de flori acoperite pe timpul 
iernii şi îngrijite — ar fi pus pariu — de stăpâna casei. 

— Poţi să intri, a zis Andrew. Probabil că mama o 
să-ţi pregătească ceva să mănânci. 

— O să accept invitaţia, dar putem să rămânem 
aici deocamdată? a întrebat Ken. Vreau să stăm de 
vorbă. 

— Eşti invitatul meu. 

Andrew a arătat cu mâna spre leagănul de pe 
verandă. 

S-au dus spre el, iar leagănul s-a mişcat sub 
greutatea lor. 

— Mi se pare ciudat să dau veşti proaste într-un 
leagăn de verandă, a comentat Ken. 

— Deci e genul acela de vizită, a oftat Andrew. 
Nu ştiu dacă te cred că eşti clarvăzător. Ai venit să- 

mi spui că nu o să supraviețuiesc? 

Ken a lăsat un picior în pământ ca să oprească 
mişcarea leagănului. Gata. 

— Nu, frate, nu ştiu nimic despre asta. 

Ken a făcut o pauză. 

— Am încercat să văd ce se întâmplă cu tine şi cu 
Terry, dar nu am decât o senzaţie. Se chinuie. 

— Terry se chinuie? 

Andrew s-a arătat sceptic la început. Dar apoi a 
părut că acceptă. 

— Mie îmi ascunde asta. Ce pot să fac? 

— De aceea am venit. 

Ken tot nu era sigur că făcea lucrul corect. 

— N-ar trebui să intervin... aşa îmi spunea mama 
mereu. 

Dar mama lui nu avusese mereu dreptate. Acum 
ştia. 

— Dacă asta o s-o ajute pe Terry, merită încercat. 

— Cred că ar trebui să vă despărțiți. Cât eşti 
plecat. Nu ştiu de ce, doar am senzaţia că ar ajuta-o 
cumva. 

Andrew a rămas tăcut. 

— Eşti sigur că nu vrei să ieşi cu ea? a întrebat 
după câteva clipe. 

— Sunt sigur. 

Andrew a dat din cap. 

— Ei bine, dacă nu mă întorc, ai binecuvântarea 
mea. Bine, o s-o fac. 

— Asta e tot? 

Ken se aşteptase la o ceartă. Una în care să nu 
prea aibă ce să răspundă. 

— Știu că ţii la ea. Dacă o s-o ajute, sigur. Pare a 
fi lucrul cel mai potrivit. Ar trebui să fie liberă până 
când aflăm ce se întâmplă. M-am gândit deja la asta. 

Ken se uita la profilul lui Andrew, încercând din 
răsputeri să-i afle viitorul. Dar, cu toate astea, îi 
scăpa. 

O briză inexistentă sufla pe lângă Terry şi copacii 
din jurul ei trosneau, iar frunzele se loveau unele de 
altele ca nişte dinţi. Nu o ajuta faptul că putea să 
vadă printre ele până la pat, podeaua cu gresie şi 
supraveghetorii ei. 

Simţi o mână pe umăr. 

— Domnişoară Ives? 

Vocea unui demon. Dinţii lui păreau prea mari, în 
timp ce-i vorbea. 

— Terry? Ce s-a întâmplat? 

— Ar trebui să ştii, a spus ea sau 1 s-a părut că aşa 
a spus. Îi era greu să fie sigură. Astăzi, gândurile i se 
întorceau întruna către pădure şi monstru. Doctorul 
Brenner, în faţa ei, îi punea întrebări care nu ajutau. 
Câtă vreme se pierduse în pădurile psihedelice, cu 
un strat transparent între ea şi laborator? Patru ore? 
Cinci? O făcea să se teamă să mai închidă ochii. 

Nu izbutise să ajungă în vid şi să vadă dacă ar 
găsi-o din nou pe Kali acolo, să-i vorbească. Din 
cauza drogului nu-şi amintea prea bine de ce avea 
nevoie de Kali... 

Frunzele au foşnit din nou în jurul ei. 

— Să-i dăm un sedativ? a întrebat infirmierul. 

Doctorul Brenner a coborât mâna pe braţul ei să-i 
ia pulsul. A încercat să-l îndepărteze, dar el o ţinea 
strâns. 

— Dă-mi drumul, a cerut ea. Acum! 

Urma unui zâmbet a apărut în ochii lui albaştri ca 
de gheaţă. 

— Sau ce? 

Terry a strâns mâna cealaltă în pumn şi a deschis 
gura să strige... 

El i-a eliberat mâna doar pentru a-şi pune 
stetoscopul în urechile ce păreau ascuţite, ca de lup, 
şi a-i asculta inima. Ea a tresărit când metalul rece 
s-a îndreptat spre abdomen. Inima îi bubuia în 
urechi şi a întins mâna să-l împingă. 

— Relaxează-te, a îndemnat-o Brenner, păşind în 
spate. 

Apoi, 1 s-a adresat infirmierului: 

— Funcţiile vitale sunt în regulă. Pulsul e mărit, 
dar nimic ce nu se poate explica prin stresul 
provocat de halucinogen. 

— Vrea să spună că am o transă proastă, i-a 
explicat Terry lacheului peste umărul lui Brenner şi 
a dat din cap dintr-o parte în alta. Vreau să mă lăsaţi 
în pace. 

— O să fim aici până îți revii, a spus Brenner. 

Ce era nuanţa aceea de încântare din glasul lui? 
Sau ei îi juca mintea feste? 

Orice ar fi fost, Terry a închis ochii şi, înăuntrul 
ei, a luat-o la fugă. În sfârşit, găsise asupra cărui 
lucru să se concentreze. Asupra dorinţei de a nu fi în 
preajma doctorului Martin Brenner. Şi, în cele din 
urmă, a scăpat de pădurea întunecoasă şi de 
încăperea aceea. Vidul o înconjura. Picioarele îi 
plescăiau în apa pe care o asocia cu acest nicăieri- 
pretutindeni. 

A deschis ochii în întunericul paşnic din jur. 
Răsufla greu, încă supărată. 

Se mai liniştise când Kali a apărut. 

Fata ţopăia către ea, stropind cu apă prin beznă. 

Această biată copilă trecuse prin mai multe decât 
îşi putea imagina Terry. Bineînţeles, studiile lui 
Terry o pregăteau, teoretic, să lucreze cu copii. 
Practic, cel puţin sub influenţa drogului, să vină să 
discute cu Kali după ultima lor conversaţie era ca şi 
cum ar fi mers legată la ochi pe un câmp presărat cu 
mine. Izbucnirea lui Kali cauzată de faptul că Terry 
avea atâţia prieteni şi îmbrăţişarea aceea puternică. 
Tânjea după fetiţa mânioasă, dulce şi singură. 

Terry a încercat să nu arate cât e de uşurată că o 
vede aici. Nu voia să o sperie. 

— Bună! a zis Kali. Am cerut un calendar şi mi- 
au dat unul! Marchez fiecare zi şi zilele de joi sunt 
ale tale. 

A spus-o cu timiditate. 

Terry s-a aplecat ca să fie la nivelul ei. Lui Kali 
nu părea să-i placă prea mult să fie atinsă, dacă 
gestul nu venea din partea ei, aşa că Terry s-a 
abținut să-i dea o şuviţă de păr după ureche. 

— Calendarul tău are poze? 

Kali a ţopăit scurt. 

— Are câte un animal pentru fiecare lună! În 
februarie e un tigru. 

— Tigrii au colţi mari, a spus Terry. 

— Tigrii rag. 

Kali a scos un sunet ca un mârâit şi a început să-i 
dea târcoale lui Terry. Fata s-a oprit brusc. 

— Mama scotea sunetul ăsta şi-mi spunea o 
poveste despre un tigru! Am primit numele unei 
zeițe. Purta piele de tigru şi era aprigă în luptă. 

Deci fata avea o mamă undeva. 

— Unde e mama ta acum? 

— Nu mai e. 

Bucuria lui Kali a dispărut. A lovit cu piciorul în 
apă. 

— Nu mai e, nu mai e, nu mai e. 

— Nici a mea, a zis Terry. 

Kali a ridicat din umeri. 

— Kali, de cât timp eşti aici? 

Însă Terry şi-a dat seama că nu asta era întrebarea 
potrivită. 

— De cât timp eşti cu doctorul Brenner? 

Tot nu era bine. 

— Papá, adică. 

— Înainte nu aveam calendar. Nu ştiu. 

— Ai spus că ți-au dat un calendar — cine ți l-a 
dat? 

— Supraveghetorii mei, a răspuns Kali. 
Ajutoarele lui papá. 

Terry încerca să-şi mențină vocea calmă. 

— Deci locuieşti aici? 

— E casa mea deocamdată. 

Kali a ridicat iar din umeri. 

Da, doar deocamdată, voia Terry să spună, dar a 
tăcut. 

— Papá se supără vreodată pe tine? 

Kali a dat aprobator din cap. 

— Tot timpul. Se enervează atât de tare! 

Fata chicotea, cu adevărat bucuroasă. 

— Uneori îmi dă bomboane ca să fiu cuminte. 
Aşa am primit calendarul. 

Terry nu voia să o întrebe ceva care să-l facă pe el 
să se supere pe ea. I-a venit un gând îngrozitor. 

— Îţi face... rău? Când se supără? 

Kali a rămas pe gânduri. 

— Nu chiar. Doar că minte. Încă nu am un 
prieten. 

S-a oprit. 

— În afară de tine. Dar jură că o să am unul în 
curând. 

Semăna cu un „nu”. Ceea ce era ciudat... dat 
fiind ce văzuse Alice că îi făcea el fetei din viitor, 
felul în care o alunga drept pedeapsă. 

Dar Kali nu avea tendinţa să mintă. Fetiţa era 
sinceră. Însemna că nu-i făcea rău, nu în sensul 
acela. Doar în sensul în care o obligă să trăiască 
aici. 

Terry a decis să meargă mai departe. 

— Ți-am spus despre ceilalți prieteni ai mei când 
am fost aici ultima dată, îți aminteşti? Alice, Ken şi 
Gloria. lar lor le face rău... nouă. Ne pune să luăm 
medicamente pe care nu vrem să le luăm. Nu vrem 
să mai venim aici. 

— O să mă părăseşti? a întrebat Kali. 

— Vrem să plece toată lumea. 

Terry se întreba ce ar putea simboliza lumea de 
afară pentru un copil de cinci ani. 

— Ai vrea să mergi cândva la grădina zoologică? 
Să vezi un tigru adevărat? 

— Da, a spus Kali. Şi vreau să-i cunosc şi eu pe 
prietenii tăi. 

— Într-o zi o să poţi, a zis Terry. Vreau să încerc 
să te scot de aici. Să ieşim toţi de aici. 

— Papă nu o să ne dea voie, a replicat Kali. 

— Poate îl obligăm. 

A spus-o cu grijă, pândind reacţia lui Kali. 

— Ca să-i ajut pe prietenii mei — pe toţi, inclusiv 
pe tine —, trebuie să intru în biroul lui papá data 
viitoare când vin aici. Crezi că ai putea crea o 
diversiune! Nimic care să-l înfurie prea tare. Trebuie 

doar ca el şi toţi ceilalți să mă lase singură câteva 
minute. 

Kali se gândea la vorbele ei. Nu se grăbea deloc 
să răspundă. 

— Pot s-o fac. Papă merită farse pentru 
minciunile pe care le spune, a rostit ea când Terry 
aproape abandonase orice speranţă. 

— Da. 

Terry era întru totul de acord. 

— Merită. 

— OK! Trebuie să plec! 

Kali s-a îndepărtat ţopăind, înainte ca Terry să 
încerce măcar să o îmbrăţişeze. 

De ce era atât de nesigură că totul o să meargă 
bine? În mod special nu o rugase pe Kali să-şi 
folosească puterile, pentru că atunci ar fi fost la fel 
de rea ca Brenner. 

Avea o săptămână la dispoziţie să-şi facă griji în 
privinţa reuşitei planului. Deocamdată s-a întors 
prin vid, plescăind prin apă fără să scoată un sunet. 
Îşi imagina tigri fantomă pândind din umbră în timp 
ce mergea. 

Alice era la Hawkins de ore întregi şi ştia că în 
curând puteau să plece. Nu îndeajuns de repede, dar 
se agăța de acest gând. Se terminase cu curentul 
electric pe ziua de azi. Aşa că stătea pe marginea 
patului şi aştepta ca întregul maraton să ia sfârşit. 

Fusese mai rezervată decât de obicei cu doctoriţa 
Parks, răspunzându-i la întrebări cu vorbe alese cu 
grijă. Doctoriţa nu păruse să-şi dea seama. Ideea că 
Brenner ştia ce vedea ea şi ar fi putut înţelege... o 
speriase pe Alice până în adâncul fiinţei. 

Dar avea să fie puternică pentru Terry. Şi pentru 
fetiţa din viitor. 

Alice o zărise din nou în viziunile de azi. Repeta 
ceva pentru Brenner, care părea mulțumit. Apoi 
creierul ei preluase controlul cu un impuls de 
imagini întâmplătoare. Seara trecută se forțase 

aproape prea mult. Se simţea epuizată, aşa că azi 
avusese grijă să nu insiste. 

Măcar dacă ar fi existat o cale să-i spună fetei din 
viitor că nu era singură, că Alice o supraveghea şi 
suferea pentru ea, că Terry avea să o ajute. Că toţi 
ştiau de existenţa ei. 

Dar, bineînţeles, nu exista. 

Doctoriţa Parker plecase împreună cu infirmierul, 
după ce se anunţase în boxe un „cod indigo” în 
momentul prezent. „Indigo” era un cuvânt drăguţ, o 
culoare drăguță. Sugestia şi drogul încă rămas în 
sistemul ei scăldau camera într-o nuanţă aprinsă de 
violet. Când s-a deschis uşa, Alice se aştepta să 
apară doctoriţa Parks şi să-i spună că era timpul să 
plece. 

Dar era o fetiţă. Însă nu fetiţa ei. 

Era cea descrisă de Terry. Alice nu şi-o imaginase 
într-un halat de spital identic cu cel purtat de ea. 
Fetiţa era şi mai mică, şi mai tânără decât cea din 
viziunile lui Alice. 

Alice s-a ridicat din pat şi s-a apropiat de ea. 
Poate avea halucinaţii. În sfârşit. 

— Kali? 

A mijit ochii. 

— Chiar eşti aici? 

Fata îi zâmbea. 

— De unde ştia? Ai ştiut pur şi simplu? a 
întrebat Kali, apoi a clătinat din cap. Ţi-a spus 
Terry. Speram că eşti ca mine. Cine eşti tu? 

— Sunt Alice. 

I-a zâmbit şi ea fetei, căci nu putea altfel. Nu era 
un miraj, nicio viziune provocată de drog. Era în 
camera lui Alice. Cum? 

— Ar trebui să fu aici? 

— Nu! a cântat Kali veselă. Am fugit. Am vrut 
să-i cunosc pe prietenii lui Terry. M-a rugat să creez 
o diversiune. Acum suntem şi noi prietene? 

— Sigur că da, a spus Alice. Credeam că Terry o 
să te roage să faci asta săptămâna viitoare. 

Acela fusese planul — se schimbase? 

Fetiţa a dat ochii peste cap. 

— O s-o fac iar. 

Alice se tot întrebase ceva. 

— Când creezi iluzii, te doare? 

— Nu, a răspuns Kali. Mă rog... uneori capul îmi 
arde puţin. 

Alice o privea cum dădea cu degetul sub nas de 
parcă se ştergea de ceva. 

— Curge puţin sânge. 

— Eşti rănită? 

Alice s-a apropiat de ea, hotărâtă s-o ajute, dacă 
era adevărat. Şi-a croit drum printre braţele scurte 
care se zbăteau şi a prins-o pe Kali de bărbie să-i 
vadă nasul mai bine. Kali nu avea nicio şansă să 
scape de strânsoarea exersată de Alice cu o duzină 
de fraţi şi surori ce se zvârcoleau. 

— Acum n-o fac, a zis Kali, continuând să se 
împotrivească. Şi oricum, ăsta e preţul când se 
întâmplă. 

— Ce preţ? 

Kali se îndepărtă de ea. 

— Asta spune papă. Preţul 'luziilor. 

— Preţul. 

Alice a rămas cu gura căscată, apoi şi-a amintit că 
ea era adultul. 

— N-ar trebuit să plăteşti un preţ. Eşti un copil. 

— Ba tu eşti un copil! a răspuns Kali. Tu nu știi! 
Tu eşti normală! 

Alice a pus mâna pe braţul fetei şi a tinut-o în 
timp ce ea încerca să scape. 

— Kali, uită-te la mine! Chiar înţeleg. Şi nu sunt 
normală. Ei mă conectează la aparate aici, iar 
durerea aceea e preţul meu... Preţul lucrurilor pe 
care trebuie să le văd. 

— Ce lucruri? 

Kali era curioasă acum. 

Alice nu avea de gând să-i povestească despre 
monştri şi fetiţe torturate. 

— Tu creezi iluzii, lucruri care nu sunt aici, da? 
Ei bine, eu văd lucruri care nu se petrec aici, acum, 
dar sunt reale. Tu creezi iluzii. Eu am viziuni. 

— Aha. 

Kali se uita la ea. Ochii îi scânteiau. 

— Tu eşti ca mine. Am o prietenă ca mine! Ken 
şi Gloria sunt şi ei ca mine? 

— Nu. 

Alice a simţit o împunsătură. 

— Dar o să te ajutăm toţi. Terry nu o să te lase 
aici. 

— Eu te iubesc, Alice. Putem fi tigri. 

Kali s-a strâmbat de parcă răgea şi a încercat să 
scoată un sunet înspăimântător. 

Alice nu putea să nu râdă, deşi o durea inima la 
gândul că Brenner îi făcea rău fetiţei. Până atunci nu 
simţise niciodată mânia adevărată. 

— OK, o să fim tigri. 

A împuns-o cu degetul pe Kali în burtică. 

— Dar acum n-ar fi bine să te întorci acolo unde 
ar trebui să fii? 

Fata a prins-o de mână şi a ţinut-o strâns. 

— O să plec. Papá nu mă poate găsi aici. S-ar 
putea să ai necazuri. 

Kali i-a dat drumul la mână, apoi i-a făcut semn 
de rămas-bun şi s-a îndreptat spre uşă. Era atât de 
mică, încât Alice s-a dus după ea s-o ajute. 

— Sunt puternică, a protestat Kali când Alice a 
încercat s-o ajute. 

S-a descurcat singură. Era logic — altfel cum ar fi 
putut ajunge aici? 

Lui Alice îi plăceau fetele încăpăţânate. 

— Se vede. 

— Și ne vedem săptămâna viitoare! a spus Kali 
stând în cadrul uşii deschise încă o secundă. Apoi a 
adăugat: Am un calendar. 

Pe urmă, uşa s-a închis şi vârtejul încântător şi 
derutant numit Kali a dispărut. 

— Unde ai fost? a întrebat doctorul Brenner când 
Opt s-a apropiat de uşa camerei ei dinspre hol. 

Le-a făcut semn paznicilor şi celorlalți angajaţi 
adunaţi acolo să se dea la o parte. 

— Lăsaţi-ne o clipă! 

— Nu e treaba ta, a răspuns ea, ridicând bărbia cu 
încăpățânare. 

El vedea cum se uitau ceilalți la Opt, practic cu 
gura căscată. Trebuia să le ţină o prelegere despre 
reacţiile profesioniste faţă de situaţiile extreme. Ca 
atunci când o fetiţă păcălea personalul şi ieşea din 
aripa securizată. Din nou. 

Ştia că ea nu o vizitase pe Terry, aşa că se temea 
de ce era mai rău: că Opt evadase cumva. Puterile ei 
arătau că era foarte probabil să încerce într-o bună 
zi şi poate chiar să reuşească... dacă nu-i anihila 
dorinţa de-a o face. De aceea se purta frumos cu ea. 
Nu trecuse s-o vadă de câteva zile şi era îngrijorat 
că acesta era rezultatul. 

A lăsat uşurarea să-l cuprindă. Un sentiment rar, 
de care merita să se bucure. Fusese aici tot timpul. 
Avea nevoie doar de atenţia lui. Atâta tot. 

Încă nu ajunseseră în acel punct în care ea să-şi 
folosească puterea împotriva lui. Avea doar cinci 
ani. ŞI nu era destul de pricepută încât să ştie măcar 
că voia să scape. El ar fi trebuit să aibă încredere în 
protocoale că lucrurile o să rămână aşa. 

— Unde ai fost? Ştiu că n-ai vizitat-o pe 
domnişoara Ives, pentru că eram în camera ei când 
s-a dat alarma. 

— M-am ascuns, a răspuns Opt. 

— Unde? 

Ochii lui Opt erau cercuri căprui de inocenţă. 
Fetiţa a ridicat din umeri cu un gest exersat. 

— Prin apropiere. Voiam să te văd. Credeam că o 
să te bucuri. 

— Doar nu te-ai gândit că o să mă bucur dacă nu 
te găsesc. 

Ea se uita în continuare la el. 

— Nici măcar n-ai încercat. 

El a auzit un icnet în spatele lui, unul dintre cei 
care n-ar fi trebuit să asculte. Dacă afla cine era, 
avea să-l concedieze. 

— Sigur că nu, a spus doctorul Brenner. 

Ca o măsură de siguranţă, a luat-o în braţe. Ea s-a 
îmbunat. 

— Ştiam că o să te întorci. Să-ţi aducem nişte 
îngheţată de la cantină? 

Cantina avea mereu îngheţată pentru toţi copiii. 
Ei erau cel mai uşor de mituit. Plăcerile lor erau 
simple, iar memoria le era scurtă. Avea să o 
pedepsească mai târziu, când nu îi priveau ceilalți, 
într-un fel pe care ea avea să-l ţină minte. 

Opt a ezitat. 

— Noi suntem prieteni? 

Brenner habar nu avea ce să răspundă. Nu era 
întrebarea ei obişnuită, aşa că a răspuns ce 
presupunea el că ea voia să audă. 

— Mă ocup de prietenul tău. Promit. În curând. 

Opt continua să-l privească într-un fel care lui nu- 
i plăcea. 

— Dar mai întâi, a zis doctorul Brenner, ar trebui 
să-ţi aducem îngheţata. 

— Da, papă. 

El îşi dădea seama după chpitul des care urmă că 
fata o să adoarmă până atunci. Trebuia să aibă mai 
multă grijă să treacă zilnic s-o vadă, chiar dacă nu 
lucra efectiv cu ea... 

Pedeapsa avea să i-o aplice chiar el. Apoi, poate 
că după aceea putea să-l viziteze în biroul lui. 
Numai că nu-i păstrase desenele. Pe următoarele 
avea să le păstreze. Pe urmă, putea să o ţină cât de 
aproape era necesar. 


7 


Trecuseră trei săptămâni şi februarie aproape se 
terminase. Terry o aşteptase degeaba pe Kali în vid, 
în timpul ultimelor şedinţe. Nu existase altă 
diversiune majoră în afară de momentul în care 
doctorul Brenner ieşise din camera ei ultima dată 
când o văzuse pe Kali. Terry ar fi trebuit să se ducă 
atunci. lar acum ar trebui să stabilească următoarea 
lor mişcare. În schimb, stăteau sub un cer perfect, 

într-o sâmbătă neobişnuit de caldă, făcându-i lui 
Alice pe plac cu o „activitate distractivă”. 

Terry privea cu atenţie maşina sport a lui Alice, 
Joasă, strălucitoare, de un roşu puternic. Pe parbriz 
erau punctişoare de vopsea aurie ca nişte aripi. 

— E a ta? Şi cum o să încăpem toţi? 

Alice a dat ochii peste cap. 

— Da, prinţesă. Încăpem toți. 

Le-a aruncat o privire în chip de scuză lui Ken şi 
Gloriei. 

— Deşi cine stă în spate nu o să aibă mult loc 
pentru picioare. 

— E excursia lui Terry, a spus Gloria. Merge ea 
în faţă. 

— Lui Terry nu îi prea plac maşinile, le-a amintit 
Terry tuturor. 

Alice a dat iar ochii peste cap. 

— Numai comuniştilor nu le place un Firebird! 
Mergem la Brickyard. Unchiul meu ne-a obţinut 
acordul să asistăm la câteva ture de antrenament. 

Brickyard părea să fie o poreclă pe care cei 
avizaţi o foloseau pentru pista de curse unde se 
desfăşura Indy 500. La distanță de o oră. Ce 
bucurie! 

Terry şi-l amintea pe tatăl ei cum urmărea cursele 
la televizor în fiecare an. OK, poate că eşti o 
adevărată pacoste în momentul ăsta. Încetează 
odată! 

— Şi asta e maşina lui? a întrebat Ken. 

Terry şi-a amintit unul dintre primele lucruri pe 
care le spusese Alice vreodată. 

— Credeam că o să cumperi un Firebird pentru 
tine. De cât mai ai nevoie? 

— M-am hotărât să-i păstrez, pentru orice 
eventualitate, a spus Alice. 

Ken a atins cauciucul din faţă cu vârful tenişilor 
Converse All-Star albi şi murdari, în loc să-l 
lovească şi să-i stârnească furia lui Alice. 

— E drum lung. Mi-aş dori acum ca iarba să aibă 
efect asupra mea. 

— Nu se fumează marijuana în maşina asta! a 
replicat Alice, clătinând din cap. Practic, e nouă. Şi 
nici măcar nu-i a mea. E împrumutată. Trebuie s-o 
spăl în fiecare săptămână timp de trei luni. 

Gloria a ridicat din sprâncene. 

— Lucru pentru care probabil te-ai oferit 
voluntară doar ca s-o poţi conduce. 

Alice a ridicat ochii spre cerul albastru-deschis 
presărat cu nori pufoşi. Terry a luat-o ca pe o 
confirmare. 

Era plăcut să pregătească expediţia de duminică, 
dar lui Terry i-ar fi prins bine un pui de somn. 
Dezvoltase o teorie cum că relatarea lui Alice, că 
Opt venise s-o vadă, era motivul care o împiedica să 
o întâlnească iar pe Kali. Sigur aflase Brenner. Se 
ruga ca fata să fie în siguranţă. 

Pe urmă, ieri primise un telefon. Andrew avea să 
se prezinte la instrucția de bază. Avea să vină să-şi 
ia rămas-bun peste două zile. De fapt mai puţin. Mai 
rămăseseră patruzeci de ore până îşi va lua la 
revedere de la omul pe care-l iubea şi se ruga ca el 
să se întoarcă. 

Se apropia funia de par şi cel mai rău era că Terry 
se simţea neputincioasă. Nu se mai simţise niciodată 
aşa. Terry Ives era o luptătoare. Aşa era ea. Aşa îşi 
dorise tatăl ei să fie. Persoana pe care mama ei o 
aproba fără tragere de inimă. Lui Becky nu i-ar fi 
plăcut nimic din toate astea, dar Terry ajunsese deja 
prea departe ca să se mai poată opri. 

— Nu mai fi aşa de încruntată! i-a ordonat Alice, 
cu degetul aţintit spre ea. Alungă supărarea! Urcă în 
maşină! 

— Bine. 

Terry a ridicat mâna şi a arătat spre ochi în timp 
ce-i dădea peste cap. Apoi şi-a strâmbat gura într-un 
zâmbet nefiresc. 

S-au urcat toţi cu greu. Terry se foia pe scaunul 
îngust, încercând în zadar să stea confortabil. Pielea 
scârțâia. 

— Mă simt ca un clovn, a remarcat Gloria. 

— Să nu compari această maşinărie frumoasă, 
această capodoperă a artei mecanice, cu o maşină de 
clovni. 

Alice a pornit maşina şi motorul s-a trezit cu un 
huruit. Apoi a strigat ca să acopere zgomotul: 

— Ascultaţi simfonia asta! 

— E tare, a bombănit Terry. 

Trebuia să recunoască, maşina mirosea frumos, a 
nou. 

— O să vedeţi! 

Alice a băgat în viteză şi a dat cu spatele prea 
repede, reuşind să o surprindă pe Terry. Apoi a 
continuat tot aşa. 

Terry se temea să nu primească amendă pentru 
viteză, deşi Alice în mod evident nu se temea. 
Înghiţeau autostrada şi da, sigur, dacă trebuia să 
recunoască, cam după douăzeci de minute, când 
Alice încă mai zâmbea la volan, iar ferestrele 
trosneau când treceau de alte maşini, abandonându- 
se drumului, a început să-i placă. 

Vina o urmărea, dar a respins-o ferm. Nu trebuia 
să te simți vinovat că trăiai, că erai fericit, că aveai 
un moment când te prefăceai că, dacă lucrurile 
nasoale nu ţi se întâmplă chiar atunci, nu ţi se 
întâmplă deloc. 

Câtă vreme nu te prefăceai la nesfârşit. 

Terry s-a întins şi a bătut uşor în volan ca să-i 
atragă atenţia lui Alice. A mimat cuvântul 
Mulţumesc. 

Alice a zâmbit mai larg şi a strigat: 

— Cu plăcere! 

Râsul Gloriei şi al lui Ken din spatele lor suna ca 
o muzică. Terry ar fi făcut orice să-i protejeze pe cei 
din maşină. Orice. 

CAPITOLUL NOUĂ 
ÎNTRE ZIDURI 


Martie 1970 
Bloomington, Indiana 


1 


Gloria şi-a dat seama că se întâmplă ceva de cum 
a intrat în sufragerie. 

În primul rând, mama pregătise salata ei preferată 
cu jeleu roz şi merişoare — o garnitură pe care o 
păstra de obicei pentru Ziua Recunoştinţei. Nu o 
prea făcea în timpul săptămânii. În al doilea rând, 
tata pusese un teanc de benzi desenate lângă farfuria 
ei. Nu le aducea aproape niciodată acasă — îi plăcea 
când ea venea la magazin şi putea verifica toată 
selecţia ca să se asigure că nu făcuse comanda 
greşit. X-Men fusese singura revistă pe care o adora, 
dar care nu se vindea. 

— Ce s-a întâmplat? Buni e în regulă? a întrebat 
ea. 

— Buni e bine, a răspuns mama din capătul 
mesei. Vino, ia loc! 

— Am primit un telefon de la şcoală, a spus tatăl 
ei. Au insistat să rămâi, ba chiar ti-au oferit bani de 
bursă. Doctorul care se ocupă de experiment vine la 
cină — o să apară imediat. Pare foarte impresionat de 
tine. 

Brenner luând cina la masa părinţilor ei? După ce 
o trimisese pe Terry să le pună microfoane. Începuse 
să spere că poate abandonarea experimentului nu 
avea să fie atât de dificilă pe cât presupunea. La 
orice reacție s-ar fi aşteptat, însă nu la ceva chiar 
atât de personal. 

— Mă întorc imediat, a spus ea, luându-și 
revistele. Ar trebui să le duc în camera mea. 

Tatăl i-a făcut cu ochiul. 

— Nu vrei să te întrebe doctorul despre cărțile 
astea nostime, nu? 

— Exact. 

A aşteptat până a ajuns în hol şi a inspirat adânc. 
S-a auzit o bătaie în uşă. Nu voia să răspundă. 

— Scumpo, vezi tu cine e? a strigat mama ei nu 
tocmai ca o întrebare. 

Gloria a pus revistele preţioase sub un ziar, şi-a 
netezit fusta şi a afişat o expresie amabilă. Abia pe 
urmă a deschis uşa. 

A clipit nedumerită văzând-o pe Alice în prag. 

— Alice? 

— lartă-mă că am venit fără să sun, dar nu aveam 
numărul tău. Am sunat la magazin şi au spus că eşti 
deja acasă şi... 

— E în regulă, a spus Gloria şi a tras-o înăuntru. 
Numai că tocmai am aflat că doctorul Brenner vine 
la cină. 

Alice arăta pe atât de şocată, pe cât se simţea şi 
Gloria. 

— Micul meu experiment despre ce-o să facă să 
ne reţină s-a întors împotriva mea. Probabil ar trebui 
să pleci înainte să ajungă aici. 

Gloria s-a încruntat. 

— De ce eşti aici? 

— Trebuie să vorbim despre ceva, a răspuns 
Alice. Dar ai dreptate, ar trebui să plec. 

— Prea târziu, a zis Gloria. 

O umbră se apropia de sticla opacă a uşii. A 
urmat un ciocănit. 

— A venit. 

— Mamă, poţi să mai pui o farfurie? Prietena 
mea Alice o să stea cu noi la masă, a strigat Gloria. 

Mama ei a scos capul pe hol, uitându-se la ţinuta 
neprotocolară a lui Alice. 

— Bineînţeles, a spus ea, de parcă n-ar fi 
dezaprobat faptul că femeile purtau pantaloni la 
masă. 

Gloria îşi adora părinţii. Ura ideea că aveau să se 
poarte frumos cu Brenner. 

Încă un ciocănit. Gloria nu avea încotro, trebuia 
să deschidă. 

— Bună seara, domnule doctor Brenner, a spus 
ea, afişând un zâmbet cât mai convingător. Bun 
venit în umila noastră casă! O cunoaşteţi deja pe 
Alice, bineînţeles. A venit pentru... 

Gloria nu se gândise cum să termine propoziţia. 

— Cină, a intervenit Alice. Am auzit că bucatele 
doamnei Flowers sunt legendare. lar casa asta nu e 
tocmai umilă. 

Când Gloria a ridicat din sprâncene, a adăugat: 

— Vreau să spun că e frumoasă. 

În orice altă împrejurare, ar fi făcut-o pe Gloria să 
râdă. 

— Ce surpriză plăcută! Nu doar un subiect 
promiţător, ci doi, a comentat Brenner. 

— Pe aici, a spus Gloria şi a luat-o pe Alice de 
braţ ca să nu fie nevoită să meargă pe lângă 
Brenner. 

Tatăl ei s-a ridicat şi au urmat obişnuita strângere 
de mână masculină şi bătaia cu palma pe spate. 
Mama Gloriei s-a întors cu o farfurie pentru Alice. 

— Ne bucurăm foarte mult că sunteţi aici, 
domnule doctor Brenner, a zis ea. 

El a dat din cap ca şi cum ar fi spus Bineînțeles şi 
nici nu s-a deranjat să întrebe cum o cheamă. 
Normal. 

— Acum, a continuat tatăl Gloriei în timp ce le 
făcea semn tuturor să ia loc şi să se servească, 
spuneţi-ne cât de minunată e Gloria noastră. 

— Mă bucur că nu o vom pierde în favoarea 
Californiei, a zis doctorul Brenner, uitându-se doar 
la tatăl ei. Am vorbit cu colegii de acolo, prieteni 
de-ai mei, şi le-am spus că trebuie să o reținem aici. 

Gloria a auzit-o pe Alice icnind. 

S-a întins şi şi-a pus o porţie uriaşă de salată roz 
pe farfurie. 

— Ia şi nişte pui, fată dragă, a spus mama ei. Şi 
tu la fel, Alice. 

— Sunt curios, Gloria, de ce te-ai gândit să pleci? 
a întrebat doctorul Brenner, uitându-se acum doar la 
ea. 

— Voiam doar să văd ce opţiuni am. 

El a dat aprobator din cap. 

— Te asigur că munca mea e cea mai bună dintre 
toate. 

Brenner a continuat, explicându-le părinţilor ei 
cât de importantă era, fără să spună mai nimic, de 
fapt. 

Am vrut să putem pleca toţi. M-am gândit că întăi 
ar fi bine să aflu dacă există vreo modalitate mai 
uşoară... 

Înainte ca Terry să intre din nou în biroul lui să 
caute dovezi. Acele planuri păreau să întârzie. Terry 
rămăsese tăcută după excursia lor la Brickyard, o 
plimbare care se dovedise fascinantă. Gloria o 
rugase pe Alice să-i prezinte locul şi să-i explice 
cum funcționau maşinile de curse, deşi erau puţine 
în ziua aceea. Chiar fusese o „activitate distractivă”, 
cum promisese Alice. 

Asta scotea în evidență cât de neatrăgător era 
laboratorul. Gloria ajunsese expertă în a evita să-şi 
ia LSD-ul sau cel puţin doza întreagă. O împingea 
cu guma în obraz, apoi o scuipa în palmă când nu se 
uita nimeni. Interogatoriile continuau şi se prefăcea 
uneori că e ameţită ca să fie interesant. Era exact 
opusul ştiinţei. 

Lucrurile pe care le-am făcut noi ca să-i oprim 
sunt mai ştiinţifice. Aparatul de electroşocuri creat 
de Alice. Nu fusese niciodată mai îngrozită de ceva. 

Înainte să o electrocuteze pe Alice, Gloria îşi 
imaginase toate posibilitățile, dacă ceva mergea 
prost şi şocul îi făcea rău. Nimeni n-ar fi crezut că 
se oferise voluntară. Nimeni n-ar fi crezut că o fată 
ca Alice, fără educaţie formală, putea să creeze un 
asemenea lucru. Oamenii ar fi fost mai mult decât 
pregătiţi pentru un scandal în care Gloria Flowers 
era implicată într-o ciudăţenie de experiment în 
pădure, în urma căruia fusese rănită o tânără. Şi cu 
un bărbat neînsurat alături. 

Sigur, se temuse să nu o prindă cei de la 
laborator, dar îngrijorările ei fuseseră mult mai mari. 
Unele vieţi erau mai uşor de distrus decât altele. 

— Nimic nu o să fie niciodată corect, nu-i aşa? a 
întrerupt Gloria peroraţia doctorului Brenner despre 
munca lui grozavă. 

— Nu, a replicat doctorul Brenner. Lumea nu e 
un loc corect. 

Ridurile de pe fruntea tatălui ei s-au adâncit, aşa 
cum se întâmpla când se gândea intens la ceva. 

— În casa asta, totul va fi întotdeauna aşa cum 
trebuie să fie. Dar în afara ei nu, nu o să vă mint. 
Domnul doctor Brenner are dreptate. 

— Mulţumesc, tati. 

Faptul că Brenner era aici dovedea acest lucru. 

Mama ei a pus mâna pe furculiță. 

— Mă bucur să aud că domnul doctor Brenner vă 
apreciază pe amândouă, fetelor! 

Gloria a luat o înghiţitură din salata ei roz. 

Ultimul lucru pe care voia să-l facă era să-şi 
supere părinţii care nu făcuseră altceva decât să 
încerce s-o ajute. se 


Doctorul Brenner a plecat într-un târziu, după ce 
şi-a forţat norocul bând un pahar după cină 
împreună cu tatăl fetei. Parcă ar fi avut un şarpe 
veninos în casă. 

Alice a rămas, iar Gloria îi era recunoscătoare. Ar 
fi fost îngrozitor să se afle singură cu el aici. Voia să 
ştie şi de ce venise Alice s-o vadă. Gloria a anunţat 
că o conduce pe Alice la maşină. 

Începuse să cadă o burniţă de martie, aşa că au 
rămas pe verandă în timp ce Gloria se uita dacă erau 
maşini străine pe stradă. 

— A plecat. Ce e? a întrebat ea. Adică, motivul 
pentru care ai venit. Îmi pare rău c-a trebuit să-l 
suporţi pe omul acela în altă parte decât în laborator. 

— Nu o să ne lase să plecăm, nu-i aşa? a întrebat 
Alice. 

— Terry ar spune că o să-l obligăm. 

— Ea e motivul pentru care sunt aici, a zis Alice. 
E vorba de viitor. Am văzut-o acolo... Nu e bine şi 
nu ştiu ce să fac. Nu ştiu dacă să-i spun sau nu. 

Gloria nu mai voia să cunoască secrete 
îngrozitoare. Dar uneori asta însemna să ai prieteni. 
— Povesteşte-mi, a îndemnat-o ea. 

Terry a verificat din nou în oglinda îngustă din 
camera de cămin dacă îşi pusese bluza pe partea 
care trebuie. Ieri se făcuse ora prânzului atunci când 
un străin binevoitor o trăsese deoparte şi îi arătase 
eticheta de la spatele bluzei. Intrase în cea mai 
apropiată baie şi o scosese, înfiorându-se la vederea 
petelor de deodorant dezvăluite de întoarcerea 
bluzei pe dos, până când reuşise să ajungă la cămin 
să se schimbe. 

Da, bluza ei era în regulă azi. Un imprimeu 
drăguţ despre care Andrew spusese cândva că o 
făcea să semene cu un tablou. O fustă care era puţin 
cam strâmtă. În ultima vreme murea de foame şi 
abia dacă se îngrăşase cu jumătate de kilogram. 
Corpul ei îşi schimba cumva modul în care 
distribuia greutatea. 

Presupunea că era un efect secundar despre care o 
avertizase Brenner. Nu avea de gând să-l întrebe. 

Terry şi-a verificat machiajul. După aceea, părul. 
S-a uitat din nou pe fereastra camerei. 

Nu avusese niciodată emoţii în legătură cu 
Andrew. Era, poate, singurul băiat pe care îl plăcuse 
vreodată — cu siguranţă singurul pe care îl iubise 
vreodată — în preajma căruia se simţise imediat în 
largul ei. Era foarte direct. Andrew spunea ce 
gândea. Putea să se răzgândească, dar îți spunea 
chiar şi asta. 

Barracuda lui verde-smarald a oprit în parcarea 
de jos, iar ea s-a grăbit să termine de strâns geanta 
mare, cu polaroidul ascuns înăuntru, şi a ieşit pe 
uşă. S-a oprit în hol. A încuiat uşa? 

Cui îi pasă? 

A alergat pe scări, nedorind să aştepte liftul şi, 
până să ajungă la uşile holului, Andrew se apropia 

de ele. S-a repezit să împingă uşile deoparte şi s-a 
aruncat spre el. 

Andrew a început să râdă şi a prins-o. 

— Iubito! 

A strâns-o în braţe şi s-au legănat înainte şi 
înapoi. 

— Cred că nu e cazul să-mi fac griji că nu te 
bucuri să mă vezi. 

Du-te în Canada! Nu pleca niciodată. Rămâi aici 
pentru totdeauna cu mine! 

— Nu vreau să ţi se urce la cap, aşa că poate ar 
trebui să fiu mai distantă, a spus ea fără să-i dea 
drumul. 

— Să nu fii niciodată distantă! 

— Cred că nici măcar nu există opţiunea asta. 

S-a tras înapoi ca să-l privească, să-l vadă bine. 

Acum el era cel stânjenit şi neliniștit. Stătea să-l 
privească, dar nu era în largul lui. Avea părul tuns 
scurt, aproape de scalp. Nu i se mai arcuia pe lângă 
obraji. Dar nu era mai puţin periculos pentru ea. 

Era stăpânul inimii ei. 

— Îmi place. 

A întins mâna şi şi-a trecut degetele peste scalpul 
lui, părul scurt şi moale la atingere. 

— Ooo, chiar îmi place. E foarte neted. 

— Încetează, parcă aş fi o bucată de carne, a 
protestat Andrew, dar a zâmbit şi s-a relaxat. 

— Apropo de asta... Putem să mergem într-un 
loc unde să fim singuri? a întrebat ea, ridicând din 
sprâncene. 

— Da, Dave ne-a lăsat apartamentul liber. Se 
întoarce să bem o bere pe la cinci. 

Terry l-a luat de mână şi l-a tras după ea. 

— Atunci, să mergem. Nu avem timp de pierdut. 

— Ar fi păcat să nu profităm de bluza ta 
preferată, se împotrivi el. 

— E bluza ta preferată, a spus Terry şi i-a făcut 
cu ochiul. De asta o şi port. 

— Ei bine, în acest caz... 

Încă nu spunea nimic despre faptul că pleca 
săptămâna următoare. Dar nu era nevoie. 

Amănuntul plutea între ei, lucrul nespus care putea 
distruge totul. 
K 


Andrew s-a lipit de spatele lui Terry şi a luat-o în 
brațe — era aproape normal. 

Dar cearşafurile de pe pat nu erau cele moi de 
bumbac ale lui Andrew. Erau ale lui Dave, din satin 
castaniu, şi cu toate că simțea după miros că 
fuseseră proaspăt spălate şi puse pe pat, nu îi 
plăceau. 

Camera lui Andrew era acum a lui Michael. 
Michael protestase împreună cu Andrew şi cu Dave 
de Halloween faţă de discursul lui Nixon, atunci 
când purtaseră măşti. La fel ca Dave, el nu avea să 
fie în Vietnam săptămâna următoare. Dave şi 
Michael încă aveau scutirile de studenți de partea 
lor şi, chiar şi după absolvire, numerele lor de 
recrutare apăruseră atât de târziu la extragere, încât 
şansele ca vreunul dintre ei să fie chemat erau mici. 
Nimic nu era corect. 

Cearşafurile erau diferite. Camera era diferită. 
Totul era diferit, în afară de ei doi. 

Dar nici măcar ei nu păreau să fie la fel. Deja. 

— Terry, a spus Andrew şi ea s-a încordat. 

El îi spunea „iubito” aproape întotdeauna. 
„Terry” era pentru momente când vorbea cu alții 
despre ea. 

— Andrew. 

Ştia că nu avea să fie uşor. S-a întors cu faţa spre 
el. 

— Ştii că te iubesc. 

— ŞI tu ştii că te iubesc. 

Ea îşi întipărea în minte lungimea genelor lui. 
Diferitele unghiuri ale feţei cu tunsoarea scurtă. Nu 
e destul timp. Nu e destul timp... 

— Vreau să fii tu, fără ca eu să însemn un lanţ de 
piciorul tău. 

Andrew a spus cuvintele repede, într-un fel care o 
convingea că le repetase. 

— Andrew Rich, a rostit Terry, prefăcându-se că 
nu e afectată şi ridicându-se într-un cot. Să nu 

îndrăzneşti să-mi spui ce să fac! 

— Nu-ţi spun, a zis Andrew. Dar... 

— Dar? 

Terry a rămas nemişcată. Nu avea cum să fie uşor 
pentru niciunul din ei. 

— Dar nu cred că pot să fac ce trebuie, dacă ştiu 
că tu eşti aici şi cu siguranță mă aştepţi. Nu o să mă 
pot gândi la nimic altceva decât la tine. 

Terry nici măcar nu ştia ce însemna asta. 

— Bine. Bine, poţi să te gândeşti la faptul că te 
întorci acasă la mine, la viitorul nostru împreună. 

Andrew a oftat şi s-a întors pe spate. 

— Ştiam că aşa o să reacţionezi. 

— Ce voiai să zic? 

Terry se concentra pe posterul cu The Who de pe 
peretele lui Dave. 

Andrew şi-a tras cuvertura peste cap. 

— Nu ştiu. Nu mă asculta. Încerc să mă prefac că 
nu sunt speriat, dar sunt. 

Acesta era Andrew pe care-l cunoştea. Asta putea 
să înţeleagă — sinceritatea. 

— Sam, e în regulă, a spus ea, trăgând colţurile 
cuverturii în jos. Te duci la Muntele Osândei. 
Nimeni nu ştie ce o să se întâmple cu tine acolo. 

— Ştiu că Duşmanul nu e acolo. 

Cu toate acestea, Andrew a întors capul s-o 
privească. 

Terry a încuviinţat. 

— Aşa e. Toţi ştim asta. Eşti un om bun că te 
duci. 

— Chiar sunt? 

— Eşti un om bun. 

Nu o să plângă. O să fie puternică — mai puternică 
decât ştia că poate fi. Ken prevăzuse acest lucru. 

— Nu te las să te desparți de mine. E... E vina 
mea. Doctorul Brenner a aranjat asta cumva. Nu 
voiam să-ţi mărturisesc, dar... 

— Ce vrei să spui? 

— Exact ce-am spus. E vina mea. Cred că el ţi-a 
făcut asta. 

— Nu contează. 

Andrew a tăcut o clipă. S-a aplecat în faţă şi i-a 
sărutat buzele atât de uşor, încât de-abia a simţit. 

— Nu e vina ta. Dacă a făcut-o sau nu, cine poate 
şti? Poate că s-ar fi întâmplat oricum. 

Terry nu reuşea să vorbească. A dat doar din cap. 

— ŞI nu e o despărțire, a continuat el. E libertatea 
ta. Nu vreau să stai să mă aştepţi, dacă intervine 
altceva. Nu pot să fac ce trebuie, dacă mă gândesc 
că te ţin din drum. Nu-mi doresc asta. Aşa că facem 
o pauză cât sunt plecat... Nu o să încetez să te 
iubesc. Și sper că o să mă întorc acasă şi o să fim 
împreună. 

Terry voia să spună: O să te întorci. O să fim. Nu 
e nevoie. 

Dar nu-i putea promite asta. Nu vedea în viitor. 
Nimeni nu vedea viitorul soldaţilor sau, dacă o 
făcea, nu vorbea despre asta. De cele mai multe ori, 
era ceva ce nimeni nu voia să vadă. Evident că el 
exersase acest mic discurs. 

Terry a oftat. 

— Dacă de asta ai nevoie, asta o să facem. 

Andrew a răsuflat adânc. S-a întins pe spate ca şi 
cum era extrem de uşurat. 

Terry a sărit din pat şi a scotocit în geantă după 
camera foto. 

El a ridicat din sprâncene. 

— Nu te mai gândi la prostii, a spus ea. Vreau 
doar un portret ca să-l avem amintire. 

— A, a spus el. Dar nu e nevoie să-l facă 
altcineva? 

Terry a clătinat din cap. 

— Nu, braţe lungi. Tu ţii de partea asta, eu de 
cealaltă, pe urmă o să întind mâna şi o să apăs pe 
buton. O să-l pun în poziţia corectă. 

Alice fusese geniul căruia îi venise ideea că 
puteai să-ţi faci singur poze cu aparatul. Lui Terry 
nu i-ar fi dat prin minte să încerce. 

A pus un genunchi pe pat şi s-a uitat prin vizor — 
părul scurt era drăguţ — şi, când a fost mulţumită de 
unghi, i-a făcut semn să ridice braţul. El a ţinut 
aparatul în timp ce ea se aşeza lângă el, ţinând cu 

palma cealaltă parte. S-a apropiat de el ca să încapă 
ambele capete în cadru. 

— Zâmbeşte! a spus ea, apoi s-a întins şi a apăsat 
pe buton. 

Andrew a vrut să lase aparatul jos. 

— Stai! Filmul de polaroid era scump, dar şi 
momentul era preţios. S-a aplecat să ia fotografia 
care ieşea prin fantă. 

— Asta ar trebui să facă parte din instrucția de 
bază, a comentat Andrew, de parcă braţul ridicat îl 
durea cumplit. 

— Încă una pentru mine, a spus Terry şi s-a întins 
la loc. A întors capul să-l sărute pe obraz şi l-a simţit 
cum zâmbeşte mai larg. A întins mâna şi a apăsat pe 
buton. Încă un bâzâit, încă o poză eliberată. 

El a lăsat aparatul lângă Terry, unde a sărit uşor 
pe saltea. S-au apropiat mai mult şi au fluturat 
pozele, așteptând să se developeze. 

Terry şi-ar fi dorit să existe o şmecherie care să-i 
permită să fotografieze acest moment şi să rămână 
acolo, în el, până când nu mai exista nimic în calea 
altor milioane de momente ca acesta. 


Andrew a condus-o înapoi cu Barracuda lui, fără 
să se deranjeze măcar să pornească radioul. Avea de 
gând să o lase acasă şi să se întoarcă pentru o ultimă 
bere cu Dave. Dar când a oprit în faţa clădirii, a 
ezitat. A luat poza din torpedou şi a privit-o. 
Amândoi zâmbeau, Terry puţin mai în faţă, 
întinzându-se să apese pe buton. 

— Mulţumesc, a spus Andrew. Pentru asta. 

— Mulţumesc, iubitule, a răspuns Terry. 

Avea să plângă mai târziu. Nu acum. 

Mi-aş dori să rămâi. Nu pleca! Simt că mai am 
lucruri de spus, dar nu vreau să le spun pentru că e 
ca şi cum aş recunoaşte că nu o să te mai văd 
niciodată. 

Andrew a lăsat fotografia jos. I-a luat mâinile 
într-ale lui. 

— Vreau să fu bine! Distruge-l pe nemernicul de 
la laborator! Ai grijă de sora ta mai mică! 

Terry n-a putut să nu zâmbească, dar aproape că 
i-au dat lacrimile. 

— Mă ocup. Jur! 

— Eşti în stare. Eu nu m-aş pune cu tine. 

— Fi bine, tu nu eşti un monstru. 

Andrew nu ştia tot adevărul despre monştrii lui 
Alice şi de când îi vedea. Terry nu voia să vorbească 
despre viitor, nu acum. Avea să-i spună când se 
întorcea. Când aveau viitorul în faţă. 

— Ar fi mai bine să plec. Să stai departe de 
monştri, a spus Andrew. Şi scrie-mi când poţi. 

— Şi tu la fel. 

Terry l-a sărutat, neștiind dacă era pentru ultima 
oară. 

Ken nu era atât de nesăbuit încât să stabilească o 
întâlnire la restaurantul lui Terry, unde cineva l-ar fi 
putut recunoaşte ca fiind prietenul ei şi i-ar fi putut 
spune. S-a întâlnit cu Andrew într-o bodegă murdară 
din campus, cu cea mai bună cafea neagră care se 
găsea în zonă. Faptul că a adăugat trei cuburi de 
zahăr a scandalizat personalul, dar aşa îi plăcea lui 
s-o bea. 

Andrew s-a aşezat pe bancheta din faţa lui şi şi-a 
trecut palma peste părul tuns scurt. Ken a 
recunoscut gestul şi şi-a amintit când trecuse ultima 
dată de la păr lung la scurt — cu ani în urmă — şi tot 
căuta şuviţele lipsă când era stresat. 

— Omule, ar fi bine să nu te înşeli, a spus 
Andrew. A fost greu. 

— O să-i fie destul de greu şi aşa. 

Ken nu ştia detaliile. De fapt, se simţea mereu 
nedumerit în ceea ce o privea pe Terry. Simţea 
valuri de siguranţă că era puternică şi devenea şi 
mai puternică, însă imaginea era incompletă. Asta îl 
frustra şi nu era sigur că luase decizia corectă 
contactându-l pe Andrew şi sfătuindu-l să rupă 
relaţia cât era plecat. 

— Cum spuneam, se chinuie şi s-ar putea să ne 
pună pe toți în pericol şi mai mult. 

— Nu i-ar plăcea că ai lucrat pe la spatele ei. 

— Ştiu. 

Ken a oftat. 

— Nu ar trebui să mă amestec în lucruri 
importante. Cred că ţi-am spus, mama m-a învăţat 
asta de când eram mic. 

Andrew i-a făcut semn chelneriţei. 

— Ce vrei, scumpule? a întrebat ea, mestecând 
gumă întruna. 

Andrew a ezitat. 

— Un milkshake de ciocolată. 

Ea a dat aprobator din cap şi s-a îndepărtat. 

— Să profit cât pot, a comentat Andrew. 

S-a aplecat în faţă, punând coatele pe masă. 

— Cât despre amestecat... Sunt lucruri mărunte, 
nu-i aşa? Vieţile noastre. Asta e şi ideea. Te poți 
lipsi de oricine. 

Ken nu era de acord. ȘI... 

— Ar fi bine să nu spui acolo asemenea lucruri. 

— Sunt destul de sigur că nu o să fiu singurul. 

Ken a trăit un moment de transfer ciudat uitându- 
se la Andrew. Ar fi putut la fel de uşor să fie el cel 
care pleca peste ocean — încă era posibil, dacă 
războiul mai continua după ce termina facultatea. 
Numărul lui de recrutare era destul de mare, aşa că 
deocamdată se afla în siguranţă. Se întreba cum ar fi 
pentru el în armată. Bănuia că nu prea bine. Sau 
bine, câtă vreme rămânea retras şi îşi păstra 
secretele. Era obişnuit cu asta, dar nu însemna că-i 
plăcea. 

— De unii nu te poţi lipsi, a spus Ken. Oamenii 
fac mereu greşeala asta. 

— Pare că vorbeşti din experienţă. 

Andrew bătea darabana cu degetele în masă. 

— Care-i treaba cu tine, de fapt? E reală chestia 
cu clarvăzătorul? 

Ken a privit pe fereastra restaurantului cât a 
respirat de câteva ori, aşteptând să simtă ceva. 
Trebuia să răspundă? Trebuia să fie sincer? 


219 


Poţi să ai încredere în el, aşa cum ai încredere în 
Terry. 

Bine, atunci. 

— Familia mea a crezut mereu în lucrurile astea 
şi mie mi se pare real. Atâta pot să-ţi spun. Am trăit 
cu astfel de sentimente despre ce s-ar putea 
întâmpla. 

Ken a sorbit din cafea şi a pus ceaşca la loc pe 
masă. A început să o învârtă neliniștit. 

— Şi întotdeauna am crezut că famila îşi 
protejează membrii, dar acum cred că alegem pe 
cine să protejăm. 

— Ce s-a schimbat? 

Andrew părea cu adevărat interesat. 

— Familia mea mă trata ca şi cum se putea lipsi 
de mine. 

Ken îşi netezea blugii cu palma. Rareori vorbea 
despre asta, aproape niciodată. Îi transpirau palmele. 

— Nu îi deranja să fiu diferit, dar în felul în care 
înțelegeau ei, nu altfel. 

Andrew a clătinat din cap, iar Ken şi-a dat seama 
că nu înţelegea încă. 

— Îmi pare foarte rău, a spus Andrew. Ai mei au 
fost mereu alături de mine, deşi ei cred că am fost 
prost. Probabil că e dureros. 

— A durut. Acum, mai puţin, a precizat Ken, 
zâmbind trist. Mă rog, câtă vreme nu mă gândesc la 
asta. 

— Ce s-a întâmplat? a întrebat Andrew. 

Oamenii nu înțeleg că a fi clarvăzător nu 
înseamnă că ai dreptate mereu. Nu înseamnă că el 
are toate răspunsurile sau că nu o dă niciodată în 
bară. Oamenii pot să-l dezamăgească la fel ca pe 
oricine altcineva. Dar poate la fel de bine să fie 
sincer în continuare. 

— Le-am spus că mă întâlneam cu un tip — ne-am 
despărțit pe urmă, dar ştiu că o să mă îndrăgostesc 
într-o zi. Şi atunci o să fie tot de un bărbat. Cred că 
o să-l întâlnesc la Hawkins pe cel de care o să mă 
îndrăgostesc. 

— Habar nu aveam. Adică, nu mi-aş fi dat 
seama... 

Andrew avea o expresie panicată. 

— Presupun că ar trebui s-o iau ca pe un 
compliment. 

— Mă port ca un nemernic, a replicat Andrew. 
Vreau să spun că e nasol să-ţi pierzi familia din 
cauza unui om pe care-l iubeşti, îmi pare rău, frate! 

A zâmbit. 

— De asta te duci la Hawkins, de fapt, şi faci 
toate astea? Să-l întâlneşti pe tipul ăla? 

A zâmbit şi Ken. Nu exista un sentiment mai 
frumos, când se dovedea că ai procedat bine având 
încredere în cineva. 

— Da, dar şi pentru ce le-am spus lui Terry şi 
celorlalte. Sunt convins că suntem importanţi unii 
pentru alții. 

A făcut o pauză. 

— Dar nu strică nici să-l caut pe Făt-Frumos. 

— Să înţeleg că încă nu există candidaţi? 

— Slabe şanse. Dar o să ştiu, a zis Ken. Cel 
puţin, sper că o să ştiu. 

Chelneriţa s-a întors cu paharul de milkshake 
pentru Andrew, înalt, spumos şi cu aspect delicios. 

— Mersi, a spus Andrew. 

— Ai înmuiat vreodată cartofi prăjii într-un 
shake de ciocolată? l-a întrebat Ken. 

— Nu, a răspuns Andrew. Ce vrăjitorie mai e şi 
asta? 

— Înseamnă că n-ai trăit până acum, a replicat 
Ken. 

I-a făcut semn chelneriţei să vină şi a comandat 
cartofi prăjiți. 

— Cum a primit Terry vestea? a întrebat după ce 
femeia a plecat. 

Andrew a schiţat un zâmbet. 

— Nu mi-a uşurat situaţia. 

— Nici nu mă mir. 

Andrew a ezitat. 

— Nu vreau să ştiu despre mine, dar Terry... o să 
fie bine? 

— Nu ştiu, a răspuns Ken. Despre niciunul dintre 
voi. De asta te-am sunat. Eu doar... simţeam că o să 
fie mai bine pentru ea dacă vă despărțiți cât eşti 
plecat. Nu pot să explic mai bine de-atât. 

Au venit cartofii prăjiţi. Andrew a luat unul, 
strâmbătura lui confirmând cât de fierbinţi erau. L-a 
înmuiat în milkshake şi a muşcat. 

— E uimitor. Fierbinte şi rece, sărat şi dulce. 

S-a întins şi Ken peste masă ca să ia unul. 

— Promit că o să fac tot ce pot ca să mă asigur că 
e bine. E OK aşa? 

— Nu, a răspuns Andrew, împingând farfuria spre 
mijlocul mesei odată cu paharul de milkshake. Dar 
nu obţii întotdeauna ce-ţi doreşti”. 

Înţelepciunea celor de la Rolling Stones. Ken i-a 
dat un răspuns pe măsură. 

— Uneori nu obţii nici ceea ce-ţi trebuie. 

Terry se simţea ca un somnambul trezit brusc. 
Lumea i se părea ciudată, dar în acelaşi timp nu la 
fel de îndepărtată ca în ultimele săptămâni. Chiar şi 
la laboratorul Hawkins. Faptul că îi spusese lui 
Andrew că, după părerea ei, era vinovată de 
plecarea lui, îi ridicase povara vinovăţiei de care 
nici nu-şi dăduse seama că o copleşea. 

Doctorul Brenner a intrat în cameră şi a pus un 
păhărel cu pastile pe masă, lângă ea, împreună cu 
încă unul plin cu lichid. 

— Vitamine, a explicat el. Îmi dau seama că nu le 
iei pe cele pe care ţi le-am dat acasă. Acolo e apă. 

Ea a sorbit din apă cu grijă până s-a asigurat că 
era doar apă. Apoi a dat vitaminele pe gât în 
ciuda... 

— Nu, nu le-am luat. Dar ceva din ce-mi 
administrezi îmi afectează metabolismul, greutatea, 
a spus ea. 

— S-a plâns iubitul tău? a întrebat el. 

Nu mai avea iubit, nu tocmai. Supravieţuise 
despărțirii. Dar a spus o rugăciune pentru Andrew 

de dimineaţă şi avea să mai spună una seara. Grija 
pentru el era o constantă. Nu mai izbucnea în 
lacrimi de câte ori auzea un cântec trist la radio. 
Asta însemna „să mergi mai departe”? Nu-i plăcea, 
dar era mai bine decât nefericirea de a aştepta să se 
producă inevitabilul. Mai bine decât să fi păstrat un 
secret important faţă de el. 

Încă alegea să ignore întrebarea lui Brenner. 

— Care-i cauza? 

El o analiza, apropiindu-se cu stetoscopul, iar ca a 
reuşit cumva să nu tresară când i l-a lipit de piept. 
Metalul rece era ca o înţepătură prin halat. El l-a 
mişcat mai Jos, spre abdomen. 

— Pari vioaie. Mai mult decât în ultime vreme. 

Ea îi avertizase pe ceilalți, cu un semnal tăcut în 
dubă, pe drum spre laborator, că intenționa să 
încerce din nou să vorbească cu Kali. Oare fata avea 
să apară în sfârşit în vid? Rămâneau fără prea multe 
opțiuni. 

— Te simţi mai bine azi? a insistat Brenner. 

— Mă simt bine azi. 

O încuviinţare fără tragere de inimă. 

— Înseamnă că ceea ce-ţi dăm funcţionează. 

A spus-o pe un ton care vădea că nu se aştepta ca 
ea să conteste afirmaţia lui în vreun fel. 

— Sau nu. 

El a privit-o lung. 

— Domnişoară Ives, dacă nu poţi face ce e mai 
bine pentru tine, atunci... 

O, voia să se împotrivească şi mai mult. Voia să-i 
ceară să termine propoziţia care semăna foarte mult 
cu începutul unei ameninţări, dar şi-a amintit cum 
apăruse la Gloria acasă, cât de speriată fusese ea 
când i-a povestit lui Terry despre vizită. Îi fermecase 
pe părinţii ei. Trebuiau să fie foarte precauţi. 

— Am luat vitaminele, a spus ea. Doar m-ai 
văzut. 

— Bine, a zis el. Acum, asta. 

O tabletă mică de LSD a apărut între degetele lui 
şi ea a luat-o. 

Terry şi-a pus drogul pe limbă şi, ignorând 
prezenţa lui Brenner, a închis ochii așteptând. Nu i-a 
deschis nici când a auzit pe cineva intrând. 
Infirmierul care stătea mereu cu ei, fără îndoială. Şi- 
a amintit prima ei zi aici, privind monitorul cardiac, 
şi a invocat în minte linia aceea roşie — creştere, 
creştere, apoi constanţă, constanţă. 

Nu după mult timp, aşa i se părea, a mers mai 
departe. Apa se unduia în jurul picioarelor ei, vidul 
o înconjura. 

Aştepta. Se simţea puternică. Trează. 

Kali stătea cu braţele încrucişate când a ieşit din 
întuneric. 

Terry aproape a căzut în genunchi de uşurare. 

— N-am putut să vin, a spus Kali. Mi-a fost prea 
somn. Nu sunt sigură că astea sunt vise. 

— Ai fost bolnavă? 

— Mă simţeam bolnavă. Papá a venit să mă vadă 
în fiecare zi, a precizat Kali. Sper că Alice nu e 
tristă că n-am vizitat-o. l-am promis lui papă că o să 
fiu cuminte. 

Inima lui Terry zvâcnea. Se străduia să se 
liniştească. 

— Dar nu ştie că te-ai întâlnit cu Alice, nu? 

Kali a clătinat din cap. 

— Crezi că mai poţi să-i distragi atenţia? Nu o să 
ai probleme, nu? 

Kali şi-a înclinat capul, gânditoare. 

— Trebuie să vină să mă vadă, aşa spuneai? 

— Orice ai făcut data trecută, a funcţionat de 
minune. Am nevoie doar să rămân puţin timp 
singură. 

— S-a supărat atunci, dar am altă idee, a anunţat 
Kali, apoi a dispărut. 

Înapoi la laborator, Terry a deschis ochii şi s-a 
prefăcut că se întinde şi cască. 

— S-ar putea să mă culc puţin, a spus ea. Se pare 
că nu mă simt prea bine, totuşi. 

Brenner a arătat spre pat. E posibil să fii sarcastic 
fără să scoţi o vorbă? Dacă da, el stăpânea perfect 
tehnica asta. 

Terry a mers spre pat târşâind picioarele, 
prefăcându-se cât de obosită putea. S-a întins pe 
salteaua subţire şi s-a întors pe o parte, ridicând 
braţele să-şi ascundă faţa. 

Difuzorul cocoţat sus pe perete a pârâit. 

— Avem „cod indigo”, a spus vocea unui bărbat. 
Doctorul Brenner este chemat în aripa G pentru un 
„cod indigo”. 

Faţa doctorului Brenner s-a încordat într-o 
expresie asemănătoare cu furia. Avea corpul 
tensionat ca un arc când a pornit spre uşă. Terry şi-a 
coborât picioarele din pat, tulburată. 

— Ce se întâmplă? a întrebat ea cu inocenţă. Era 
îngrijorată din pricina expresiei de pe faţa lui şi din 
pricina lui Kali. 

— Nu e treaba ta. 

Doctorul Brenner i-a făcut semn infirmierului să-l 
urmeze pe coridor în timp ce difuzorul repeta 
chemarea. 

Terry a aruncat o privire pe coridor. Nu putea 
permite ca efortul lui Kali să fie în zadar. A aşteptat 
până cei doi au dispărut din vedere, apoi şi-a pus 
geanta pe umăr şi a țâşnit pe hol. De data asta, nu a 
luat-o în direcţia greşită nici măcar o dată. 

Noul cod pe care Alice îl memorase a funcționat 
perfect, lăsând-o să treacă de panoul de acces în 
drum spre biroul doctorului Brenner. Era agitaţie pe 
holul care ducea spre camera lui Kali — voci care 
strigau şi tonul poruncitor al lui Brenner. Terry s-a 
uitat, aşteptându-se să vadă oameni, dar a găsit un 
zid de flăcări care părea real, dar nu putea fi. Nu 
degaja căldură. 

Kali crea iluzia ca diversiune. 

Terry a plecat în grabă. Probabil aveau camere de 
supraveghere peste tot. Singura ei speranţă era ca ei 
să nu verifice filmările atât de minuţios pe cât ar fi 
trebuit. A intrat în biroul lui Brenner şi şi-a îngăduit 
o clipă să respire adânc, savurând victoria. 

Încă nu ai învins. 

— Exact, a murmurat ea. 

A pus geanta pe un scaun, a scos aparatul de 
fotografiat cu gri şi negru şi l-a aşezat pe biroul lui 
Brenner. Stai o secundă. 

Fotografiile aveau nevoie de context. 

A înconjurat repede biroul să facă o poză cu 
plăcuţa cu nume. DR. MARTIN BRENNER. A 
adăugat în gând: geniu malefic. Aparatul a zbârnâit 
şi a scos fotografia prin partea din faţă. 

În camera tăcută, zgomotul a produs ecou... 
Terry se ruga să fie doar în mintea ei, să fie efectul 
drogului. A pus fotografia pe birou, începând să 
adune un teanc. Mai putea face doar şapte până 
rămânea fără film. 

A pus aparatul pe biroul lui Brenner şi s-a dus la 
dulap. Ar fi trebuit să mă uit la un ceas ca să ştiu 
când am plecat. 

Prea târziu. 

Deschizând un sertar, a răsfoit dosarele căutându- 
le pe ale copiilor. Cele pe care scria sus PROIECT 
INDIGO. 

Bingo. 

A scotocit până l-a găsit pe cel care trebuia să fie 
al lui Kali. 008 — cinci ani. A studiat conţinutul, o 
relatare a experimentelor şi a rezultatelor: Copilul 
dă dovadă de capacități care necesită izolarea de 
cei care le-ar putea slăbi... Întreabă permanent de 
familie şi cere să i spună pe nume... A încetat să 
mai întrebe de mama... A susţinut o iluzie credibilă 
cu un ocean timp de cinci minute, dar fără să o 
controleze. Potenţialul creşte zi de zi... 

Terry a ales două pagini şi le-a fotografiat, una 
după alta, provocând alte pârâituri cu ecou. S-a 
asigurat că dosarele se terminau cu 010, nu cu 011. 
Apoi a făcut încă o poză cu şirul de documente, în 
cazul în care putea convinge un reporter să facă 
cercetări. 

Dar ce urmărea experimentul lor? 

A încercat alt sertar şi a văzut cuvintele 
PROIECT MKULTRA în partea de sus a dosarelor. 
Ce era asta? Deschizând un dosar, şi-a dat seama că 
era al ei. 

Ai nevoie de dosarul lui Alice. 

L-a lăsat pe al ei la loc şi a căutat printre celelalte. 
Alice Johnson... Exista o pagină pe care doar erau 
consemnate  dozajele şi datele administrării 
drogurilor şi electroşocurilor. O relatare a doctoriței 
Parks care începea cu: E imposibil de spus dacă 
electroşocul dă rezultate sau traumatizează 
pacienta... 

Brenner semnase cu inițialele un bilet scris de 
mână care spunea: Creşterea puterii ar trebui să 
clarifice... 

Terry a fotografiat pagina. A verificat dosarul 
următor, un memoriu care propunea ca subiecții 
experimentului MKULTRA să locuiască la 
laborator. Pe foaie era o ştampilă cu ÎN 
AŞTEPTARE. MAI TREBUIE STUDIAT. 

Nu se poate aşa ceva. 

Trecuse prea mult timp. Trebuia să plece. 

A ascuns în geantă fotografiile şi aparatul foto. 
Şi-a pus bareta pe umăr şi a exersat minciuna pe 
care avea să o spună — că se luase după Brenner pe 
hol, apoi se întrebase dacă nu cumva îl găsea în 
birou. 

Agitaţia de pe hol dispăruse, peste tot era linişte. 

A reuşit să ajungă înapoi în cameră fără a fi 
observată. Sau, cel puţin, fără a fi oprită. 

Nu se mai simţea puternică, dar tot era mai bine 
decât înainte. Trebuia să se ducă în camera lui Kali? 
Trebuia. Poate că fata avea necazuri. Faptul că 
Brenner nu se întorsese nu putea să însemne nimic 
bun. 

Terry nu putea permite să i se întâmple ceva rău 
din cauza asta. Aşa că a păşit înapoi pe hol, văzând 
umbre la marginea câmpului vizual pe măsură ce 
devenea mai paranoică. Dar nici de data asta nu a 
oprit-o nimeni. Nu s-a întâlnit cu nimeni pe drum. 

Când a ajuns la camera lui Kali, doctorul Brenner 
stătea acolo aşteptând. 

— Acum te-am văzut, a spus el. Nu are rost să te 
întorci, domnişoară Ives. Vrei să ştii ce face. Sunt 
sigur că i-ar plăcea să te vadă. 

Terry nu înţelegea ce se întâmplă. Dar a deschis 
uşa camerei lui Kali, simțind nevoia s-o vadă. 

Kali stătea întinsă pe patul de sus, plângând în 
timp ce strângea în pumni cearşaful. Era lac de 
sudoare. Chiar şi de aici, Terry îşi dădea seama că 
halatul ei era ud. 

— Kali, eşti bine? a întrebat-o. 

— Vrei să te aşezi pe patul de jos? a zis fata, 
scoțând un suspin. 

Terry s-a uitat neliniştită la doctorul Brenner, care 
o urmase înăuntru. A ridicat din sprâncene. 

— Eu n-am nimic împotrivă. 

Era opusul a orice ar fi trebuit să facă. Trebuia să 
fugă. Obţinuse dovezile. Dar nu era o opţiune să o 
abandoneze pe Kali înainte să se asigure că avea să 
fie în regulă. 

S-a urcat în pat şi s-a uitat în sus, la salteaua de 
deasupra, susținută de scânduri. Tânjea cu disperare 
după vid, să poată avea o discuţie ascunsă cu fetiţa. 

— l-am spus că am vorbit, a rostit Kali. 

Deci e prea târziu pentru intimitate. Terry voia să 
se uite la Brenner, să-i pândească reacţia. Dar nu 
avea să-i dea satisfacţie. 

Dar când el s-a mişcat într-o parte, ea a întors 
capul şi s-a ridicat din pat. Speriată... de ce? Nu 
ştia. 

Nu făcuse decât să se sprijine de perete. 

Rânjetul lui îi transmitea că era convins că el 
câştigase partida. Terry s-a uitat la Kali. 

— Ce i-ai spus? 

În mintea lui Terry plutea figura lui Alice. Dacă el 
ştia despre viziunile ei, nu-l mai puteau opri... 

— Mi-a spus adevărul, a intervenit doctorul 
Brenner. Că i-ai cerut să-mi distragă atenţia. 

Pulsul lui Terry bătea ca o tobă. 

— Ţi-a spus că eu... eu... se bâlbâia Terry. 

Teama o încremenea. Ura faptul că se temea de 
acest om. El nu merita frica ei. Dar cum putea să 
nu-i fie frică? Ştia, oare, despre vid? 

— Eunu... 

— Nu-l minţim pe papă, a şoptit Kali. 

Kali a întors capul spre Terry şi, în timp ce 
Brenner o urmărea pe Terry, a ridicat degetul spre 
buzele ce-i tremurau, făcând gestul ce simboliza un 
secret. Deci el nu ştia. 

— EI află întotdeauna. 

Doctorul Brenner s-a apropiat cu un pas de paturi, 
îndreptându-şi atenţia din nou spre Kali. 

— Aşa este. 

A bătut o dată din palme. Zâmbea. 

— Abia aştept să văd ce reprezentaţie dai luna 
viitoare. Am bănuit eu, dar pârjolul de azi e o 
confirmare. Devii mai puternică. Foarte 
promițătoare. 

Nostim. Terry n-ar fi descris aşa acel sentiment. 

— Ce e luna viitoare? a întrebat ea, mândră de cât 
de calmă îi era vocea. 

— O surpriză pentru Kali, a răspuns doctorul 
Brenner. Şi pentru tine. 

Terry a închis ochii. Zicălosule! 

Doctorul Brenner a însoţit-o înapoi, în cameră. 
Infirmierul întinsese conţinutul genţii ei pe masă, 
inclusiv aparatul foto şi pozele din biroul lui. Oh, şi 
tamponul igienic uriaş şi cureaua pe care le ţinea 
mereu la îndemână în ultima vreme. 

— Ai avut menstruaţii regulate? a întrebat 
Brenner. 

— Doamne, nici măcar nu m-ai scos la cină mai 
întâi, s-a răstit Terry. 

Îi ardeau obrajii. Nu era un subiect normal de 
conversaţie. 

— Ai avut? 

— Da, nu că ar fi treaba ta. 

— Doar verific dacă există efecte secundare ale 
medicaţiei. În fiecare lună? 

Aştepta, străpungând-o cu ochii ca nişte lasere. 

— Nu, de fapt. Când şi când, a răspuns Terry, cu 
obrajii încă arzând. Permanent. De asta ţin nişte 
chestii în geantă. Poate nu ştii, dar sângerări 

neregulate apar la multe femei. Mai ales când 
suntem stresate. Ai vrea să-ţi mai povestesc? Am 
multe de spus despre crampe. 

Brenner a luat cu răceală teancul de fotografii, 
netulburat de încercarea ei de a-i provoca 
stânjeneală, aşa cum făcuse el cu ea. A studiat 
pozele cu o lentoare intenționată, analizând-o pe 
fiecare. 

— Pe asta o păstrez eu, a spus el, arătând-o pe 
cea cu plăcuţa cu numele de pe biroul lui. Pe restul 
poţi să le iei. E imposibil să distingi mai mult de 
câteva cuvinte. Îmi pare rău că planul vostru n-a 
mers. Mai mult noroc data viitoare... Numai că ar fi 
bine să nu existe data viitoare. 

Terry încă simţea efectele LSD-ului de parcă 
încăperea vibra. 

— Aţi terminat? 

— Aproape. 

Doctorul Brenner o privea. 

— Terry, tu şi prietenii tăi faceţi parte dintr-o 
cercetare foarte importantă. La fel şi Kali. Ştiu că 
poate ţi se pare crud, dar e ceva specific oamenilor. 
Alte ţări fac lucruri mult, mult mai rele încercând să 
extindă limitele cunoaşterii omeneşti. 

Umbrele apăreau în jurul lui. Sau poate drogul o 
lăsa să le vadă. Poate că doctorul Brenner mergea 
mereu înconjurat de umbre, ca un Călăreţ Negru 
care ţâşneşte în galop din paginile cărții. 

Terry nu se putea preface că nu vedea ce era el. 

— Serios? Şi ţin o fată de cinci ani izolată de alți 
copii de dragul purității? Au copii care trăiesc în 
celule într-un loc ca ăsta? În halate de spital? 
Departe de lume şi de ceea ce înseamnă să fii copil? 

— Acei copii ar putea fi singurul avantaj pe care-l 
avem. 

El a tăcut o clipă. Când a vorbit, avea o urmă de 
zâmbet. 

— Într-o informare recentă, mi s-a spus că ruşii 
au dezvoltat o teorie că mamele şi copiii lor au o 
legătură mentală. Ştii cum au testat teoria? Au 
înmulțit iepuri şi pe urmă au pus mamele şi puii în 

camere diferite, apoi au ucis puii ca să vadă dacă 
mama simte. 

— Doamne! 

Lui Terry 1 se întorcea stomacul pe dos. Imagini 
cu iepuraşi ucişi îi apăreau în minte. Poc-poc. Poc. 

— Cred că ar trebui să pleci. Transa asta e prea 
intensă. 

A luat pozele de unde le lăsase el şi le-a pus lângă 
ea, pe pat. 

Brenner a rămas pe loc. 

— Ne vedem săptămâna viitoare, domnişoară 
Ives! Nu cred că vrei să-mi testezi limitele, să mă 
faci să te caut şi să te aduc înapoi. 

S-a oprit. 

— Dar, o, poate că eşti ca 1epuroaica în situația 
asta... Ştiu că o să te întorci, pentru că nu vei risca 
să pedepsesc un copil în locul tău. 

Terry refuza să-i spună că avea dreptate. Evident, 
o ştia şi el. 

— Am spus că poţi să pleci, a repetat ea. 

După ce el a plecat, a studiat fiecare poză pe care 
o făcuse cu preţiosul film polaroid. Nume şi texte 
neclare care ar fi fost inutile pentru oricine n-ar fi 
văzut întregul document. Nu obținuse nimic... 

Doar fusese prinsă. 

Existau oameni care se considerau mai presus de 
doctorul Brenner, dar pe care el îi considera în sinea 
sa susținătorii lui, finanţatorii lui, cei cărora le 
trimitea rapoarte, nu cărora le raporta... O diferenţă 
crucială. 

Ca să faci o treabă excepţională trebuia să o faci 
singur. Odată ce începeai să urmezi capriciile şi 
busola altcuiva, se instala putregaiul. Din fericire 
pentru el, majoritatea acelor formatori de opinie de 
sprijinul cărora avea nevoie putreziseră din interior 
în urmă cu mult timp. Manipularea lor era destul de 
simplă. Oamenii îşi pierdeau foarte uşor puterea 
propriilor opinii. 

Cu toate astea... 

Agentul de securitate nemulțumit ridicase din 
sprâncene când fusese trimis în altă misiune, deși 
recunoscuse că nu putea pune un microfon într-un 
garaj particular. Unii dintre acei oameni voiau 
informaţii despre progresele înregistrate acum, când 
Brenner se afla deja aici de câteva luni. 

Aşa că avea să-i invite la o demonstraţie în biroul 
directorului. Kali urma să dea un adevărat spectacol. 
Acum ar fi făcut orice să-l mulţumească, după ce 
fusese prinsă complotând cu Terry Ives. 

Aştepta în continuare ca tânăra să descopere 
adevărul despre starea ei. 

Dacă Terry îşi închipuia că ar putea scăpa de el, ei 
bine, cu siguranţă o să-şi dea seama că nu va fi aşa. 
Nu când purta o încărcătură atât de prețioasă. 

Terry nu voia să renunțe. Era groaznic că Brenner 
aflase că scotocea după documente. Dar în dubă, pe 
drumul spre casă, i-a venit o idee. 

Şi ce dacă nu avea încă documentele? Dacă 
pozele ei erau inutile? Putea încă să ademenească pe 
cineva să vină să investigheze. Trebuiau să-l 
demaşte ca s-o scoată pe Kali de acolo. Brenner nu 
era singurul care putea să pună surprize la cale. 

Când a ajuns la cămin, a cerut cartea de telefoane 
de la recepție şi a căutat oraşul cel mai apropiat de 
Hawkins. Acolo a găsit numele unui ziar destul de 
important şi numărul de telefon. 

Apoi a aşteptat la rând în spatele aceloraşi fete 
care-şi sunau în fiecare seară iubiții rămaşi acasă. O 
ardeau degetele de nerăbdare în timp ce învârtea 
rotita pentru fiecare cifră, apoi a început în sfârşit să 
sune. 

— Redacţia, a răspuns un bărbat pe jumătate 
căscând după ce telefonul a sunat de trei ori. 

— Eu, noi voiam să vă oferim o idee pentru un 
articol, a spus Terry. Cred că ar fi o ştire grozavă. 
Avem un director nou aici, la Laboratorul Naţional 

Hawkins, cu un trecut plin de premii. Lucrează la 
nişte lucruri palpitante, secrete... 

— Hawkins are laborator acum? a întrebat 
bărbatul. 

— Nu o să vă vină să credeţi. 

Terry răsucea cordonul telefonului pe mână şi 
încerca să nu exagereze, susținând că avea să fie o 
poveste grozavă. Reporterul era ocupat în 
următoarele două săptămâni joia. Dar în a treia? 
Sigur, ar fi bucuros să vină şi să-l întâlnească pe 
acest doctor Martin Brenner, să vadă ce se întâmpla 
în vecini. 

Terry a închis, cu un zâmbet răutăcios pe față. 

CAPITOLUL ZECE 
CEI DE DUPĂ PERDEA 


Aprilie 1970 
Bloomington, Indiana 

Lumina puternică a dimineţii pătrundea prin 
fereastra camerei de cămin. 

— Nu vreau să mă duc, dar trebuie. 

Terry îşi ascundea ochii cu braţul, văitându-se lui 
Stacey. Se trezise de o oră, dar i se părea imposibil 
să se urce în duba aceea şi să meargă la laborator, 
unde să încapă iar pe mâna lui Brenner. 

Dar trebuia. Îl sunase din nou ieri pe reporter, 
prefăcându-se că era de la laborator, şi el confirmase 
că avea de gând să vină. Îi spusese să vină la 10:30 
şi să spună la pază numele doctorului Martin 
Brenner. Acum Terry era neliniştită. Făcuse un lucru 
înţelept sau ceva prostesc? 

Nu se putea pronunța. 

— Nu te mai duci şi gata, aşa cum am făcut şi eu. 

Stacey era ocupată, scriindu-şi dintr-un foc 
temele pentru trei zile, aşa cum obişnuia. Terry nu 
pricepea cum reuşise să-i păcălească pe toţi că avea 
o inteligenţă medie — în mod evident, Stacey era cea 
mai deşteaptă dintre toţi. Făcea ce voia şi scăpa 
basma curată. 

Terry şi-a luat mâna de la ochi. Partea lui Stacey 
de cameră era o junglă de postere cu formaţii şi 
pagini rupte din reviste, care detaliau tehnici de 
machiaj. Terry era mai ordonată, avea câteva 
fotografii înrămate cu familia ei şi un poster cu 
Audrey Hepburn în Sabrina, pe care i-l dăduse o 
mătuşă de ziua ei. 

— Am senzaţia că duba ar apărea la cămin şi 
cineva m-ar băga cu forţa în ea, a zis Terry. 

— Devii paranoică sau doar mi se pare mie? 

Stacey a aruncat întrebarea peste umăr şi a 
continuat să-şi scrie temele. 

— Am motive. 

Nu că Stacey ar fi ştiut adevărul. Brenner 
refuzase să explice care era treaba cu surpriza de 
luna viitoare. Până acum, nu se întâmplase nimic 
care să reprezinte o surpriză, iar pe Kali nu o mai 
văzuse. În ultimele două şedinţe, el o întrebase 
despre trecut, aşa că Terry nu a avut cum să ajungă 
în vid. Groaza îi era tovarăşă permanentă. 

— Da, LSD-ul. Poate de asta eşti aşa de 
paranoică. 

— Altceva voiam să spun. 

Paranoia ei avea un nume: doctorul Martin 
Brenner. Nu putea să nu se ducă la laborator. Kali ar 
fi avut de suferit. Gloria, Ken şi Alice erau încă 
implicaţi, la fel şi ea. Nu-l puteau lăsa pe Brenner să 
câştige. 

Nu o să-i permitem. 

— Nu abandonez, a spus Terry fără să se muşte. 

— E bine de ştiut, a replicat Stacey, obişnuită cu 
asemenea declaraţii. Numai de l-ai fi convins pe 
Paul să rămână cu trupa. Nu mi se pare corect să fie 
acuzată Yoko... dar pe cine altcineva să dea lumea 
vina? 

Membrii formaţiei The Beatles hotărâseră să se 
despartă şi păstraseră secretul până în săptămâna 
aceea, când Paul făcuse anunţul important că va 
urma o carieră solo. 

— Se vorbeşte că John a plecat primul, a subliniat 
Terry. Ar putea da vina pe el. 

— Da, sigur! a pufnit Stacey. O! Am uitat. Ai 
primit o carte poştală de la Andrew. 

Terry a ţâşnit din pat ca o săgeată. 

— ŞI nu mi-ai zis ieri? 

Poşta venea după-amiaza târziu, ceea ce însemna 
că ilustrata se afla aici de ieri. Era o imagine cu St 
Louis Arch. Terry i-a tras una uşor după ceafă lui 
Stacey când s-a aşezat pe marginea patului s-o 
citească. 


235 


Iubito, 


Promiţător început! şi-a spus ea. Poate îi trecuse 
deja treaba aia cu „să rămânem despărțiți cât sunt 
plecat”. 


Voiam doar să-ţi trimit un rând din permisia de 
weekend şi să-ți spun că mâine plec — o să am grijă să 
primeşti o adresă la care să-mi scrii. Când pot, o să sun 
acasă, iar mama mi-a promis că o să-mi scrie în fiecare 
săptămână. Poţi afla noutăţi de la ea. Mi-e dor de tine. 
Dar ştiu că am luat decizia corectă. 

Vreau să-ți trăieşti viaţa cât lipsesc... gândeşte-te la 
mine uneori. O să mă gândesc la tine, imediat ce ne 
stabilim în Comitat. Nu vor fi Limanuri Cenuşii pentru 
noi. 

Cu toată dragostea, 


Andrew 


Dorul a lovit-o atât de puternic, încât a lăsat-o 
fără vlagă. 

Dar apoi a ajutat-o să-şi revină. Andrew pleca în 
Vietnam, unde avea să lupte pentru viaţa lui şi 
vieţile celor din jur. Aşa că da, putea şi ea să urce 
într-o dubă cu prietenii ei şi să înfrunte monstrul 
care spunea poveşti despre uciderea iepurilor, de 
parcă luarea unor copii drept prizonieri era cumva 
mai puţin tulburător decât asta. Se putea lupta 
pentru un viitor mai bun decât cel pe care îl vedea 
Alice. 

De asta te-ai băgat în toată povestea asta de la 
bun început. 

Și cu siguranţă se putea bucura de şocul de pe 
faţa lui Brenner când va apărea reporterul. Aşa că a 
pus ilustrata în poşetă — voia s-o aibă aproape — şi a 
atins cu degetul poza cu ea şi Andrew împreună, 
zâmbind în pat, pe care o aşezase la marginea 
oglinzii din cameră. Chiar dormise mai bine. Deşi 
detesta ideea că nu mai erau oficial împreună, dacă 
îi ajuta pe ea şi pe Andrew să depăşească perioada 

asta, poate că fusese decizia potrivită. Diferenţa era 
mică. El era încă prezent în toate bătăile inimii ei. 

— Deci te duci? a întrebat-o Stacey. 

— Mă duc. 

— Poate vrei să-ţi pui pantalonii pe tine mai 
întâi! 

— Creierul meu e varză. 

Terry a oftat. Şi toți pantalonii ei erau prea strâmţi 
în ultima vreme. 

— O să port fustă. 

S-a dus la şifonier şi a deschis uşa, verificând 
opţiunile. Iat-o, lungă, curgătoare şi perfectă. Şi-a 
tras-o peste şolduri. 

— Nu mă întrebi ce-a zis Andrew? 

— Nu, a răspuns Stacey. Am citit-o când a venit 
poşta. 

Terry s-a aruncat spre pat să înhaţe o pernă, apoi 
a azvârlit-o spre colega ei de cameră care râdea. 
Totul părea atât de normal, cu excepţia locului spre 
care se îndrepta, bineînţeles. 

Bărbaţii au ajuns devreme la Hawkins, un şir de 
trei maşini negre, crezând probabil că aveau să-l ia 
pe nepregătite pe doctorul Brenner. El i-a întâmpinat 
la intrare. Nu se aşteptase să vină însuşi directorul şi 
nu ştia dacă să ia participarea lui ca un semn pozitiv 
sau negativ. 

— Domnilor, mă bucur că aţi reuşit să veniţi, a 
spus el de parcă ei n-ar fi sosit cu trei ore mai 
devreme decât era programat. Mai ales tu, Jim. Cum 
a fost drumul de la Langley? 

— Fără evenimente deosebite, a răspuns Jim, 
uitându-se deja la clădire peste umărul lui Brenner. 

Un semn negativ. 

Directorul purta un costum negru, bine croit, însă 
Brenner şi-l pusese pe cel mai bun, cel cenuşiu. Îl 
făcea pe celălalt să pară ridicol în comparaţie cu el. 
Îi recunoştea pe unii dintre ei de la alte întâlniri, 

şedinţe sau laboratoare. Importanţi, dar nu la fel de 
importanţi ca directorul. 

— Ei bine, nu va fi cazul aici. 

Brenner i-a condus pe lângă biroul paznicului. 
Astfel de oameni nu semnau când îşi vizitau una 
dintre investiţiile strict secrete — preferau să nu lase 
semne ale trecerii lor. 

— Promit că asta va fi cea mai palpitantă 
demonstraţie a săptămânii pentru voi. 

Nu voia să exagereze cu promisiunile, deşi 
aproape că spusese „a anului”. Poate chiar „a vieţii”, 
dat fiind că acum avea şi certitudinea că o să i se 
alăture lui Opt şi copilul lui Terry. 

— Cu siguranţă va fi cea mai costisitoare, a 
replicat unul dintre bărbaţi. 

Pantofii îi străluceau, la fel şi părul. 

— Obţinerea unui lucru extraordinar necesită 
deseori un cost extraordinar, a spus doctorul 
Brenner. Dumneata cine eşti? 

— Scuze. Bob Walker, a răspuns el fără să întindă 
mâna. 

Brenner a dat din cap spre el. Reţinuse. Avea să 
fie atent la director şi la acest om. Ceilalţi şi-au spus 
numele, dar era clar că veniseră în plimbare. 
Alcătuiau anturajul ce indica statutul. Directorul nu 
călătorea niciodată singur. Brenner auzise poveşti 
despre cariera lui nebunească pe teren, cu bariere 
încălcate şi apoi spulberate, şi le credea. Era păcat 
că-l vedea în compania unor funcţionăraşi. Oamenii 
cu viziune deveneau tot mai rari. 

A apăsat pe un buton al interfonului şi a explicat 
că aducea cu el grupul de VIP-uri. Uşile au scos un 
bâzâit şi soldaţii postați ca paznici l-au salutat pe 
director. 

— Mă întrebam, a spus Bob Walker, dacă am 
putea să discutăm cu restul personalului executiv în 
legătură cu acest... proiect şi costurile lui. 

Nu erau aici doar pentru că Brenner îi invitase, și- 
a dat el seama. Erau aici cu intenţia de a pune capăt 
muncii sale. Sau cel puţin de asta era aici acest om. 
Ce motiv putea să aibă? 

A, da. 

— Aţi fost cumva în armată cu fostul nostru ofiţer 
pentru securitate? a întrebat Brenner. 

— Da, în altă viaţă. Un om bun. 

Mister rezolvat. 

— Aş fi bucuros să răspund la orice întrebare 
aveţi. La urma urmei, personalul îmi raportează mie, 
a spus Brenner. 

— Am vrea, de fapt, să discutăm direct cu ei. Şi 
să întâlnim o parte dintre subiecţi. Înţeleg că ţineţi 
copii aici? a întrebat Bob. Nu pare tocmai corect, 
dacă nu vă deranjează că spun asta. 

— Fi, hai, a intervenit directorul. Să nu ne 
pripim! 

— Da. 

Brenner a răsuflat cu atenţie ca să păstreze o 
expresie relaxată. 

— Jim cunoaşte importanța muncii noastre mai 
bine ca oricine. El m-a recrutat să supraveghez 
personal această unitate. 

Directorul s-a încruntat, nu-i plăcea să i se 
amintească de asta. Şi Bob a rămas surprins o 
secundă; probabil nu ştiuse. 

—  Prioritățile se pot schimba, a precizat 
directorul. Depinde doar de raportul de costuri şi 
beneficii. 

Brenner a zâmbit şi s-a imaginat înconjurat de 
rechini. Nu avea de ce să-şi facă griji. Şi el era un 
rechin. 

— Sunt întru totul de acord. 

Terry bătea darabana cu degetele în bancheta din 
dubă. Ken întârziase cinci minute, aşa că, atunci 
când duba a luat-o spre Hawkins, erau deja în 
întârziere. Pe urmă însă a remarcat... scena de la 
punctul de control şi a avut nevoie de toată 
stăpânirea de sine să nu zâmbească. Au oprit chiar 
în spate. 

Ceilalţi se uitau unul la altul. Le povestise tuturor 
despre telefonul dat. 

Doctorul Brenner traversa parcarea spre paznicul 
de serviciu, care vorbea cu un bărbat şi o femeie 
aflaţi într-o maşină veche şi greoaie de provenienţă 
misterioasă, parcată chiar în faţa dubei. Terry nu ştia 
cât câştigau reporterii, dar ar fi pus pariu că acesta 
era omul ei. Doctorul a pus mâinile în şold când a 
ajuns la paznic, care i-a spus ceva. A ezitat, prins 
într-un moment de nehotărâre. 

Terry nu-l văzuse niciodată pe doctorul Brenner 
arătând vreo urmă de nesiguranţă. Credea că nu ar fi 
riscat să provoace o scenă stânjenitoare sau să le 
stârnească mai multe întrebări, dacă îi alunga. Dar 
ea trebuia să facă tot posibilul ca să se asigure că 
aşa avea să fie. 

Înainte s-o poată opri cineva, a tras cu degetele de 
mânerul dubei şi a deschis-o. 

— Ce fa... s-au auzit cuvintele şoferului în 
spatele ei, dar era prea târziu. 

S-a aplecat în afară, stând în picioare pe scară. 

— Ce s-a întâmplat? a strigat ea. E vreo 
problemă? 

Bărbatul din maşină a scos capul s-o vadă. Ea a 
luat-o ca pe un semn să coboare din dubă. 

Şoferul a dat s-o urmeze, dar Brenner a ridicat 
mâna şi el a rămas pe loc. Când ea a ajuns la 
cealaltă maşină, femeia de pe scaunul pasagerului a 
dus aparatul de fotografiat la ochi şi a apăsat pe 
buton. Mâna lui Brenner era tot ridicată. 

— Staţi! a spus el. Nu v-am dat permisiunea să 
faceţi fotografii. 

— Nu mă deranjează, a intervenit Terry care ştia 
că depăşeşte limita, dar nu se putea abţine. O, numai 
că... cine sunteţi? Pentru ce sunt fotografiile? 

A dus o mână la gulerul bluzei largi mimând 
timiditatea. Bărbatul avea barba neîngrijită şi o 
haină sport, genul acela de aspect ponosit care se 
potrivea cu ideea ei de reporter. Fotografa era mai 
tânără, poate de vârsta lui Terry sau cu vreo doi ani 
mai mare; purta tricou şi pantaloni de velur. 

— Suntem de la Gazette, a explicat bărbatul. Am 
venit pentru un articol despre laborator. 

— Scriu un articol despre experimentul nostru? a 
întrebat Terry pe un ton mirat. 

Reporterul a mijit ochii. 

Brenner a strâns din buze, apoi s-a relaxat. 

— Nu chiar; susțin că au venit să scrie despre 
mine. Probabil a apărut o încurcătură în programul 
meu. Mă tem că astăzi nu e o zi bună. 

— Ei bine, pentru mine e în regulă, a spus Terry 
cu generozitate. Sunt sigură că pe ceilalți nu-i 
deranjează. 

— N-am întrebat nimic, a replicat doctorul 
Brenner. 

Dar a remarcat privirea bănuitoare a reporterului 
şi a bătut în retragere. 

— Dă-le un permis de parcare, i-a ordonat 
paznicului. Ne întâlnim în holul de la intrare. 

Apoi s-a îndreptat în grabă spre clădire. 

Terry le-a oferit jurnaliştilor cel mai frumos 
zâmbet. 

— Abia aştept să văd ce credeţi despre toate 
astea. Muream de curiozitate să aflu mai multe 
despre trecutul doctorului Brenner. E fascinant! 

— Fascinant, a repetat reporterul, de parcă ar fi 
spus „ticălos”. 

S-a întins pe lângă ea să primească permisul de 
parcare de la paznic. 

Ea s-a întors la dubă, deşi nu le mai rămăsese 
decât să parcheze. 

kig 


Mergeau în grup pe holul interior, în timp ce 
doctorul Brenner le explica faptul că, din pricina 
programului său aglomerat, avea să-i însoțească în 
continuare colega sa, doctorița Parks. Şi, datorită 
caracterului special al instituției şi al cercetărilor, 
trebuiau să obțină de la început permisiunea de a 
face fotografi. 

— OK, a spus fotografa cu mâinile pe aparatul 
care-i atârna la gât de o curea. Ce-aţi zice de una cu 
dumneavoastră şi aceşti subiecţi? 

— Nu prea am timp la dispoziţie. 

— Ar trebui să ne schimbăm în halatele obişnuite, 
a propus Terry. Ca să fie adecvat. Putem s-o facem 
imediat. 

Voia o dovadă vizuală cu ei toţi acolo, precum şi 
o dovadă despre Brenner. 

— Putem s-o facem repede, ca să nu vă încurcăm 
programul, a sugerat fotografa. 

Brenner s-a încruntat uşor. 

— Da, bineînţeles, a consimţit într-un târziu. 

Lui Terry îi făcea plăcere să-l arunce pe doctorul 
Brenner în haos. Acum vezi şi tu cum e. 

Au fost conduşi la camerele lor obişnuite, unde 
aştepta restul personalului. 

— Nu veţi divulga niciun detaliu despre ce facem 
noi aici, i-a spus doctorita Parks lui Terry, 
respectând evident ordinele primite de la doctorul 
Brenner. 

A plecat, probabil să transmită acelaşi mesaj 
celorlalți. 

Au ieşit toţi îmbrăcaţi în halate. 

Brenner aştepta la capătul holului cu o altă femeie 
în halat, pe care Terry nu o mai văzuse până atunci. 
Reporterul nota în carneţel, în timp ce fotografa le 
făcea semn să se aşeze lângă zidurile de beton. 

— Zâmbiţi! i-a îndemnat ea. 

Terry nu a zâmbit. Bănuia că nici ceilalți nu 
zâmbeau. Butonul a făcut clic de mai multe ori 
decât era necesar. 

— Ce ne puteţi spune despre munca 
dumneavoastră aici? a întrebat reporterul. 

— Nu prea multe, a răspuns doctorul Brenner. Nu 
dorim să compromitem descoperirile noastre în 
această etapă. Dar este o muncă vitală pentru 
securitate. Mă tem că este nevoie de mine la şedinţe 
mai importante pentru tot restul zilei. 

O, serios! 

— Cum aţi devenit interesat de acest domeniu? 

Brenner a ridicat din umeri. 

— OK, a spus reporterul. Povestiţi-mi acum 
despre copilăria dumneavoastră. 

Doctorul Brenner a respins întrebarea cu o falsă 
bună dispoziţie. 

— Mă tem că am avut o copilărie plictisitoare 
după standardele ştirilor de azi. 

Satisfacţia lui Terry a mai slăbit văzând cât de 
repede se adaptase Brenner la situație. Probabil că 
se zvârcolea pe dinăuntru. Nu-i aşa? Probabil bănuia 
că cineva din personalul său aranjase toate astea. 
Poate chiar avea să se simtă puţin paranoic. Pe bună 
dreptate. 

Dar scopul fusese să-i pună cineva întrebări la 
care să fie obligat să răspundă. Ceea ce nu făcea. 

— Terry, te rog să vii cu mine. Vă las pe mâinile 
capabile ale doctoriţei Parks, a spus el calm către 
reporteri. Vă puteţi întoarce oricând, dacă anunţaţi 
din timp. 

— Aţi avut trei săptămâni, a replicat reporterul. 

Doctorul Brenner s-a încruntat, apoi i-a făcut 
semn lui Terry să-l urmeze. A condus-o în camera 
ei. 

— Tu ai făcut asta? a întrebat-o. 

Ea a ridicat din umeri, prefăcându-se nepăsătoare. 

— Cum aş fi putut? 

— E posibil să fi pus totul în pericol. 

Doctorul Brenner stătea nemișcat. 

— Ar fi bine să faci exact ce-ţi cer. Altfel nu o să- 
ți placă rezultatele. O să trimit în scurt timp pe 
cineva să te ia. Sunt nişte oaspeţi aici care vor să vă 
vadă pe tine şi pe Kali. Să te comporți exemplar. 

Până să întrebe ceva, el a ieşit din cameră. Ea a 
încercat uşa şi a găsit-o încuiată. 

Oaspeți care să le cunoască pe ea şi pe Kali. Se 
părea că surprizele apăreau în tandem. Ar fi putut să 
funcționeze. Dacă reușea s-o ducă pe Kali la 
reporter, ar fi putut pune întrebările potrivite... 

A scotocit în geantă după ediţia din Întoarcerea 
regelui, cu cotorul foarte încrețit. Volumul lui 
Andrew. Lui îi plăcea să deschidă cărțile îndoindu- 
le. Se apropia de final — poate avea să afle ce anume 
voia el să spună în bilet. A scos ilustrata ca s-o 

folosească drept semn de carte, recitind mesajul 
înainte de a deschide cartea. 

Te rog, ajută-l să fie în siguranţă, să fie bine. Să 
fie înconjurat de oameni buni care au grijă unii de 
alții. Să se întoarcă la mine. 

Când s-a deschis uşa, se adâncise în capitolul în 
care Sam şi Frodo fuseseră prinşi de orci după ce 
ajunseseră în Mordor. A intrat acelaşi infirmier ca de 
obicei. 

Se tăiase când se bărbierise, iar zgârietura de un 
roşu-aprins îi amintea că şi el e om. 

— Vino cu mine! 

— Un „te rog” ar fi drăguţ. 

— N-avem timp de asta. Doctorul Brenner îţi 
transmite să te comporți exemplar cu oaspeţii, a 
spus el puţin prea înfumurat. 

Oaspeți. Ce oaspeţi puteau fi în locul ăsta? Ştia că 
nu se referea la reporteri. 

Şi-a amintit cuvintele lui Brenner de luna trecută 
despre „reprezentaţia” lui Kali. 

Exista vreo mică şansă ca oaspeţii aceştia să nu 
fie de acord cu ce făcea Brenner aici? Dacă exista, 
nu te-ar prezenta pe tine. 

Dar cine putea şti? S-a aşezat şi a încercat să se 
agaţe de nucleul de calm dinăuntrul ei. 

Infirmierul s-a întors singur. 

— Hai cu mine! i-a ordonat el. 

Când s-a ridicat, o mulţime de puncte negre i-a 
apărut în faţa ochilor. 

— Ar trebui să ai grijă când te ridici prea repede. 

El a luat-o de braţ. 

Cum nu se dovedise niciodată preocupat de starea 
ei, Terry s-a gândit că acum o făcea din cauza 
oaspeţilor misterioşi. 

Infirmierul a condus-o pe holuri, pe lângă 
camerele unde i-a zărit pe prietenii ei. Se părea că ei 
nu trebuiau să dea reprezentații ca ea... sau poate o 
făcuseră deja? 

Doctorul Brenner aştepta în capătul holului, lângă 
o cameră pe care Terry o recunoştea fiindcă acolo se 

afla bazinul pentru inhibarea simţurilor. I-a 
întâmpinat cu nerăbdare. 

— Domnişoară Ives, a spus el, îți aminteşti că 
siguranţa subiectului Opt depinde de cooperarea ta, 
nu-i aşa? 

Subiectul Opt. Şi-a amintit de numerele de pe 
dosare. Doar nu se referea... 

— Aşa îi spui? Nu-i spui pe nume? 

— Lasă asta. Înţelegi? 

Terry a încrucişat braţele. 

— De ce nu foloseşti numere şi cu noi, atunci? 

— Adulții sunt mai dificili decât copiii. Acum ai 
înţeles? 

— O, am înţeles. 

Că eşti cel mai monstruos om din lume. 

— Cine sunt oaspeţii ăştia? 

— Oameni importanţi. Să nu faci probleme, altfel 
o să avem amândoi destule motive să regretăm. 

Îmi pare rău, doctore, regretele sunt pentru 
oameni cu suflet. Tu nu ai regrete. 

— Eu n-aş pune-o niciodată pe Kali sau pe orice 
alt copil în pericol. 

El a pufnit, afişându-şi amuzament. 

— Bineînţeles. Mergem? 

Terry avea să aştepte momentul potrivit s-o ia pe 
fetiță şi s-o rupă la fugă. Cu siguranță, reporterii 
erau tot aici. 

Brenner a deschis uşa şi i-a lăsat pe ea şi pe 
infirmier s-o ia înainte. Kali stătea în faţa unui 
semicerc de scaune ce fuseseră pregătite ca un fel de 
galerie în jurul bazinului lângă care se afla şi o zonă 
liberă. Nişte bărbaţi pe care nu-i văzuse niciodată 
alcătuiau publicul. Când Kali a zărit-o pe Terry, i-a 
oferit un zâmbet care-i dezvăluia toţi dinţişorii, apoi 
i-a făcut cu mâna. 

— Stai aici, a spus doctorul Brenner încet. 

Apoi s-a întors către grupul de bărbați palizi, în 
costume negre. 

— lată aici încă un subiect promiţător care o să 
observe împreună cu dumneavoastră testul 
subiectului Opt. 

Kali a zâmbit vizibil încântată de atenţia ce i se 
acorda. 

Unul dintre bărbaţi a ridicat mâna şi a arătat spre 
Kali. 

— O să fie un fel de giumbuşluc de salon? 

— Ce este un giumbuşluc de salon? i-a întrerupt 
Kali. 

Bărbatul a avut bunul-simţ să coboare privirea. 

— Ceva ce ei nu pot să facă, a zis Terry, ridicând 
glasul. 

— O! 

Kali a dat din cap în semn de înţelegere. 

Doctorul Brenner i-a aruncat lui Terry o privire ca 
să priceapă că era aici să fie văzută, nu auzită, de 
parcă şi ea ar fi fost tot un copil. 

— Cum se va desfăşura demonstraţia? a întrebat 
bărbatul. 

Avea prea multă ceară pe păr. Luminile din tavan 
îl făceau să lucească. 

— Stinge luminile! i-a cerut doctorul Brenner 
infirmierului. 

Acesta s-a dus la perete şi a apăsat pe 
întrerupător. În jurul lor camera s-a întunecat ca o 
sală de teatru în faţa cortinei, neagră ca vidul. 

— Kali, a spus doctorul Brenner, dându-i 
semnalul, în mod evident. 

— Ce-i asta? 

Un bărbat a început să se foiască în întuneric. 
Apoi încă unul. 

— Nu văd absolut nimic. Aprindeţi luminile! 

— E o adevărată farsă. Am văzut destul. 

— Kali! a rostit poruncitor doctorul Brenner. 

Au izbucnit flăcările. Focul cuprinse într-o clipă 
camera neagră ca smoala. Străbătea camera 
fantomatic de la Kali către ceilalți. Bărbaţii urlau, 
nu de durere, ci de spaimă. 

Zidul de flăcări trosnea şi lingea aerul. 

Terry voia să fugă. 

Dar auzea scâncetele lui Kali, aşa că s-a îndreptat 
printre flăcări spre fată. Îşi spunea: Nu e real. Oricât 
de greu era de crezut în timp ce se strecura încet 

printre ele. Fiecare părticică din creierul ei credea că 
era adevărat şi îi tot spunea: Fugi de-aici! Salvează- 
te! 

Se concentra asupra lui Kali. Când a ajuns la ea, a 
pus încet mâna pe umărul copilei şi a tras-o aproape. 
Flăcările false creşteau întruna. 

— Kali, poţi să opreşti asta! Nu e nevoie s-o faci. 
Sunt lângă tine. 

Infernul arăta de parcă nu avea să înceteze 
vreodată. 

Fetiţa tremura şi suspina. 

— Nu pot... 

— Poţi! a şoptit Terry. 

Flăcările s-au stins la fel de brusc pe cât 
începuseră. Terry a simţit cum Kali se lipea moale 
de ea prin întuneric. 

Luminile s-au aprins din nou. 

Doi dintre bărbaţii în costume au scos pistoalele 
şi le-au aţintit către ea şi Kali. Terry s-a grăbit s-o 
protejez pe fetiţa care încă plângea. 

— Opriţi-vă! Nu trageţi! 

Acum era momentul să fugă şi să-i găsească pe 
reporteri, dar nu avea cum s-o facă. 

Kali era la mila lor aici. La fel şi ea. Nu existau 
opțiuni. 

Brenner stabilise regulile şi, pentru astăzi, nu 
avea încotro, trebuia să le respecte. Aceşti bărbaţi 
văzuseră de ce era în stare Kali. 

Momentul de tăcere se prelungea. 

Doctorul Brenner i-a pus capăt, zâmbindu-i 
fermecător bărbatului care stătea între cei doi 
indivizi cu armele scoase. 

— Impresionant, domnule director, nu-i aşa? Aş 
zice miraculos, dacă aş fi crezut în miracole în loc 
de ştiinţă. 

— Da, foarte impresionant! a consimțit 
directorul. Îmi pare rău că am folosit cuvântul farsă. 

S-a uitat la bărbatul cu păr prea lucios, care a pus 
arma înapoi în toc. Celălalt bărbat înarmat a făcut la 
fel. Directorul s-a ridicat în picioare şi a privit-o 
uluit pe Kali. Apoi pe Terry. 


247 


— Imaginaţi-vă, a spus el, apropiindu-se de 
Brenner. Imaginaţi-vă că am avea mai mulţi ca ele şi 
mai puternici! 

Doctorul Brenner s-a dat mai aproape de Terry şi 
i-a cuprins umerii cu braţul. 

— Şi vom avea. 

— Eşti sigur? a întrebat directorul. 

— Pregătim următoarea generaţie de minuni şi 
miracole, aşa cum v-am spus. 

— Mă bucur că ne-ai chemat aici... am fi putut 
face o greşeală uriaşă, a spus bărbatul cu păr lucios, 
venind lângă ei şi holbându-se la Terry, cercetând-o 
din cap până-n picioare, de parcă era o iapă 
prețioasă. Povesteşte-ne despre ceilalți subiecți de 
vârsta ei. Există potenţial? 

— Unul mare, a răspuns Brenner. Una este foarte 
receptivă la electroşocuri... 

Ceva din felul în care aceşti bărbaţi stranii o 
studiau pe Terry îi stârnea panică. S-a gândit la 
cuvintele lui Brenner despre cum o să aibă mai 
mulţi ca ea, despre generaţia următoare... Şi apoi... 

Judecând după cât de obosită fusese, cât de 
înfometată, cât de uşor plângea. 

Felul în care se schimbase corpul ei. 

Simptomele despre care el o prevenise. 

De ce să nu-i fi spus? De ce ar fi continuat, dacă 
ştia? Ce scop putea să aibă? 

M-aş putea înşela. Poate mă pripesc să trag 
concluzii. 

Dar... fără îndoială, era capabil să experimenteze 
pe copii. 

A pornit spre uşă, aproape împleticindu-se. 

— Trebuie să mă întind, vă rog, a spus ea şi a dus 
mâna spre pântec după ce s-a întors să n-o vadă 
nimeni. Simţea că acolo îi bate inima. Camera se 
clătina. 

— E în regulă, a rostit doctorul Brenner din 
spatele ei. Bravo, domnişoară Ives! 

Nu făcuse nimic în afară de a fi lângă Kali — ceea 
ce el nu făcuse. 

Infirmierul a luat-o iar de braţ şi ea s-a smuls din 
mâna lui ca să rămână cu palma lipită de pântec. 
Inima îi bătea, îi bătea, intra în panică şi se întreba 
dacă nu cumva mai era o bătaie de inimă 
asemănătoare înăuntrul ei. 

Alice nu ştia sigur dacă era de la drog, de la 
curentul electric sau pur şi simplu avea o senzaţie 
ciudată, însă energia din laborator părea diferită azi. 
Ca şi cum tot locul vibra pe altă frecvenţă decât de 
obicei. Doctoriţa Parks venise foarte târziu, nevoită 
să se descurce cu reporterii. Nu se întâmplase exact 
aşa cum sperase Terry, dar poate avea să-i trezească 
îngrijorarea lui Brenner. 

Poate. 

În orice caz, doctoriţa Parks îi administrase un 
singur şoc electric puternic şi apoi îi spusese lui 
Alice „să se relaxeze” săptămâna asta. 

Oamenii se agitau pe holuri şi ea o văzuse pe 
Terry trecând pe acolo însoțită. 

Zărise şi un fragment de coşmar la altă scară. Un 
vortex monstruos de foc, energie şi întuneric, cu 
tentacule care se întindeau şi creşteau atât de mari, 
încât puteau înghiți cerul. Gura lui avea în interior 
un foc strălucitor, distrugător... 

Cum se putea împotrivi cineva unui asemenea 
lucru? 

Uşa s-a deschis şi Alice s-a mirat puţin când a 
văzut-o pe Kali intrând şi ţopăind. 

— Alice! 

A alergat la ea şi a strâns-o în braţe. 

— Azi a fost atât de distractiv! 

— De ce? 

Alice s-a uitat dincolo de ea, dar nu părea să vină 
nimeni după fată. 

— Sunt nişte bărbaţi aici şi eu pot să fac diverse 
lucruri. A văzut şi Terry. 

Alice a ridicat din sprâncene. Avea atât de multe 
întrebări. Dar... 

— Cum se face că eşti aici acum? 

— Papă e ocupat! l-am întrebat dacă mă pot duce 
să-mi vizitez prietena şi a spus da. 

Kali a zâmbit timid. 

— Credea că mă refer la Terry. Dar am văzut-o 
deja azi. Aşa că am venit să te văd pe tine. 

Ceva o punea pe gânduri pe Alice. Ştia că 
viziunile ei nu erau despre prezent, că evenimentele 
din ele urmau să se întâmple, dar... fetiţa asta locuia 
aici. 

— Kali, ai văzut vreodată un monstru în 
laborator? 

Kali s-a încruntat, concentrată. 

— Nu cred. Ce fel de monstru? 

Alice a ridicat brațele şi le-a mişcat ca pe nişte 
tentacule. 

— Mare, cu braţe ciudate şi o gură care se 
deschide din interiorul capului. 

Kali a clătinat din cap făcând ochii mari. 

— Trăieşte aici? 

Se vedea limpede frica ei subită. 

Bravo, Alice! 

Alice se uitase la un film de groază când avea opt 
ani şi apoi dormise cu lumina aprinsă două luni. 
Mama îi interzisese să se mai uite la aşa ceva. Încă 
mai verifica din când în când sub pat înainte să se 
culce. Şi nu-şi lăsa niciodată, niciodată, piciorul să 
atârne peste margine. Îi ceruse lui Ken o poveste cu 
fantome în noaptea aceea din pădure pentru că o 
parte din ea se bucura când era speriată. Dar în 
copilărie, acea parte făcuse exact opusul. 

— Nu te teme, tigrule! a spus Alice. 

Dar Kali era tot încruntată, cu fruntea micuță 
încrețită. 

— Tu ai văzut monstrul, nu-i aşa? 

Alice a dat aprobator din cap. 

— Dar nu acum. Nu e aici acum. E în viitor. 

— În viitor? a întrebat Kali. 

— Se întâmplă la un moment dat, dar probabil că 
nu curând. Uită ce-am spus. 

— Eu nu uit niciodată! 

Kali a mârâit ca un tigru şi a dat târcoale prin 
cameră. 

— Vrei să vezi ce am făcut în prezenţa acelor 
oameni? Bărbaţii din faţa mea şi a lui Terry? 

— Nu, a răspuns Alice. 

Și fiindcă fetiţa a părut supărată, a adăugat: 

— Nu vreau să plăteşti preţul. 

Kali a ridicat umerii. 

— Nu mă deranjează. 

— Asta pentru că eşti o fată bună. 

— Papă nu crede. 

O spunea atât de simplu. 

Alice se străduia să răspundă. Trebuia să 
vorbească pe limba copilei. În cele din urmă, a 
reuşit: 

— Atunci, papă e un răhăţel. 

Kali a râs atât de tare, încât Alice se temea să nu 
cadă. Cel puţin, fetița uitase de frica de monştri cu 
guri înfometate. 

Păcat că nu putea şi Alice să facă la fel. 


5 


De îndată ce duba a plecat, Terry s-a întors spre 
ceilalţi care stăteau în picioare în parcare. Îşi tot 
ducea mâna la pântec. Parcă nu se putea opri. Îşi 
imaginase un milion de scenarii, inclusiv câteva 
extrem de neplăcute: reacția furioasă a lui Becky, 
modul în care să-i spună lui Andrew şi dacă el avea 
să se sperie, probabilitatea să fie dată afară din 
şcoală... 

Și mai era şi problema cu Brenner. Oare el ce 
avea să facă? 

— Trebuie să vorbim. Eu trebuie să vă vorbesc. 

— Să mergem la garaj? a întrebat Ken 
încruntându-se. Îmi pare rău că n-a mers treaba cu 
reporterul. Măcar o să scrie un articol. 

— Cine erau toţi oamenii aceia în costume? a 
întrebat Gloria. 

Terry a încrucişat braţele şi şi-a cuprins umerii în 
palme. 

— Unul dintre motivele pentru care trebuie să 
stăm de vorbă. 

— Conduc eu. 

Alice i-a atins braţul lui Terry. 

— Orice ar fi, o să fie bine. 

— Nu cred. 

Terry clătina din cap. 

— Haideţi să vorbim aici! Pe urmă trebuie să 
merg la colega mea de cameră. 

— OK, a încuviinţat Gloria şi s-a uitat cercetător 
în parcare. Şoferul plecase. 

Ken a făcut un semn din cap spre cea mai 
apropiată clădire. 

— E o bancă acolo pe care putem sta. Dacă nu 
zăbovim prea mult, paznicii nu o să ne dea atenţie. 

Seara era răcoroasă şi liniştită, cerul ascuns de 
nori grei şi cenuşii. Copacilor din campus 
începuseră să le dea deja frunzele, care pe întuneric 
arătau ca nişte lacrimi. Când au ajuns la zona de 
care pomenise Ken, el s-a aşezat pe trotuar, la fel ca 
Alice. Gloria a luat loc pe banca de metal, alături de 
Terry. 
— Ce este? a întrebat Alice. Ce s-a întâmplat? 

Terry de-abia putea rosti cuvintele. 

— Cred... cred că e posibil să fiu însărcinată. 

Ken a pocnit din degete. 

— Ştiam eu că-mi scapă ceva la tine. 

Terry voia să râdă. Şi să plângă. Şi să urle. S-a 
oprit la o acuzaţie rostită încet: 

— Eşti cel mai îngrozitor prieten clarvăzător din 
toate timpurile! 

— Ce dură eşti! a comentat Ken. Dar bănuiesc că 
nu te înşeli. 

Ken. Era atât de drăguţ, încât nu-ți făcea 
niciodată plăcere să-l învinovăţeşti de ceva. 

— Scuze. 

El a dat din mână. 

— E în regulă. 

— Eşti sigură? i-a întrerupt Gloria. 

— Nu, a răspuns Terry. Dar şi da, aproape sigură. 

Alice se holba la ea, şocată. 

— Cum de n-am observat? 

— De-abia se vede, a spus Gloria. Sunt locuri 
unde te poţi duce. Nu e nevoie să afle nimeni. 
Câteva fete de la biserică au făcut-o, a adăugat în 
şoaptă. 

— E al lui Andrew, a replicat Terry. Dacă sunt 
gravidă, e copilul meu şi-al lui Andrew. Nu pot să 
renunţ la el. 

Alice s-a ridicat şi a început să se plimbe pe 
trotuar. 

— Ar trebui să-l suni. 

— A plecat. Am primit ieri o ilustrată... a fost 
trimis în misiune. 

Cel mai groaznic era că-şi imagina adevărata 
reacţie a lui Andrew. Nu s-ar speria. Ar fi bucuros. 
Terry nu se îndoia nicio secundă de asta. 

— Crezi că doctorul Brenner ştie? a întrebat 
Gloria. Ne iau mereu sânge. 

— Sigur ştie. A spus ceva care m-a ajutat să-mi 
dau seama. 

Terry a povestit despre demonstrația lui Kali şi ce 
se întâmplase pe urmă. Apoi a adăugat: 

— Acum e de neatins. Trebuia să-i vedeţi pe 
bărbaţii aceia cum şi-au schimbat atitudinea. Poate 
să obțină de la ei orice pofteşte. 

Alice încetase să se mai plimbe de colo până 
colo. 

— Ştia că, dacă afli, o să refuzi să mai iei droguri. 
De asta nu ţi-a spus. 

— A afirmat că acest copil este următoarea 
generaţie a oamenilor lor excepţionali. 

Terry a clătinat din cap, apoi a adăugat: 

— O să ard locul ăla din temelii înainte să permit 
una ca asta. 

— Kali e încă acolo, a zis Alice oftând. A venit să 
mă vadă azi. Cred că am speriat-o. 

— Cum? 

— E posibil să-i fi descris un monstru. 

O, nu! 

— Alice! 

— Partea bună e că n-a văzut niciunul, a 
continuat Alice, privindu-şi picioarele şi ridicând 
apoi ochii. Ce vrei să facem? 

— Nimic, doar gândiţi-vă, a răspuns Terry, cât de 
bine puteţi. Toţi. Trebuie să fie ceva ce putem face 
ca să scăpăm de locul acela. Nu poate să pună 
stăpânire pe copilul meu. 

Gloria s-a întins şi a atins mâna lui Terry. 

— Fii înţelegătoare cu tine însăţi, i-a spus ea. 
Abia ai aflat asta — când erai drogată — şi trebuie să 
te gândeşti. Următorul pas este să afli în câte luni 
eşti. Dacă există semne că bebeluşul nu e sănătos... 

— Sunt convinsă că au verificat, a întrerupt-o 
Terry cu amărăciune. 

— Dar tu n-ai făcut-o. O să te ajute să te simţi 
mai bine. 

Gloria a întins mâna şi i-a dat lui Terry părul la o 
parte de pe obraz, iar lui Terry îi veni în minte 
mama ei, care făcea acelaşi gest. 

— O să treci cu bine peste asta. 

Terry a pus palma peste mâna Gloriei, strângând- 
o uşor. 

— Mulţumesc. Vă mulţumesc tuturor. 

Trebuia să meargă la Stacey. Următorul pas către 
următorul pas. Apoi avea să facă şi pasul ulterior. 
Ken s-a ridicat în picioare şi, fără să ceară voie, a 
pus mâna pe pântecul ei, cu degetele răsfirate. 

Terry a protestat. 

— Ce fa... 

— E fată, a spus el. Nu vă văd împreună prea 
bine, dar e fată. 

Fată. Fată. Avea o fată. 

Cel puţin de data asta, Ken avea cincizeci la sută 
şanse să nu se înşele. Presupunând că era 
însărcinată şi nu avea o criză paranoică. 


6 
Când Terry a intrat în cameră, Stacey stătea în 


mijlocul patului nefăcut şi-şi dădea pe unghiile de la 
picioare cu o ojă roz. 

— Slavă Domnului că eşti aici! a spus Terry. 

Frăția — noii ei prieteni — putea să înţeleagă prin 
ce trecea, aşa cum nu putea nimeni. Dar Stacey era 
cea mai veche prietenă a lui Terry de aici. Ea putea 
să înţeleagă altfel şi de asta avea nevoie Terry acum. 

— Ce e, scumpo? a întrebat Stacey, fără să bage 
de seamă panica evidentă a lui Terry. 

Terry s-a oprit la marginea saltelei şi s-a întins să 
ia sticluța din mâinile lui Stacey, ignorându-i 
protestul: 

— Hei! 

A pus-o pe o masă din apropiere, apoi a luat mâna 
lui Stacey şi a lipit-o de pântecul ei. 

— Cred că mi-am dat seama de ce am fost cea 
mai îngrozitoare şi flămândă fiinţă. 

Stacey s-a uitat la mâna ei, apoi sus, la Terry. În 
ochi 1 se vedea şocul la care se aştepta Terry. 

— Terry, a şoptit ea, ce-o să faci? 

Terry aproape a început să râdă. Exista ceva 
liniştitor în felul în care prietenii ei reacționaseră 
toţi cu acelaşi nivel de habar n-am cum reacţionase 
ea. 

— Speram că o să mă ajuţi să mă lămuresc. 
Trebuie să mă conving că am dreptate... Dar nu 
vreau să merg la doctorul meu. Mă tem că cei de la 
laborator îl supraveghează. 

— Terry, scumpo, nu poţi să-ţi mai baţi capul cu 
laboratorul acela. Trebuie să nu te mai duci! 

Terry s-a lăsat pe marginea patului ei. 

— Uite... Poţi să-mi faci o programare la 
doctorul tău? Aş prefera să merg la el decât la 
doctorul meu. 

Stacey a încuviinţat. 

— O să sun mâine, la prima oră. 

— Poţi s-o faci pe numele tău? 

Pentru scurt timp, se dădea iar drept Stacey. 

— Sigur, acum că ştiu de ce eşti atât de 
paranoică. Hormoni de sarcină. 

Stacey a făcut o pauză. 

— Ar trebui să ştii că doctorul meu e un pervers 
bătrân. Sunt destul de sigură că m-a pipăit o dată. 

La cât de îngrozită fusese la laborator... 

— O să supraviețuiesc. 

Stacey s-a apropiat de ea, a ridicat-o în picioare şi 
a îmbrățişat-o. 

— Andrew o să fie încântat. Te-ar fi cerut de 
nevastă înainte să plece, dacă ar fi aflat! 

— Ştiu. 

El ar fi singura persoană încântată. 

— Totul ar fi fost mai uşor. Asta nu e bine, a spus 
Stacey, subliniind ce era evident. O să strice tot. 

Terry ar fi trebuit să fie de acord. Se gândise la 
acelaşi lucru, la urma urmei. Însă toată fiinţa ei 
respingea sugestia. Poate după ce Ken spusese că 
era fată. Poate fiindcă ştia că trebuia să fie mai 
puternică acum. 

— Nu, ea nu o să strice nimic. O să fie perfectă. 

— Cum spuneam, hormoni de sarcină. 

CAPITOLUL UNSPREZECE 
ADIO ȘI SALUT 


Mai 1970 
Bloomington, Indiana 

Sala de examinare a doctorului lui Stacey i-ar fi 
produs lui Terry impresia că e rece, dacă n-ar fi avut 
posibilitatea să o compare cu încăperile din 
laborator. Fiindcă o avea, faptul că pe pereţi erau 
tablouri cu genţi medicale demodate şi cu 
reproduceri după Norman Rockwell'*: făcea sala, 
practic, să pară familiară. Materialul halatului era 
mai gros. O cutie de şerveţele stătea pe o tejghea cu 
borcane cu lamele pentru limbă, bucăţi de vată şi 
acadele Dum-Dum. Un poster cu titlul CORPUL 
OMENESC de pe perete înfăţişa trupul unui bărbat 
cu organele şi scheletul într-o diagramă. 

Cred că nu pe asta o să-mi arate unde e copilul, 
se gândea Terry. 

O asistentă minionă o cântărise şi se încruntase 
dezaprobator la ea când îi mărturisise de ce se afla 
aici, apoi îi spusese să se schimbe în halat. O pusese 
să urineze într-un pahar de plastic şi-l luase cu ea. 

— Aici folosim testul Wampole, explicase ea. E 
mai rapid decât altele. Mă întorc peste două ore cu 
rezultatele. 

Aşa că Terry aştepta de două ore pe un cearşaf 
boţit de hârtie să vină verdictul oficial. Îşi dorea să 
fi cerut un ziar ca să citească ultimele noutăţi despre 
asasinatele din Kent State. Un protest mersese 
extrem de prost; patru studenţi fuseseră ucişi şi nouă 
erau răniți după ce gărzile trăseseră şaizeci şi şapte 
de focuri de armă în mulțime în decurs de 
treisprezece secunde. Nu exista niciun indiciu clar 
despre ce anume îi determinase pe soldaţi să tragă. 

Viaţa se putea sfârşi atât de repede. 

Uşa s-a deschis în sfârşit şi a intrat doctorul, 
urmat de asistentă. 

— Înţeleg că eşti prietenă cu Stacey Sullivan. 

Doctorul s-a uitat încruntat la ea. Norul ca o 
ciupercă de păr cărunt i se încreţea în jurul capului, 
ca al lui Einstein. A ridicat braţele să-şi pună o 
pereche de mănuși, iar Terry a remarcat că avea 
mâini uriaşe, cu încheieturi păroase. 

— Aşa este. 

— Familia Sullivan e de treabă. 

S-a oprit să scoată un şuierat printre dinţi. 

— Stacey e fată deşteaptă... prea deşteaptă ca să 
aibă necazuri. 

Aşadar, doctorul lui Stacey era un ticălos în toate 
privinţele. Era bine de ştiut. 

— Asta înseamnă că eu... am necazuri? 

— Da. 

I-a aruncat o privire răutăcioasă. 

— Şi n-ar trebui să te primesc fără un adult sau 
fără tatăl copilului aici. Pe de altă parte, cred că, 
dacă tatăl ar fi prezent, nu ai mai fi aici. 

— A fost trimis în Vietnam înainte să bănuiesc 
ceva. Avem o relaţie serioasă. 

— Dacă relaţia nu este de căsătorie, n-ar trebui să 
fii în starea în care te afli. 

I-a făcut un semn din cap să se întindă pe spate. 

— Să vedem cât de gravă e situaţia. 

Fermecător. 

Ea a regretat o clipă că venise aici, imaginându- 
şi-l pe doctorul ei de familie şi cât de plin de 
compasiune fusese întotdeauna. Chiar şi o febră era 
văzută ca o ocazie de a mânca îngheţată de îndată ce 
fetele se simțeau destul de bine. Asistase chiar şi la 
înmormântarea părinţilor ei. 

Stânjenită, Terry s-a tras în spate şi s-a întins pe 
masă. Ar fi trebuit să fie obişnuită cu examenele 
medicale, dar... acum era diferit. Făcuse calcule cu 
diverse date şi putea să aibă o sarcină ori destul de 
înaintată, ori foarte mică. Ea şi Andrew se protejau 
de obicei, dar de vreo două ori fusese foarte sigură 
de ciclul ei şi lăsaseră prudenţa la o parte. 

Asistenta a apucat-o de glezne şi i-a pus 
picioarele pe două suporturi reci de metal de la 
capătul mesei de consultaţie. Terry a închis ochii şi 
a încercat să se gândească la altceva în timp ce 
doctorul îşi desfăşura  consultaţia extrem de 
neplăcută. 

— De ce sunt atât de reci toate instrumentele? a 
întrebat ea. 

— Hmm, a spus doctorul drept răspuns şi a 
şuierat iar printre dinţi. Te poţi ridica, domnişoară! 

Doamne, ce stil de a trata pacienţii! 

— Fi bine? a insistat Terry. 

— Eşti deja în al treilea trimestru. 

Asistenta a privit-o dezamăgită, de parcă Terry 
pusese totul la cale. 

Însă Terry era în şoc. La asta nu se aşteptase. A 


calculat în minte — noiembrie. Tocmai din 
noiembrie. Când Andrew venise în sala de mese cu 
masca...  Aceea fusese una dintre nopțile 


imprudente, după ce-l scosese pe cauţiune. 

— Atât de mult? 

Voia să fie sigură că înţelesese bine. 

— Aş estima şapte luni şi este remarcabil cât de 
puţin se vede. 

A afişat o expresie dezamăgită care o oglindea pe 
cea a asistentei. 

— Deci cred că e posibil să nu fi ştiut, într- 
adevăr. Cu toate astea, ai fost prea imprudentă 
pentru o soluţie mai suportabilă a problemei. Sunt 
locuri în care poţi să mergi ca să duci sarcina la 
capăt şi nimeni nu va afla niciodată. Asta ar trebui 
să faci. 

Folosirea cuvântului „imprudentă” atât de curând 
după ce îi trecuse şi ei prin minte era dureroasă. 

— Nu, a spus Terry. Nu renunţ la ea. 

— Nu ştim sexul copilului. Nu faci decât să 
dezvolți un ataşament ilogic. E din cauza 
hormonilor. 

Doamne, de aici luase Stacey refrenul cu 
hormonii de sarcină? 

El a vorbit mai departe, de parcă voia s-o 
uimească cu înţelepciunea lui. 

— Ai făcut o greşeală şi este mai bine pentru 
toată lumea dacă laşi copilul să ajungă într-o casă 
unde doi părinţi iubitori pot avea grijă de el. 

Terry nu intenţiona să accepte de la acest om 
sugestii în privinţa copilului, dar era clar că nu avea 
să ajungă nicăieri dacă îl contrazicea. Îi trebuiau 
informaţii concrete. 

— Spuneţi-mi ce ar trebui să ştiu despre restul 
sarcinii. Puteţi să-mi spuneţi dacă copilul este 
sănătos? 

— Totul pare normal. 

Doctorul şi-a împreunat degetele şi s-a uitat la ca 
de sus. Avea sprâncenele ca nişte tufe neîngrijite. 

— Pot să-ţi recomand pe cineva la care să mergi, 
dar vorbeşte cu familia ta. O să-ţi spună acelaşi 
lucru ca mine. 

Când Terry s-a încruntat la el, a continuat să 
vorbească. 

— Trebuie să-ţi măreşti aportul caloric — copilul 
ar trebui să înceapă să câştige în greutate, la fel şi 
tu. S-ar putea să urinezi mai des. Şi va trebui să 
renunţi la şcoală... 

— Semestrul se termină săptămâna viitoare. 

Slavă Domnului! Poate reuşea să scape fără ca 
şcoala să afle şi s-o dea afară pentru delict moral. 

Fetele cuminţi nu rămâneau însărcinate când erau 
nemăritate. Dar părea aproape comic cât de departe 
era acest gând de preocupările lui Terry. Nu-i păsa 
câtuşi de puţin. Era prea concentrată asupra 
monstrului care o umpluse de chimicale şi a 
motivelor care îl determinaseră să facă asta. Dacă 
doctorul credea că bebeluşul ei era următoarea 
generaţie care să aibă de-a face cu el, se înşela 
amarnic. 

Aproape că i-a cerut doctorului să păstreze 
secretul, neputând avea încredere că Brenner nu o să 
afle despre programare. Numai că... 

Şapte luni. Șapte. Luni. Brenner trebuie să fi 
ştiut... de câtă vreme? Şi continuase s-o cheme 

acolo. Nu-i spusese dinadins, cum zicea şi Alice. Ca 
s-o poată droga în continuare. 

Nu, ruşinea putea să aştepte, eventual la nesfârşit. 
Principala ei grijă acum se reducea la un singur 
cuvânt: evadare. 

Trebuia să existe o cale prin care să iasă din 
situația asta fără să rănească pe nimeni. Dar mai 
întâi trebuia să-i trimită vorbă lui Andrew că urmau 
să aibă un copil. 

— Mă descurc şi singură, a spus ea. 

Holul căminului rivaliza probabil cu gara Grand 
Central... Terry nu putea şti sigur, fiindcă nu fusese 
acolo niciodată. Dar aşa şi-o imagina din filmele pe 
care le văzuse, plină de oameni păşind grăbit pentru 
că trebuiau să ajungă undeva. Până la examene mai 
rămăsese doar o săptămână. Era o perioadă 
frenetică, în care toţi încercau să tocească pentru a 
trece de teste şi de referate, dar şi cu destulă 
distracţie cât să acopere o vară petrecută acasă. 

Trebuia să aştepte la telefon, bineînţeles. Patru 
oameni stăteau la rând în faţa ei. A scos cartea, dar a 
citit rândurile fără să înţeleagă mare lucru. Orcii 
încă îi ţineau prizonieri pe Sam şi pe Frodo. În cele 
din urmă, a renunţat să mai citească. 

Să o sune pe mama lui Andrew era cel mai bun 
lucru pe care-l putea face deocamdată. Spera ca 
doamna Rich să poată aranja lucrurile în aşa fel 
încât el să sune la cămin la o oră stabilită. Terry 
repetase deja cum avea să-i dea vestea lui Andrew: 
Ce-ai spune dacă am renunţa la chestia cu oficial- 
nu-suntem-impreună şi ne-am logodi? Pentru că 
vara asta o să avem un copil... 

Când i-a venit rândul, a format numărul din 
memorie şi şi-a tot mutat greutatea de pe un picior 
pe altul în timp ce telefonul suna. Se pregătea să 
renunţe, când doamna Rich a răspuns. Alt smiorcăit 
în telefon, la fel ca data precedentă. 

Terry i-a luat-o înainte. 

— Doamnă Rich? Sunt Terry. Ives. Trebuie să 
vorbesc cu Andrew cât mai repede. Aţi vrea să-l 
rugaţi să vă spună o zi în care poate suna la cămin şi 
cu o să aştept telefonul lui? 

— Mă tem... mă tem... 

Receptorul a căzut pe podea. Câteva clipe mai 
târziu, s-a auzit o voce de bărbat. Tatăl lui Andrew. 

— Cine e? 

— Sunt Terry, iubita lui Andrew. Speram să-i 
puteţi transmite un mesaj. 

— Îmi pare rău, Terry. Îmi pare rău să-ţi spun... 

Terry de-abia dacă a mai auzit restul. 

Ken era în camera lui şi învăţa pentru examenul 
la fizică în clipa în care a avut senzaţia. O 
certitudine rece, neagră. O lumină care slăbea, apoi 
se stingea. Un sentiment copleşitor de pierdere în 
lumea lui. 

Ceruse acest răspuns iar şi iar, şi acum era aici, 
dar nu-l mai voia. 

Însă cu toată ființa lui ştia că era adevărat: 
Andrew nu mai trăia. 

Alice a ciocănit la uşa camerei de cămin a lui 
Terry. Nu se simţea niciodată prea bine în campus. 
La început, voise să vâre degetul în fiecare colţ — şi 
lift — şi să afle cum fusese construită această lume 
care păruse întotdeauna atât de aproape, însă atât de 
secretă. Acum cunoştea oameni din lumea asta şi i 
se părea că era la fel ca ei, mai mult sau mai puţin. 

Pe drum, avusese parte de câteva priviri de la 
snobi curioşi, care nu înțelegeau cum cineva 
îmbrăcat ca ea se afla în campus. Venise în vizită la 
o prietenă. 

Uşa s-a deschis. 

— Hei, Alice, mersi! a spus Stacey. O înlocuieşti 
pe Gloria. 

— Bună, Al! a întâmpinat-o Gloria. 

Stătea lângă Terry la un birou, unde lucrau din 
greu, evident. Cărți şi hârtii zăceau împrăştiate în 
jurul lor. 

— Trebuie doar să ajungă la examenul de 
literatură, pe urmă să dea referatul ăsta la un 
seminar. Am scris care sunt clădirile. 

— Ce faci? a întrebat Alice. 

— Nu mă întreba, a răspuns Terry, străduindu-se 
vizibil să pară curajoasă. Mi se indică în ce clădiri 
trebuie să ajung. 

Alice a dat din cap. 

— Am înţeles. Nicio întrebare despre starea ta 
emoţională. Eşti gata să iei zece la examene? 

Stacey luase legătura cu Gloria după ce Terry 
primise vestea despre Andrew, pentru ca toate trei să 
se adune şi să o împingă pe Terry de la spate să-şi ia 
examenele. Avându-le şi pe ale ei de dat, Stacey se 
gândise că era mai bine dacă făceau cu schimbul. 

— Fata mea nu o să fie dată afară din şcoală din 
pricina unor tâmpenii preistorice. Îşi dă examenele, 
spusese ea. 

Niciuna nu se împotrivise. Fuseseră de acord. 
Aveau s-o târască pe Terry spre sfârşitul anului 
şcolar chiar dacă asta avea să le epuizeze. 

Gloria şi-a luat haina şi poşeta. S-a oprit lângă 
Alice. 

— Ce faci? a întrebat ea cu voce joasă. Eşti gata 
pentru mâine? 

A doua zi era joi. 

— Eu nu merg mâine la laborator, a spus Terry. 
Nu m-am hotărât încă ce să fac ca să-l opresc. 

Gloria şi Alice au schimbat o privire. 

Stacey a pufnit. 

— Fii sigură că nu te întorci în locul acela. De ce 
te-ai întoarce? Ai destule pe cap. 

— Probabil că noi ar trebui să mergem, a propus 
Gloria. Să vedem cum primeşte el vestea. 

— Ar trebui să nu vă mai duceţi nici voi, a 
intervenit Stacey. Lăsaţi-l pe tipul acela, Ken, să se 
ducă... 

Alice s-a uitat la Gloria. Stacey nu putea înţelege 
de ce experienţa lor era cu mult mai rea decât a ei. 

— Ne vedem mâine, i-a spus Alice Gloriei, care a 
dat din cap şi a plecat. 

Până la urmă Terry o să-şi dea seama ce trebuie 
să facă şi o să se simtă ea însăşi, nu eroina unei 
tragedii, şi, atunci când o să se întâmple asta, va 
dori să ştie că şi Kali e bine. Alice putea să afle. 
Putea şi să caute mai departe în viitor ceva care să-i 
ajute acum. 

— Să o încălțăm, a spus Stacey. 

— Sunt chiar aici, a zis Terry. Sunt Terry, nu 
altcineva. 

— Bine. 

Stacey a arătat către şifonier. 

— Atunci alege-ţi singură pantofii şi încalță-i! 

Alice a lăsat-o să se lupte cu şireturile pantofilor 
sport timp de şaizeci de secunde, apoi a preluat 
controlul. 

— Nici nu ne închipuim ce minune tehnologică 
au fost chestiile astea atunci când cineva a împletit 
pentru prima dată materialul, a spus ea. 

Terry s-a uitat în jos la Alice şi a dat capul pe 
spate, râzând. 

— Tenişii mei sunt minuni şi... Nu, tu eşti o 
minune. 

Râdea în continuare, iar Alice doar se bucura să 
vadă că există o scânteie în ea. Terry o să-şi revină. 
lar ei o să se asigure că aşa se va întâmpla. 

— Miracole şi minuni, a spus Terry, mângâindu- 
şi pântecul. 

Avea o bluză lungă şi largă, fără îndoială aleasă 
tocmai din acest motiv de Stacey sau de Gloria. 

— Ce farsă! a adăugat ea. 

Alice nu ştia la ce se referea. 

— Când vorbeşti aşa, sunt convinsă că o să iei 
examenul. Aşa am crezut întotdeauna că vorbesc 
profesorii la facultate. 

Terry i-a zâmbit şi Alice a terminat de legat 
şireturile, trăgând uşor de ele. 

— Au trecut doar câteva zile. O să te descurci tu. 

— Ştiu, a spus Terry aproape visătoare. 

Avea ochii roşii, dar nu la fel de umflaţi ca în 
zilele trecute. 

— Ştiu asta de la accidentul alor mei. Crezi că nu 
o să te mai simţi niciodată bine, dar zilele se scurg şi 
îți creezi un spaţiu în care să porţi totul în tine. 

Alice a făcut semn spre burta lui Terry. 

— Poate încă nu ai loc. Acolo e deja plin. 

— Întotdeauna e loc să-ţi porţi familia. 

— Oricât de înduioşător ar fi, le-a întrerupt 
Stacey, mai bine aţi pleca, altfel o să întârziaţi. 

Alice a însoţit-o îndatoritoare pe Terry până în 
clădirea în care se studia engleza, cum scria pe 
biletul Gloriei. Exista o bibliotecă micuță în hol cu 
volume clasice aşa că, în timp ce Terry dădea 
examenul, Alice a rămas să citească fragmente din 
cărți, răsfoind până la o pagină oarecare, al cărei 
număr îl alesese dinainte. 

Andrew fusese un om bun. Când Gloria a sunat- 
o, Alice a fost devastată. Dar se pare că pe Ken îl 
marcase cel mai tare vestea; în fine, în afară de 
Terry. Nici nu ştiuse că Andrew şi Ken se cunoşteau 
bine. Era drăguţ, însă Ken nu avea cum s-o ajute 
decât înlocuind-o în turele de la restaurant, fiindcă 
nu avea voie să intre oricând în căminul lui Terry. În 
plus, mai erau doar vreo câteva zile, apoi aveau s-o 
mute acasă, să locuiască împreună cu sora ei în casa 
părintească. 

Lui Alice îi părea rău că nu apucase să-şi ia 
rămas-bun de la Andrew. Dar mai mult regreta că el 
nu aflase despre copil. Terry hotărâse să nu le spună 
părinţilor lui, cel puţin nu încă, gândindu-se că ar fi 
putut fi în pericol din cauza lui Brenner. Alice 
bănuia că unul dintre motivele pentru care nu 
mergea săptămâna asta la laborator era să vadă ce 
avea el să facă. 

S-a înfiorat gândindu-se la asta. 

— Ți-e frig? a întrebat Terry în spatele ei. 

— Ai terminat deja? a întrebat Alice, apoi a pus 
cartea din mână — Cei trei muşchetari — înapoi pe 

raft. Hai să predăm lucrarea asta şi pe urmă te poți 
odihni. 

— N-am nevoie de odihnă. 

Terry a tăcut câteva clipe. 

— Am o treabă de făcut, a continuat ea. Singură. 
Mă descurc să mă întorc singură la cămin. Jur! 

Alice a stat un pic pe gânduri. Terry avea privirea 
mai limpede decât în ultimele zile. 

— Stacey o să ne ucidă pe toţi dacă păţeşti ceva, 
a spus Alice. 

— Nu o să păţesc nimic. Trebuie doar să mă 
opresc la bibliotecă. 

Ce probleme putea să aibă Terry la bibliotecă? 

— Ce-ar fi să te conduc până acolo şi pe urmă să 
plec? 

— De acord. 

— Dar mai întâi predăm lucrarea, conform 
ordinelor Gloriei. Terry ezita. 

— Poţi să o supraveghezi tu pe Kali mâine? Fac 
bine că nu mă duc? 

Alice habar nu avea. 

— O să-ţi spun când cred că greşeşti. 

— Mulţumesc. Cred că e cea mai bună 
promisiune pe care o poate face cineva. 

Alice îşi dorea să poată face mai mult. 

— Frăția Laboratorului! 

— Frăția Laboratorului, a repetat Terry şi şi-a 
lipit din nou palma de abdomen. Şi suntem şi o 
familie. 

— Da, a spus Alice. Suntem! 

— Haide, surioară! 


5 


Terry nu mai rămăsese singură de trei zile şi trei 
nopți. Tot timpul cineva era cu ea. Stacey făcea 
lucrurile temeinic, atunci când se sinchisea să facă 
ceva. 

Iar Terry nu avea să fie singură prea multă vreme. 
S-a plimbat prin bibliotecă până când a găsit-o pe 
bibliotecara care-i plăcea. Azi coada nu era atât de 

lungă, aşa că Terry s-a aşezat la rând şi a aşteptat. 
Nu mai era nimeni în jur, iar oamenii din bibliotecă 
aveau cărți deschise pe mese şi erau ocupați să-şi 
termine proiectele. 

Terry se simţea de parcă ducea pe umeri o lume 
diferită oriunde ar fi mers. Aceste preocupări 
cotidiene — examenele, politeţea, legatul şireturilor, 
faptul că nu plângea în public — toate păreau 
neînsemnate prin comparaţie cu problemele ei şi cu 
durerea de a-l fi pierdut pe Andrew. Îşi dorea să fi 
apucat să-i spună că avea să fie tată. Îşi dorea ca el 
să fi apucat să fie tată. 

Dar trebuia să se gândească la viitor. 

Bibliotecara s-a uitat la început prin ea. 

— Da? Cu ce vă pot ajuta? 

— Bună ziua! a spus Terry. M-aţi mai ajutat o 
dată. Mă gândeam că poate mă veţi ajuta din nou. 
Am un fel de rugăminte ciudată. Nu ştiu cum să 
încep. 

— Genul meu preferat de rugăminte, a replicat 
femeia, apoi i-a făcut semn din degete să-i spună. 
Dă-i drumul! 

Terry a înghiţit în sec. 

— Să presupunem că o tânără ar avea probleme şi 
ar trebui să dispară. Cum ar proceda? Aveţi ceva 
despre asta? 

Bibliotecara s-a uitat la ea, remarcându-i hainele 
fără formă, faţa umflată şi cearcănele vineţii. 

— Nu avem cărți, dar sunt specialistă în 
informaţii. 

S-a oprit o clipă. 

— Această tânără se află în pericol imediat? 

Una dintre numeroasele întrebări ale momentului. 

— Nu se ştie sigur. 

— ŞI trebuie să dispară pentru totdeauna sau doar 
pentru scurtă vreme? 

Terry nu se gândise atât de departe. 

— Să presupunem că pentru totdeauna. 

— Banii sunt partea importantă, cu cât mai mulţi, 
cu atât mai bine. Şi ar avea nevoie de un mod de a-i 
câştiga, odată ce pleacă. 

Bibliotecara vorbea încet. 

— Dacă cineva ar căuta persoana asta, cel mai 
bine ar fi dacă s-ar crede că este, ei bine, moartă. 

Terry se gândise deja până în acest punct. 
Oamenii nu-i căutau pe morți. Deşi nu-şi dădea 
seama cum să-şi însceneze moartea. Şi, în afară de 
asta, cine mai erai dacă făceai aşa ceva? 

— Dar cum ar fi? Ai nevoie de un nume ca să 
trăieşti... 

— E destul de interesant, nu-i aşa? 

Bibliotecara vorbea pe un ton conspirativ. 

— Am citit odată un roman în care un bărbat a 
luat numele unui băiat născut cam în acelaşi timp cu 
el, dar care a murit în copilărie. A scăpat basma 
curată toată viaţa. Ar fi nevoie doar să pleci din 
zona în care sunt şanse ca numele să fie recunoscut. 

Terry asimila informaţiile. 

— Unde aş putea să găsesc necrologurile de la 
începutul anilor "60? Să văd dacă au existat copii 
decedați? 

— Pe aici. O să te ajut cu nişte ziare din perioada 
respectivă. Accidente suferite de copii... poate vrei 
să cauţi şi ştiri. S-ar putea să obţii de acolo un 
nume. Doar pentru o cercetare ipotetică. 

Terry se întreba dacă nu cumva bibliotecarei 1 se 
întâmplase ceva îngrozitor de era atât de dornică s-o 
ajute. Dar nu avea de gând să întrebe. 

Ken a ajuns cu câteva minute întârziere. Şi-a tras 
un scaun la masa la care se aşezase ea şi s-a uitat la 
ziarul din faţa ei. 

— Morbid, a comentat el, trăgând cu ochiul la 
şirurile de necrologuri. Sau lucrezi la necrologul 
lui? 

Terry nici nu se gândise la asta. Presupunea că 
părinţii lui aveau să-i scrie necrologul pentru ziarul 
din oraşul lor. Lacrimile îi înţepau ochii. 

Bibliotecara a trecut pe la masă. 

— Domnişoară, e totul în regulă? i-a întrerupt ea. 

Terry a ridicat capul când şi-a dat seama de 
insinuare. Bibliotecara întreba dacă era nevoie să-l 
îndepărteze pe Ken. 

— O, da, e în regulă. E un prieten. Nu e... nicio 
problemă. 

Ken a zâmbit trist. 

— Totuşi problema e o persoană. 

Bibliotecara a dat din cap şi a plecat. 

— Terry... a început Ken. 

Nu-l mai văzuse de când primise vestea despre 
moartea lui Andrew; Stacey le dăduse vestea tuturor 
noilor ei prieteni şi vechilor prieteni ai lui Andrew. 
Ken părea foarte afectat. 

— Nu ştiam că tu şi Andrew vă cunoşteaţi aşa de 
bine, a zis ea. 

— Nu ne cunoşteam foarte bine, a răspuns Ken. 
Dar am vorbit despre tine înainte să plece... 

Ea habar nu avea. 

— Aţi vorbit? 

— M-am amestecat. A fost ideea mea să vă 
despărțiți oficial... simţeam doar că avea să se 
întâmple ceva care să vă despartă şi poate în felul 
ăsta lucrurile s-ar fi simplificat. Ar fi trebuit să nu 
mă bag. Mama îmi spunea să nu mă amestec 
niciodată în lucruri importante. 

— Ken, asta nu a contat. A fost un gest de faţadă. 
Chiar m-a ajutat. Dar el o să fie mereu cu mine. 

— În mai multe feluri. 

Terry a izbucnit în râs. S-a gândit că bibliotecara 
nu avea să-i facă observaţie, totuşi a tăcut imediat. 

— Ce înseamnă toate astea? a întrebat Ken. De ce 
ai vrut să mă vezi? 

— Încerc să aflu cum să dispar. Dar nu pot lăsa 
totul neterminat... Mă documentez cum să facem 
asta, cum să scăpăm pentru totdeauna de Brenner. 
Să punem capăt la tot ce face. Voiam să-ţi spun că 
poţi să mă anunţi, dacă ai o... certitudine despre 
care ar trebui să ştiu. Nu pot să mai pierd pe cineva. 

— O să încerc, a zis Ken, dar nu uita că sunt 
mulţi oameni care nu vor nici ei să te piardă. 

— S-ar putea să fie nevoiţi, a replicat Terry. S-ar 
putea să fiu nevoită să plec. Și dacă în felul ăsta 
toată lumea e în siguranță, atunci e în regulă. 
Înţelegi? 

Îşi dădea seama că el nu înţelegea. Dar Terry 
începuse deja să strângă banii. Ce adunase de la 
laborator de când cu cauţiunea şi de la restaurant. 
Avea să le spună tuturor celor din Frăție după ce 
definitiva detaliile. Ar fi putut primi şi de la ei ceva 
parale. 

Copilul s-a mişcat, iar Terry a dus mâna spre 
abdomen. 

— Pot să pun mâna? a întrebat Ken. 

Terry a privit în jur, dar erau singuri în colţul 
acela de bibliotecă. 

— Sigur! 

A luat mâna lui Ken şi i-a lipit palma de 
abdomenul puţin umflat. Copilul s-a mişcat din nou. 

— M-am gândit la un nume, a spus ea. Am citit 
un articol în National Geographic în sala de 
aşteptare de la cabinetul doctorului. Era despre o 
femeie, Jane Goodall, care studiază cimpanzei în 
Tanzania. 

— Nu încă un experiment ştiinţific, a gemut Ken. 

— E diferită. Nu foloseşte numere pentru 
subiecţi. Le pune nume. O să-i spun Jane 
bebeluşului. 

Terry s-a oprit când Jane s-a mişcat iar. Era ca şi 
cum se ascunsese până atunci, iar acum, când 
prezenţa îi fusese descoperită, era hotărâtă să se 
impună. Permanent. Pe Terry nu o deranja deloc. 

— Şi îmi place numele Jane, aşa că ar fi bine să 
ai dreptate în privinţa sexului. 

— Se simte, a spus Ken şi a luat mâna. Acolo e o 
fată curajoasă şi aprigă, la fel ca mama ei. Abia 
aşteaptă să vină pe lume. Cum aş putea să mă înşel? 

Doctorul Brenner avea o zi dificilă. La asta 
contribuia şi vizita făcută lui Opt. 

Îi adusese un pachet de brioşe Hostess şi nici 
măcar nu o pusese să muncească pentru ele. Şi ea 
tot bosumflată stătea. 

Copiii erau exasperanţi. 

Ei bine, la fel erau şi adulţii. Doar că în moduri 
total diferite. 

— Vreau s-o văd pe prietena mea, a spus ea. 

— Terry nu a venit azi. 

Spumega în tăcere din cauza asta. Ce tupeu avea 
să nu vină! Trebuia s-o aducă înapoi pe calea cea 
dreaptă. După ce primise un telefon despre vizita ei 
la doctor, presupusese că ea avea să intre în panică, 
aşa că el nu fusese cu totul luat prin surprindere de 
tentativa ei firavă de a-i submina autoritatea. Chiar 
şi el fusese uimit când aflase de iubitul ei. 

În fine. O complicaţie în minus pentru care să-şi 
facă griji pe termen lung. Ar fi trebuit să se aştepte 
la asta când aranjase recrutarea. Ştia exact ce 
pârghii să folosească acum. 

— Nu mă refer la Terry! a spus Opt. La cea ca 
mine! 

Despre cine vorbea? 

— Nu mai e nimeni ca tine, a zis doctorul 
Brenner. Nu încă. În curând vei avea un prieten ca 
tine. Ca Terry. 

— Nu ea. Eu n-am văzut monştri, dar pun pariu 
că sunt aici. Trebuie să vorbesc cu ea. 

Opt era într-o dispoziţie bună — starea în care nu 
era dispusă să renunţe. 

Monştri? Brenner încerca să-şi dea seama de ce i 
se părea cunoscut. O, da, fata aceea, mecanic, care 
reacţiona cu un fler atât de interesant la tratamentele 
cu electroşocuri. Alice... Johnson. Numerele erau 
mult mai uşor de reţinut decât numele. 

— Opt, ai vorbit cu altcineva de aici în afară de 
Terry? 

Fata se uita în tavan, lingând ciocolata de pe 
degetul arătător. 

— Cu doctorița Parks şi Benjamin şi... a înşirat 
ea infirmierii şi membrii personalului. Şi cu tine, 
papă. 

El şi-a ascuns adevărata reacţie. 

— Cu nimeni altcineva? 

— Nu spun. Am promis. 

A şoptit cuvintele şi el i-a simţit teama. Bine. 
Putea lucra aşa. 

— Am mai discutat despre asta. Singurele 
promisiuni care contează sunt cele pe care mi le faci 
mie. 

Ea a clătinat din cap, fluturându-şi părul negru. 

— Nu mi se pare corect! 

— Lasă-mă pe mine să hotărăsc. 

— Papă, nu! 

A alergat la uşă şi a ieşit pe hol. 

El s-a luat după ea, mergând repede. Nu avea 
unde să scape de aici. Nu avea de ce să se teamă. 

Pantofii lui tropăiau pe gresie în timp ce o 
urmărea cu pas constant. A trecut pe lângă sala 
goală unde ar fi trebuit să fie Terry Ives, purtătoarea 
a ceea ce avea să devină cea mai grozavă realizare a 
lui. Apoi a trecut de camera cu bărbatul inconstant, 
pe nume Ken, urmat de camera celui mai promiţător 
subiect în cercetările despre interogatorii, Gloria, şi 
a ajuns în sfârşit la Alice. Opt stătea în faţa lui 
Alice, vorbind repede şi gesticulând nebunește. 

Deci despre ea vorbise. 

El a pus mâna pe mâner şi l-a răsucit. 

Alice a rămas cu gura căscată când Opt a dispărut 
din nou. 

— Știu că eşti aici, Opt, a spus el, intrând în 
cameră. leşi acum... 

— Opt? a întrebat Alice. 

El a ridicat din sprâncene. Cât de ridicole erau 
femeile astea şi grija lor pentru nume! 

— Kali, nu sunt furios... 

Ce spusese Opt? Că cealaltă prietenă a ei era „ca 
ea”. Alice păstra secrete? Monştrii ei erau... reali? 

— Eşti prietenă cu Terry Ives, nu-i aşa? a întrebat 
doctorul Brenner în loc de interogatoriul lui 
obişnuit. 

— Da, a răspuns ea şi a dat drumul unui şuvoi de 
cuvinte. Trece printr-un moment greu, n-ar trebui să 
vă faceţi griji că nu e aici. Ar trebui doar... s-o lăsaţi 
în pace. Lăsaţi-o să trăiască în pace! 

Ce drăguţ! 

El a făcut încă un pas în cameră. 

— Opt, ieşi acum! 

— Scumpo, ar fi bine să faci ce spune, a zis Alice 
speriată. 

— Sunt monştri aici şi acum? a întrebat-o el. 

Alice doar a dat din cap aprobator. Se referă la 
mine. El a râs. Nu era de mirare că Opt o plăcea atât 
de mult; probabil îi spusese fetei că el era un 
monstru. 

— Eu nu sunt un monstru, a zis el. Dar dacă vrei 
să te gândeşti la mine în acest fel, n-ai decât. Kali, 
ieşi afară acum, plecăm! 

— Pa, Alice! a cântat Opt când uşa s-a deschis 
din nou. 

Dar a reapărut şi s-a întors în prag, ezitând. 

— Eşti sigură că monştrii nu sunt aici acum? 

Alice nu părea că voia să răspundă. Dar fiindcă 
Opt refuza să plece, a făcut-o până la urmă. 

— Sunt sigură. 

— De câtă vreme vine să te vadă? a vrut să ştie 
doctorul Brenner. 

Alice a ridicat bărbia. 

— Nu de mult. Nu o să spun nimic... despre ce 
poate ea să facă. 

— O, ştiu. Şi am afla în clipa în care ai face-o. O 
să plecăm acum. Pa, domnişoară Johnson! 

Doctorul Brenner a prins-o pe Opt de umăr ca să 
nu mai scape atât de uşor. 

— Deci ea e prietena ta? a întrebat-o pe hol. 

— E ca mine. Vede lucruri. Dar spune că nu sunt 
din prezent. Sunt din viitor. 

Monştri în viitor? Nu era sigur că putea s-o 
creadă, dar deodată şi-a dat seama exact ce trebuia 
să facă pentru a o aduce pe Terry Ives înapoi unde îi 
era locul. 

Şi avea s-o ţină pe fata mecanic destul de aproape 
ca să afle dacă vreunul dintre secretele pe care le 
păstra avea valoare. 

Terry a ridicat o ultimă cutie cu haine pentru a o 
duce la etaj, însă Becky i-a luat-o din mână. 

— Nu trebuie să mai ridici lucruri grele, i-a spus 
sora ei. 

Nu că Terry ar fi vrut cu adevărat să care cutia 
respectivă. Era vorba de un principiu aici. 

— [ar tu nu trebuie să te mai agiţi. Sunt gravidă, 
nu rănită de moarte! 

Becky s-a încruntat la ea. 

— Haide, trage un pui de somn! Dar mai întâi 
vreau să vorbesc cu tine. 

— O, nu! O discuţie! Cineva să mă salveze! 

Starea de spirit a lui Terry se îmbunătăţise puţin. 
Reuşise să ia examenele şi Stacey avusese grijă să 
împacheteze şi să o ajute cu mutatul, astfel încât 
Terry să nu mişte un deget. În schimb, s-a îngrijit cu 
atenţie de o cutie, două, pe care în mintea ei le 
numea Cutiile Dispariţiei. 

De ce să împacheteze de două ori, atât de curând? 
O liniştea ideea că avea un plan secundar pentru cea 
mai rea eventualitate. Nu că ar fi lămurit partea cu 
câştigatul banilor. Alesese un nume fals, în caz că 
avea nevoie: Delia Monroe, care murise de 
tuberculoză la şase ani. Poate că fuga avea să fie de 
ajuns. 

Becky a cărat a doua Cutie a Dispariţiei pe scările 
solide de lemn fără măcar să ştie. Terry venea în 
urma ei, urcând treptele încet. Acum, când ştia că e 
însărcinată şi nu putea să dea vina pe viaţă pentru 
oboseală, pentru dureri sau starea ei ursuză, părea 
mai conştientă de toate suferințele acestea 
sâcâitoare. 

— Surioară! a zis Terry. Nu ţi-am spus cât de 
recunoscătoare sunt că nu mi-ai ţinut predici. Şi nu 
o spun doar ca să evit o predică, dacă asta urmează. 

Au ajuns în capul scărilor. Becky a mers mai 
departe şi a lăsat cutia jos, pe podea, lângă celelalte 
din camera lui Terry. Toate pozele ei din copilărie, 
portretele de familie, cuvertura din petice pe care o 
cususe mătuşa când mama era gravidă cu ea, toate 
se găseau aici. Pusese deja poza cu ea şi cu Andrew 

pe măsuţa de toaletă, chiar pe cutia de bijuterii cu 
micuța balerină. Becky începuse deja să decoreze 
camera copilului, aflată pe partea cealaltă a holului. 

Dacă mai suntem aici şi nu plecăm. 

După ce o să treacă suficient timp, o să rişte să 
vină după Kali. 

Becky s-a întors şi a pus ambele mâini pe umerii 
lui Terry ca s-o privească în faţă. 

— Terry, eşti sora mea. Ce să fac? Să te arunc în 
stradă? Nu o să-ţi ţin predici. Andrew era un om 
bun. Nu credeam că o să aşteptaţi până la nuntă şi... 

A ezitat. 

— Şi? 

Becky a dat la o parte o şuviţă de păr asudat de pe 
fruntea lui Terry. Terry a făcut la fel pentru ea. 

— Avem nevoie de ceai cu gheaţă, a zis Becky. 

— Nu asta voiai să spui. Varsă tot! 

— Şi probabil că e bine că n-aţi făcut-o. Că n-aţi 
aşteptat. Eraţi îndrăgostiţi. Ştiu că o să preţuieşti 
copilul ăsta. O să fii o mamă bună. O să te ajut. Nu 
trebuie să faci totul singură. 

Terry s-a gândit la asta şi nu i s-a părut cel mai 
groaznic viitor. Ele două, în casa părinţilor lor, 
crescând împreună o fetiţă. Ar fi însuflețit locul, aşa 
cum făcuse prezenţa lui Andrew de Crăciun. Ce 
ciudat că, în urmă cu opt luni, să rămână fată 
bătrână alături de Becky ar fi părut o soartă mai rea 
decât moartea. Dar pe lume erau lucruri mult, mult 
mai rele. Să trăiască precum o fugară cu copilul ei, 
de exemplu, o posibilitate la fel de reală... 

Existau oameni mai răi decât surorile mai mari şi 
raționale care să fie de partea ta. 

Pe hol suna telefonul, strident şi zgomotos, 
stricându-le momentul de complicitate. 

— Răspund eu, s-a oferit Becky. Tu întinde-te şi 
odihneşte-te! E un ordin. 

— Da, domnule sergent de instrucţie! 

Dar Terry a rămas în picioare, aşteptând să vadă 
cine suna. 

— Casa Ives, a răspuns sora ei. Becky la telefon. 

A făcut o pauză, ascultând ce avea de spus cel de 
la capătul firului. 

— Domnule doctor Brenner, nu, nu ştiu cine 
sunteţi. De unde o cunoaşteţi pe Terry? 

Nu durase mult. Terry s-a furişat pe hol şi a dus 
un deget la buze în timp ce se apropia de Becky. l-a 
dat uşor buclele de pe umăr ca să poată ţine 
receptorul între ele şi să audă amândouă. 

— Cum se simte domnişoara Ives? Înţeleg că a 
suferit un şoc. Dar speram să se întoarcă aici în 
curând pentru nişte teste. 

Însăşi vocea lui suna ca o ameninţare directă. 
Pulsul ei se accelera. 

— Se simte mai bine, a răspuns Becky cu 
indiferenţă. 

— Mă bucur să aud asta. Când o pot vedea? 

Terry s-a încordat şi probabil că Becky a 
observat. 

— Mă îndoiesc că va fi în stare de aşa ceva prea 
curând. 

Becky nu a pomenit de sarcină pentru că nu 
credea că era treaba nimănui. Nu putea să schimbe 
faptul că Terry avea să fie o mamă necăsătorită, însă 
filosofia lui Becky era că, dacă scotea în evidenţă că 
tatăl murise în război, se reducea numărul 
întrebărilor. Nu era nevoie să aibă o literă stacojie 
tatuată pe piele. Terry nu se deranjase să-i explice că 
litera nu se referea la adulter. 

— Îmi pare rău să aud asta. 

El a făcut o pauză. 

— Aş putea vorbi cu ea? 

Terry voia să clatine din cap că nu. Dar nu era 
cinstit să o oblige pe Becky să fie intermediar. 
Venise timpul să nu se mai ascundă. Putea să afle la 
fel de mult din conversaţia asta cât afla şi el. A luat 
telefonul. 

— Eu sunt. 

— Terry, îmi pare rău pentru prietenul tău, a spus 
el calm, de parcă aveau ascultători. Şi înţeleg că 
trebuie să te felicit. 

Ea se aştepta să simtă o spaimă înfiorătoare, însă 
o furie fierbinte clocotea în ea. 

— De parcă nu ştiai când mă... 

Becky o privea cu o căutătură speriată, aşa că nu 
a spus-o până la capăt. Când mă îndopai cu droguri, 
deşi eram însărcinată. 

— Copilul va fi excepţional. Copilul nostru va fi 
excepţional, cel pe care l-am făcut împreună. Nu 
asta îşi doreşte orice părinte? 

De-abia putea să respire. Nu poți avea pretenţii 
asupra copilului meu. Al meu şi-al lui Andrew. 

— Totul a fost pentru binele tău, pentru binele 
tuturor, a continuat el. 

Terry voia să izbească receptorul de perete. Dar 
şi-a păstrat vocea calmă când a vorbit şi a scos 
puţinele cuvinte de care era în stare: 

— Nu, nu a fost. 

A fost ce ţi-ai dorit tu pentru experimentele tale 
îngrozitoare — nu e acelaşi lucru. 

— Terry, chiar te gândeşti să nu te mai întorci? 
Ştiu că Opt — Kali — ar avea de pierdut. Ai forţat 
lucrurile. Gândeşte-te la prietenii tăi... Tocmai am 
aflat un lucru foarte interesant despre unul dintre ei. 

Asta era. Groaza din spatele mâniei sale. 

— Despre ce vorbeşti? 

— Am aflat de prietena ta, Alice. Am depus azi 
documentele pentru internarea de urgenţă. 

Nu, nu, nu. Ce voia să spună că „a aflat despre 
Alice”? Terry intenționase să oprească totul, dar 
dacă el ştia despre capacităţile lui Alice... Depusese 
deja documentaţia. Nu avea să o lase niciodată să 
plece. Un om ca el nu voia nimic altceva decât să 
vadă în viitor ca să facă totul pentru a-l controla. 

— Las-o în pace! 

— Terry, a continuat Brenner, eu nu vreau decât 
să vă ajut pe toţi să vă atingeţi potenţialul maxim. 
Pot chiar să te scap de durerea provocată de moartea 
lui Andrew. Nu ti-ar fi mai uşor? 

Terry nu putea vorbi. Era copleşită de furie. 

— O să vezi că am dreptate. Îţi aminteşti de 
înmormântarea părinților tăi? Prima amintire pe care 

am explorat-o? Aminteşte-ţi lucrul ăsta. Durerea a 
dispărut, nu? Eu am făcut asta. Lasă-mă să te ajut! 

Terry s-a gândit la biserică, la mama ei în sicriu, 
la tatăl ei în sicriu. De obicei, amintirea venea sub 
formă de coşmaruri, prea dureroasă pentru ca 
mintea ei în stare de trezie să reziste la asemenea 
suferinţă. 

Dar aici, acum, simţea doar o durere surdă. 

— Eşti malefic. Lasă-ne în pace! 

Brenner a continuat să vorbească. 

— Mă tem că nu pot. Nu o să vă las să plecaţi. 

Respiră. O să găseşti o scăpare pentru toți. 
Cumva. 

Disperarea aproape o zdrobea. Şi dacă nu putea? 

A închis telefonul şi a rămas holbându-se la el. 

Becky stătea cu mâinile în şold. 

— Ce naiba... Văd că ţi-ar plăcea să ajungi la 
capătul celălalt al a firului. Nu eşti în stare de niciun 
experiment în momentul ăsta. 

Ce era de făcut? Adevărul avea s-o tulbure pe 
sora ei, dar Terry nu mai voia să mintă. 

— Cred că trebuie să-ți povestesc despre 
laboratorul Hawkins, a zis ea. Despre ce mi-au făcut 
acolo. Ce ne-au făcut tuturor. Şi, Beck, el ştia că 
sunt gravidă cu copilul lui Andrew, habar n-am de 
când, dar de suficientă vreme. Dar mai întâi trebuie 
să dau un telefon. 

— Ce vrei să spui? 

— Aşteaptă puţin. 

Terry a căutat foaia pe care Stacey trecuse 
numerele de acasă şi de la cămin ale tuturor, apoi a 
ridicat receptorul şi a sunat-o pe Gloria. 

— Bună, Gloria! Poţi s-o iei pe Alice şi s-o aduci 
aici? O să-l sun şi pe Ken. Trebuie să vorbim. 

— Desigur, a răspuns Gloria. 

Terry i-a dat adresa, apoi l-a sunat pe Ken. El nici 
măcar n-a menţionat că era pe picior de plecare. 

Pe urmă s-a dus în dormitor, unde o aştepta 
Becky. 

Cutiile  Dispariţiei îşi pierduseră puterea 
reconfortantă, însă sora ei nu. Şi astfel începu să i se 

contureze o idee, un remediu pentru disperarea ce o 
cuprinsese după discuţia cu Brenner. Erau o frăţie. 
Aveau aliaţi. Aveau puteri. 

Brenner avea ambiţie şi cruzime şi, da, o instituţie 
guvernamentală la dispoziție. Nu o să-l lase 
niciodată să pună mâna pe copilul ei. Şi cu siguranţă 
nu o să-l lase să pună mâna nici pe Alice. Sau s-o 
abandoneze pe Kali acolo. Voia să-l lase cu ce 
merita... 

Nimic şi nimeni. 

Era un război pentru viitor şi nu plănuia să mai 
piardă pe altcineva. 

În decurs de o oră, toți se adunaseră acasă la 
Terry şi la Becky. 

— Te superi dacă mergem sus? Să discutăm 
singuri? a întrebat-o Terry pe Becky când Ken a 
intrat pe uşă. 

Alice şi Gloria sosiseră cu câteva clipe mai 
devreme. 

— O să fac nişte negrese, a spus Becky. 

Terry detesta să ţină secrete față de Becky, acum 
când ştia adevărul în mare parte, dar era mai sigur 
aşa. Becky se născuse sceptică. Ideea unor oameni 
cu puteri speciale sau a creării lor de către guvern 
avea să o împingă la limita lucrurilor pe care le 
putea crede. Îi fusese destul de greu să accepte 
dezvăluirea că, luni bune, doctorul Brenner îi 
băgase LSD pe gât lui Terry, ştiind că era 
însărcinată. Credea că Terry intenționa să se 
întoarcă la laborator doar ca să ceară o despăgubire 
pentru traumă. Era costisitor să creşti un copil. 

Aşa că au urcat la etaj. Terry se străduise să 
găsească nişte idei şi deja avea câteva. 

Voise să-i conducă în camera ei, însă Alice a 
intrat în camera pe care o pregăteau pentru copil. Nu 
o deranja. 

Terry a urmat-o şi a aprins lumina. 

— Becky o amenajează deja, a explicat ea. 

Erau acolo un pătuţ la mâna a doua, obţinut de la 
o fată cu care Becky fusese colegă în liceu, şi un 
carusel cu clovni în roşu şi albastru, atârnând 
deasupra lui. 

— N-am întâlnit niciodată un copil căruia să-i 
placă clovnii, dar acesta e simpatic, a zis Gloria, 
scuturând uşor caruselul, astfel încât piesele să se 
învârtă. Probabil că micuţei Jane o să-i placă la 
nebunie. 

— Toată lumea iubeşte clovnii, a spus Ken. 

— Pe mine mă înspăimântă, l-a contrazis Alice. 

— Mă tem că am veşti proaste, a spus Terry. 
Doctorul Brenner a sunat aici. 

Poate doar dacă reuşea să-i convingă pe ceilalți 
de planul ei îndrăzneţ şi dacă aceasta le şi reuşea, 
viziunea idilică despre cum avea să-şi crească fetiţa 
avea să se îndeplinească. Un lucru era sigur însă. Nu 
puteau discuta deschis aici. 

Era imposibil ca Martin Brenner să nu tragă cu 
urechea. Se baza pe asta. 

Terry a luat un caiet în care Becky nota măsurile 
pentru draperii şi a dat la o pagină goală din mijloc. 
A ridicat un deget şi prietenii ei au înconjurat-o în 
timp ce ea scria un bilet: Fifi de acord cu ce 
urmează să spun — ne ascultă. Planul adevărat, mai 
târziu. 

— M-a... ameninţat, a spus ea. A spus că trebuie 
să mă întorc. 

— Hm? a întrebat Gloria cu calmul unui spion. 
Repede? 

— Mă întorc săptămâna asta, dar am nevoie de 
ajutorul vostru, al tuturor, pentru ceva anume. Alice, 
a aflat despre tine. 

Alice se foia, aruncând o privire la caiet în timp 
ce Terry scria. 

— Ce? 

Terry a scris: Ai fi dispusă să te duci să stai o 
vreme la verii tăi din Canada? Oricât ar fi nevoie? 

Încruntată, Alice a dat aprobator din cap. 

— Toţi suntem în pericol. 

Terry a inspirat adânc. 

— Vreau să obţin dovezi o dată pentru totdeauna 
despre ce se întâmplă acolo. E timpul să-l distrugem 
pe Brenner împreună cu proiectul. Dacă pot obţine 
dosare din biroul lui, pot să le transmit cuiva — nu 
doar la Gazette, ci poate şi la The New York Post sau 
la The Washington Post. Cineva care poate să facă 
ceva pentru a-i scoate pe copii de acolo şi a opri tot. 
Pe urmă, nu ne mai întoarcem niciodată acolo. 

— Şi noi ce trebuie să facem? a întrebat Gloria. 

Terry s-a uitat la Ken. 

— Crezi că putem face asta? 

— Am un sentiment pozitiv. 

— Atunci asta e tot ce vreau să aud, a zis Terry. 
Ghinion, Brenner! 

Te rog, fă-l să creadă chestia asta. Apoi a început 
să schiţeze planul ei fals. 

— Gloria, crezi că poţi să porneşti alarma de 
incendiu în transă? 

— Da, a zis ea. Nicio problemă. 

Terry a mai elaborat câteva elemente false: Gloria 
o să creeze o diversiune, Ken o să o ajute, dacă era 
nevoie, apoi Terry se va furişa în biroul lui Brenner 
şi va fura dosarele. Uşor. Simplu. 

Nu era deloc planul adevărat. 

— Şi eu? a întrebat Alice. 

Terry a mai scris câteva rânduri: O să discutăm 
afară despre planul adevărat mai târziu. Tu o să 
demontezi aparatul de electroşocuri ca să nu-şi dea 
nimeni seama. Să sperăm că va face Kali restul. 

Alice a încuviinţat. 

În uşa de la intrare s-au auzit bătăi puternice. 
Terry a ieşit din cameră şi s-a oprit în capul scării, 
ceilalți au venit lângă ea. 

A răspuns Becky, ştergându-şi mâinile cu un 
prosop de vase. 

— Bună ziua! Cine sunteţi voi? 

Un grup de bărbaţi în uniformă stătea în dreptul 
uşii. Terry i-a pus lui Ken caietul în mână şi i-a 
spus: 

— Ascunde-l! 

Ken a dispărut. 

— Suntem aici pentru Alice Johnson, a răspuns 
unul dintre bărbaţi. Am documente care ne 
autorizează să o luăm în custodia Laboratorului 
Naţional Hawkins. 

Și, înainte ca Terry să înţeleagă ce se întâmplă, au 
dat buzna înăuntru şi au urcat scările. 

— Staţii o clipă! a protestat Becky de jos, dar 
bărbaţii se mişcau repede. 

Comandantul lor a înaintat spre Terry. 

— Aveţi grijă la cea însărcinată, a rostit un altul. 

— Avem un mesaj pentru tine, a spus 
comandantul. Să fii unde trebuie săptămâna 
viitoare! 

A dat-o la o parte din drum şi a luat-o pe Alice. 

— Nu vreau să merg! s-a împotrivit ea. 

— Documente de internare, a spus Terry, dându- 
şi seama despre ce era vorba. A zis că a făcut-o. 
Alice, nu te îngrijora! Ne vedem în curând. Promit! 

— Nu vreau să merg, a repetat Alice când s-a 
întors Ken. 

Toţi trei au privit neajutoraţi cum Alice era târâtă 
în jos pe scări, cu ochii mari cât cepele, apoi cum e 
urcată în dubă. Maşina a dispărut în noapte. 

Terry se ruga ca planul adevărat la care se 
gândise s-o poată salva. 

CAPITOLUL DOISPREZECE 
TOŢI SE PRĂBUŞESC 


Iunie 1970 
Bloomington, Indiana 


1 


Terry stătea pe pat. Era joi dimineaţa, devreme, şi 
planurile lor erau gata. Urma să plece peste câteva 
minute să se întâlnească cu Gloria şi cu Ken. 

Dar mai întâi voia să afle ceva despre ea însăşi, 
despre propria ei putere. A închis ochii şi şi-a pus 
mâna pe burtă, forţându-se să se relaxeze şi să 
respire adânc. Fără droguri, fără un monitor care s-o 
supravegheze, fără nimic în afară de ea. 

Mergi mai departe, s-a încurajat singură şi totul 
în jurul ei s-a estompat. A pătruns în vidul întunecat, 
cu apa sub tălpi. Aproape abandonase demersul 
când Alice a apărut în faţa ei. 

Prietena ei stătea întinsă pe un pat, dar nu o vedea 
pe Terry apropiindu-se. Pună un halat de spital. 
Avea pete vineţii sub ochi. Părea chinuită. 

Alice? A trimis gândul cât de puternic era în stare. 
Venim. Fii gata! 

Alice nu spunea nimic. Terry nu-şi dădea seama 
dacă o văzuse sau o auzise. 

Când a deschis ochii, veioza de pe noptieră 
pâlpâia. Era pregătită. 

Brenner şi-a petrecut ziua în birou, într-o stare de 
entuziasm. Terry Ives avea speranţe atât de mari 
pentru planurile ei, încât spulberarea lor putea fi de 
ajuns ca să o facă mai cooperantă pe termen lung. 
Se dovedise deja mai încăpăţânată decât se aşteptase 
el. Aproape că o respecta pentru asta. 

Dar nu putea să respecte cu adevărat pe cineva 
care se implica în acţiuni atât de imposibile. De 

parcă el ar permite ca tot ce construise aici să fie 
distrus. Toate lucrurile pentru care muncise până 
acum. Poate că alții nu-i înțelegeau devotamentul 
faţă de proiect, dar asta nu avea importanţă. Nu avea 
nevoie ca ei să înțeleagă; avea nevoie doar de timp 
ca să demonstreze că avea dreptate. Singurul lucru 
care o să fie distrus azi era o răzvrătire. 

S-a auzit un ciocănit în uşă. 

— Domnule? a întrebat agentul de pază. 

— Da. Raportează. 

— Ives şi Flowers au ajuns. Bărbatul nu a venit 
azi. 

Ken. Poate nu o să mai vină deloc. Rezultatele lui 
nu fuseseră strălucite. 

— Mulţumesc. 

Brenner nu s-a dus imediat s-o întâmpine pe 
Terry, ci a făcut un ocol pe la laboratoarele 
farmaceutice de la al doilea nivel al complexului. Îi 
dăduse indicații precise directorului adjunct care îl 
conducea. 

Laboratorul era mereu un iureş steril şi tăcut de 
activitate. Bărbaţi şi femei lucrând la aparate mari şi 
complexe, producând o varietate de substanţe 
chimice care să modifice creierul sau corpul. Azi 
venise pentru cel de-al doilea. 

— E pregătit totul pentru mine? a întrebat 
Brenner. 

Bărbatul în halat de laborator a dat din cap că da. 
Era palid, de parcă nu mai văzuse soarele de când 
lumea, aşa cum trebuia să fie un angajat devotat. 

— O să dureze câteva ore până îşi face efectul, 
mai mult sau mai puţin, a spus el şi a scos o seringă 
mare, cu capac. 

— Perfect! a zis Brenner, luând seringa şi 
ascunzând-o în buzunar. 

S-a surprins fredonând discordant în drum spre 
camera lui Terry Ives, străbătând labirintul de holuri 
care alcătuiau domeniul său. S-a oprit la geam şi a 
privit-o. 

Stătea dreaptă, așteptând. 

În curând, avea să-i zdrobească voinţa. 

Dar mai întâi o să se distreze puţin. 

— Văd că te-ai ţinut de cuvânt, a spus el intrând 
în cameră. Sunt puţin mirat. Prietena ta este bine 
aici. Am simţit o ostilitate fățişă când am vorbit. 

Ea i-a oferit un zâmbet fals. 

— Nu ne permitem toţi să minţim cu pricepere. 

Ce temperament! Oare şi copilul o să fie la fel? 

Plănuise să nu se grăbească, dar acum, când era 
aici, descoperea că nu mai avea răbdare. A scos 
seringa. 

— Întinde braţul, te rog! 

— Ce-i asta? 

Ea s-a încruntat. 

— Nu mai iau LSD. 

— Bănuiam că nu. 

EI a clătinat din cap. 

— E unul dintre motivele pentru care nu ţi-am 
spus despre starea ta. E o injecție care te ajută cu 
sarcina. Nu o să-ţi facă rău nici ţie, nici copilului 
nostru. 

A văzut-o încordându-se la auzul ultimului 
cuvânt. Dar era copilul lor, la fel de mult al lui pe 
cât era al ei. 

— De ce aş avea încredere în tine să-mi faci 
injecţia asta? 

El a gesticulat şi infirmierul a intrat. 

— 'Ține-o! a spus Brenner. 

Terry s-a împotrivit, însă bărbatul a forţat-o să se 
ridice în picioare. I-a strâns mâinile pe lângă corp. 

Brenner i-a introdus acul în piele lângă cot şi a 
apăsat pe piston. Era uşor să rezolvi probleme când 
aveai acces la uneltele potrivite. 

— Ce mai vrei de la mine? a întrebat ea, 
smulgându-se din mâinile infirmierului. 

— Asta e tot pentru azi. Voiam doar să-ţi fac 
injecţia şi nişte analize de sânge, i-a răspuns el tot 
cu un zâmbet fals. Poţi să-ţi aştepţi prietenii să 
termine. 

— Asta e tot? a întrebat ca. O să ne laşi să 
plecăm? 

— Cum adică, n-ai încredere în mine, Terry? 

Ea a rânjit. 

— Crezi că nu am creier? Nu, n-am încredere în 
tine. 

— Doar odihneşte-te! a îndemnat-o el. Nu te 
obosi. 

— Aşa o să fac. 

S-a întins pe pat, prefăcându-se ca un copil. 

— Nu pentru că aşa ai spus tu. 

— O să mă întorc mai târziu. 

— De-abia aştept. 

Nu-i plăcea ca ea să aibă ultimul cuvânt, dar nu 
era aşa în realitate. S-a întors în birou ca să aştepte 
să-şi pună în aplicare strategia caraghioasă. 

Terry avea să rişte să meargă s-o vadă pe Kali în 
persoană dacă era nevoie — dar era posibil ca 
Brenner să-şi dea seama prea devreme ce se 
întâmpla. Acum era sigură că putea ajunge în vid 
fără ajutorul lui, fără nimic în afară de ea însăşi. 

Voia să ştie ce-i băgase în braţ, dar era şi uşurată 
că nu ştia. Trebuia să se mulțumească cu 
convingerea că nu ar fi rănit un copil pe care îl 
considera al lui... Ei bine, nu l-ar fi rănit în felul 
acela. Doar l-ar fi închis şi l-ar fi transformat într-un 
şoarece de laborator pentru propriile lui scopuri 
bolnave. 

Terry s-a aşezat şi s-a gândit la fiecare etapă a 
planului şi la cât de uşor era să nu funcţioneze, prin 
urmare totul trebuia executat întocmai. S-a gândit la 
Andrew şi la cum trebuie să fi fost ultimele lui 
minute şi dacă avea să ştie vreodată lucrul ăsta. A 
jurat să termine de citit cartea după ce va scăpa de 
acolo şi să afle ce s-a întâmplat cu inelul, cu Frodo 
şi cu Sam. 

Se întreba dacă Gloria era pregătită. Dacă era şi 
Ken. Alice. 

Trebuia să le iasă totul bine. 

Dar aveau nevoie de Kali ca să meargă. Te rog, să 
fie acolo, pentru ultima dată! 

A durat foarte puţin să ajungă în locul pe care-l 
numea nicăieri-pretutindeni. A închis ochii şi a făcut 
un pas în mintea ei, iar bezna a înconjurat-o şi 
tălpile i-au plescăit fără zgomot. 

Kali a apărut imediat. 

— Terry! Mă bucur să te văd! 

Terry a râs involuntar. Fetiţa rostise cuvintele pe 
un ton surprins. 

— Şi eu mă bucur să te văd. Trebuie să vorbesc 
cu tine despre ceva important. Am nevoie de 
ajutorul tău, la fel şi Alice. Şi noi vrem să te ajutăm 
pe tine. 

Kali era suspicioasă. 

— Papă ştie? 

— Nu trebuie să afle niciodată. Am mai spus-o şi 
altă dată, dar acum vorbesc serios. 

Kali a strâns din buze. 

— Papă vrea să ne facă rău mie şi copilului meu. 

Terry s-a mângâliat pe burtă. 

— Al un bebeluş acolo? 

Kali avea o expresie de uimire. 

— Da, iar el vrea să-i facă rău. O să-i facă rău şi 
lui Alice — chiar foarte mult rău. Vrea să facă lucruri 
pe care n-ar trebui să le facă. 

Kali a ridicat ochii la Terry. Buza de jos îi 
tremura. 

— Din cauza mea, a şoptit ea. Pentru că am 
vorbit. 

— N-ai vrut s-o faci, ştiu. 

Terry s-a aplecat şi a cuprins-o pe copilă în braţe. 

— Dar de data asta nu trebuie să afle nimeni. 
Trebuie să fie un secret. Pentru totdeauna. Trebuie 
să o protejăm pe Alice. Să protejăm viitorul. Eşti de 
acord? 

Kali a dat aprobator din cap. 

— Bine. Trebuie să produci o iluzie... Dar numai 
dacă tu crezi că poţi s-o controlezi. Una mică. 

— Pot să încerc. 

Avea vocea blândă. 

— OK. E în regulă. 

Exista un risc, dar oare ce nu implica un risc? 

— Crezi că poţi să te duci în camera lui Alice? Şi 
să faci să pară că doarme adânc, atât de adânc încât 
nici să nu respire. Orice s-ar întâmpla, poţi s-o 
menţii aşa? 

Kali ezita. Apoi a bătut din picior. 

— Dar nu vreau să plece Alice! 

— Poţi să vii cu noi. Lasă-l pe papă şi fu liberă! 

Terry habar nu avea cum va reacţiona fetiţa la 
sugestia asta, dar i-ar fi plăcut mai mult decât orice 
să o ia pe Kali cu ei, dacă exista vreo cale. 

— Nu pot. 

Kali părea solemnă. 

— Aici vin monştri. Nu pot s-o părăsesc pe 
prietena mea. 

Prietena ei, cea pe care i-o promisese Brenner. 
Terry şi-a pus mâna pe abdomen. El îi promisese 
copilul lui Terry drept prieten. Oh, cum de nu-şi 
dăduse seama până acum? Fetiţa din viziunile lui 
Alice cu 071 pe braţ. 

Nu, nu se poate întâmpla aşa. 

— Te rog, Kali! Noi suntem prietenii tăi. 

Fetiţa părea gata să plângă. 

— Nu pot să plec! Papá nu o să mă lase. 

De asta se temuse Terry. Trebuia să-şi ducă planul 
la îndeplinire şi să se întoarcă după Kali, oricât o 
durea inima să o lase pe fată în urmă. Chiar şi 
pentru scurt timp. Jane mişca în burta ei. 

— O să mă întorc după tine. Bine? Cât de repede 
pot. Crezi că poţi să faci asta? 

— Dar Alice nu o să se întoarcă, nu-i aşa? 

Terry s-a uitat la faţa ei micuță. 

— Nu, nu poate. Alice trebuie să plece. Pentru 
totdeauna. 

— Vreau să rămână! a bătut Kali din nou din 
picior. 

— Kali, a zis Terry, înțeleg. Şi eu vreau să 
rămână. Dar nu vrei să i se întâmple ceva rău, nici 
eu nu vreau asta. Nu-i aşa? 

— Aşa e. 

Dar o spunea fără convingere. 

Cum putea s-o facă să înţeleagă? 

— Ştii cum îți aminteşti tu de mama ta? Cum 
simţi aici, înăuntru? 

Terry a dus mâna la cap, apoi la inimă. 

— Da. 

— Pentru că e familia ta. Prietenii sunt ca o 
familie pe care ţi-ai făcut-o tu — aşa că îi păstrezi cu 
tine chiar şi când nu mai sunteţi împreună. Chiar 
dacă uiţi anumite părți din ei, pentru că 
îmbătrâneşti... Ne ţinem familia de prieteni 
aproape. Dar nu e nevoie să fim cu oamenii aceia ca 
să facă parte din noi. Îi purtăm cu noi tot timpul. 

Cum făcea ea cu Andrew. 

— Şi Alice o să fie mereu cu mine? a întrebat 
Kali, după ce s-a gândit puţin. 

— ŞI eu o să fiu. 

— O să vă ajut. Şi nu o să spun. O să vă apăr. 

Kali a zâmbit. 

— Suntem o familie. 

Terry s-a aplecat să o sărute pe frunte. Spre 
uimirea ei, Kali a lăsat-o. 

— Nu o să te uit! a spus Terry. Niciodată. Îţi 
promit! Acum, du-te! Nu uita, fă-o pe Alice să pară 
că doarme, că nu respiră. Dar să nu se vadă că tu o 
faci, orice ar fi. 

— Orice ar fi! 

Kali a dispărut în beznă exact la timp. Terry a 
ieşit din întuneric urmând un sunet înapoi, spre sala 
de examinare. O alarmă. 

Gloria! 

Venise momentul. 

Gloria voise să-l păcălească măcar o dată pe 
doctorul Green, dar el fusese şi mai puţin prudent 
decât de obicei. După ce i-a dat hârtiuţa cu LSD — 
pe care ea nu a luat-o, ci a pus-o în buzunar — şi o 
foaie plină de coordonate pe care să le memoreze, a 
părăsit camera. N-a lăsat niciun infirmier cu ea, 
nimic. 

Era marea ei şansă să pornească într-o aventură. 
Avea să-şi joace rolul ca în benzile desenate — la 
perfecție. A reuşit chiar să spargă broasca, folosind 
metodele pe care le învățase de la Alice. 

A mers pe hol şi a găsit alarma de incendiu. Apoi 
a tras de ea. 

Nu s-a întâmplat nimic. 

Alarma de incendiu era dezactivată? Deci Terry 
avusese dreptate că cineva trăgea cu urechea în 
camera ei. 

Dar nu puteau să le dezactiveze pe toate. Nici 
măcar savanții nebuni nu puteau risca atât de 
prostesc într-o astfel de instituție. Un incendiu putea 
distruge tot. 

Inima Gloriei bătea cu putere, iar pulsul îi 
zvâcnea în urechi după ce i se îndeplinise dorinţa de 
a primi o sarcină mai dificilă. A alergat pe hol, 
căutând altă alarmă pe care s-o declanşeze. 
Vânătoarea îi răpea minute prețioase — strica 
întreaga sincronizare —, dar, în cele din urmă, a zărit 
una în faţă. 

Chiar dincolo de un infirmier cu un cărucior de 
curăţenie. 

Dacă o facem, atunci să-i dăm drumul! 

L-a împins la o parte spunând „Scuzaţi-mă!” şi a 
tras de alarmă. După o fracțiune de secundă de 
linişte, în care şi-a spus că a eşuat din nou, sunetul 
plăcut al odioaselor sirene a umplut aerul. 

Am reuşit. La fel ca Jean Grey. 

Infirmierul îşi revenise şi a vrut s-o prindă, însă 
Gloria s-a mişcat prea repede. S-a ferit de braţul lui 
şi a alergat în direcția din care venise. Nu-și 
terminase treaba. 

S-a dovedit că Alice, în rătăcirile ei provocate de 
electroşocuri, le oferise accesul la intrarea ascunsă 
de care aveau nevoie. Aşa că Gloria a ajuns la locul 
de întâlnire de pe partea nordică a clădirii pentru a 
se întâlni cu Ken. Spera ca alarma să funcţioneze 
conform aşteptărilor, stârnind derută la apariţia 
acestuia, care trebuia să aibă loc dintr-o clipă într- 
alta. Cât de curând. 

A râs puţin în timp ce fugea. Nu-şi dăduse seama 
până atunci: Supereroii erau nebuni! 

Ken nu crezuse niciodată că se pricepe la maşini. 
Crescuse pe lângă ele. Tatăl lui era pasionat de 
maşini şi voia să meargă la expoziţii auto, să discute 
despre preţuri, spoilere şi vopsea. Dar pe Ken nu-l 
interesa asta, deşi excursia lor la Brickyard îi făcuse 
plăcere. Însă pasiunea lui Alice şi a Gloriei față de 
maşini aproape că se transferase şi asupra lui, ca 
atunci când dai cu creionul pe o hârtie aşezată 
deasupra unui obiect ca să-i imprimi forma. 

Dacă ar fi fost pasionat de maşini, Ken se îndoia 
că ar fi simţit vreo urmă de regret pentru biata 
maşină a lui Terry, în timp ce conducea spre 
Hawkins. Nu era cine ştie ce maşină — un motiv nu 
tocmai nesemnificativ ca să fie sacrificată. 

Dar fiindcă nu era pasionat de maşini, i-a spus 
bătrânului Ford cât de rău îi părea că trebuia să se 
sfârșească aşa. 

— Eşti o maşină bună, care a slujit-o bine pe 
Terry. Nu te lauzi. Nu mergi cu viteză prea mare, 
dar ţi-ai făcut treaba cu demnitate. Şi acum? O să fii 
un car de război. 

Pentru Ken, era ca şi cum conducea spre o 
bătălie. 

Gardul de sârmă a apărut în stânga, apoi luminile 
proiectoarelor, iar Ken a zâmbit. Nu se prea 
pricepea nici la condus, fiindcă nu era pasionat de 
maşini, aşa că a spus în gând o rugăciune de 
mulțumire pentru faptul că ştia că nu azi avea să 
moară. 

Poarta se apropia, aşa că a întors spre ea cu un 
scârţâit de roţi, a turat motorul şi a apăsat pe claxon. 
Soldaţii nu s-au mişcat repede, dar s-au dat la o 
parte până să se izbească el de poartă şi s-o dărâme. 

Maşina s-a scuturat de resturi şi a mers mai 
departe. 

— Bravo, Nellie! 

Şi ce dacă îi dăduse un nume maşinii lui Terry? 
Era o maşină bună. Ken a mers mai departe, pe 
aleea către laborator, zdrobind bariera de la al doilea 
punct de control, apăsând ca un nebun pe claxon în 
tot acest timp. 

Sirenele porniseră aproape instantaneu şi oamenii 
s-au repezit după el, dar se adunau în spatele lui. Nu 
în faţă. 

A ocolit o latură a clădirii până la intrarea de la 
demisol pe care Alice o văzuse în viziunile ei 
exploratoare şi s-a oprit cu un scrâşnet. Gloria a dat 
buzna pe ușă şi s-a oprit, ţinând-o întredeschisă. 

— Unde e? a întrebat el. 

— Vine! a spus ea, fixând uşa cu ceva ca să 
rămână deschisă. E chiar în urma mea, sper! Mă duc 
Jos. N-ar trebui să dureze mult. 

Când au apărut primii bărbaţi înarmaţi, Ken spera 
la fel. 

Brenner s-a însuflețit când umbra unui om s-a 
apropiat de uşa biroului. O alarmă răsuna în toată 
clădirea cu un zgomot care-ţi zdruncina creierii. Era 
şi timpul să ajungă aici. 

— Vai, domnişoară Ives, ce sur... a început el, 
dar s-a oprit când a văzut un agent de pază în locul 
ei. Ce este? 

— Domnule, avem o problemă, a spus bărbatul, 
vorbind tare ca să se audă peste alarmă. 

— Adică... 

Brenner s-a ridicat în picioare, luându-și sacoul 
de pe spătarul scaunului şi îmbrăcându-se. 

— Avem o alarmă de incendiu şi o ameninţare în 
afara clădirii. 

Deci Ken venise până la urmă. 

— Opriţi alarma şi ncutralizaţi ameninţarea! 

— E un civil, domnule, a continuat paznicul. Dar 
cel mai îngrijorător lucru este domnişoara Ives... 
era pe drum spre biroul dumneavoastră, cum aţi 
spus că o să facă, dar... ea, ăă... a văzut ceva. A 

văzut ceva şi s-a oprit. E în camera lui Alice 
Johnson. Eu... ar fi mai bine să veniţi. E supărată. 
Și doctoriţa Parks e supărată. Şi subiectul Opt. 

Brenner era pregătit să se umfle în pene pentru 
felul în care aflaseră şi dejucaseră planurile lui 
Terry. Voia ca ea să fie supărată, dar nu voia să fie în 
camera lui Alice Johnson. Se întâmplase ceva foarte 
rău dacă-şi abandonase planul. 

L-a urmat pe paznic. 

Brenner nu ura nimic mai mult decât surprizele. 

Nimic, în afară de a pierde. 

Terry a făcut un pas mai aproape de Alice, ținând- 
o la distanță pe doctorița Parks. Alice era prăbuşită 
pe podea, lângă aparatul de electroşocuri, în camera 
de examinare. Nu se mişca. Nu respira. 

Lângă ea, Kali plângea ca de fiecare dată când 
Terry o văzuse producând o iluzie. 

— Nu se mişcă! se văita copila, iar Terry privea 
cum un firicel de sânge îi curgea dintr-o nară. 

Tulburarea ei era reală, dar până acum iluzia era 
simplă şi funcționa. Isteață fată! 

— Alice, a spus Terry. Nu, nu Alice! 

Electrozii erau încă fixaţi pe tâmplele lui Alice 
care zăcea jos, iar indicatorul aparatului era dat la 
maximum... Terry se schimbase în hainele de 
stradă, care îi permiteau să ascundă un cuțit de 
bucătărie pe care-l luase de acasă şi-l pusese în 
buzunar. Avea să aştepte până când era nevoie. 

Terry se gândise că iluzia trebuia să fie 
importantă, însă nu ceva la care Brenner să se 
aştepte. Sau care să fie atât de mare încât să-şi dea 
seama că aveau de gând să-l păcălească. El nu 
credea că fetița era în stare să se controleze, însă 
Terry ştia că nimeni nu-şi înţelegea puterea până nu 
era forțat s-o facă. Mai ales, nu un copil. Era un 
lucru mărunt pentru ea, mult mai mic decât flăcările, 
dar nu avea să dureze la nesfârşit. 

Alice trebuia să dispară. Dacă funcţiona, avea s-o 
facă. Pentru că Brenner o să creadă că murise... 
până când nu mai era nevoie să creadă. 

Trebuia să funcționeze. Terry ştia că altfel nu o 
să-i permită niciunuia să plece. 

— Trebuie să ne laşi să avem grijă de ea! a spus 
doctoriţa Parks. 

— Am spus să n-o atingi! a ordonat Terry. 

Stătea deasupra lui Alice şi îi mângâia încet părul, 
dându-l după ureche. Iluzia se păstra. 

— E moartă. 

Când a surprins privirea lui Kali, fetiţa a început 
să plângă şi mai tare. Din câte se părea, plângea cu 
adevărat. O, Kali, o să mă întorc după tine. 

Dacă Terry n-ar fi ştiut că ceea ce vedea era fals, 
şi-ar fi ieşit din minţi. Când trecuse pe lângă camera 
lui Alice, apoi făcuse cale întoarsă, priveliştea 
fusese tragică. Plângea şi doctoriţa Parks, încercând 
s-o smulgă pe Kali de lângă corpul lui Alice. 

— Ce-i asta? a întrebat doctorul Brenner când a 
intrat, dar chiar şi el s-a oprit brusc. 

— A schimbat setările aparatului, a spus doctoriţa 
Parks încet. A fost prea mult. 

— Tu ai făcut asta! 

Terry s-a ridicat în picioare şi a îndreptat degetul 
spre doctorul Brenner, încărcându-şi vocea cu toate 
acuzaţiile pe care le avea împotriva lui. 

— Din cauza ta Alice e moartă! Ai omorât-o! 

—  Calmează-te! a spus Brenner. O putem 
resuscita. 

Nici el nu credea. Ea îşi dădea seama de asta. 

— E moartă! Nu se mai întoarce şi... noi nu 
rămânem aici. Nu mai facem asta! 

Alice era în continuare nemișcată, făcând pe 
moarta. 

— De ce? a întrebat doctorul Brenner. De ce n- 
am lua un sedativ mai bine? 

— Plănuiam să iau dosarele din biroul tău, dar 
cred că Alice — şi-a înăbuşit un suspin — e tot ce-mi 
trebuie ca să mă asigur că nu o să le mai faci rău 
vreodată copilului meu sau prietenilor mei. O să 

vorbesc cu familia ei. O să păstreze secretul, câtă 
vreme ne laşi în pace. Poţi să încerci să ne ţii aici, 
dar noi ştim adevărul. N-o să am linişte până nu 
scap de aici... şi o să mă asigur că lumea ştie că tu 
al ucis-o, că ştie tot ce ai făcut. Noi o să ne 
asigurăm! 

— Terry, ai grijă! Gândeşte-te la copilul tău! 

— Mă gândesc. 

Terry a scos cuțitul din buzunar şi i l-a arătat, 
sclipind argintiu. 

— Acum o să plec de aici cu Gloria şi cu Ken şi 
tu nu o să ne urmăreşti! Ai ucis-o pe Alice! Şi dacă 
nu vrei să ştie toată lumea, o să rămâi pe loc şi o să 
ne laşi să plecăm. Ştii că sunt încăpăţânată! Mai ştii 
şi că nu poţi risca să-mi răneşti copilul. Dacă pune 
careva mâna pe mine, o să-l folosesc... 

A fluturat cuțitul. 

— Pe mine însămi, dacă e nevoie! 

Brenner stătea nemişcat şi nesigur, iar sângele 
clocotea în capul lui Terry. Ce aveau să facă dacă 
nu-i lăsa să plece? Ce se întâmpla atunci? 

— Am iubit-o pe Alice, a spus Kali printre 
suspine. Lasă-i să plece, papă! 

Terry nu se aşteptase la asta, dar avea să profite. 

— Dă-te din calea mea! a ordonat ea. 

Brenner tot nu se mişca. 

— E păcat de ea, a spus el, dând din cap spre 
Alice. Un astfel de potenţial pierdut e un lucru trist. 
Sunt atât de puţini pe lume. Poate încă am fi învăţat 
de la ea. 

Amândoi erau în impas. Terry îl înfrunta pe 
Brenner. El nu voia să cedeze. 

Ce avea să facă, dacă el refuza? 

— Plecăm, a spus hotărât Terry. 

Cuvintele lui îi făceau rău, dar ceea ce insinuau 
era exact motivul pentru care se pregătiseră. 

— Bine, a spus el, apoi s-a dat la o parte. Să nu-i 
faci rău copilului! 

Terry n-a aşteptat ca el să se răzgândească. A 
trecut pe lângă el strângând cuțitul, aşteptându-se ca 
în orice clipă să se întindă după ea şi s-o prindă. 

Dar el n-a făcut-o. 

— Lăsaţi-o să plece! le-a strigat el paznicilor de 
pe hol, care s-au dat imediat la o parte. Spuneţi-le 
tuturor să-i lase să plece! 

Gloria a întâmpinat-o la jumătatea holului, 
îmbrăcată în haine de infirmier şi cu părul mai lung 
ca de obicei. 

— A funcționat? a întrebat Gloria. 

— Funcţionează, a răspuns Terry. Kali a făcut o 
treabă bună. Ken e pregătit? 

— Precum cavaleria, a zis Gloria. Revin imediat. 

Terry nu s-a întors s-o vadă pe Gloria îndeplinind 
ultima etapă a planului. 

Gloria ascunsese o targă pe hol, mai sus de 
camera lui Alice, iar acum o scotea la lumină. Îşi 
adusese şi o perucă din dulapul mamei ei pentru 
ocazii speciale ca să se deghizeze. N-ar fi trebuit să- 
şi facă probleme. 

Doctoriţa Parks plângea, iar doctorul Brenner 
plecase deja. Şi Kali. Gloria nu avea mult timp la 
dispoziţie. 

Nemişcată pe podea, Alice părea... moartă. 

— Doamnă, a zis Gloria, coborând mult vocea, 
am venit să duc cadavrul la morgă pentru disecţie. 

Cuvântul disecţie îi stârnea greață. 

Doctoriţa Parks a făcut un semn cu mâna să facă 
ce trebuie. 

Gloria a ridicat-o cu greu pe Alice, aşa că a fost 
uşurată că doctorițţa Parks nu era atentă. Cadavrele 
nu te ajută de obicei să le urci pe targă. Gloria a 
întins un cearşaf peste Alice şi a împins targa pe 
hol... 

Apoi a grăbit pasul. 

— Rezistă! a spus ea. 

A văzut degetele lui Alice strângând marginile 
tărgii pe sub cearşaf. 

— Unde mergem? a întrebat ea. 

— [eşim din locul ăsta. 

— Ce bine! a zis Alice. 

Exact cum plănuiseră, Ken parcase maşina cu 
spatele la intrare. Terry lăsase uşa larg deschisă. 

— Stai culcată, a spus Gloria, împingând targa 
spre uşă. OK, acum poţi să te ridici. Nu o să te vadă 
de după capotă. Urcă în portbagaj! 

— În portbagaj? a întrebat Alice, dându-se jos şi 
rămânând ghemuită. 

— Nu pentru mult timp. 

Alice a oftat şi a făcut cum 1 se ceruse. Gloria a 
închis portbagajul şi s-a urcat în spate. Ken şi Terry 
se prefăceau copleșiți de presupusa moarte a lui 
Alice. 

Paznicii alcătuiseră un perimetru, însă au rămas 
în spate. Ken a turat motorul şi ea a auzit pe cineva 
strigând: 

— A spus să-i lăsăm să plece! Nu trage nimeni! 

— Suntem gata? a întrebat Ken de la volan. 

— Suntem gata, a răspuns Terry. Şi, în timp ce el 
tura motorul, a adăugat: Adio, Hawkins! Dacă avem 
noroc, să nu ne mai revedem niciodată! 

Doar când o să mă întorc pentru Kali. 

Terry nu avea de gând să-i permită lui Brenner 
să-şi continue munca monstruoasă, dar mai întâi 
trebuia s-o ducă pe Alice într-un loc sigur. Trebuia 
s-o aducă pe mica Jane pe lume. 

Planul „Simulăm moartea lui Alice şi jucăm la 
cacealma ca să scăpăm” funcţionase. 

N-au încetinit până când Hawkins nu a rămas în 
urmă, în oglinda retrovizoare. S-au oprit la gara 
Greyhound din Unionville, la marginea oraşului 
Bloomington, nu departe de Larrabee. După ce au 
eliberat-o pe Alice din portbagaj, Ken i-a întins 
biletul de autobuz cumpărat din timp. 

— Nu pot să cred că m-aţi scos de acolo. 

Alice clătina din cap cu ochii mari de uimire. 

— Nici eu, a spus Gloria prefăcându-se că-şi 
şterge fruntea. 

Ochii lui Alice s-au umplut de lacrimi. 

— O să-mi fie dor de voi. 

Terry nu putea să se lasă pradă emoţiilor, altfel 
avea să plângă şi ea. 

— Fără lacrimi, am reuşit. E o chestiune de timp 
până când voi demasca tot ce face el acolo. Între 
timp, tu o să fii în siguranţă. Trebuie să trecem pe la 
al tăi? 

— Verii mei o să-i sune după ce ajung acolo. Am 
găsit un cod pe care să-l folosească, a răspuns Alice. 

Alice ar fi fost un spion grozav. 

— Bine. 

Terry a dat din cap spre Ken. 

— Valiza. 

El s-a întors la maşină şi a scos de pe bancheta 
din spate valiza mare a lui Terry. Gloria stătuse 
ghemuită lângă ea. Terry o umpluse cu conţinutul 
Cutiilor Dispariţiei, lăsând afară o rochie cu care 
Alice să se schimbe. Purtau cam aceeaşi măsură, aşa 
că totul ar fi trebuit să i se potrivească. Terry i-a dat 
rochia învelită într-un sac transparent de curăţătorie 
chimică. 

— Du-te şi schimbă-te cu asta... nu o să te 
recunoască nimeni. 

— Aş fi vrut să-mi spuneţi că-i transformați 
garderoba, a comentat Gloria. 

Drept răspuns, Alice a scos limba la ea, dar a 
intrat să se schimbe. 

— Chiar crezi că o să ne lase în pace? a întrebat 
Gloria. 

— Alice o să fie în siguranţă, a spus Ken. 

— Atunci, e de ajuns pentru seara asta, a zis 
Terry, observând încruntarea lui Ken. 

— Ce este? 

— Nu sunt sigur... 

— Atunci, ţine-ţi ideile pentru tine. 

Declaraţiile vag supranaturale i-ar fi îmbunătățit 
lui Terry starea de spirit. Stând față în faţă cu 
Brenner, fusese foarte conştientă că totul s-ar fi 
putut sfârşi altfel. 

— Probabil aşa e cel mai bine, a conchis Ken. 

Alice a ieşit din autogară cu salopeta pe braţ şi a 
plecat capul aproape cu timiditate. Purta o rochie 
înflorată, una dintre preferatele lui Terry — şi ale lui 
Andrew —, care îi venea cu câţiva centimetri 
deasupra genunchiului. 

Și cizmele de muncă. 

— Pantofii! a spus Terry şi a căutat în portbagaj, 
unde a găsit o pereche de pantofi negri cu tocul jos. 
Aproape uitasem. Poţi să pui cizmele în sacul în 
care a fost rochia. 

— Arăţi grozav! a comentat Gloria. 

Alice se îmbujorase. 

— Ai revenit din morţi şi te-ai transformat într-o 
păpuşă, a zis Terry. 

Alice a luat pantofii de la Terry şi s-a dus la 
maşină, aşezându-se pe locul de lângă şofer ca să-i 
încalţe. 

— Nu credeţi că par caraghioasă? Ca o fetiţă care 
se joacă de-a gătitul sau aşa ceva? 

— Nu, a pufnit Terry, eşti frumoasă! 

— Mă simt precum Cenuşăreasa. 

— Atunci e bine că nu se apropie miezul nopţii, a 
replicat Ken. 

Terry spera ca Alice să se descurce în Canada. Nu 

e pentru totdeauna. Să sperăm. 
Autobuzul a intrat în autogară; sosise momentul 
pentru adevăratul rămas-bun. Cu un nod în gât, 
Terry a condus-o pe Alice la autobuz. Ducea sacul 
cu cizmele lui Alice. 

Alice a tras valiza şi i-a dat-o hamalului s-o aşeze 
în compartimentul pentru bagaje. L-a privit 
suspicioasă şi, după ce omul a terminat, i-a sugerat 
să mai strângă şurubul de la uşă, altfel avea să cadă 
la un moment dat. 

Terry aştepta la câţiva metri de uşa autobuzului. 

— Cred că asta a fost, deocamdată, a spus ea. 

Alice ezita, iar Terry vedea că duce o luptă cu ea 
însăşi. 

— Zi, Alice! 

— E ceva ce trebuie să-ţi spun. Am văzut că ţi se 
va întâmpla ceva, în viitor. Gloria susține că ar 
trebui să te las să alegi dacă vrei să ştii sau nu. 

Alice îşi muta greutatea de pe un picior pe altul. 
Avea o expresie de-a dreptul sumbră. Orice ar fi 
văzut, nu era bine. 

— Spune-mi doar atât: mă mai lupt? a întrebat 
Terry. Încă mai încerc să fac ce trebuie? 

— Da, a răspuns imediat Alice. 

Bine. 

— Atunci nu e nevoie să ştiu. 

Alice a vrut să protesteze, dar Terry a continuat: 

— O să te anunţ dacă mă răzgândesc. Ok? 

Alice a acceptat. 

— Să mă anunţi imediat. 

— OK. 

Terry a strâns-o în braţe şi s-a uitat cum prietena 
ei se urcă în autobuz. Nu avea să mai ceară nimănui 
să-i ghicească viitorul. Poate. 

— Îmbarcarea! le-a strigat Ken Gloriei şi lui 
Terry după ce a plecat autobuzul şi Alice a pornit 
spre Canada. 

S-au urcat în maşină. Terry se mulțumea să-l lase 
pe Ken să conducă în continuare. 

— O să-mi fie dor de ea! a spus Gloria. 

Ken şi Terry au răspuns în acelaşi timp: 

— Şi mie. 

Lui Brenner nu-i venea să creadă ca fata aceea, 
Johnson, murise înainte să-i afle secretele. lar 
greşeala cu electroşocurile îi oferise lui Terry Ives o 
modalitate prin care să-l facă să pară slab. Kali, 
supărată, se dusese direct la culcare, ajutată de 
sedativul pe care i-l dăduse. Dar el zor avea să 
câştige în final. 

Doctoriţa Parks o să treacă peste criza de 
conştiinţă. Îi dăduse liber în noaptea aceea şi îi 
amintise de protocoalele lor de confidenţialitate. Se 

părea că duseseră deja cadavrul la morgă şi 
presupunea că secretele acestuia aveau să fie ale lui. 

Acum îl suna pe Langley ca să-i dea veştile. 

— Domnule director, voiam să fiu primul care să 
vă informeze despre o situaţie cu care ne-am 
confruntat aici în seara asta, a început Brenner. 

— Am aflat ceva despre nişte alarme, a spus 
directorul. 

Veştile circulau repede. 

— Nişte alarme false, a precizat Brenner. 

l-a relatat detaliile despre moartea lui Alice 
Johnson — mărise singură setările aparatului de 
electroşocuri, provocându-şi un atac de cord — şi i-a 
explicat că unii dintre subiecții-problemă văzuseră 
cadavrul, declanşând şi alarma de incendiu, şi codul 
de la poartă. Personalul era interogat şi i se oferea o 
poveste despre un şofer beat care lovise gardurile. A 
doua zi, aproape nimeni nu o să ştie adevărul, iar în 
curând toţi cei care ştiau aveau să uite. 

Existau medicamente care să-i ajute cu asta, dacă 
întâmpina careva probleme. 

— Pe ansamblu, aş zice că am scăpat la mustață, 
a conchis doctorul Brenner. Ei o să curețe mizeria în 
locul nostru, în schimbul iluziei că vor fi lăsaţi în 
pace. O să lăsăm familia fetei să jelească. Nu o să-i 
deranjăm. O să obținem tot ce se poate de la 
cadavru, deşi creierul a fost prăjit de curent. 

S-o lase pe Terry Ives să creadă o clipă că era în 
avantaj. 

— Dar nu avem nevoie de copilul tinerei? a 
întrebat directorul. 

— Am situaţia sub control. 

— Ai grijă să fie aşa! 

Era exact aprobarea de care avea nevoie pentru 
etapa următoare a serii. Ar fi fost mai uşor să se 
desfăşoare aici, dar planurile fuseseră recent 
modificate astfel încât să includă o deviere, el să 
iasă în lumina reflectoarelor şi totuşi să reuşească să 
rămână invizibil. Şi-a luat acreditările, o uniformă 
de spital, o legitimaţie falsă şi s-a urcat în maşină. A 
clătinat din cap văzând poarta smulsă din gardul de 

sârmă. Când a plecat, o echipă de curăţenie făcuse 
deja mizeria să dispară pe jumătate. Exista un singur 
spital în apropiere de Larrabee şi era destul de 
simplu să ghicească unde avea să ajungă Terry până 
la sfârşitul nopţii. Injecţia avea să-şi producă efecte 
în curând, dacă nu o făcuse deja. 

Aşa că Brenner conducea cu viteză. 

Ken a parcat maşina lui Terry în curte. Terry a 
căscat, somnoroasă după evenimentele din seara 
aceea. Maşina lui Ken, cu care el venise împreună 
cu Gloria, era parcată pe aleea din fața casei. 

— Sunt încordat, a spus Ken. Nu ştiu cum de poți 
fi obosită. 

— Eu sunt la fel ca ea, a zis Gloria din spate şi a 
ridicat mâna. Nu mai am nicio fantezie despre cât de 
strălucitoare, palpitantă şi uşoară e viața eroilor din 
benzile desenate. 

Terry a râs. 

— Vreţi să intrați? 

O invitație făcută fără tragere de inimă pe care 
spera ca ei s-o refuze, dar era bine şi dacă spuneau 
da. Cu alte cuvinte, prietenie adevărată. 

— Cred că mai am nişte negrese. 

— A fost o noapte grea, a spus Gloria. Şi ai 
nevoie de somnul de mămică. 

— Somnul de mămică? a întrebat Terry. 

— E ca somnul de frumusețe, dar pentru a avea 
copii sănătoşi. 

— Ah! 

— Şi tu, Ken? 

El se uita în gol. 

— Pământul către Ken, a rostit Terry. E ceva ce 
trebuie să-mi spui sau eşti gata să termini în seara 
asta? 

— E ceva, dar nu ştiu ce anume. 

A ridicat mâinile. 

— Da, ştiu că e enervant, nu e nevoie să mi-o 
spui doar pentru că a plecat Alice. 

— În regulă, intru în casă. 

Terry a primit cheile de la Ken, care a bătut cu 
palma în capotă şi a spus: 

— Bravo, Nellie! 

Ea nu s-a deranjat să întrebe ce însemna asta. 

Le-a făcut semn cu mâna şi a intrat pe uşa din 
faţă. S-a dus în bucătărie să bea un pahar cu apă sau 
poate lapte. Mai erau negrese? 

Merita una. Totul decursese conform planului. 
Alice era în siguranţă. Ei erau în siguranță. Brenner 
avea să-i lase în pace dacă era deştept, iar ea avea să 
găsească un mod de a răspândi vestea despre ce 
făcea el. 

Atunci... de ce simţea că i se întunecă vederea? 

Durerea i-a cuprins corpul, concentrată în jurul 
taliei. Apa i se scurgea pe coapse. 

S-a agăţat de blat. 

— O! Copilul. Becky, vine! a urlat ea. 

O uşă s-a trântit la etaj şi Becky a alergat pe scări. 

— Ce... Ți s-a rupt apa! 

S-a oprit. 

— E devreme. 

— Trebuie să mergem la spital! 

Terry se simţea ameţită. 

— Acum! 

Becky a întrebat despre stricăciunile de la partea 
din față a maşinii lui Terry, dar Terry nu i-a explicat 
nimic. 

— Doar condu! i-a cerut. 

— O să fie bine, a spus Becky. Fac treabă bună în 
spitalul ăsta. 

Dar amândouă ştiau că era acelaşi spital unde 
muriseră părinții lor. 

— Mai repede! a spus Terry. 

Fiecare contracție îi zguduia oasele ca un fulger. 
Durere. Ce durere cumplită! 

— Trebuie să ajungem acolo. 

Spre meritul ei, Becky chiar conducea mai 
repede. A apăsat pe frână când au ajuns la intrarea 
de la Urgenţe, a apăsat pe butonul de avarie şi a 
ajutat-o pe Terry să coboare. 

Terry de-abia ştia unde se află, atât de tare 
suferea. 

— E în travaliu! a strigat Becky. 

— Ajută-mă! a spus Terry. Salvează-mi copilul! 

Micuța Jane trebuie să fie bine. Rezistă, micuță 
Jane! 

Asistentele şi doctorii au înconjurat-o pe Terry şi 
au condus-o spre targă. Au intrat rapid cu ea în 
clădire, în timp ce Becky alerga pe lângă ei, apoi au 
dispărut. l-au pus o perfuzie în braţ şi au spus ceva 
despre medicamente pentru durere. Imaginea 
monitorului unde linia inimii ei urca şi cobora, urca 
şi cobora, era atât de familiară, încât pentru o clipă i 
s-a părut că s-a întors în laboratorul Hawkins. 

— Vine copilul! a strigat cineva. 

În jurul ei era un grup de oameni şi scena s-a 
dizolvat într-un amestec de uniforme şi măşti, bipuri 
şi zăngănitul instrumentelor medicale pe o tavă de 
oţel, mirosul de dezinfectant... Terry voia cu orice 
preţ să rămână conştientă. Fiecare contracție era ca 
un cuţit în pântec şi se ruga pentru micuța Jane, 
acceptând durerea... 

— Mai împinge o dată, a îndemnat-o o voce de 
lângă ca, o faţă acoperită de mască, aşa că a împins. 

A împins cât a fost în stare. A văzut o lumină 
puternică, apoi l-a auzit — cel mai frumos sunet din 
cer şi de pe pământ. 

Jane a scos un strigăt de luptă, gata să spună 
lumii ce credea despre ea. Jane era aici. E aici. 

Cineva 1-a dat copilul unui bărbat în uniformă de 
spital. Îi cunoştea ochii, ochii aceia albaştri. Trebuia 
să-l oprească. 

E fata mea! Începea încet-încet să o cuprindă o 
stare de somnolenţă. E fata mea. 

Când şi-a revenit Becky stătea lângă patul ei de 
spital. 

— Unde e? a întrebat Terry, străduindu-se să se 
ridice în capul oaselor. Unde e Jane? 

Încremenirea lui Becky înainte de a spune ceva 
vorbea de la sine. 

— Îmi pare atât de rău, Terry! Au fost complicaţii 
şi n-au putut s-o salveze... 

— Nu, am auzit-o! 

Terry şi-a smuls perfuzia de la mână şi s-a luptat 
cu Becky să se ridice în picioare. 

— Nu înţelegi. L-am văzut! El a luat-o. El a luat- 
o pe Jane! 

— Terry, nu. Nu e niciun copil. Trebuie să mă 
asculți. 

Dar nimeni nu voia s-o asculte pe Terry. 

Copilul ei trăia. Trăia. 

Și avea să găsească o cale să dovedească asta. 

Epilog 
Noiembrie 1970 


— Nu e nevoie decât să o pui înăuntru, i-a spus 
doctorul Brenner asistentei care se ocupa de 
îngrijirea copilei. 

— Aţi putea... eu aş putea s-o duc în braţe, s-a 
corectat ea, ţinând copilul de parcă el era o 
ameninţare. 

— E mai bine dacă fac singur asta. Poţi aştepta 
afară, pe hol, cât stau cu ele? 

Nu era o cerere demnă, dar nici nu putea să se 
ocupe personal de copil în cazul în care regurgita 
sau se murdărea. Bebeluşii făceau astfel de lucruri, 
oricât îți doreai să n-o facă. 

Asistenta a aşezat uşor copila în cărucior. Capul 
ei aproape chel, cu puţin puf şi cu ochii uşor neclari, 
se legăna. Când avea să semene cu un om? 

Răbdare, şi-a spus el, o să ai răbdare, într-un fel 
sau altul. Ea te obligă. 

Avea să fie subiectul potrivit. 

Ca să sublinieze cine deţinea autoritatea, a împins 
căruciorul înainte, făcându-i semn asistentei să 
deschidă uşa. Ea a ţinut-o, fluturând degetele spre 
copil. De parcă un copil atât de mic putea înţelege 
ceva în afară de propriile nevoi biologice... Somn, 
mâncare, defecaţie. Mai mult somn. Mai multă 
mâncare. Din nou. 

Dar într-o zi... Într-o bună zi avea să devină cea 
mai mare realizare a lui. 

Opt habar nu avea, însă copilul era ţinut la doar 
două uşi distanță de ea. Una cu un panou de acces 
mai sofisticat, cealaltă cu o simplă încuietoare, 
deschizându-se către o cameră pregătită special 
pentru copil. 

Era zăpăcită şi făcea crize de luni întregi, iar 
Brenner  încetase din nou s-o mai viziteze, 
exceptând cazurile când era strict necesar. Acum 
avea ce-i trebuia ca s-o aducă înapoi pe drumul bun 

ŞI, în sfârşit, era timpul ca ele să se cunoască. Totul 
avea să fie iertat. 

După spusele asistentei, copilul o să fie gata să se 
joace în curând. Un lucru bun pentru ambele fete. 
Deja dăduse ordin să fie zugrăvită camera copiilor 
în culori vii, de care Opt să fie mulţumită. 

— Acum e acum, a spus doctorul Brenner, 
împingând roţile pe gresie. 

Asistenta a deschis uşa de la camera lui Opt şi a 
dat să-l urmeze. 

— Aşteaptă pe hol, te rog! i-a spus el. 

Ea s-a uitat îngrijorată la cărucior, dar a rămas 
unde i s-a cerut. 

Opt stătea pe patul de sus, uitându-se în tavan. El 
a observat că desenase acolo un curcubeu cu 
creioane colorate. Poate avea să sugereze asta 
pentru camera de joacă. 

În sfârşit, măcar desenase ceva. În ultima vreme 
se holbase prea mult la tavan. Cel puţin, aşa i se 
spusese lui. 

— Uite ce am adus, a anunţat Brenner. Noua ta 
surioară. 

Fetiţa se mişca cu agilitate, trebuia să recunoască. 
Opt s-a aruncat de pe pat, aterizând în picioare, şi a 
alergat la marginea căruciorului, unde s-a oprit 
brusc. S-a uitat înăuntru, aproape timidă, 
emoţionată. 

— Ea e Unsprezece, a spus doctorul Brenner. 

— Unsprezece. 

Opt s-a gândit un pic, privindu-şi mâinile. 

— Ar trebui să număr şi cu degetele de la 
picioare. Asta înseamnă că nouă şi zece sunt aici? 
Cinci şi şase? Mai mulţi? 

— Ea e prietena ta, Unsprezece. 

Apoi a privit-o încruntat. 

— Asta e tot ce trebuie să şti. 

— E prea mică să-mi fie prietenă. 

— O să crească şi o să fie ca tine. 

Asimilând informația, Opt s-a aplecat deasupra 
căruțţului ca să examineze copilul care se agita şi, în 
cele din urmă, el a auzit-o şoptind: 

— O să am eu grijă de tine, micuță Unsprezece. 

S-a uitat din nou la el cu un zâmbet. 

— Pot să ajut şi eu şi să am grijă de ea? 

— Asistenta te poate învăţa cum să te joci fără 
probleme cu ea. Ți-ar plăcea? 

— O să fim o familie de prieteni, a cântat ea. Opt 
şi Unsprezece! Surori! 

Într-un fel, s-a gândit el. Câtă vreme mă ajută să- 
mi îndeplinesc scopurile. 

Se întreba dacă Terry Ives încă îi mai împuia 
capul surorii ei şi oricărui reporter dispus s-o asculte 
că el îi furase copilul. 

Copilul era al lui. Ar fi trebuit să-l asculte când i- 


a spus. 
x 


Terry stătea pe o bancă în parc şi aştepta. Era o zi 
frumoasă şi Gloria sugerase locul acesta de 
întâlnire. Terry ştia că motivul era că aerul proaspăt 
îi făcea bine. Petrecuse multă vreme singură după 
ieşirea din spital, încercând s-o convingă pe Becky 
de ceea ce ştia. Suna reporteri, încerca să afle mai 
multe detalii despre cine fusese Brenner înainte să 
vină aici. 

Brenner îi furase copilul. Ştia asta, dar nu putea 
convinge pe nimeni s-o asculte. 

Începuse să-i fie greu să iasă din casă, iar acum 
îşi amintea de ce. Stând aici, i-ar fi uşor să uite de 
întunericul care se ascundea în apropiere. Nu o să 
iasă în lumină, nu în mod regulat, până când nu o să 
aibă copilul lângă ea să meargă împreună. 

Respectându-şi cuvântul dat în noaptea aceea — în 
afară de furatul copilului —, Brenner nu-i mai 
chemase pe niciunul pentru teste cu droguri. Ea 
înţelegea că el câștigase, aşadar de ce să-şi forțeze 
norocul? Nu mai reuşise să ajungă în vid de atunci, 
oricât se străduise. Puterile ei, oricare ar fi fost ele, 
păreau să fi dispărut odată cu copilul. 

Trebuia să vină şi Ken azi pentru picnic, dar, 
după cum spusese Gloria la telefon, în dimineața 
aceea era îndrăgostit şi nu putea să ajungă. Se 
întâlnea cu un fost ofițer. Cine-ar fi crezut? Se 


308 


bucura pentru el. Şi el continua să adune informaţii. 
Kali era tot la laborator, confirmase el, şi părea să 
fie sănătoasă. 

Erau tot atât de hotărâți să-l distrugă pe Brenner, 
dar Terry insista ca ea să fie iniţiatoarea întregului 
demers. Nu trecuse prin toate astea ca să mai piardă 
pe cineva. 

Până la urmă se părea că lui Alice îi plăcea 
Canada. Muncea alături de verii ei şi nu era încă 
interesată să se întoarcă acasă. 

— Arăţi bine, a spus Gloria, ocolind banca din 
spatele lui Terry. 

— Mincinoaso! Dar tu chiar arăţi bine! 

Îi crescuse puţin părul şi îl purta natural, 
cârlionţat. I se potrivea. 

— Doar nu eu am arătat ca o fantomă timp de trei 
luni, a zis Gloria aşezându-se lângă ca. Avea o 
geantă mai mare ca de obicei şi o strângea în braţe. 
Terry ştia destul de bine să-i interpreteze limbajul 
trupului. 

— Gloria? De ce eşti neliniştită? 

— Am ceva pentru tine. Ken l-a obţinut. 

Gloria a privit în ambele direcții şi, după ce s-a 
asigurat că erau singure, a deschis geanta şi a scos 
un dosar maroniu. 

— Noul lui prieten lucrează la laborator. 

— O, Ken! 

Terry a clătinat din cap. 

— E un băiat bun, a precizat Gloria. El i-a adus 
asta lui Ken. 

— Ce e? 

— Doar uită-te! 

Gloria şi-a pus mâinile în poală şi a privit-o. 

Terry nu ştia la ce să se aştepte, dar a luat dosarul 
şi l-a lăsat să se deschidă pe genunchi. 

O fotografie s-a rostogolit din dosar. Alb-negru. 
Terry a luat-o de pe jos. 

Un copil stătea în fund, gata să cadă într-o parte. 
Obraji rotunzi şi... acestea erau urechile lui 
Andrew? Avea smocuri mici de puf în loc de păr. 

În dosar era o foaie de hârtie şi Terry a citit în 
grabă ce scria... PROIECT INDIGO. Subiect 011... 
Primire: Nou-născut. Tutore... Dr. Martin Brenner. 
Potenţial: Extrem. 

Terry s-a uitat din nou la poză şi şi-a privit fiica. 
Aceasta era faţa ei. Zâmbea? O să zâmbească. Într-o 
bună zi. 

Pe obrazul lui 'Terry s-a scurs o lacrimă. 

— Ea e! Trăieşte. Jane trăieşte! 

Avea să-şi revadă fiica. Nimeni şi nimic nu o 
putea opri. 

Mulţumiri 


Orice carte e creată de un grup de oameni, nu 
doar de un scriitor ce stă singur într-o cameră. Aş 
vrea să mulţumesc câtorva persoane pentru că m-au 
ajutat să aduc această carte la viaţă. În primul rând, 
fantasticei mele editoare de la Del Rey, Elizabeth 
Schaefer, fiindcă a crezut că sunt persoana potrivită 
să scriu cartea aceasta şi fiindcă e absolut minunat 
să lucrezi cu ea, dar şi întregii echipe de redactori 
care au muncit ca să o transforme în realitate şi să 
ajungă în mâinile cititorilor. Şi, bineînţeles, cartea n- 
ar exista fără viziunea celor de la Duffer Brothers şi 
Netflix: vă mulţumesc că mi-aţi acordat onoarea de 
a explora un colţ atât de important al universului 
vostru. Mulţumiri speciale lui Paul Dichter pentru 
note şi sfaturi. 

Aş vrea să le mulțumesc şi lui Carrie Ryan şi lui 
Megan Miranda pentru că au împărțit cu mine 
emoția, vinul, discuţiile despre primele romane ale 
lui Stephen King şi lamentările privind termenul de 
predare în momente importante de pe parcurs. Lui 
R.D. Hall, pentru o operă de artă grozavă la care am 
privit în timp ce lucram. Şi multe mulţumiri lui Tim 
Hanley pentru benzile desenate vechi pe care mi le- 
a transmis imediat prin e-mail. 

Apoi, ca de obicei... Impresarei mele, Jenn 
Laughran. Părinților mei. Soţului meu, Christopher, 
care mă ajută să trec toate liniile de sosire, câinilor 
şi pisicilor, care mă îndeamnă la gândire şi la 
amânare în egală măsură. Şi, bineînţeles, mulţumiri 
autentice şi din inimă celor care aţi citit cartea. 
Rămâneţi ciudațţi. 

Despre autoare 


Gwenda Bond scrie, printre altele, romane Young 
Adult şi ficţiune pentru copii. Cărţile sale includ 
seriile cu Lois Lane (Fallout, Double Down, Triple 
Threat), care aduc în prim-plan celebrul personaj de 
benzi desenate, şi seria Cirque American (Girl on a 
Wire, Girl Over Paris, Girl in the Shadows), despre 
eroine îndrăzneţe care descoperă că magia şi 
misterul pândesc din umbră. Ea şi soţul ei, 
Christopher Rowe, scriu şi o serie pentru copii de 
gimnaziu, The Supernormal  Sleuthing Service. 
Scrierile ei de nonficţiune au apărut în Los Angeles 
Times, Publishers Weekly, Locus şi în multe alte 
publicaţii. Are un masterat în literatură obţinut la 
Vermont College of Fine Arts. Trăieşte într-o casă 
veche de o sută de ani din Lexington, Kentucky, cu 
soţul ei şi neastâmpăratele lor animalele de 
companie. Se zvoneşte că a evadat dintr-o comedie 
romantică şi că are o diplomă în jurnalism datorită 
iubirii din copilărie pentru Lois Lane. 


gwendabond.com 
Facebook.com/GwendaBond 
Twitter: @Gwenda 

ARMADA / ence fiction / fantasy / thriller 
g 


SERIE DE ROMANE INSPIRATE 
DIN UNIVERSUL SERIALULUI DE TELEVIZIUNE 
STRANGER THINGS, REALIZAT DE NETFLIX. 


Unul dintre cele mai vizionate şi mai îndrăgite seriale din ultimii ani, 
cu recorduri impresionante de audienţă, care a cucerit publicul 
printr-un univers retro. al coloraţilor ani '80. 
plin de mister şi de supranatural 


Un laborator misterios 
Un om de ştiinţă malefic. O istorie secretă 
Suspicious minds, de Gwenda Bond, 
spune povestea mamei lui Unsprezece 


In vara anului 1969, tineretul american fierbe 


Terry Ives, o studentă dintr-un campus liniștit din Indiana, 
nu are nicio legatură cu tumultul din Vietnam sau cu protestele 
de la Washington. Insă in Laboratorul Hawkins, 
condus de doctorul Martin Brenner, o conspirație ameninţă totul 
Terry Ives şi Martin Brenner vor incepe un război 
cu totul diferit de cel in desfășurare 
un război al cărui câmp de luptă e chiar mintea umană 


„Prequel-ul pe care toţi fanii l-au așteptat” 
Kirkus Reviews 


A ARMADA. TIH ES 
NEMIRA It Rocks! 

11. „Soarece de casă” — în 1b. lat. în orig. (n. tr.). 
1. Acid — nume „de stradă” pentru Dietilamida acidului lisergic (din 
germană Lysergsăure-diethylamid LSD, de asemenea numit LSD-25). 
Este un drog psihedelic semisintetic, ce aparține familiei de 
triptamine. Probabil cel mai cunoscut şi răspândit psihedelic, LSD-ul 
a fost folosit în principal ca un drog recreaţional, un enteogen şi o 
unealtă în ajutorul diverselor practici precum meditaţia, psihonautica, 
proiecte artistice şi psihoterapie psihedelică (n. red.). 

£l Create de Stan Lee şi Jack Kirby, benzile desenate X-Men au 
început să fie publicate de Marvel Comics în septembrie 1963 (n. 
red.). 


f4} 
4), 


- Revistă de benzi desenate editată de Archie Comics în perioada 
martie 1950 - august 2017 (n. red.). 

“3 Film western regizat de Sam Peckinpah, cu William Holden, 
Robert Ryan, Ernest Borgnine, Edmond O’Brien, Ben Johnson şi 
Warren Oates în rolurile principale. Filmul a avut premiera în iunie 
1969. 


i Pig, - „porc”; helter-skelter - „haos, debandadă” (n. tr.). 


'% Sharon Tate — actriță americană, nominalizată la Premiul Golden 
Globe, considerată simbolul frumuseţii anilor 1960 (n. red.). 


a 
18). 


In argou, stare indusă de consumul de LSD (n. red.). 
2t Johnny Carson (23 octombrie 1925 - 23 ianuarie 2005) a fost un 
prezentator, actor, scriitor, producător şi muzician american. Timp de 
30 de ani (1962 - 1992), el a fost gazda emisiunii The Tonight Show 
Starring Johnny Carson de la NBC (n. red.). 

19. Green — „verde” în limba engleză, al doilea sens fiind de „necopt” 
(n. tr.). 

H Bvel Knievel (17 octombrie 1938 - 30 noiembrie 2007), născut 
Robert Craig Knievel, a fost un cascador şi artist american. În cariera 
sa, el a încercat peste 75 de salturi cu motocicleta de la rampă la 
rampă între 1965 şi 1980 (n. red.). 

12t Bartha Kitt, actriță americană care a interpretat rolul Catwoman în 
serialul Batman din 1967. În 1968, cariera ei a avut de suferit după ce 
a ţinut un discurs împotriva Războiului din Vietnam în cadrul unei 
întâlniri oficiale de la Casa Albă, unde a intrat în polemică cu lady 
Bird Johnson, prima-doamnă a Statelor Unite. Timp de un deceniu, 
Eartha Kitt a trăit în exil în Europa, după ce contractele ei din SUA au 


fost anulate ca urmare a evenimentului de la Casa Albă (n. red.). 


12 Serial american difuzat în perioada 1968 - 1971 de CBS (n. red.). 

{4 Galadriel este o regină elfă, personaj al trilogiei Stăpânul inelelor, 
scrisă de J.R.R. Tolkien (n. red.). 
“5! Film american din 1969, cu Robert Redford şi Paul Newman în 


rolurile principale (n. red.). 


“SI Personaj din cărțile de benzi desenate publicate de Marvel Comics 
(n. red.). 


"5! În original: You can t always get what you want, titlul unei melodii 


a formaţiei Rolling Stones (n. red.). 


f 


{18 Norman Percevel Rockwell (3 februarie 1894 — 8 noiembrie 1978) 
a fost un artist plastic american. Lucrările sale s-au bucurat şi 
continuă să se bucure de o deosebită popularitate în Statele Unite ale 


Americii (n. red.). 

